
F.C  Fensham 

Die  Afrikaanse  Skrywerskring  vyftig  jaar 


In  1934,  na  die  uitmergelende  droogte  van  1933  en  die  swak  finansiële  toe- 
stand  van  die  Unie  van  Suid-Afrika  na  die  groot  finansiële  ineenstorting  van 
die  nywerheidslande,  het  'n  paar  Johannesburgse  Afrikaners  in  die  Univer- 
siteit  van  die  Witwatersrand,  destyds  in  Afrikaans  die  Randse  Universiteit 
genoem,  bymekaar  gekom  om  'n  vereniging  soortgelyk  aan  die  Pen  Club  te 
stig.  Op  Maandagaand,  20  Augustus  1934,  by  'n  voorlopige  vergadering, 
was  die  volgende  teenwoordig:  proff.  C.M.  van  den  Heever;  T.J.  Haarhoff; 
dr.  P.  de  V.  Pienaar;  mnr.  W.J.  du  P.  Erlank  (Eitemal);  Abel  J.  Coetzee; 
I.M.  Mocke  en  W.H.  Wilcocks. 

In  die  notule  van  hierdie  voorlopige  vergadering  word  'n  aantal  interessante 
besonderhede  verskaf.  'n  Mens  soek  tevergeefs  na  'n  deeglike  motivering 
waarom  so  'n  vereniging  gestig  moet  word.  Miskien  is  dit  mondeling  op  die 
vergadering  meegedeel  en  nie  in  die  notule  opgeneem  nie  of  anders  is  dit 
vanselfsprekend  beskou  dat  die  Afrikaanse  skrywers  hulle  eie  vereniging 
moet  hê.  Die  naaste  wat  'n  mens  aan  'n  motivering  vir  die  stigting  kan  kom, 
is  in  die  volgende  sin  opgesluit:  "Die  kring  wil  'n  nuwe  geluid  laat  hoor  en 
soek  dus  nie  die  aktiewe  medewerking  van  verteenwoordigers  van  vroeëre 
Taalbewegings  soos  Totius,  dr.  Preller  en  Eugéne  Marais  nie."  Dit  is  insig- 
gewend.  Daar  is  kant  en  klaar  besluit  dat  die  ou  dinge  van  die  Tweede  Taal- 
beweging  verbygegaan  het  en  dat  'n  nuwe  tydperk,  "'n  nuwe  geluid"  ge- 
noem,  aangebreek  het  wat  deur  hierdie  nuwe  kring  bevorder  wil  word.  Dit  is 
ook  waar  dat  in  1934  'n  nuwe  geluid  begin  opklink  het,  maar  dit  was  hoof- 
saaklik  in  die  Kaap,  die  sg.  Dertigers.  Hierdie  nuwe  kring  was,  volgens  alle 
aanduidings  in  die  vroeë  notules,  net  bedoel  vir  Johannesburg.  Die  naam 
wat  voorgestel  is,  het  gelui:  Die  Afrikaanse  Skrywerskring  van  Johannes- 
burg.  Hier  is  nie  aanvanklik  aan  'n  landswye  organisasie  gedink  nie.  Daar  is 
egter  duidelik  aangevoel  dat  'n  nuwe  geluid  nodig  geword  het,  die  volgende 
belangrike  stap  in  die  verdere  uitbouing  van  die  Afrikaanse  letterkunde. 
Nadat  in  1939  gevoel  is  dat  daar  ver  buite  die  grense  van  Johannesburg  be- 
weeg  moet  word,  is  eers  by  die  vergadering  van  23  November  1948  deur  die 
voorsitter,  prof.  C.M.  van  den  Heever  meegedeel  dat  onderhandelings  aan 
die  gang  is  met  die  Skrywersvereniging  van  Pretoria  om  te  amalgameer.  Die 
grondreëls  is  hersien  en  die  groep  in  Johannesburg  het  'n  werkgemeenskap 
geword.  Daar  is  dus  twee  werkgemeenskappe  gevorm,  een  in  Johannes- 
burg  en  die  ander  in  Pretoria.  In  so  'n  geval  het  'n  hoofbestuur  noodsaaklik 
geword.  Op  23  Junie  1949  is  die  hoofbestuurslede  van  Johannesburg 
aangewys,  maar  daar  was  al  op  15  Junie  'n  voorlopige  hoofbestuursver- 
gadering  gehou  waar  dr.  J.  Albert  Coetzee,  mnr.  J.J.  Brits  en  mnr.  F.J. 
Eybers  van  Pretoria,  teenwoordig  was.  By  die  geleentheid  is  daar  dan  aan 
uitbreiding  oor  die  hele  Suid-Afrika  gedink,  nl.  ook  aan  werkgemeenskappe 

in  Bloemfontein,  Kaapstad,  Stellenbosch,  Pietermaritzburg,  Potchefstroom 
en  Worcester.  Nie  al  hierdie  sentrums  het  werkgemeenskappe  op  die  been 
gekry  nie,  maar  spoedig  het  die  Afrikaanse  Skrywerskring  oor  die  hele  land 
gefunksioneer.  Dit  het  nou  baie  meer  gesag  verkry  en  kon  bv.  by  die  uit- 
gewers  en  die  regering  namens  die  Afrikaanse  skrywers  belangrike  werk 
doen. 

Wanneer  'n  mens  kyk  na  die  aanvanklike  doelstellings,  in  die  notule  "doel- 
eindes"  genoem,  is  dit  duidelik  dat  'n  baie  belangrike  komponent  literêre 
kritiek  is.  Die  eerste  doelstellings  is  "leiding  op  kritiese  gebied".  Literêre 
beoordeling  — en  dan  sê  ek  nie  veroordeling  nie  — was  en  is  nog  steeds 
een  van  die  hoekpilare  van  letterkundige  ontwikkeling.  Skrywers  wat  ern- 
stig  wil  skryf,  moet  bewus  gemaak  word  van  die  hoë  standaarde  wat  aan 
hulle  gestel  word.  Deur  geslyp  te  word  deur  literêre  kritiek  kan  skrywers  se 
werk  net  verbeter.  Hierdie  waarheid  is  met  die  stigting  van  die  kring  ten 
volle  besef  en  aanvanklik  met  ietwat  oorentoesiasme  aangepak.  'n  Ander 
doelstelling  was  "die  voorlees  en  bespreking  van  oorspronklike  werk"  en 
"'n  aanbevole  boek  uit  elke  drie  maande  se  oes  aandui".  Hierdie  laaste  doel- 
stelling  het  geblyk  onuitvoerbaar  te  wees  omdat  daar  nie  destyds  so  baie 
boeke  in  Afrikaans  gepubliseer  is  nie.  Alreeds  op  5 November  1934  is  besluit 
om  die  oes  van  die  hele  1934  onder  die  loep  te  neem.  En  op  4 Februarie  1935 
is  besluit  om  elke  ses  maande  'n  oorsig  oor  die  Afrikaanse  boeke  in  die  drie 
genres  prosa,  poësie  en  drama  te  gee.  Die  ongemaklike  situasie  het  ont- 
staan  dat  kritiese  besprekings  gehou  is  van  werk  van  lede  van  die  kring.  En 
die  roede  is  nie  gespaar  nie;  so  bv.  toe  'n  drama  van  'n  lid  bespreek  is,  het 
prof.  C.M.  van  den  Heever  aangevoel  "dat  die  krag  van  die  stuk  verbrokkel 
word  deur  die  optrede  van  die  moeder".  Die  skrywer  van  die  drama  het  ewe 
nederig  die  kring  bedank  vir  die  wenke  en  kritiek.  Hier  het  ons  die  begin  van 
'n  letterkundige  laboratorium  waar  geslyp  en  geskaaf  is.  Dit  het  een  van  die 
belangrikste  aktiwiteite  van  die  Afrikaanse  Skrywerskring  geword,  en  bly  dit 
vandag  nog,  bv.  in  die  redaksionele  werk  by  die  Tydskrif  vir  Letterkunde. 
Een  van  die  interessante  doelstellings  wat  met  die  stigtingsvergadering  ge- 
noem  word,  is  "aanmoediging  van  en  hulpverlening  aan  jong  belowende 
talente".  As  'n  mens  natuurlik  'n  nuwe  geluid  wil  hoor,  moet  jy  jou  op  hier- 
die  weg  begewe.  Wat  die  reaksie  hierop  was,  word  nêrens  gesê  nie,  maar 
op  die  vergadering  van  4 Maart  1935  word  besluit  om  'n  fooi  te  hef  op  die 
beoordeling  van  werke  wat  om  die  helfte  verdeel  word  tussen  die  kring  en 
die  beoordelaar.  Die  fooie  is  vasgestel  as  £1  vir  drama,  £2  vir  'n  roman  of 
bundel  kortverhale  en  £1  vir  'n  bundel  gedigte:  nogal  'n  koninklike  betaling 
vir  daardie  tyd.  Dit  is  egter  belangrik  om  in  gedagte  te  hou  dat  die 
Afrikaanse  Skrywerskring  van  die  begin  af  belanggestel  het  in  jong, 
opkomende  skrywers.  Dit  is  vandag  nog  die  geval,  soos  die  redaktrise  van 
die  Tydskrif  vir  Letterkunde  kan  getuig. 

'n  Mens  kan  voortgaan  om  aanvanklike  doelstellings  op  te  noem  wat  van- 
dag  nog  'n  belangrike  rol  in  die  Skrywerskring  speel.  Ek  wil  die  belangrikste 

noem:  "Die  bevordering  van  vriendskaplike  omgang  tussen  skrywers".  Dit 
word  nou  nog  bevorder  deur  elke  vier  jaar  skrywerskongresse  te  reël.  Dit 
word  ook  bevorder  deur  die  verskillende  werkgemeenskappe.  Dit  wil  nie  sê 
dat  kritiek  en  verskil  van  mening  vermy  word  nie.  Die  openhartige  bespre- 
king  van  literêre  werk,  ook  een  van  die  aanvanklike  doelstellings,  word 
steeds  gehandhaaf  soos  dit  o.a.  uit  die  Tydskrif  vir  Letterkunde  blyk.  Dat 
daar  af  en  toe  'n  ligte  oorlog  uitbreek,  hoef  nie  te  verbaas  nie.  Wetenskap 
en  kuns  kan  alleen  vorder  as  daar  'n  bietjie  teenmekaar  gemaal  word.  Aan- 
vanklik  is  daar  ook  die  behoefte  gevoel  om  "op  te  tree  as  middelaars  tussen 
kunstenaars  en  publiek  en  om  goeie  kunstenaars  te  beskerm  teen  ondeur- 
dagte  kritiek".  Dit  neem  die  Skrywerskring  steeds  in  ag.  Toe  die  beoorde- 
ling  van  Afrikaanse  werke  by  die  Publikasieraad  'n  krisis  geword  het,  het  die 
Skrywerskring  'n  afvaardiging  na  die  destydse  minister  gestuur  met  die 
voorstel  dat  'n  komitee  van  deskundiges  aangestel  moet  word  om  die  Publi- 
kasieraad  oor  letterkundige  gehalte  te  adviseer.  Dit  is  aanvaar  en  die  krisis  is 
afgeweer. 

Daar  is  egter  'n  paar  van  die  eerste  doelstellings  wat  langs  die  pad  verlore 
gegaan  het  waaraan  ons  gerus  aandag  kan  gee.  By  die  voorlopige  vergade- 
ring  word  genoem  "voeling  hou  met  buitelandse  letterkunde"  en  "ontvangs 
en  onthaal  van  besoekende  skrywers".  En  die  stigters  het  dit  nie  net  by 
woorde  laat  bly  nie.  So  het  hulle  bv.  op  24  Februarie  1936  besluit  om  dr.  An- 
thonie  Donker  in  Nederland  geluk  te  wens  met  sy  bevordering  tot  professor. 
Ek  weet  dat  ons  nog  'n  sekere  mate  van  buitelandse  medewerking  by  ons 
tydskrif  het  en  dat  individuele  lede  van  die  kring  met  buitelandse  skrywers 
en  letterkundiges  gesels  wat  hier  besoek  aflê  soos  die  interessante 
gesprekke  wat  prof.  Elize  Botha  met  verskeie  skrywers  gehad  het  wat  in  ons 
tydskrif  gepubliseer  is.  Maar  miskien  is  dit  te  lukraak  en  nie  goed  beplan  nie. 
Dit  sal  miskien  die  beste  wees  om  'n  fonds  te  stig  en  die  hulp  daarvoor  te 
soek  by  finansiële  instellings  om  ten  minste  een  keer  per  jaar  'n  skrywer  of 
letterkundige  na  ons  land  te  laat  kom  as  gas  van  die  Skrywerskring.  Hier 
kan  ons  ook  saamwerk  met  die  Departemente  van  Nasionale  Opvoeding  en 
Buitelandse  Sake.  Ons  moet  egter  onthou  dat  sekere  belangrike  skrywers 
probleme  sal  ondervind  om  uit  te  kom  op  staatsondersteunde  projekte.  Om 
goeie  skrywers  van  oorsee  na  ons  land  te  trek  kan  net  bevrugtend  inwerk  op 
ons  skrywers,  deure  oopmaak  as  hulle  na  die  buiteland  wil  gaan  en  ons  aan- 
sien  verhoog.  Hier  kom  soms  skrywers  van  oorsee  wat  ongemerk  verby- 
gaan.  Onlangs  het  ek  te  laat  verneem  dat  die  Franse  skrywer  Michel  de 
Sainte  Pierre  ons  land  besoek  om  iets  vir  Skrywerskring  te  reël.  Ek  kon 
darem  'n  voormiddag  met  hom  gesels  en  vasstel  dat  hy  'n  sage  van  'n 
Hugenote-familie  wil  skryf,  van  hulle  vlug  uit  Frankryk  tot  die  aankoms  in 
die  Kaap  en  die  geskiedenis  van  hulle  nakomelinge  tot  na  die  Anglo- 
Boereoorlog.  Met  hierdie  soort  mense  moet  ons  nouer  bande  bind. 

Nog  'n  doelstelling  waaraan  daar  weinig  gedoen  word,  is  "verspreiding  van 
goeie  en  goedkoop  Afrikaanse  lektuur".  Boeke  word  al  duurder  weens  die 

styging  in  koste  van  drukwerk  en  papier.  Uitgewers  wil  verseker  wees  van 
'n  redelike  afset  voor  hulle  'n  boek  uitgee.  Met  nuwe  prosesse  van  ver- 
menigvuldiging,  deur  rekenaars  moontlik  gemaak,  kan  daar  nog  redelik 
goedkoop  geproduseer  word.  Hierdie  moontlikheid  behoort  ook  verder 
ondersoek  te  word.  Eintlik  lê  hierin  vir  ons  'n  nuwe  wêreld  opgesluit.  Ek 
weet  ons  is  geneig  om  vas  te  hou  aan  ou  metodes,  maar  as  dit  by  die  voort- 
bestaan  van  die  Afrikaanse  boek  kom  met  sy  betreklik  klein  afset,  moet  ons 
bereid  wees  om  aanpassings  te  maak. 

'n  Interessante  stukkie  geskiedenis  is  die  publikasies  van  die  Skrywerskring. 
Sedert  1935  is  daar  begin  organiseer  om  'n  Jaarboek  in  1936  uit  te  gee. 
Geen  steen  is  onaangeroerd  gelaat  nie.  Aan  organisasievernuf  het  dit  nie 
ontbreek  nie.  Die  werk  is  verdeel  en  sekere  manne  is  bv.  aangewys  om 
advertensies  te  werf.  Daar  is  groot  gedink  en  aan  die  einde  van  1936  is 
besluit  om  'n  tweede  oplaag  van  3 000  te  laat  druk.  Daar  was  aanvanklik  'n 
ooroptimisme  oor  die  afsetmoontlikhede  van  die  Jaarboek.  Dit  word  dan 
ook  ruiterlik  erken  in  latere  notules.  Daar  was  'n  gebrek  aan  ervaring  met  die 
uitgee  van  die  eerste  Jaarboek  en  dit  het  onmiddellik  finansiële  probleme 
geskep.  Maar  dit  is  later  oorkom  en  toe  in  1949  besluit  is  om  die  Tydskrifvir 
Letterkunde  uit  te  gee,  was  daar  'n  mooi,  batige  saldo  van  die  Jaarboek 
beskikbaar.  'n  Mens  kan  net  waardering  hê  vir  die  ywer  van  lede  om  die 
aanvanklike  terugslag  die  hoof  te  bied  en  met  dieselfde  entoesiasme  as  aan 
die  begin  voort  te  gaan  om  die  Jaarboek  jaar  na  jaar  uit  te  bring.  Hierdie 
Jaarboek  is  vandag  baie  werd  vir  die  studie  van  die  Afrikaanse  letterkunde 
en  vir  die  Afrikaanse  kultuurgeskiedenis.  Van  1951  af  het  die  Tydskrif  vir 
Letterkunde  gereeld  verskyn.  Dit  is  interessant  dat  in  die  notule  van  die  dag- 
bestuur  van  8 Desember  1950  die  naam  van  die  tydskrif  vir  die  eerste  keer 
voorkom.  Die  uitgee  van  die  tydskrif  is  moontlik  gemaak  deur  'n  bydrae  van 
die  staat  se  kant  en  'n  mooi  bydrae  van  die  Hertzog-persfonds.  Trouens, 
hierdie  toedrag  van  sake  bestaan  vandag  nog. 

In  1950  is  'n  werkgemeenskap  op  Stellenbosch  gestig  en  hulle  eerste  bydrae 
tot  die  hoofbestuursvergadering  was  'n  aantal  besware.  Een  van  die 
besware  is  dat  daar  nie  besluite  rakende  die  Jaarboek  en  kwartaalblad  (tyd- 
skrif)  geneem  moet  word  nie,  want  die  werkgemeenskap  is  nie  op  hoogte 
met  sake  om  toe  al  te  besluit  nie.  Hulle  het  op  'n  tydstip  die  Skrywerskring 
binnegekom  toe  die  onderhandelings  oor  die  tydskrif  al  gefinaliseer  is.  Dit 
hoef  nie  te  verbaas  dat  die  hoofbestuur  hierdie  beswaar  verwerp  het  nie.  Ek 
noem  dit  net  om  te  wys  hoe  daar  met  die  groei  van  die  kring  tot  'n  landswye 
organisasie  ook  sekere  probleme  ontstaan  het.  Maar  die  tydskrif  het  van 
krag  tot  krag  gegaan.  Op  'n  keer  het  prof.  C.M.  van  den  Heever  die  opmer- 
king  gemaak  dat  die  Skrywerskring  eintlik  net  reg  op  voortbestaan  het  om- 
dat  hy  die  Jaarboek  uitgee.  Dit  kan  ons  ook  van  die  Tydskrif  vir  Letterkunde 
sê.  Dit  is  vandag  ons  trots  en  dit  lewer  'n  onskatbare  diens  aan  die 
Afrikaanse  letterkunde  en  nog  veel  meer.  Die  Bulletin  wat  vir  'n  klompie  jare 
uitgegee  is,  het  ook  later  oorbodig  blyk  te  wees  omdat  gegewens  netsowel 

in  die  tydskrif  gepubliseer  kon  word. 

Dan  is  daar  die  mooi  storie  oor  dameslidmaatskap:  Die  aanvanklike  stigters 
was  alles  behalwe  feministe  en  daar  is  telkemale  oor  dameslidmaatskap  ge- 
praat,  maar  besluit  dat  die  kring  uitsluitlik  vir  mans  sal  wees.  Sommige  lede 
was  nie  hieroor  baie  gelukkig  nie.  Toe  is  by  een  geleentheid  op  22  Junie 
1938  besluit  dat  die  hele  kwessie  van  dameslidmaatskap  vir  "ses  maande  op 
die  langebaan  geskuif  moet  word."  In  1942  begin  die  kring  darem  ook  na  die 
dames  kyk,  want  daar  word  besluit  om  met  die  Dameskring  en  die  Maria 
van  Riebeeck-Klub  saam  te  vergader!  En  dan  is  daar  op  1 April  1942  uit  die 
bloute  besluit  om  mnr.  en  mev.  Albert  Wessels  te  nader  om  lede  te  word. 
Mev.  Wessels  was  niemand  minder  as  Elisabeth  Eybers  nie.  Hulle  wou  egter 
nie  by  die  kring  aansluit  nie  ten  spyte  van  lang  onderhandelings.  Die  deur 
was  egter  nou  oopgemaak  en  op  die  vergadering  van  1 Desember  1947  is 
besluit  om  o.a.  vir  mej.  0.  Hildebrand,  mev.  Ela  Spence  en  mev.  J.  van 
Elders  uit  te  nooi  om  lede  te  word.  By  die  jaarvergadering  van  23  November 
1948  was  'n  hele  paar  lede  met  hulle  eggenotes  aanwesig  wat  aandui  dat 
egpare  ook  nou  kon  aansluit  by  die  kring.  Vandag  kan  ons  ons  die 
Skrywerskring  kwalik  voorstel  sonder  ons  dames. 

Dit  is  dikwels  interessant  om  te  lees  hoe  die  kring  by  vergaderings  oor 
skrywers  gepraat  het.  In  1950  gee  mnr.  H.  Roux  die  goeie  raad  aan  skry- 
wers,  wat  steeds  nog  waar  bly;  "Moenie  skryf  as  jy  niks  te  sê  het  nie". 
Mikro,  wat  by  geleentheid  die  kring  toegespreek  het  en  met  groot  waar- 
dering  behandel  is,  het  'n  brief  geskryf  om  dankie  te  sê  vir  die  beskerming 
wat  hy  van  die  Skrywerskring  geniet.  Hier  verwys  hy  opsigtelik  na  die  skerp 
kritiek  wat  teen  hom  uitgespreek  is  in  die  Suide.  In  sy  outobiografie  verwys 
hy  ook  daarna.  Mnr.  A.M.  van  Schoor,  destyds  redakteur  van  Die  Brand- 
wag,  het  een  aand  oor  die  kortverhaal  gepraat  en  beweer  dat  95%  van  die 
4 000  kortverhale  wat  sy  tydskrif  ontvang,  afgekeur  word.  En  Willem  van 
den  Berg  kla  by  'n  vergadering  oor  die  tirannie  van  die  openbare  mening. 
Skrywers  word  aan  bande  gelê  sodat  hulle  nie  vrye  teuels  aan  die  fantasie 
kan  gee  nie. 

Ongelukkig  is  in  die  notules  maar  min  van  hierdie  soutige  happies  omdat 
sekretarisse  aanvaar  dat  hulle  net  besluite  van  vergaderings  moet  weergee 
en  interessante  sieninge  en  onderlinge  gevegte  ongenotuleer  moet  laat. 
Die  destydse  lede  van  die  Skrywerskring  het  'n  merkwaardige  openheid 
gehad  oor  skrywers  wat  by  die  publiek  en  selfs  by  ander  skrywers  oor  hulle 
politieke  verbintenisse  onder  verdenking  gestaan  het.  Hierdie  openheid  mag 
toegeskryf  word  aan  die  politieke  samesmelting  by  die  ontstaan  van  die 
Skrywerskring  wat  pas  plaasgevind  het.  C.  Louis  Leipoldt  was  destyds  'n 
omstrede  figuur.  Ten  spyte  hiervan  was  hy  die  eerste  skrywer  van  buite  die 
kring  wat  die  Skrywerskring  toegespreek  het.  Op  8 Oktober  1934  het 
Leipoldt  vertel  van  sy  ondervindings  as  skrywer,  joernalis  en  reisiger.  Hy  het 
die  aand  die  kring  van  sy  beste  wense  verseker  en  as  sekretaris  van  die  Pen 
Club  samewerking  gevra.  'n  Hele  paar  wenke  van  Leipoldt  is  op  latere  ver- 

gaderings  opgevolg.  Later  is  nog  'n  ontmoeting  met  Leipoldt  aan  huis  van 
prof.  C.M.  van  den  Heever  gereël.  Teenoor  Uys  Krige  is  ook  heel  positief 
opgetree.  Op  versoek  van  prof.  T.J.  Haarhoff  is  besluit,  voordat  die 
manuskrip  selfs  gesien  is,  dat  voorin  'n  publikasie  van  Uys  Krige  se  uitge- 
soekte  gedigte  gesê  kan  word  dat  dit  die  goedkeuring  van  die  Skrywers- 
kring  wegdra.^’  In  April  1935  word  vermeld  dat  hierdie  gedigte  in  die 
komende  week  by  Van  Schaik  gaan  verskyn.  Hier  kan  ook  genoem  word 
dat  in  1937  besluit  is,  op  aandrang  van  prof.  Haarhoff,  om  Roy  Campbell 
geluk  te  wens  met  die  verskyning  van  sy  Mithraic  Embiems.  En  dan  word 
daar  gesê  dat  hy  positief  ingestel  is  teenoor  Afrikaans. 

Dit  is  ook  interessant  dat  die  bestuur  vir  die  aanwysing  van  ere-presidente 
die  volgende  name  voorgelê  het:  genl.  Hertzog,  genl.  Smuts,  kol.  Deneys 
Reitz  asook  dr.  Leipoldt,  Totius,  Jan  Celliers  en  dr.  Gustav  Preller.  Hierdie 
mense  het  aan  verskillende  politieke  partye  behoort.  Dit  is  tog  opmerklik  dat 
die  naam  van  dr.  D.F.  Malan  ontbreek.  Die  notule  van  die  volgende  alge- 
mene  vergadering  op  4 Februarie  1935  maak  glad  nie  melding  van  'n  besluit 
wat  in  die  verband  geneem  is  nie.  Dit  is  jammer  dat  notules  net  besluite 
notuleer  en  nie  besprekings  wat  gevoer  word  nie.  Dat  daar  egter  niks  gesê 
word  oor  die  wenk  van  die  bestuur  nie,  dui  aan  dat  die  vergadering  nie 
gelukkig  was  met  die  aanbeveling  nie.  Hier  het  ons  'n  versigtige  benadering 
wat  probeer  wegstuur  van  politieke  betrokkenheid.  Dit  het  steeds  die  beleid 
van  die  Skrywerskring  gebly.  Terselfdertyd  is  daar  'n  openheid  te  bespeur 
tot  andersdenkendes  wat  'n  gesonde  grondslag  gelê  het  vir  gesprekke  met 
skrywers  wat  heeltemal  in  'n  ander  rigting  beweeg  het  as  die  skrywers  van 
die  kring.  En  dit  behoort  steeds  die  beleid  van  die  Skrywerskring  te  wees. 
Skrywers  is  meestal  individualiste  en  wil  nie  betrokke  raak  in  enige  iets  wat 
vir  hulle  gaan  voorskryf  nie.  Hulle  wil  die  vryheid  hê  om  te  kies  en  te  ver- 
werp,  om  selfs  in  opstand  te  kom  teen  heersende  beskouings.  Dit  is  'n 
skrywer  se  voorreg  en  behoort  gerespekteer  te  word.  Hierdie  ingesteldheid 
was  destyds  nie  so  aktueel  soos  nou  nie,  maar  toe  al  is  aangevoel  dat  'n 
mens  'n  skrywer  die  vryheid  moet  laat  om  sy  beskouings,  sy  betrokkenheid 
by  'n  bepaalde  saak  uit  te  skryf  in  sy  kuns. 

Hoewel  dit  nêrens  in  die  eerste  notules  duidelik  gesê  word  nie,  het  dit  vir  die 
stigters  van  die  Afrikaanse  Skrywerskring  gegaan  om  die  bevordering  van 
Afrikaans  deur  die  Afrikaanse  letterkunde.  Hierdie  gesindheid  wat  destyds 
oral  sigbaar  geword  het,  ook  in  die  werk  van  die  Dertigers,  het  die  bal  aan 
die  rol  gesit  wat  gaandeweg  momentum  gekry  het  totdat  asemrovv/ende 
resultate  behaal  is  na  die  Tweede  Wêreldoorlog.  Afrikaans  is  oop  geskryf  en 
kan  doen  wat  in  enige  ander  taal  gedoen  kan  word.  Dit  het  bykans  'n  onge- 


1 ) Vgl.  die  Voorwoord  en  "Waardering"  van  prof.  T. J.  Haarhoff  by  die  eerste  druk,  1935,  van 
Uys  Krige,  Kentenng  — Eerste  verse,  Pretoria:  J.L.  van  Schaik.  Sien  ook  in  dié  verband  die 
Voorwoord  van  C.M.  van  den  Heever  by  Elisabeth  Eybers,  Belydenis  in  die  Skemering 
(eerste  druk,  1936),  Bloemfontein:  Nasionale  Pers  Beperk. 


6 


looflike  prestasie  geword.  Met  so  'n  ontwikkeling  moet  'n  mens  ook 
groeipyne  verwag.  Daar  is  'n  groot  aantal  mense  aan  die  skryf  en  allerhande 
rigtings  word  uitgetoets.  Party  van  hierdie  rigtings  het  nie  en  gaan  nie  die 
toets  van  die  tyd  deurstaan  nie,  maar  heelwat  dinge  het  gekom  om  te  bly  en 
dit  moet  ons  verwelkom.  Op  hierdie  wyse  kan  Afrikaans  en  die  Afrikaanse 
letterkunde  aan  die  gang  gehou  en  selfs  tot  'n  opbloei  gebring  word. 
Gereeld  word  daar  in  die  pers  en  elders  besin  oor  die  voortbestaan  van  Afri- 
kaans.  Ek  is  nie  een  van  die  pessimiste  nie,  maar  hieraan  is  'n  belangrike 
voorwaarde  verbonde:  Afrikaans  kan  alleen  gedy  as  dit  gebruik  word.  En  dit 
moet  op  alle  vlakke  geskied.  Dit  is  soms  verstommend  dat  Afrikaners  op 
sekere  vlakke  van  die  samelewing  met  mekaar  staan  en  worstel  in  gebroke 
Engels  — as  dit  nie  amusant  is  nie.  Afrikaans  moet  van  onder  af,  van  bo  af, 
van  alle  kante  af  in  die  skrywer  ingroei.  Dit  moet  gebruik  word,  getoets 
word,  geproe  word.  So  kan  die  skrywer  die  regte  woord  vind.  Maar  as  die 
sprekers  van  die  taal  nie  die  taal  praat  nie  of  dit  slordig  gebruik,  word  dit 
soms  gereflekteer  in  wat  geskrywe  word.  Hoewel  net  sommige  die  talent 
ontvang  het  om  te  skrywe,  is  dit  die  breë  massa  van  sprekers  wat  die  taal 
help  vorm,  wat  as't  ware  geboorte  skenk  aan  nuwe  wendinge.  Hoe  meer  'n 
taal  gebruik  word,  hoe  meer  groei  dit.  Dit  word  later  onstuitbaar.  Afrikaans 
is  besig  om  'n  nuwe  fase  in  te  gaan.  Dit  is  besig  om  enge  nasionale  bande  te 
deurbreek.  Dit  begin  uitbeweeg  na  ander  bevolkingsgroepe.  En  dit  is  te  ver- 
welkom.  Dit  gaan  ook  skryfwerk  in  Afrikaans  beïnvloed.  Die  Skrywerskring 
kan  alleen  'n  Afrikaanse  Skrywerskring  bly  as  dit  hiermee  rekening  hou. 
Soos  die  Duitse  filosoof,  Ernst  Cassirer,  aangetoon  het,  vind  'n  mens  op 
kultuurgebied  een  grondliggende  proses:  Dit  is  die  stryd  tussen  magte  wat 
wil  bewaar  en  magte  wat  wil  hernuwe.  Keiser  Friedrich  Wilhelm  se  raad  aan 
sy  seun  kom  min  of  meer  hierop  neer:  Moenie  onnodig  vashou  aan  dit  wat 
oud  is  nie,  maar  moet  ook  nie  agter  alles  wat  nuut  is  hardloop  nie.  Ons  kan 
sê:  lets  wat  oud  is,  is  nie  noodwendig  goed  nie  en  dit  wat  nuut  is,  is  nie 
noodwendig  die  beste  nie.  Dit  waarmee  'n  mens  werk,  moet  getoets  word 
en  daar  moet  bepaal  word  of  dit  die  moeite  werd  is.  Daar  moet  steeds  na  die 
middeweg  gesoek  word  met  'n  openheid  vir  dit  wat  nuut  is  en  die  wil  om  dit 
wat  goed  is  uit  die  verlede  te  bewaar.  En  dit  is  waarvoor  die  Afrikaanse 
Skrywerskring  behoort  te  staan. 

En  nou  vergader  ons  hier  na  die  droogte  van  1983  en  die  finansiële  probleme 
van  1984,  nie  om  'n  Afrikaanse  Skrywerskring  te  stig  nie,  maar  om  na  50 
jaar  hulde  te  bring  aan  die  manne  wat  die  moed  en  deursettingsvermoë 
gehad  het  om  ons  vereniging  te  stig  en  dit  in  moeilike  tye  staande  te  hou.  En 
het  dié  man,  die  voorsitter  van  1934  tot  1957,  C.M.  van  den  Heever,  aan  die 
skrywer-kunstenaar  gedink  toe  hy  sy  vers  in  1950  Orpheus  en  Euridyce  ge- 
skryf  het? 

Toe  laat  die  dood  haar  los;  met  sterwens-tere 
omhuiwering  van  die  skaduus  volg  sy  hom, 
en  groeiend  na  die  lig  laat  hulle  die  mere 
wat  in  die  stilte  van  verrotting  blom. 

Maar  duister  roepend  wink  die  skimme  haar, 
toe  kyk  sy  om,  vervlugtig  in  die  nag, 
en  wyl  hy  oor  die  leë  toekoms  staar, 
verbreek  sy  snare  in  'n  windeklag. 

Hennie  Aucamp 
'n  Bloudruk  vir  'n  skryfskool 


Dis  nodig  dat  ek  die  opskrif  van  my  praatjie’ herhaal;  “'n  Bloudruk  vir  'n 
skryfskool",  met  swaar  aksente  op  die  onbepaalde  lidwoorde  voor 
"bloudruk"  en  "skryfskool",  want  iets  so  aanvegbaars  soos  skryfopleiding 
en  skryweropleiding  gebied  die  grootste  omsigtigheid.  My  opskrif  impliseer 
dat  ek  die  moontlikheid  en  uitvoerbaarheid  van  skryfopleiding  erken,  maar 
soms  wonder  ek  of  skrywers,  werklik  talentvolle  skrywers,  opgelei  kan 
word.  Is  dit  nie  eerder  'n  geval  dat  hulle  deur  'n  simpatieke  gees  in  verbin- 
ding  met  hulself  en  hul  talent  gebring  word  nie,  en  vandaar  af  self  hul  paad- 
jie  loop?  As  my  dubbelsinnigheid  u verwar,  my  onderskeiding  tussen  skryf- 
opleiding  en  sA'/'ywe/'opleiding,  wil  ek  dié  verwarring  verder  voer  deur  aan  te 
haal  uit  Katherine  Anne  Porter  se  inleiding  tot  A curtain  of  Green  van 
Eudora  Welty: 

I believe  in  the  rightness  of  Miss  Welty's  instinctive  knowledge  that 
writing  cannot  be  taught,  but  only  learned,  and  learned  by  the  in- 
dividual  in  his  own  way,  at  his  own  pace  and  in  his  own  time,  for  the 
process  of  mastering  the  medium  is  part  of  a cellular  growth  in  a most 
complex  organism;  ...^’ 

Hierdie  siening  word  gesteun  deur  Virginia  Woolf  wat  in  haar  slu  en  insig- 
ryke  essay,  Craftmanship,  uitroep: 

Think  what  it  would  mean  if  you  could  teach,  if  you  could  learn,  the  art 
of  writing.  Why,  every  book,  every  newspaper  would  tell  the  truth, 
would  create  beauty.^’ 

Teenoor  die  skeptisisme  van  Woolf  en  Porter  kan  gestel  word  al  daardie 
skrywers,  kritici  en  skrywerkritici  wat  glo  dat  skrywers  wel  geskool  kan 
word.  Daar  is  byvoorbeeld  die  Understanding-boeke'.  Understanding 
Drama,  Understanding  Poetry,  Understanding  Fiction,  Understanding  the 
Essay  en,  glo  dit  of  nie,  Understanding  Understanding.  Verder  is  daar:  The 
House  of  Fiction,  Write  that  Drama!  How  not  to  write  a drama  en  How  to 
write  a drama. 

Dis  interessant  dat  die  meerderheid  titels  wat  genoem  is  van  Amerikaanse 
skrywers  is,  en  die  Amerikaner,  soos  almal  weet,  is  pragmaties  ingestel. 
Amerikaners  probeer  die  do  it  yo/yrse/Abeginsel  op  elke  denkbare  terrein 
uitleef.  Hulle  sweer  by  "manuals"  en  "do  it  yourself  kits";  hulle  verhef  do  it 
yourseif  XoX  'n  nasionale  filosofie.  Maar  dit  sou  onverstandig  wees  om  aan 

te  neem  dat  dié  do  it  yourselMWosoWe  noodwendig  tot  oppervlakkigheid 
aanleiding  gee.  Luisterryke  name  soos  dié  van  Robert  Penn  Warren, 
Caroline  Gordon,  Allen  Tate,  Mark  Schorer  en  talle  ander  maan  tot  ver- 
sigtigheid.  Hierdie  skrywers  het  handleidings  op  die  allerhoogste  vlak  ge- 
skryf.  Hulle  het  terselfdertyd  romans,  kortverhale  en  gedigte  van  formaat 
gelewer.  Hulle  het  teorie  en  praktyk  versoen.  Ook  het  hulle  hul  kennis 
onselfsugtig  tot  diens  van  ander  skrywers  gestel.  Die  skryfwerk  van  daardie 
indrukwekkende  Deep  South-talent,  Flannery  O'Connor,  is  byvoorbeeld  nie 
los  te  dink  van  Caroline  Gordon,  lektrise  en  skryfster  nie;  veral  Wise  Blood, 
soos  korrespondensie  getuig,  is  die  neerslag  van  'n  kreatiewe  samewerking 
tussen  O'Connor  en  haar  mentor. 

Waar  staan  ek,  skrywer  en  openbare  skoolmeester,  ten  opsigte  van 
skryfopleiding  en  skryweropleiding? 

Ek  staan  nie;  ek  hang. 

Die  onderwyser  en  die  skrywer  in  my  weerspreek  mekaar  dikwels.  Die 
onderwyser  sê:  die  mens  is  opleibaar  en  opvoedbaar.  Goed,  sê  die  skrywer 
in  my,  toegegee:  die  mens  ís  opleibaar  en  opvoedbaar,  maar  kom  ons  wees 
nou  prakties:  wat  wil  skryfopleiding  op  skool  bereik?  Wil  dit  professionele 
skrywers  kweek?  Nee,  sê  die  onderwyser,  wie  het  nou  van  professionele 
skrywers  gepraat?  Dit  gebeur  soms  dat  'n  skryfprogram  op  skool,  of  die 
besielende  onderwyser  agter  die  skryfprogram,  latente  skrywers  tot  ont- 
waking  bring,  maar  dit  is  nie  die  onmiddellike  doelstelling  van  skryfopleiding 
op  skool  nie. 

Dit  lyk  my  wenslik  om  vlugtig  na  skryfopleiding  op  skool  te  kyk.  Skryfoplei- 
ding  op  tersiêre  vlak  sluit  op  stuk  van  sake  by  die  skoolpraktyk  aan.  Dit  is 
ook  in  pas  met  die  spiraal-kurrikulum-gedagte  van  Bruner^’,  wat  as 
uitgangspunt  het  dat  daar  basiese  beginsels  is  wat  elke  vak  of  dissipline  rig; 
en  al  sou  'n  vak,  soos  sê  Wiskunde,  al  hoe  moeiliker  word  in  sy  spiraalgang, 
bly  dié  beginsels  fundamenteel. 


Wat  wil  skryfopleiding  op  skool  bereik? 

Onderwyserkollegas  teenwoordig  moet  my  asseblief  vergewe  as  ek  kort- 
paaie  gaan  volg.  Daar  is  nie  tyd  om  stelwerkprogramme,  soos  vervat  in  die 
leerplanne  van  die  verskillende  provinsies,  teen  die  lig  te  hou  nie.  Ek  gaan 
veralgemeen  én  'n  eie  siening  probeer  bring. 

Vir  my  kom  skryfopleiding  op  skool  in  die  eerste  plek  op  sosiale  weerbaar- 
making  neer.  Taalgroei  en  persoonlikheidsgroei  skakel  ten  nouste.  Met  sin- 
volle  skryfopdragte  kan  die  onderwyser  die  gedagteprosesse  en  emosionele 
ontwikkeling  van  sy  leerling  in  toenemende  mate  stimuleer  en  verfyn,  sodat 
die  skool  uiteindelik  'n  denkende  en  begrypende  landsburger  aan  die 
publiek  kan  lewer;  'n  mens  wat  hom  deur  middel  van  sy  belangrikste  sosiali- 
seringsmodel,  die  taal,  in  alle  omstandighede  kan  laat  geld. 

Taal  opereer  binne  'n  kommunikasiesituasie.  Die  leerling  moet,  by  elke  stuk 
skryfwerk  wat  hy  wil  aanpak,  duidelikheid  in  sy  gemoed  hê  oor  drie  sake:  1) 
Hy  moet  weet  in  watter  hoedanigheid  hy  as  enkodeerder  optree.  (Is  hy  aan 
die  woord  as  'n  kopieskrywer  vir  'n  advertensiemaatskappy;  is  hy  aan  die 
woord  as  redakteur  van  'n  koerant;  is  hy  aan  die  woord  as  digter?)  2)  Watter 
taalmiddele  en  stylgrepe  sal  sy  boodskap  die  beste  dien?  3)  Wie  is  sy  ont- 
vanger,  sy  uiteindelike  publiek? 

Laasgenoemde  saak,  dié  van  die  dekodeerder  of  ontsyferaar  van  die  bood- 
skap,  lewer  die  grootste  probleem  op  skool  op.  Miskien  lê  dit  in  die 
kunsmatigheid  van  die  skryfsituasie  op  skool.  Leerlinge  lewer  opstelle  by  'n 
bepaalde  onderwyser  in.  Hulle  sien  dié  onderwyser  as  die  een  en  enigste 
ontvanger  van  hul  "boodskap",  wat  negatiewe  tegniese  implikasies  het. 
Die  leerlinge  se  "sense  of  audience"  bly  onderontwikkeld,  en  sy  taalhante- 
ring  wys  dit  uit.  Al  sy  "boodskappe",  al  sy  mededelings,  klink  half  eenders, 
want  hulle  word  as't  ware  in  dieselfde  sleutel  gedink.  Wanneer  die  leerling 
byvoorbeeld  'n  advertensie  skryf,  moet  hy  leer  om  verbý  die  onderwyser  te 
dink.  Die  onderwyser  moet  bloot  as  'n  kanaal  gesien  word  waardeur  'n 
kopieskrywer  'n  potensiële  koper  vir  sy  produk  wil  bereik. 

In  die  geval  van  letterkunde  is  die  probleem  van  'n  ontvanger  van  'n  mede- 
deling  natuurlik  groter.  Vir  wie  skryf  die  digter?  Vir  die  ideale  leser;  vir  die 
saamgestelde  leser;  vir  homself?  Elkeen  van  die  gesuggereerde  moontlik- 
hede  sou  in  'n  bepaalde  geval  wáár  kon  wees.  Een  ding  is  wel  seker:  die  ont- 
vanger  is  nie  sonder  meer  die  onderwyser  nie,  tensy  dit  om  'n  verliefde  leer- 
ling  handel  wat  sy/haar  liefde  vir  die  onderwyser  onregstreeks  wil  bieg. 
Die  skrywer  van  populêre  fiksie  kan  nie  heeltemal  onverskillig  staan  teenoor 
sy  publiek  nie.  Sy  waarskynlike  leser  het  meesal  nie  lus  om  met  'n  digte  en 
duister  teks  te  worstel  nie.  Die  tipiese  Standpunte-  of  Tydskrif  vir  Letter- 
kunde-  of  Contrast-ver\yaa\  sal  waarskynlik  afgekeur  word  deur  die 
redaksies  van  Die  Huisgenoot  of  Rooi  Rose.  Die  literêre  tydskrif  veronder- 
stel  'n  ander  soort  leser  as  dié  van  die  ontspanningstydskrif. 

Die  afstand  tussen  die  skrywer  en  sy  uiteindelike  leser  het  toon-, 
woordkeuse-  en  sinsbou-implikasies.  Hoe  nader  die  skrywer  aan  sy  leser  is, 
hoe  meer  geneig  sal  hy  wees  tot  informaliteit;  hoe  verder  die  skrywer  van  sy 
leser  is,  hoe  sterker  die  kans  dat  sy  aanslag  formeel  sal  wees.  (Briefwissel- 
ing  illustreer  dié  kwessie  ten  beste;  die  formele  en  die  informele  brief. 
Helaas  hou  die  onderwys  hom  te  seer  besig  met  vormsake,  eerder  as  om 
elke  brief  as  'n  kommunikasiesituasie  te  sien.) 

By  afstand  tussen  skrywer  en  leser  sou  ook  hoogte  genoem  kon  word.  Die 
Olimpiese  afstand  waarvan  die  alomteenwoordige  verteller  hom  soms  be- 
dien,  kan  'n  ysingwekkende  objektiwiteit  tot  gevolg  hê,  wat  baie  effektief 
kan  wees  in  sê  die  allegorie.  Dis  nog  altyd  my  beswaar  teen  Kroniek  van 
Perdepoorf.  dat  die  verteller  soms  sy  "God's  eye  view"  prysgee  en  sy 
karakters  te  na  kom;  hom  as't  ware  verlekker  in  hul  beperktheid. 

Taal,  styl  en  denke  word  ook  beïnvloed  deur  die  aard  van  die  mededeling 

wat  van  skrywer  na  leser  oorgaan.  Die  Klassieke  Retoriek  is  hier  van  onskat- 
bare  waarde.  Skryf-  én  praatonderwys,  van  die  Renaissance  af  en  vroeër, 
oor  Grammar  Schools,  tot  nou  toe,  steun  op  die  ou  Grieke  se  opvatting  van 
die  sogenaamde  modi.  Die  onderwys  het  hierdie  opvatting  vereenvoudig  en 
die  modi  na  vier  basiese  kategorieë  herlei:  vertelling,  beskrywing,  redene- 
ring,  verduideliking.  Natuurlik  kom  dié  mededelings  selde  in  suiwer  vorm 
voor.  Die  meeste  mededelings  is  hibridies,  maar  met  een  modus  dominant. 
In  'n  vertelling  van  T.T.  Cloete,  "Die  vriendelike  gode",  in  sy  bundel  Die 
waarheid  gelieg,  kom  daar  'n  puik  verduideliking  van  die  verteller  se  pa  se 
sweepdans  voor.  Dit  begin  só: 

Een  van  my  mooiste  herinneringe  aan  my  vader  is  sy  befaamde  sweep- 
dans.  Die  mense  het  ver  daarvoor  gery  om  dit  te  kan  beleef.  Vir  sy 
sweepdans  het  hy  'n  groot  ruimte  nodig  gehad.  'n  Groot  plaasskuur 
soos  my  oupa  s'n  was  net  die  regte  plek  daarvoor.  Dan  het  hy  met  kryt 
in  die  middel  van  die  skuur  'n  ring  getrek  van  omtrent  tien  meter  in 
deursnee.  Die  mense  moes  nie  nader  as  'n  meter  aan  die  ring  kom  as 
hulle  dans  nie,  om  uit  die  pad  van  die  sweep  te  bly.  In  elke  hoek  van  die 
skuur  was  'n  speler  met  sy  instrument;  'n  ghitaar,  'n  konsertina,  'n 
trom  en  'n  mondfluitjie.  Dan  het  my  vader  met  sy  perdekarsweep  met 
die  fyn  voorslag  en  die  stok  so  lank  as  'n  man  se  arm  op  die  krytlyn 
gaan  staan.  Met  'n  knal  soos  van  'n  geweer  sit  sy  sweep  die 
dansmusiek  aan  die  gang.  Dan  slaan  hy  die  ritme  van  die  dans  met  sy 
sweep,  blitssnel,  kerwend,  verfynd  rats  en  behendig,  terwyl  hy  al  op 
die  kring  se  velling  langs  loop,  op  die  krytstreep,  met  buk  en  strek,  buk 
en  strek  soos  hy  slaan,  altyd  met  die  regtervoet  voor  en  die  linkervoet 
agterna,  die  regterarm  se  slagbewegings  en  die  versit  van  die  regter- 
voet  gesinchroniseer  — die  linkervoet  kom  net  tot  regoor  die  regter- 
voet,  steek  dit  nooit  verby  nie.  Die  regterarm  wat  die  sweep  slaan, 
beweeg  in  halfsirkels  van  12  na  6 na  12  na  6,  ensovoorts  voor  sy  lyf. 


Dit  is  nog  nie  die  einde  van  dié  verduideliking  nie,  maar  vir  my  doel  is  dit 
genoeg.  Jy  het  hier  'n  soort  presiesheid  wat  byna  wetenskaplik  is,  maar  die 
toon  is  tog  gesellig,  liefdevol  selfs,  soos  die  skrywer  terugdink  aan  sy  pa. 
Verduideliking , in  hierdie  herinneringstuk,  is  opgeneem  in  vertelling. 

Ek  keer  terug  na  'n  vroeër  vraag:  wat  wil  skryfopleiding  op  skool  bereik?  Ek 
probeer  dit  wéér  beantwoord. 

Dít:  dat  die  leerling  aan  die  einde  van  sy  Matriekjaar  'n  sin  vir  perspektief  en 
vertelhouding  sal  hê;  dat  hy  in  staat  sal  wees  om  taal  vlot  te  hanteer  en  aan 
te  pas  by  'n  gegewe  situasie;  dat  hy  taal  dus  doeltreffend  sal  kan  gebruik  of 
hy  nou  ook  formeel  of  informeel  redeneer,  verduidelik,  vertel  of  beskryf.  Hy 
sal  besef  dat  skryfopleiding  nie  net  met  die  regte  woorde  in  die  regte  volg- 
orde  te  maak  het  nie,  maar  met  lewe;  met  die  hele  spektrum  van  menswees. 

Skryfopleiding  is  miskien  die  mees  humanitêre  faset  van  die  leerplan; 
Taalkunde,  Letterkunde,  Geskiedenis,  Biologie,  noem  maar  op  — alles  trek 
saam  in  die  skryfproses.  Die  skrywer  sal  'n  leeftyd  lank  terugkeer  na  die 
beginsels  wat  sy  skryfopleiding  hom  op  skool  bygebring  het:  dit  is  en  bly  die 
basis  vir  alle  skryf. 


Halt!  hoor  ek  enkeles  roep:  wat  van  "kreatiewe  skryfwerk"? 

"Kreatiewe  skryfwerk"  is  besig  om  'n  kultusbegrip  te  word.  Dis  'n  begrip 
waarmee  ek  al  minder  raad  weet,  veral  wat  die  onderwys  betref. 

My  uitgangspunt  by  skryfopleiding  is  dat  alle  skryfwerk,  sy  dit  dan  in  wisse- 
lende  mate,  kreatief  is.  Dis  'n  ongelukkige  dwaling  dat  "kreatiwiteit"  te  alle 
tye  gelykgestel  moet  word  aan  "kunssinnigheid".  Kreatiwiteit  het  onder 
andere  met  probleemstellings  en  -oplossings  te  maak,  en  só  gesien,  sou 
Wiskunde  dalk  as  die  mees  kreatiewe  vak  in  die  leerplan  gesien  kon  word. 
Maar  daar  is  'n  verskil  tussen  die  wiskundige  probleem  en  die  probleme  wat 
opduik  wanneer  'n  leerling  'n  gedig  skryf.  Die  aspirant-digter  is  kreatief  in 
soverre  hy  tegniese  en  emosionele  oplossings  vir  sy  probleme  probeer  vind. 
Sy  oplossings  hoef  nie  vir  ander  nuut  of  oorspronklik  of  selfs  doeltreffend  te 
wees  nie.^’  Die  jong  wiskundige  se  oplossings  moet  algemene  geldigheid 
binne  die  wêreld  van  die  wiskunde  hê.  Want  wis  = weet,  en  weet  het  met 
die  kognitiewe  te  maak. 

Een  van  die  knelpunte  van  die  sogenaamde  Kreatiewe  Skryf  op  skool  is 
aangedui:  dat  die  leerling  se  vryeskryf  in  dié  vroeë  stadium  van  sy  ontwik- 
keling  liefs  net  as  proses  gesien  moet  word.  Dit  behoort  nie  as  'n  voltooide 
artistieke  produk  aangeslaan  te  word  nie.  Aan  min  onderwysers  is  dit  gegun 
om  'n  Antjie  Krog,  'n  André  le  Roux  of  'n  Koos  Prinsloo  in  hul  klas  te  hê  — 
skrywers  wat,  volgens  hul  debute  in  Poort,  reeds  op  skool  artistieke  pro- 
dukte  kon  lewer.  ('n  Tersyde:  hoeveel  onderwysers  is  bevoeg  om  talent  van 
dié  aard  te  rig  en  te  lei?) 

Ek  glo  dat  skeppende  werk  op  skool  groot  probleme  vir  beide  leerling  en 
onderwyser  inhou.  Die  basiese  skryfopleiding  waarna  uitvoerig  verwys  is, 
behoort  ook  vir  die  ontluikende  skryftalent  voldoende  te  wees,  mits  die 
onderwyser  sy  taak  met  insig  en  verbeelding  aanpak.  As  daar  dan 
"kreatiewe  skryfwerk"  in  die  artistieke  idioom  moet  wees,  beveel  ek  aan 
skryfwerk  wat  deur  dissipline  beskerm  word:  lirieke  eerder  as  vrye  verse 
(want  lirieke  moet  klank  en  ritmegewyse  aanpas  by  'n  wysie);  toneelstukke 
eerder  as  liriese  ontboeseminge  (want  toneelstukke  gebied  empatie,  'n 
wegskryf  van  die  self  af).  En  as  daar  oor  die  se/f  geskryf  word  — 'n 
natuurlike  uiting  van  verkenningsdrang  by  die  adolessent  — sou  die  leerling 
deur  tegniek  geleer  kon  word  om,  terwyl  hy  oor  die  se/f  skryf,  ook  afstand 
tot  die  self  te  kry.  Goed,  dan,  verse  oor  eerste  seks-  of  liefdeservarings,  of 
die  dood  van  geliefdes,  maar  binne  die  bedwinging  van  die  sonnet-  of 

kwatrynvorm.  Kyk  maar  na  die  grotes,  na  Eybers  veral:  dis  tegniek  en  ironie 
wat  afstand  skep  tussen  digter  en  publiek;  die  publiek  as't  ware  beskerm 
teen  die  verleentheid  wat  intieme  ontboeseminge  kan  wees.  Talle  van 
Eybers  se  epigone  het  nog  nie  ontdek  nie  wat  Mark  Schorer  noem:  Techni- 
que  as  discovery.  Hulle  staan  hul  vrypuisies  skaamteloos  en  uitdruk  in  die 
publiek. 

Bornman  se  doktorale  tesis,  'n  D.Ed.,  hoort  'n  rigsnoer  te  wees  vir  onder- 
wysers  wat  hulle  wil  waag  aan  Kreatiewe  Skryf  in  die  stelwerkprogram.  Dié 
tesis  heet:  Eenheidskoórdinate  vir  die  onderrig  van  Afrikaans,  en  het  in- 
sigryke  passasies  oor  kreatiwiteit,  onder  andere  oor  tug  binne  skepping. 

IV 

Dit  het  tyd  geword  om  van  skryfopleiding  af  oor  te  gaan  op  skrywer- 
opleiding. 

Met  skryfopleiding  bedoel  ek  'n  opleiding  van  vermoëns  waaroor  kontro- 
leerbaar  gesels  kan  word.  Tegnieke  en  grepe  rondom  woordkeuse,  sinsbou, 
paragraafbou,  bewustheid  van  gehoor,  prosodie  en  so  meer  kan  byvoor- 
beeld  aangeleer  word. 

Wanneer  'n  instansie,  soos  sê  'n  universiteit,  'n  skrywerkursus  aanbied,  wil 
dit  reeds  bestaande  talent  uitbou.  "Meganiese"  dinge  soos  taalvaardigheid 
en  spelvermoë  word  as  vanselfsprekend  aanvaar;  ook  talent.  As  daar  die 
jaar  nie  oortuigende  talent  in  'n  bepaalde  afdeling  is  nie,  behoort  dié  afde- 
ling  vir  die  betrokke  jaar  te  verval.  Vir  my  lê  die  klem  by  skryweropleiding  op 
die  uitbreiding  en  verfyning  van  die  skrywer  se  verbeelding,  emosies  en 
denke.  Sleutelwoorde  by  hierdie  opleiding  is  mens  en  /ewe. 

Hierin  lê  die  unieke  van  die  Letterkundige  Laboratorium  van  Stellenbosch, 
en  veral  dan  in  sy  hoogty,  onder  die  instrukteurskap  van  D.J.  Opperman, 
toe  dit  talle  skrywers  én  mense  gevorm  het.  Tog  vind  ek  dit  onberade  om  na 
die  "Stellenbosse  model"®’  te  verwys,  want  "model"  kan  so  maklik 
gelykgestel  word  aan  ideaal.  'n  Skrywerskool  vir  die  jare  Tagtig  sal  om  talle 
redes  anders  gedink  moet  word  as  die  Letterkundige  Laboratorium  van 
tans;  maar  voor  ek  by  dié  redes  kom,  wil  ek  kortliks  'n  historiese  perspektief 
op  die  Letterkundige  Laboratorium  en  sy  werkinge  en  werksaamhede  pro- 
beer  bring. 

Dit  funksioneer  van  1960  af  as  'n  spesiale  komponent  van  die  Letterkunde- 
afdeling  van  die  Afr.-Ndl.  Ill-kursus,  en  duur  'n  semester  lank.  Dit  het  van 
die  begin  af  onder  die  leiding  van  D.J.  Opperman  gestaan,  en  selfs  nog  'n 
jaar  of  wat  ná  Opperman  se  uittrede  as  hoogleraar.  Opperman  is  gevolg 
deur  Lina  Spies  en  Spies  is,  na  háár  vertrek,  vervang  deur  Sheila  Cussons. 
Ek  het  by  twee  geleenthede  as  gasdosent  opgetree,  eers  as  "instrukteur" 
oor  kabaretwerk,  en  toe  weer  oor  die  kortverhaal.  Alle  "instrukteurs"  ná 
Opperman  het  voortgeborduur  op  die  Opperman-stramien. 

In  die  jaar  1960,  toe  die  Letterkundige  Laboratorium  begin  is,  het  daar  in 

Standpunte  'n  baie  belangrike  artikel  deur  Ernst  van  Heerden  verskyn 
"'Creative  writing'  as  University  subject".^’  Van  Heerden  was  toe  so  pas 
terug  van  'n  studiereis  in  Amerika  waar  hy  'n  indringende  studie  van 
"Creative  Writing"  gemaak  het,  en  onderhoude  met  figure  soos  Wallace 
Stegner  en  Mark  Schorer  gevoer  het.  Van  Heerden  het  op  'n  betrekking  by 
Afr.-Ndl.,  Stellenbosch,  gehoop  en  wou  onmiddellik  'n  skryfkursus  begin, 
indien  hy  aangestel  sou  word.  Van  Heerden  is  toe  nie  aangestel  nie,  maar 
wel  sy  vriend  D.J.  Opperman,  met  wie  hy  oor  sy  voorgenome  kursus  in 
"Creative  Writing"  gesels  het.  Dié  agtergrondskennis  is  nodig  wanneer  oor 
die  Letterkundige  Laboratorium  gepraat  word,  want  hierdie  skip  het  'n 
boegbeeld  met  twee  koppe:  dié  van  Ernst  van  Heerden  en  dié  van  D.J.  Op- 
perman.  Wanneer  Van  Heerden  se  artikel  gelees  word,  blyk  duidelik  hoe 
sterk  Opperman  se  werkwyse  deur  Van  Heerden  se  ervarings  in  Amerika 
beïnvloed  is,  tot  en  met  die  gebruik  van  anonieme  tekste  van  studente, 
getik  en  afgerol,  en  ingebind  tot  "boek",  wat  as  vertrekpunt  gedien  het  vir 
klasbesprekings,  met  die  dosent  as  voorsitter  en  gids.®’ 

Maar  as  Opperman  'n  "bloudruk"  oorgeneem  het  by  Van  Heerden,  was  die 
uitbou  van  die  Laboratorium  volledig  sý  prestasie.  Opperman  se  Laboriete 
— Opperman  se  dubbelsinnige  term  — getuig  met  respek  en  geesdrif  van  sy 
diepgaande  invloed.  Een  van  hierdie  getuienisse,  dié  van  Leon  Strydom,  het 
in  druk  verskyn.  Strydom  beklemtoon  die  emosionele  komponent  van  dié 
kursus.  Hy  sê:  "...  die  Laboratorium  (was)  vir  my  ondenkbaar ...  sonder  die 
emosionele  kompleks  daaromheen:  van  wedersydse  vertroue  en  samewer- 
king,  van  nog  'n  uitdaging  gerig  deur  die  dosent  wat  sy  student  se  belange 
op  die  hart  dra,  van  selfrespek  en  selfverwesenliking."®’ 

J.P.  Smuts,  vroeër  student  en  later  kollega  van  Opperman,  onthou  die  byna 
"magiese"  invloed  wat  van  Opperman  uitgegaan  het: 

Opperman  was  as  dosent  glad  nie  in  die  eerste  plek  daarin  geïnteres- 
seerd  om  vir  sy  studente  'n  aantal  literatuurwetenskaplike  handgrepe 
by  te  bring  nie,  maar  wel  om  hulle  tot  'n  verantwoorde  kritiese  gesprek 
te  dwing.  Omdat  hy  self  so  'n  buitengewone  literêre  aanvoeling  gehad 
het  en  feitlik  feilloos  kon  oordeel,  was  hy  in  staat  om  deur  sy  kommen- 
taar  op  'n  teks  of  'n  student  se  ontleding  telkens  tot  die  kern  deur  te 
dring.  In  dié  proses  is  jou  literêre  intuïsie  op  'n  feitlik  magiese  wyse  ver- 
fyn,  terwyl  hy  terselfdertyd  deur  sy  gedronge  formulering  jou  styl 
geslyp  het.^®’ 

Verdere  aanhalings  is  oorbodig:  dis  reeds  duidelik  dat  die  Opperman-skoling 
in  'n  hoë  mate  die  Opperman-persoonlikheid  was.  Die  groot  leermeester,  so 
sê  ons  in  die  onderwys,  ís  dikwels  die  metode. 

Maar  as  die  groot  persoonlikheid  uittree:  wat  dán?  Daar  bly  sekere  uiter- 
likhede  agter,  sekere  gebruike,  maar  hoe  geldig  en  hoe  nuttig  is  dié  gebruike 
sonder  hul  unieke  besieler?  Is  dit  gerade  om  die  Opperman-werkwyse  voort 
te  sit  ...  sonder  Opperman?  Ek  wil  dit  pertinent  stel:  sonder  Opperman  sou 

daar  nie  meer  van  die  "Stellenbosse  model"  gepraat  moet  word  nie.  Terwyl 
Opperman  sy  dinamiese  invloed  laat  voel  het,  het  dit  by  min  mense 
opgekom  om  die  "Stellenbosse  model"  te  kritiseer.  Nou,  los  gesien  van  Op- 
perman,  val  die  didaktiese  leemtes  van  dié  model  op.  Dis  nie  meer  in  alle  op- 
sigte  'n  model  vir  die  behoeftes  van  1984  nie. 

My  besware  teen  die  Letterkundige  Laboratorium  klop  met  dié  van  Leon 
Strydom.  Ek  haal  Strydom  aan: 

Die  Laboratorium  sou  meer  produktief  gewees  het  as  dit  nie  net 
gedigtekste  betrek  het  nie,  maar  ook  die  geleentheid  gebied  het  om  die 
probeerslae  van  aspirant-verhaalskrywers  en  -dramaskrywers  op  tafel 
te  kry.“’ 

Strydom  wys  daarop  dat  Opperman  'n  "onhoudbaarheid"  bestendig  het 
deur  net  poësie  in  sy  kursus  te  akkomodeer.  Op  dié  manier  het  hy  die 
snobistiese  opvatting  versterk  dat  poësie  "die  hoogste  bereiking  van  literêre 
vermoë"  is.*^’ 

Strydom  se  tweede  beswaar  lui  só: 

Die  Laboratorium  sou  meer  produktief  gewees  het  as  dit  aangebied  is 
binne  die  logiese  raamwerk  van  literêre  kommunikasie  waarin  skrywer, 
leser,  resensent  en  literatuurwetenskaplike  onderskeidende  funksies  en 
doelstellings  het,  maar  in  beginsel  gelykwaardige  en  onmisbare  kom- 
ponente  is.*^’ 

Vir  my  is  'n  verdere  leemte  binne  die  huidige  Laboratoriumopset  die  totale 
negering  van  Populêre  Fiksie  en  wat  ek  sou  wou  noem:  Toegepaste  Skryf- 
werk,  soos  die  skryf  van  T.V.-  en  radiotekste,  of  die  omsetting  van  be- 
staande  verhale  en  dramas  in  T.V.-  en  radiotekste.  Ook  vir  die  skryf  van 
film-,  teater-,  kuns-,  musiek-  en  boekeresensies  lyk  skoling  nodig,  iets  waar- 
voor  Van  Wyk  Louw,  as  ek  reg  onthou,  lank  gelede  reeds  gepleit  het. 

Ook  het  ek  beswaar  teen  die  beperkte  tydsduur  van  die  Letterkundige 
Laboratorium-kursus.  'n  Semester  bied  min  kans  op  verbetering.  Op  stuk 
van  sake  is  die  groei  van  skryfvermoë  'n  haas  organiese  proses,  en  soms 
stadig,  soos  Katherine  Anne  Porter  vroeër  in  hierdie  lesing  geïmpliseer  het. 
Miskien  word  dit  duidelik  hoekom  ek  tussen  skryfopleiding  en  skrywer- 
opleiding  onderskei  het.  Toegepaste  skryf,  wat  ook  joernalistiek  insluit,  is 
een  bepaalde  soort  skryf;  'n  soort  skryf  wat  baie  beslis  taalvaardigheid  en 
intelligensie  vereis,  maar  wat  tot  op  'n  sekere  hoogte  aangeleer  kan  word. 
Skryweropleiding  kan  voortbou  op  skryfopleiding,  maar  skryweropleiding 
kan  net  slaag  in  die  hande  van  'n  baie  besondere  soort  mens,  en  hoeveel 
van  hulle  het  enige  kultuur  op  stuk  van  sake?  Hoeveel  Van  Heerdens  en  Op- 
permans  en  Van  Wyk  Louws  en  Uys  Kriges  het  Afrikaans? 

Vir  my  lyk  dit,  suiwer  prakties  gesien,  of  die  klem  in  die  toekoms  op  'n  soort 

skryfopleiding  behoort  te  val  waar  die  mentor  nie  noodwendig  'n  charisma- 
tiese  persoonlikheid  hoef  te  wees  nie.  Só  'n  opleiding  sou  geskuif  kon  word 
van  'n  taaldepartement  waar  dit  in  ieder  geval  nooit  'n  suiwer  akademiese 
komponent  kan  wees  nie,  en  onder  dak  gebring  word  by  'n  Departement 
Joernalistiek  wie  se  bestaansreg  juis  die  ontwikkeling  van  skryfvermoëns  is. 
Só  'n  kursus  sal  liefs  'n  nagraadse  kursus  (diploma-?  graad-?)  moet  wees, 
sonder  'n  B.A.  as  voorvereiste,  want  so  sal  alle  studente  met  talent,  ook 
medici  en  ingenieurs,  'n  kans  gebied  word  op  talent-verwerkliking.  Nog  'n 
voordeel  van  'n  nagraadse  kursus  sal  wees  dat  dit  ouer  en  ryper  studente 
gaan  trek;  mense  wat  al  'n  behoefte  het  daaraan  om  lewe  te  interpreteer. 
Aanvanklik  sal  dié  skryfopleiding  parallel  kan  loop  met  die  opleiding  van 
joernaliste,  waar  die  klem  met  reg  op  die  "meganika"  van  skryf  val:  korrekte 
spelling  en  leestekengebruik,  doeltreffende  sins-  en  paragraafbou.  (En  glo 
my,  selfs  afgestudeerde  B.A.-studente  met  Afr.-Ndl.  III,  het  hierdie  soort 
"opknapping"  heel  dikwels  net  so  nodig  soos  hul  kollegas  uit  die  wêreld  van 
die  eksakte  wetenskappe.)  Hierna  sou  gespesialiseerde  opleiding  kon  kom: 
die  skryf  van  verhale,  gedigte,  dramas;  die  omstelling  van  verhale  in  dramas 
vir  T.V.,  en  so  meer. 

'n  Departement  Joernalistiek  sou  gespesialiseerde  skryfwerk  net  in  mede- 
werking  met  ander  departemente  kon  aanpak. 

Die  inset  van  'n  Dramadepartement  is  onontbeerlik  by  die  opleiding  van 
toneelskrywers.  By  die  Coiumbia-universiteit,  New  York,  het  ek  'n  toneel- 
skryfkursus  bygewoon.  Ons  pogings  is  onmiddellik  ingestudeer  deur  Drarna- 
studente  en  reeds  'n  volgende  lesuur  voor  ons  uitgespeel.  So  is  die  instruk- 
teur  se  taak  verlig,  want  die  Dramastudente  het  met  hul  spel  die  foute  in  jou 
teks  as't  ware  geformuleer,  wat  verdere  kommentaar  tot  'n  minimum 
beperk  het. 

Verdere  modules  wat  ingebou  behoort  te  word  by  skryfopleiding  is:  vertaal- 
kunde;  vergelykende  letterkunde;  visuele  opvoeding,  in  watter  vorm  ook  al; 
redenering. 

Een  ding  moet  hier  baie  duidelik  gestel  word:  skryfopleiding  kan  nie  talent 
genereer  nie.  Dit  kan  help  met  die  stimulering  en  uitbouing  van  wat  rééds 
daar  is,  as  'n  goddelike  gawe  en  gegewe.  Skryfopleiding  kan  wel  help  om 
die  algemene  peil  van  skryfbevoegdheid  te  verhoog  en  dit  is,  die  hemel 
weet,  nodig  as  kontrole  by  die  publikasiewoede  van  ën  skrywers  én  tydskrif- 
en  uitgewerredaksies.  Dit  het  veels  te  maklik  geword  vir  die  Afrikaanse 
skrywer,  met  of  sonder  kunne,  om  in  druk  te  verskyn.  As  die  een  tydskrif  of 
uitgewer  'n  skrywer  se  manuskrip  afkeur,  sit  'n  ander  tydskrif  en  uitgewer 
gereed  om  dié  manuskrip  op  te  raap.  Selfs  standaardskeppende  tydskrifte 
soos  Standpunte,  Tydskrif  vir  Letterkunde  en  Contrast  plaas  soms  tekste. 

veral  gedigte,  wat  weinig  meer  as  bladvullers  is.*  Terwyl  ek  in  Die  Brand- 
wag  van  die  oorlogsjare  en  onmiddellik  daarna  rdndblaai  op  soek  na  Klein- 
jan  van  Bruggen  se  rubriek,  "Van  ons  hoërskooljeug",  het  dit  my  opgeval 
hoe  selektief  die  bydraes  vir  'n  kommersiële  tydskrif  tóé  was.  Die  omslag 
van  die  tydskrif  was  'n  advertensie;  die  papier  waarop  gedruk  is,  was 
oorlogspapier;  maar  die  inhoud  van  dié  blad  het  respek  gehad  vir  sy  leser. 
My  bloudruk  vir  skryfopleiding  is  tentatief  en  oop  vir  kritiek.  Teen  een  soort 
kritiek  wil  ek  my  by  voorbaat  verweer,  naamlik  dat  my  opvatting  van  skryf- 
opleiding  skrywers  met  literêre  talent  gaan  uitsluit.  Tydens  my  voorgestelde 
opleiding  kan  talentvolle  skrywers  in  die  volle  sin  van  die  woord  professio- 
nele  skrywers  word.  Hulle  sal  leer  om  hul  vermoëns  toe  te  pas  en  uit  te  brei. 
Hulle  sal  leer  om  die  "windstiltes"  waaraan  alle  skrywers  onderworpe  is 
positief  te  benut  deur  kritieke  te  skryf,  'n  literêre  werk  vir  T.V.  aan  te  pas,  'n 
belonende  stuk  vertaalwerk  aan  te  pak.  En  dan  op  'n  dag  — maar  eers  as 
hulle  opgehou  het  om  die  muse  te  dwing  — sal  hierdie  skrywers  se  stemme 
weer  vanself  met  hulle  begin  praat,  soos  vanouds  met  Jeanne  D'Arc,  en  sal 
hulle  opnuut  weet,  met  skrik  en  opwinding,  dat  'n  storie  of  vers  verlos  wil 
word. 

V 

Ernst  van  Heerden  meld  in  sy  aangehaalde  artikel  dat  talle  Amerikaanse 
akademici  skepties  is  oor  die  "kweek"  van  skrywers  aan  universiteite.^^’ 

Hierdie  standpunt  verdien  aandag.  Vermoedelik  is  talle  skrywers  hier  in  die 
gehoor  van  dieselfde  mening. 

Ek  vermoed  dat  die  teenstanders  van  skryweropleiding  dit  teen  formele  op- 
leiding  het,  want  géén  skrywer  wat  ek  ken,  kan  met  eerlikheid  sê  dat  hy 
geen  informele  opleiding  gehad  het  nie. 

Informele  opleiding  begin  al  met  die  boeke  wat  jy  lees;  met  die  skrywers  wat 
jy  so  koelbloedig  kies  soos  'n  parasiet  sy  "gasheer".  J.C.  Bloem  sê: 

Men  kan  tegenwoordig  gerust  aannemen,  dat  geen  mensch  ter  wereld 
voor  het  eerst  een  vers  schrijft  zonder  ooit  één  gedicht  te  hebben 
gelezen.*^’ 


*Ooraanmoediging  en  oorbeloning  skyn  'n  kwaal  van  ons  tyd  te  wees.  Ek  dink  aan  die  belaglik 
hoë  pryse  en  lof  wat  Poorf-wenners  via  die  Akademie  ontvang.  Kan  dit  wees  — ek  ys  om  dié 
moontlikheid  te  noem  — dat  ooraanmoediging  'n  gebrek  aan  gehalte  wil  verdoesel?  Vyf-en- 
twintigduisend  rand  as  prys  vir  'n  enkele  toneelwerk,  soos  dié  wat  die  streekrade  vir  toneel 
uitloof,  is  mos  waansin.  Ook  die  Louis  Luyt-prys  is  te  groot  vir  een  mens.  Dit  behoort  eerder 
gelykop  tussen  finaliste  verdeel  te  word;  tussen  kritici,  digters,  toneel-  en  prosaskrywers,  of 
wie  ook  al  die  jaar  as  beloningswaardig  aangewys  is.  Dan  raak  die  onwetenskaplike  vergely- 
king  tussen  onvergelykbare  tekste  mos  uitgeskakel? 

Bloem  word  as't  ware  "gesekondeer"  deur  Northrop  Frye: 

A writer's  desire  to  write  can  only  have  come  from  previous  experience  of 
literature  and  he'll  start  by  imitating  whatever  he's  read,  which  usually 
means  what  the  people  around  him  are  writing.‘®> 

In  my  jeug  het  die  populêre  tydskrifte,  Die  Huisgenoot,  Die  Brandwag,  Die 
Naweek  en  Die  Huisvrou,  gereeld  vertalings  van  meesterskrywers  soos  De 
Maupassant,  Daudet,  Pirandello,  Deledda,  Prosper  Merimée  en  ander  ge- 
plaas.  Terugskouend  weet  ek  waar  en  wanneer  my  passie  vir  die  kortverhaal 
begin  het.  Dit  was  in  my  skooljare  toe  ek,  neus  in  die  tydskrifte,  De  Maupas- 
sant  en  Elise  Muller  gelees  het  en  geweet  het:  hier  is  iets  wat  soos  die  lewe 
self  is,  maar  groter,  wyer,  dieper,  dringender. 

Daar  is  'n  ander  vorm  van  informele  opleiding,  'n  oervorm  van  opleiding:  die 
aspirant-skrywer  wat  gaan  raad  vra  by  'n  gevestigde  skrywer,  en  dit  meesal 
kry.  Agter  Elsa  Joubert  rys  Sara  Goldblatt;  agter  Con  de  Villiers,  Markus  Vil- 
joen;  agter  Minnie  Postma,  Audrey  Blignault  en  Ken  Swart;  agter  Etienne 
Leroux,  Jan  Greshoff;  agter  M.E.R.,  Van  Wyk  Louw  en  Opperman,  J.  du 
P.  Scholtz;  agtertalle  Tydskrif  vir  Letterkunde-skrywexs,  Elize  Botha.  In  my 
studentejare  het  Eitemal  my  en  Abraham  H.  de  Vries  onder  sy  sorg  geneem, 
en  dr.  Fransie  Malherbe  het  omgesien  na  Izak  de  Villiers.  Nee,  Leon 
Strydom  is  nie  heeltemal  korrek  as  hy  glo  dat  daar  geen  Poësie- 
Laboratorium  vóór  Opperman  was  nie.  Ernst  van  Heerden,  dr.  Con  de 
Villiers,  dr.  Fransie  Malherbe  en  Eitemal  het  almal  ''Laboratoriumwerk''  ge- 
doen,  maar  sonder  betaling;  en  daar  sal  nog  baie  van  hulle  soort  wees: 
vrywillige  werkers  in  die  wingerd. 

Dr.  J.R.L.  van  Bruggen  is  nóg  'n  onbesonge  werker  in  die  wingerd,  maar  dié 
saak  moet  reggestel  word  in  'n  tesis  soos  dié  waarmee  J.L.  Marais  tans 
besig  is,  getiteld:  'n  Ondersoek  na  kursusse  in  kreatiewe  skryfkuns  met  be- 
sondere  verwysing  na  die  Stel/enbosse  Letterkundige  Laboratorium.  Van 
Bruggen  se  weeklikse  rubriek  in  Die  Brandwag  was  eers  getiteld  "Vir  die 
Hoërskooljeug",  maar  is  spoedig  herdoop  tot  "Van  ons  hoërskooljeug". 
Hierdie  aksentverskuiwing  is  beduidend:  'n  "uitsluitend  receptief 
georienteerd"  publiek,  om  'n  frase  van  Dirk  de  Geest  te  leen^^’,  het  nou 
skeppend  geword.  Van  Bruggen  het  verhale,  poësie  en  selfs  toneelwerk  van 
leerlinge  gepubliseer  — af  en  toe  ook  van  Laerskoolleerlinge  — en  elke  by- 
drae  van  kommentaar  voorsien.  Dis  opvallend  dat  die  Van  Bruggen- 
laboratorium  in  hoofsaak  met  prosa  besig  was,  maar  dis  ook  nie  vreemd  nie, 
want  skryfopleiding  op  skool  konsentreer  oorwegend  op  prosa,  tot  die 
huidige  dag  toe.  Hierdie  rubriek  het  van  4 Oktober  1946  tot  24  Oktober  1947 
onder  sy  titel,  "Van  ons  hoërskooljeug"  verskyn;  daarna  was  daar  onder- 
brekings,  die  rubriektitel  het  weggeval,  en  uiteindelik  ook  alle  leerling- 
bydraes  en  kommentaar. 

Vir  my  is  Kleinjan  van  Bruggen  se  rubriek  ongetwyfeld  ons  eerste  amptelike 

Letterkundige  Laboratorium.  Hierdie  belangrike  opvoedkundige  het  aange- 
moedig,  vriendelik  geraas  en  in  besonder  verdienstelike  gevalle  met  die 
hoogste  lof  gekom:  "Graag  hoor  ek  weer  van  jou."  (Wat  dan  ook  gebeur 
het!)  Dié  rubriek  het  in  sy  hoogty  bladsye  beslaan,  en  het  later  selfs  illustra- 
sies  as  bonus  gehad,  almal  van  Victor  Ivanoff.  Ek  laat  volg  enkele  fragmente 
uit  sy  kommentaar  om  u iets  van  die  toon  en  gehalte  van  sy  raad  te  laat  er- 
vaar: 

(i)  Jou  styl  en  taal  is  goedversorg  en  jy  probeer  nie  "mooi"  skrywe  nie. 
Mettertyd  sal  jy  self  vind  hoe  jou  ontwikkelende  taalvaardigheid  nuwe 
woorde  ontdek  en  gebruik. 

(ii)  Daar  is  spore  van  dramatiese  aanvoeling  in  hierdie  artikeltjie,  Ben.  Pas 
net  op  vir  oordrywing.  Oordrywing  is  die  kiem  van  die  melo-dramatiese 
(sic)  en  die  sentimente/e. 

(iii)  l.v.m.  drama:  "Die  dialoog  moet  vorentoe  na  sy  klimaks  beweeg"  ... 
of:  "...  daar  moet  nooit  hinderlike  tydgapings  voorkom  nie." 

(iv)  Jou  bydrae  klink  waar  en  is  met  komiese  oë  gesien.  Maar  o,  jou  punk- 
tuasie,  Adriaan!^®’ 

My  enkele  opmerkings  het  hopelik  die  aandag  gevestig  op  'n  stuk  vergete 
Laboratoriumwerk  wat  in-diepte-verkenning  verdien.  Ek  wens  dat  die 
Redakteurs  van  Poort  kommentaar  by  al  die  bydraes  wou  voorsien,  soos 
Kleinjan  van  Bruggen  in  sy  rubriek,  lank  gelede;  dán  eers  sal  Poort, 
didakties  gesproke,  sy  bestaan  volledig  regverdig. 

Ten  slotte  wil  ek  'n  spooklaboratorium  noem  waarvan  net  ingewydes  weet, 
en  dan  ook  net  ten  dele.  Ek  praat  nou  van  die  skriftelike  kommentaar  van 
tydskrif-  en  uitgewerredaksies  by  ingesonde  manuskripte.  Hoekom  moet 
keurverhale  soos  "arcana"  hanteer  word?  Om  die  keurder  te  beskerm?  Sou 
dit  nie  juis  sanerend  wees  om  te  weet  dat  beoordelaars  oordeelsfoute  kan 
begaan  nie?  'n  Bloemlesing  met  keurverslae,  die  betroubares  én  onbetrou- 
bares,  lyk  na  skitterende  werkwinkelmateriaal. 

* * ■»■ 


Teenoor  skrywers  wat  vermoed  dat  hulle  geen  opleiding  gehad  het  óf  nodig 
het  nie,  is  daar  dus  dié  wat  hulp  soek,  en  op  só  'n  skaal  dat  informele  van- 
man-tot-man-opleiding  nie  meer  prakties  moontlik  is  nie.  Hiervandaan  af 
moet  die  owerhede  verder  besin:  die  R.G.N.,  universiteite,  Technikons. 

P.G.  du  Plessis 
Oor  messe  en  gode  ... 


In  die  jare  her,  het  dogtertjies  voor  gehore  opgestaan,  hulle  hande  inme- 
kaargevou,  soos  huis-sangeresse  langs  Victoriaanse  klaviere,  en  dan  die 
titel  van  hulle  voordrag  gesê,  voor  hulle  met  die  verkragting  van  die  gedig 
voortgegaan  het. 

Omdat  ek  in  dié  dae  gewortel  is,  het  ek  besluit  om  met  vandag  se  skielike 
Bartho-vervanging,*  'n  titel  aan  u af  te  smeer:  "My  voordrag  is  getiteld,  Oor 
Messe  en  Gode  ..."  met  sulke  swanger  dotjies  agteraan. 

Want  toe  ek  bestorm  word  om  vandag  op  hierdie  waardige  geleentheid  my 
plaasvervangende  handeling  uit  te  voer,  dag  ek,  dat  ek  u minstens  onder  'n 
sambreeltitel  moet  teister.  Toe  soek  ek  'n  beeld  om  die  lot  van  die  verhoog- 
skrywer  (soos  prof.  Grové  my  in  sy  Letterkundige  Sakwoordeboek  noem, 
en  waarvan  ek  nog  die  vriendelikheidsgraad  moet  bepaal)  aan  u voor  te 
hou. 

Ek  kom  toe  by  'n  offervark  uit.  'n  Onrein  dier,  gespalk  oor  die  altaar,  met,  as 
hy  dalk  'n  vark  met  filosofiese  neigings  is,  die  mes  sal  betrag,  en  sal  wonder 
oor  die  nodigheid  van  offergawes  (soos  ek  voor  my  diaken)  in  die  álgemeen, 
en  die  waarheid  agter  die  gode  in  die  besonder. 

Nou  weet  ek  onrein  diere  is  nie  aangewese  offers  nie.  Ek  weet  ook  dat  die 
offerpetalje  nie  waardig  is  nie.  Die  Asteke,  wat  jong  mans  oor  offerklippe 
spalk,  hulle  borskaste  met  klipmesse  open,  die  hart  uitruk  en  kloppend  na 
die  Songod  ophou  — húlle  het  iets  geweet  van  die  heroïese  van  die  offer- 
daad. 

Al  was  daar,  volgens  Cortes,  'n  klankie  aan  die  plek,  en  het  daar  heelwat  dik 
vlieë  rondgedwaal. 

Soveel  verbeelding  en  piëteit  het  die  Afrikaanse  kultuurpriesters  nie. 

Ek  moés  'n  vark  kies,  glo  my  asseblief,  omdat  die  ding  met  die  sterwe  so 
kan  skree. 

Toe  ek  nou  skielik  met  die  opdrag  om  vandag  hier  iets  te  sê,  gekonfronteer 
is,  het  ek  gewonder  of  dit  nie  dalk  tyd  geword  het  om  tóg,  soos  Bartho  dan 
wou,  bietjie  bestek  op  te  maak  van  die  bekendhede  rondom  die  Afrikaanse 
teaterdroogte  nie. 

Sê  ek  dit  vir  iemand.  Onder  meer  dat  ek  ook  sal  moet  praat  oor  die  rol  van 
die  TV  in  die  spulletjie.  Moet  ek  hoor  dat  die  onderwerp  al  snuif  en  dus 
oninteressant  getrap  is. 

Ek  is  dus  vandag  nie  hier  om  u te  interesseer  nie,  maar  om  te  kyk  of  ek  van 
dié  dorsvloer  van  menings  — snuifgetrap  deur  ook  onvrugbare  muile  — 'n 
paar  goed  kan  haal  wat  nog  ongewan,  maar  darem  tot  korrels  uitgetrap,  op 
die  kleivloer  van  die  kultuurlewe  lê. 

*Dr.  Du  Plessis  het  Bartho  Smit  as  spreker  by  die  Skrywerskongres  vervang. 

Daar  is  'n  paar  bekendhede: 

Oorspronkiike  Afrikaanse  stukke  vir  die  verhoog  word  omtrent  nie  meer, 
sover  ons  kan  agterkom,  geskryf  nie;  die  Streekrade  loof  al  R25  000  uit  vir 
'n  opvoerbare  stuk  en  beloof  die  wenner  nog  meer:  opvoering  oor  die  ganse 
land;  daar  word  gekla  oor  die  veelheid  van  vertalings  waarmee  ons  akteurs 
ons  verhoë  bewandel  — oor  die  skaarste  aan  lokale  temas  wat  ons  raak.  Die 
dramaturge,  so  word  gesê,  is  TV  toe. 

Laat  ek  dan  daarmee  begin:  die  TV,  en  dan  hang  ek  daardie  "lokale  temas 
wat  ons  raak",  so  bietjie  aan  die  kapstok,  om  later  'n  oomblik  daarna  terug 
te  keer. 

Van  al  die  diagnoses  wat  ek  die  afgelope  aantal  maande  oor  die  lot  van  die 
Afrikaanse  toneel  moes  aanhoor,  is  dié  oor  die  bose  invloed  van  die  vervlak- 
kende  TV  die  luidste  gelug. 

'n  Mens  hoor: 

Die  skrywers  het  weggeloop  TV  toe,  want  daar's  meer  geld;  die  skrywers 
het  die  verhoog  verloën  en  hulle  vir  dertig  silwerlinge  aan  die  mindere  TV 
verkwansel;  ernstige  dramas  word  nie  meer  geskryf  nie  omdat  die  derde- 
rangse  TV  se  grypende  muil  (en  sy  peristaltiese  sklukderm  agter  daardie 
bek)  alles  verorber  ... 

Die  skrywer  het,  so  sal  opvoedkundiges  en  teoloë  dit  formuleer,  die  ver- 
tikale  ideaal  vir  die  horisontale  Mammon  loop  verruil. 

Dit  is  dan  die  rede  waarom  daar  in  die  afgelope  aantal  jare  so  min 
oorspronkliks  op  die  Afrikaanse  verhoog  was,  waarom  daar  omtrent  geen 
nuwe  Afrikaanse  drama  verskyn  nie,  ens. 

Dié  dinge  word  oral  gesê,  van  kultuurvergaderings  tot  moffie-partytjies, 
maar  oral  met  ewe  min  grond. 

In  die  eerste  plek  wil  ek  u,  lede  van  die  Skrywerskring,  maan  dat  u,  liewe 
vriende,  allermins  oor  die  saak  moet  kla. 

Die  rede  waarom  ek  dit  sê,  is  die  volgende: 

Die  televisie  is  nie  'n  minderwaardige  medium  nie,  en  vir  skrywers  open  hy 
tog  moontlikhede.  Daar  is  meer  rede: 

Weliswaar  het  televisie  beperkinge,  maar  daar  kan,  as  die  talent  maar  daar 
is,  selfs  groot  werke  uit  voorkom. 

Die  verwyt  van  vervlakking  gaan  nie  noodwendig  op  nie. 

Maar  ek  het  gesê  daar  is  beperkinge. 

Een  daarvan  is  seker  iets  wat  binne  ons  situasie  ernstiger  is  as  in  ander 
lande,  omdat  ons  tog  'n  bedryf  het  wat  in  sekere  opsigte  monopolisties  is. 
Jy  het  maar  een  plek  om  jou  goedjies  heen  aan  te  dra,  en  dis  SATV.  En  dis 
in  beginsel  ongesond,  maar  op  die  oomblik  meen  ek,  nie  misbruik  nie.  Die 
rede  waarom  die  misbruik  so  min  is,  is  juis  die  honger  van  die  ding.  Hy  moet 
selfs  goed  sluk  wat  hy  in  ander  omstandighede  bepaald  nie  sou  duld  nie. 
'n  Verdere  beperking  van  die  medium  — in  ons  omstandighede  nie  nood- 
wendig  uit  sy  aard  nie  — is  die  feit  dat  gewaagdheid  oor  dinge  soos  die 
agterkant  van  die  lewe,  nie  juis  daar  tuis  hoort  nie,  en  dus  beperkend  op  die 

ernstige  skrywer  kan  inwerk.  Naaktonele,  kragwoorde,  gewaagde  temas  — 
behalwe  waar  dit  gewelddadig  is,  want  oor  geweld  is  dié  medium  selfs  by 
óns  geduldig  — kan  net  nie. 

Die  TV-mense  het  oor  gewaagdheid  'n  heel  aanvaarbare  uitgangspunt. 

Die  verskil  tussen  die  lewende  teater  en  die  TV  is,  sê  hulle,  gehoorsgewys, 
dat  jy  die  een,  dis  nou  die  teater,  vrywillig  besoek,  gesubsidieerd  of  te  nie; 
by  die  TV  koop  die  grootste  gemene  deler  sy  lisensie  en  jy  gaan  loop  sit  in  sy 
voorkamer  waar,  in  normale  gesinne,  oupa,  ouma,  die  kindertjies,  en  wie  'n 
mens  ook  al  wil  bedink,  gaan  saamsit  om  die  ding. 

Jy  kan  nie  vir  Jannie  wat  onrustig  aan  die  ontluik  is,  te  veel  van  een  soort 
ding  wys  nie;  jy  kan  nie  vir  Sannie  wat  haar  eerste  perversietjie  voel  groei, 
eenkant  toe  laat  oorhel  nie,  en  dan  het  oupa  se  gedagtes  dalk  ook  nog  nie 
heeltemal  tot  ruste  toe  gekom  nie,  en  jy  wil  nie  ouma  se  oudag  beswaar  nie, 
ens. 

Die  gevolg  is  dat  gewaagdheid  en  die  aansny  van  sommige  dieper  temas  uit 
die  aard  van  die  opset  onmoontlik  is.  Politiek,  godsdiens,  die  lyf  en  sy 
perversies,  dié  is  te  sensitief. 

Daar  is  dus  'n  klompie  moontlikhede  weg.  Maar  daar  is  nog  baie  mooi  dinge 
moontlik  — 'n  skuifmeul  vir  vrot  skryf  is  dit  nie. 

Vir  die  verhoog  is  dit  gelukkig  dat  dit  so  is,  want  dit  laat  'n  terrein  oop:  om 
daardie  dinge  aan  te  sny,  daardie  menslike  roersele  te  ontleed  en  uit  te  beeld 
wat  op  die  TV  taboe  is. 

So  het  die  lewende  teater  oorsee  die  TV  die  hoof  gebied,  en  so  sal  dit  hier 
moet  gebeur.  Daar  is  plek  vir  erns,  en  deur  die  genade  heelwat  luim,  wat  nie 
in  ons  situasie  op  die  TV  gangbaar  gaan  wees  nie,  maar  wel  op  die  verhoog 
— veral  natuurlik  die  Engelse  verhoog,  want  wat  daar  gangbaar  is,  is  nog 
nie  vir  goeie  Afrikaner-ore  aanvaarbaar  nie. 

Niks  is  onvermeng  goed  of  kwaad  nie,  ook  nie  die  TV  nie.  Vlak  of  slegte  TV 
kan  alleen  die  teater  baat;  vrot  teater  sal  die  TV  nie  veel  beVnvloed  nie,  want 
dié  sal  voortdonder.  Die  teater  het  die  vryer  geword,  die  een  wat  verleë 
begin  raak  het  om  gehore. 

Vir  skrywers  is  albei  moontlikhede  oop.  So  oop,  dat  daar  skaars  gekla  kan 
word.  Enigiets  wat  maar  'n  skyn  van  meriete  het,  sal  aangegryp  word.  Kla 
dus  nie. 

As  u wel  groot  kla  het,  kla  oor  die  video-mark  en  sý  invloed  op  die  teater- 
gehoor,  selfs  op  die  TV-gehoor. 

Dié  duiwel  het  so  stil  tussen  ons  ingesluip  dat  ons  van  die  kinders  moes 
hoor  dat  hy  bestaan.  Hy  steel  gehore,  want  elkeen  kan  na  eie  smaak,  en  in 
vry  ongesensureerde  vorm,  loop  huur  wat  hy  wil  hê.  Ek  meen  dat  dié  mark 
nog  onversadig  is,  en  die  lewende  teater  nog  baie  gaan  seermaak. 

Om  'n  rede  wat  ek  vroeër  genoem  het:  Hý  gee  wat  die  TV  in  amptelike  ge- 
daante  nie  kan  gee  nie,  hý  loop  met  dinge  wat  ek  nie  op  die  Afrikaanse  ver- 
hoog  durf  waag  nie,  hý  verswak  my  weerstand  en  my  slimmigheid  teen  die 
aanslag  van  die  TV.  Die  oupa  wat  my  sal  kruisig  oor  ek  'n  dingetjie  insit  wat 


24 


dalk  skuins  is,  sal  tuis  kan  kwyl  soos  hy  wil  oor  iets  soortgelyks,  en  die  band 
heen-en-terugspeel  totdat  sy  vertraagde  lus  bevredig  is. 

Teen  die  video  het  ons  net  een  verweer  in  die  Afrikaanse  teater  en  in  die 
werk  wat  ons  vir  ons  eie  TV  doen:  goddank  is  die  spul  goed  uitheems,  en  is 
daar  darem  nog  iets  in  die  literatuur  en  die  uitvoerende  kuns  wat  'n  sekere 
lekkerte  van  erkenning  in  'n  gehoor  kan  bring. 

Televisie  het  iets  met  die  verdwyning  van  soveel  Afrikaanse  toneelskrywers 
te  make.  Natuurlik.  Maar  dit  wil  nie  sê  dat  ons  nie  binne  die  beperkinge  dalk 
nog  eendag  iets  groots  gaan  maak  vir  daardie  klein  kassie  nie.  En  vir  u, 
skrywers,  is  daar  nuwe  moontlikhede  geopen  om  die  dier  te  voer:  joer- 
nalistieke  TV,  ernstige  TV  ens. 

En  in  een  opsig  het  die  TV  ons  verlos  van  'n  ander  ding:  toe  die  film  so  duur 
geword  het  om  te  maak,  soveel  geld  moes  in-oes  voor  die  geldskieter  sy 
pondjie  wins  kon  kry  — en  dit  te  midde  van  onseker  subsidie-sisteme  en  ook 
'n  aanslag  van  die  televisie  — het  die  TV  ons  verlos  van  baie  kommersiële 
druk.  Ernstige  films  maak  nie  genoeg  geld  om  op  die  oomblik  in  Suid-Afrika 
lewensvatbaar  te  wees  nie;  vir  die  TV  kan  daar  laat-aand,  en  binne  die 
beperkings  van  die  stelsel,  tog  nog  iets  gemaak  word  wat  ook  méér  probeer 
wees  as  net  'n  kommersiële  sukses.  Laat  ons  daarvoor  dankbaar  wees. 

U as  skrywers,  as  u dalk  'n  trekkie  het  vir  die  visuele  media,  sal  maar  met  dié 
onregverdige  Mammon  moet  gaan  vrede  maak. 

As  die  media  mekaar  se  beskikbare  talent  opvreet,  soos  die  sakesektor 
staatsamptenare,  is  dit  so. 

Die  TV  is  dus  'n  moontlikheid,  nie  noodwendig  vervlakking  nie,  met  sy  be- 
perkings  én  sy  kommersiële  bevryding  wat  die  fliek  betref. 

Maar  daar  is  geen  enkele  skrywer  van  wie  ek  weet  wat  nie  nog  'n  sagte 
plekkie  vir  die  lewende  teater  en  sý  soort  opwinding  het  nie.  Wat  nie  nog  in 
sy  binnegemoed  darem  graag  'n  opvoering  en  'n  boek,  liefs  onder  die  genre 
"drama",  gepubliseer  sou  wou  hê  nie. 

Wat  ek  daarmee  wou  sê,  is  dat  die  skuld  vir  die  skielike  dramatiese  droogte 
op  die  verhoog  en  die  baie  skraal  oes  aan  gepubliseerde  dramas  nie  net  daar 
gesoek  moet  word  nie.  Die  televisie  was  maar  een  faktor. 

In  die  ou  dae  het  tannies  wat  Engels-georiënteerd  geskinder  het,  altyd, 
wanneer  Sannie  skielik  deur  Piet  gelos  is  en  dan  te  gou  maar  met  Jan  ge- 
trou  het,  altyd  'n  definisie  gehad  vir  Sannie  se  oorhaastige  en  leedvermake- 
rige  huwelik.  — Nadat  hulle  natuurlik  die  dae  getel  het  tot  selfs  nege 
maande  toe.  Hulle  het  gesê:  Sannie  het  Jan  so  gou  na  die  liefdesteleurstel- 
ling  getrou,  omdat  sy  op  die  "re-bound"  was. 

Dis  nie  onmoontlik  dat  die  TV  verbygekom  het  toe  die  aanvaarde  drama- 
turge  — kom  ons  noem  hulle  maar  so,  by  ontstentenis  aan  'n  beter  term  — 
op  daardie  selfde  rebound  was  nie. 

Toe  Piet-teater  ons  moedeloos  had,  het  Jan-TV  sy  honger  flikkers  kom  gooi 
en  ons  kon  sy  behoeftes  en  sy  honger  in  sy  oë  sien,  en  in  sy  vryersasem 
hoor.  Dis  lekker  om  skielik  weer  'n  bietjie  te  vry  met  iemand  wat  jou  regtig 

wil  hê  en  nie  gedurig  besig  is  om  jou  te  vertel  jy's  te  vet,  of  te  maer,  of  jy't 
bakbene  en  bakore,  en  jou  neusgate  is  skeef,  en  jy's  sosiaal  nie  lekker  nie, 
en  jy  praat  met  'n  plat  aksent,  en  jou  kleresmaak  skiet  tekort,  en  jou  kar  kon 
duurder  en  jou  gees  ryker  en  jou  geselskap  interessanter,  en  jou  agtergrond 
hoër,  en  jou  nek  'n  aks  dunner  ...  en  ...  en  ...  en  ... 

Na  al  die  jare  weer  iemand  wat  om  jou  nabyheid  hyg  ...  Kan  jy  ons  meisies 
kwalik  neem?  Jy  vat  Jan,  want  hy  wil  jou  regtig  hê,  hy  laat  jou  — soos  alle 
vroue  in  verhoudinge  uit  Mills  en  Boon  sê:  "...  weer  soos  'n  vrou  voel  ..." 
Maar  of  die  huwelik  met  Jan,  dalk  bietjie  uit  leedvermaak  getrou,  terwyl  jy 
elke  nag  'n  geheime  liefde  vir  Piet  in  jou  nag-fantasieë  moet  stildroom,  gaan 
hóú,  dis  'n  ander  vraag.  Want  Jan  gaan  ook  maar  in  die  huwelik  sy  attensie- 
uurtjie  na  nege-uur  saans  verskuif,  verval  in  die  omdraai-en-slaap- 
gewoonte,  sy  blomme  nalaat  en  sy  fees-datums  vergeet,  sy  kritiese  oog 
ontwikkel,  sy  wasgoed,  koerant,  pyp  en  snork  deur  jou  huisvrou-dae  sleep. 
As  Piet  dalk  weer  opdaag,  'n  etetjie  reël  in  die  stad,  tot  nuwe  waardering 
kom  — dalk  in  die  gedaante  van  Gerrit  Geertsema  of  Marius  Weyers  — en 
Piet  is  bereid  om  jou  weer  aan  te  hoor  met  'n  simpatieke  oor,  en  hy  sê  hy  sal 
by  jou  staan,  en  hy  het  dalk  'n  fout  gemaak,  want  eintlik  was  jy  vir  hom 
onontbeerlik,  dié  besef  hy  nou,  dan  gaan  jy,  al  is  jy  nou  vasgekontrakteer 
aan  Jan,  een  van  die  dae  vir  jou  in  'n  hotelkamer  laat  insmokkel,  en  as 
Piet-teater  maar  sy  storie  ken  — ook  nie  eers  te  goed  nie,  want  met  jou 
liefde  het  hy  in  elk  geval  'n  emosionele  basis  om  sy  liefdespel  op  te  bou,  dan 
gaan  jy  ... 

U verstaan  my.  Al  skei  jy  Jan  nie,  gaan  jy  met  Piet  vry. 

Ek  vra  weer.  Kan  jy  'n  vrou  in  haar  vrugbare  jare  kwalik  neem? 

Ek  probeer  vir  u iets  baie  ernstig  aan  die  verstand  bring:  Die  ou  romantiese 
gedagte  dat  skrywe  'n  innerlike  noodsaaklikheid  is  wat  teen  alle  sin  en  wil 
in  moet  geskied,  teen  alle  verleentheid  en  leed  in  móét  uit,  ens.,  is  tjol.  Selfs 
die  liefde  en  die  skeppingsdrang  kan  seerkry  as  jy  gedurig  moet  bloedbek 
loop. 

Ek  vererger  en  vergroot  natuurlik.  Dis  nie  so  erg  nie,  ek  probeer  maar  net  'n 
aanduiding  gee  van  'n  probleem  wat  ons  gedurig  miskyk: 

In  die  uitvoerende  kuns,  die  visuele  kuns,  die  film,  die  TV,  die  teater,  die 
musiek-blyspel,  die  kabaret,  is  daar  baie  meer  dinge  in  die  spel  as  net  die 
sielewroeging  in  die  studeerkamer.  Daar  is  baie  menslike  verhoudings  in  die 
spel,  daar  is  'n  klimaat  in  die  spel,  daar  is  mense  en  hulle  geesdrif  of 
moedeloosheid  aan  die  werk. 

Dis  soos  Transvaal  se  rugby.  Soms  steek  selfs  die  spelers  vas  en  sê: 
wragtag,  nou  speel  ek  nie  verder  nie,  of  ek  gaan  soek  'n  joppie  in  'n  ander 
provinsie. 

Wat  ek  hier  sê,  is  'n  kunshistoriese  feit,  nie  net  die  kreet  van  my  kamtige  of- 
fervark  nie.  In  die  uitvoerende  kuns  is  administratore,  geldskieters, 
organiseerders,  langs  die  skeppende  geeste  nodig,  en  as  die  spul  in  duie 
stort,  dan  moet  hulle  ook  maar  'n  slag  vra  wat  húlle  aangevang  het.  Laat  die 

toekomstige  geskiedskrywer  oor  dié  dinge  maar  by  Bartho,  André,  Adam, 
Chris,  Pieter,  kom  sit  en  vra,  en  hulle  sal  hoor. 

Natuurlik  is  Brutus  'n  eerbare  man.  Natuurlik  vergroot  ek  die  spul  vandag. 
Miskien  is  dit  nie  so  erg  nie.  Daar  wás  mos  baie  waardering. 

Moenie  dit  vir  Bartho  sê  nie,  maar  dalk  is  dit  nie  so  erg  nie. 

Brutus  is  'n  eerbare  man.  Dalk  weet  Brutus  nie  eers  wie  hy  wanneer 
stilgemaak  het  nie.  Dalk  weet  hy  nie,  dat  selfs  Van  Wyk  Louw  op  'n  tyd  nie 
meer  wou  skryf  nie;  dalk  moet  'n  mens  jou  uit  die  nie-skryf  uitbaklei  soos  die 
Louws  gemaak  het. 

Brutus  weet  nie  altyd  nie. 

Brutus  se  oordeel  is  nie  altyd  suiwer  nie. 

Brutus  het  sy  eie  ego  om  na  om  te  sien,  en  sy  organisasie  en  sy  volgende 
kommissie-opdrag  van  die  regering,  en  sy  goeie  naam,  en  sy  finansiële 
verantwoordelikheid . 

Brutus  is  'n  eerbare  man. 

En  dalk  moet  Markus  Antonius  'n  slag  kom  kla  voor  die  volk  as  Caesar  stil 
lê.  Dalk  moet  Markus  Antonius  sê  hy  wens  dié  wonde  kon  lippe  word  en 
praat. 

Maar  Brutus  moenie  ná  die  tyd  kom  kla  dat  die  dooie  Caesar  nou  nog,  na  al 
die  goed  wat  hy  uit  die  Brutusiaanse  hand  ontvang  het,  wil  lê  en  sy  bek  hou 
nie.  Bid  jou  aan. 

Soos  Tiemie,  wil  ons  almal  gehê  wees  — veral  wanneer  jy  met  die  maak  van 
die  goed,  genoeg  onsekerhede  en  vrese  het.  Moenie  jou  gesël  se  tegniek 
telkens  neerhalend  afmaak  en  dan  later  oor  impotensie  en  koudheid  kla  nie. 
Niks  is  so  erg  as  die  voortdurende  bevestiging  van  twyfels,  onsekerhede  en 
vrese  nie. 

Laat  'n  offervark  dan  maar  vandag  dié  ding  vir  u sê,  al  dink  hy  en  u dat  dit 
nie  so  erg  is  nie.  Offervarke  het  die  neiging  om  so  bitterbek  oor  situasies  te 
dink. 

Ek  het  so  'n  vermoede  dat  iemand  hier  in  sy  agterkop  dink:  "Wat  klá  die 
man  tog  so?  Wat  sukkel  hy  so?  Het  hulle  dan  nie  die  moed  van  hulle  oor- 
tuiging  nie?  Is  hulle  dan  tog  maar  nooit  werklike  geroepenes  gewees  nie?" 
Lighartig  sou  ek  wou  antwoord:  Moenie  die  onrein  offervark  verwyt  nie, 
priester,  as  hy  'n  slag  skree  nie.  Offervarke  is  maar  so.  En  jy  moet  die  pries- 
ters  hoor  as  hulle  onder  die  lem  kom,  Priester. 

As  teenvraag  sou  ek  wou  vra:  "Hoekom  het  almal  toe  skielik  ophou  skryf? 
Sê  jy  my  dan,  vrae-tyd."  En  moet  dan  nie  kla  oor  die  skerpte  van  my  ant- 
woord  en  die  aanhalings  wat  jy  gaan  hoor  nie. 

Ek  het  dit  al  hoeveel  keer  oorweeg:  het  daar  dan  werklik  iets  verkeerd  oor 
ons  gekom?  Van  buite  onsself  af?  Kan  ek  die  vraag  nou  maar  afmaak  met  so 
'n  algemeenmenslike  skulderkenning  — of  wás  daar  dalk  faktore  wat  gelei 
het  tot  die  droogte?  Selfs  faktore  buite  ons  skuld? 

Hét  die  sensuur  ons  dalk  meer  geknel  as  wat  ek  voor  André  wou  toegee? 
Het  die  streekrade  ons  uit  die  skryf  uit  verneuk  of  verneder?  Het  die  slim- 

migheid  van  en  die  kristal-verwagtinge  van  die  literêre  kritiek  of  die  aap- 
domheid  en  worshond-astrantheid  van  die  koerantkritiek  tot  moedeloosheid 
toe  onder  ons  toonnaels  en  nerf  ingelem?  Só,  dat  jy  naderhand  net  nie  meer 
wou  nie,  omdat  dit  nie  meer  lekker  was  nie?  Wou  die  streekrade  nie  genoeg 
gewaagde  myle  met  ons  saamloop  nie?  Of  wou  hulle  nie  ons  hand  kom 
vashou  nie  — toe  ons  soms  die  sterf  van  mislukking  moes  sterf  in  die 
sykamer  van  die  openbare  volkshospitaal  waar  kritiek,  familie  en  vyande 
agter  glas  vir  jou  stuipe  kom  staan  en  lag  het?  Omdat  jy  iets  anders  wou  sê, 
of  'n  ou  ding  nuut  — en  wat  toe  in  plaas  van  groot  woorde  stotter  was? 
Dis  alles  goed  en  wel  vir  die  offervark  om  op  sy  rug  te  lê  en  'n  stukkie 
Calvinistiese  skuldaanvaarding  te  pleeg  — van  sondeval  tot  gebroke  wêreld 
toe,  maar  die  gode  en  die  lemme  sal  hy  só  nie  onder  die  knie  kry  nie.  En  die 
agonie  van  sy  mislukkings  elke  keer  wat  hy  wou  waag,  dié  sal  hy  nie  ver- 
geet  selfs  tot  die  mes  deur  sy  eerste  laag  nekspek  gesaag  het  nie.  Want 
baie  dinge  het  ingegryp  in  die  plek  waaruit  die  goed  moet  kom  wat  jy  maak: 
uit  jou  geesdrif,  en  uit  'n  redelose  geloof  dat  jy  mag  probeer  en  dat  jou 
werk,  selfs  waar  dit  afgewys  word,  minstens  'n  bietjie  respek  verdien. 

So  het  ek  gewonder.  Was  dáár  nie  dalk  ook  waarheid  in  nie? 

Natuurlik  was  daar. 

Dalk  was  ons  nie  hardegat  en  redeloos  genoeg  nie. 

...  en  dalk  was  dit  nie  so  erg  as  wat  ek  maak  nie,  dalk  moes  Bartho  maar 
aanhou  verduur,  dalk  was  ons  opdragstukke  vrot,  dalk  het  ons  ons  maar 
verbeel  die  teaterwêreld  skuld  ons  'n  verhoog,  die  publiek  skuld  ons  aandag 
en  die  gode  en  die  priesters  skuld  ons  minstens  bietjie  respek. 

Dit  wás  nie  so  erg  nie,  maar  dalk  het  dit  tog  bietjie  so  gevoel  in  die  stu- 
deerkamer  as  jy  opgewonde  oor  'n  tema  gaan  sit  om  iets  vir  die  verhoog  te 
probeer  maak,  en  die  gedagte  aan  jou  vorige  ontvangs  kom  giet  die  koue 
water  van  herinnering  langs  die  ruggraat  van  jou  geesdrif  af. 

Laat  dit  nou  waar  wees,  of  halfwaar  wees,  soos  dit  wil  ...  die  enkelvoudige 
feit  is,  te  veel  het  te  skielik  opgehou  skryf  om  die  wet  van  gemiddeldes  son- 
der  meer  tevrede  te  hou. 

Daar  is  iets  waaraan  ek  so  bietjie  glo:  'n  Dampkring  van  geesdrif  of  waar- 
dering,  kan,  as  dit  dan  nie  tot  groot  werk  kan  lei  binne  'n  gegewe  van  skraps 
talent  nie,  dan  wel  minstens  tot  pogings. 

Dis  nie  om  dowe  neute,  of  'n  ongewone  bondel  talent,  dat  Sestig  skielik  op- 
bloei,  of  Dertig  skielik  tussen  ons  is,  of  ou  Vlaminge  skielik  almal  goed  aan 
die  skilder  gaan,  of  die  aanvaarde  dramaturge  skielik  verdwyn  nie. 

'n  Dampkring  kan  ook  wees:  wysneusig,  foutvinderig,  neerhalend,  polities- 
verskrik,  sede-behep,  skeel,  oogklap-vereng,  doodgewoon  bietjie  toe. 
lemand  sal  eendag  seker  die  rol  van  toneelkomitees  en  administrateurs  (met 
'n  groot  en  'n  klein  "a")  van  hier  tot  in  die  Kaap  kan  skryf,  en  dan  kan  die 
kuns-  en  literêre  geskiedskrywers  die  verbande  waarvoor  hulle  so  redeloos 
lief  is,  kom  lê.  Dalk  kom  dáár  dan  'n  rede  uit  waarom  die  groot  droogte  die 
Afrikaanse  toneel  so  lank  geknel  het. 

Wat  u baie  mooi  moet  verstaan,  is  dat  ek  vandag  met  u praat  oor  skryf  of 
nie  skryf  nie.  U kan  van  my  verskil  oor  die  rede,  met  my  saamstem  oor  die 
lae  produksie-feit,  soos  u sal  moet,  maar  ek  sê  vir  u met  die  volle  oortuiging 
van  die  stukkie  eerbaarheid  wat  ek  nog  oor  het: 

Daar  sal  in  die  teater  weer  geeste  moet  kom  wat  die  hele  pad  saamloop  met 
'n  dramaturg,  voordat  die  inheemse  stuk,  ons  enigste  verweer  teen  video, 
fliek  en  televisie,  weer  voldoende  geproduseer  gaan  word. 

Reg  of  verkeerd.  Regverdig  of  te  nie.  Dit  is  so. 

En  ek  is  optimisties  oor  die  wyse  waarop  die  nuwe  besture  en  artistieke 
direkteure  die  saak  aanpak.  Ons  gaan  'n  oplewing  hê,  want  vir  die  eerste 
keer  in  jare  kan  ons  weer  die  gevoel  van  "gehê  wil  wees"  by  dié  mense 
hoor. 

Ek  weet.  Vereeniging  het  sy  pad  van  smarte  afgelê,  en  ek  het  van  die 
TRUK-mense  net  ondersteuning  gekry.  Ek  sal  weer  vir  hulle  werk,  en  ek  sal 
nie  verwag  hulle  moet  al  my  mislukkings  opvoer  nie.  Chris  se  Bloed  gaan 
opgevoer  word,  en  dit  beteken  vir  mý  baie,  en  vir  die  ander. 

Ook  die  jonges  kan  dit  sien,  en  dis  tyd  dat  hulle  op  die  altaar  gespalk  word. 
Piet-teater  het  gebel  en  hy  wil  in  die  dorp  saam  met  ons  gaan  eet.  Soos 
enige  berekende  meisie  weet  ons  hy  het  gedagtes  en  dat  ons  gaan  saam- 
speel,  al  sê  ons  dit  skaars,  want  daardie  wegtrouery  krap  nog. 

Maar  Jan  is  nou  daar.  Jan  het  ons  getrou  toe  Piet  ons  gelos  het.  Jan  is  nie 
minderwaardig  nie.  Ons  sal  vir  TV  ook  werk,  en  dalk  nog  vir  die  film  ook,  as 
dinge  daar  beter  lyk. 

Dalk  word  ons  van  die  altaar  afgehaal,  dalk  het  die  nuwe  priesters  ander, 
minder  bloeddorstige  gode,  dalk  kan  ons  teruggaan  hok  toe  en  daar  loop 
hug  in  die  modder,  slurp  aan  die  trog  en  ons  varkwees  geniet  tot  verdere 
kennisgewing. 

Dit  sal  goed  wees  as  die  sensureerders  en  die  volksvaders  darem  die  hok  so 
bietjie  lug  gee  — minstens  soveel  as  vir  die  Engelse  varke  langsaan,  want 
hoor  net  hoe  is  elke  snork  gewaagd,  elke  tema  ter  sake. 

Dalk  kry  ons  weer  ook  hier,  'n  geesteslewe  wat  probleme  kan  aansny,  die 
mense  terugbring,  saamdink  oor  dinge  dieper  as  net  die  oppervlakte. 

Daar  het  nog  iets  met  ons  gebeur  waaroor  ek  my  bekommer  en  wat  ek  hier 
wil  noem:  Het  ons  nie  dalk  ook,  ons  en  ons  publiek,  varke  en  priester, 
opgehou  omgee  vir  'n  ryk  geesteslewe  nie?  Het  ons  nie  dalk  die  erns  binne 
die  noodsaak  van  entertainment  begin  vergeet  nie,  het  ons  nie  dalk  regtig 
gehorisontaliseer  nie? 

Wanneer  polemiseer  ons  weer  oor  dinge  wat  die  gees  raak? 

Waarmee  ek  wil  sê:  terwyl  die  offervark  skree,  of  hug,  het  hy  'n  verant- 
woordelikheid  oor  die  toonhoogte  van  skree  en  hug. 

As  jy  klaar  geskree  het,  bly  die  hug-verantwoordelikheid  tog  maar  joune. 
Priesters,  gode  en  messe  is  uiteindelik  nie  al  wat  saakmaak  nie.  Varke  moet 
vir  hulle  modder  ook  omgee  en  hard  probeer.  Dit,  Meneer  die  Voorsitter,  is 
die  onontkombare  lot  van  onrein  diere  in  'n  gebroke  wêreld. 

Elize  Botha 

Die  Tydskrif  vir  Letterkunde  en  die  Skrywerskring  — 
waarhede  en  wense 


Toe  ek,  einde  1972,  deur  die  Afrikaanse  Skrywerskring  genader  is  om  die 
redakteurskap  van  die  Tydskrif  vir  Letterkunde  by  Coenie  Rudolph  oor  te 
neem,  en  ek,  soos  gebruiklik  is  by  so  'n  geleentheid,  vir  'n  pers-onderhoud 
'n  "beleidsverklaring"  moes  formuleer,  het  ek,  met  die  dapperheid  wat  vrug 
is  van  onwetendheid,  bekendgemaak  dat  ek  met  die  Tydskrif  vir  Let- 
terkunde  "vir  Afrikaanse  skrywers,  lesers  wil  maak". 

"Mooi  gedagtes",  het  D.J.  Opperman  in  gans  ander  verband  gesê,  "kom 
eers  in  die  móre";  wat  hierdie  saak  betref,  het  ek  die  omvangryke  implika- 
sies  van  my  "mooi  gedagtes"  in  die  helder  daglig  van  tydskrifproduksie 
maar  al  te  goed,  soms  selfs  'n  bietjie  pynlik,  leer  besef  — al  het  ek  steeds 
geweet  (en  is  ek  nou  nog  oortuig),  dat  ek  hulle  nie  mag  laat  vaar  nie! 

Een  van  die  vernaamste  implikasies  is:  om  te  verseker  dat  skrywers  van 
gehalte  en  van  belofte  inderdaad  in  die  Tydskrif  vir  Letterkunde  publiseer. 
Van  gehalte  ën  van  belofte:  wat  beteken  gevestigde  skrywers  en  die  begin- 
nendes,  die  pre-debuteerders.  Hierdie  samesyn  was  nog  altyd  belangrik,  vir 
lesers  en  skrywers  tegelyk.  Die  belang  daarvan  vir  die  leser  is  voor-die-hand- 
liggend:  die  geleentheid  word  vir  hom  geskep  om  die  letterkunde  in  sy 
groeiproses  self  mee  te  maak:  die  vaster  tred  van  die  gevestigdes,  die  soms 
wankelskrede  van  die  beginners.  Die  leser  bevind  hom  dan  — so  sien  ek  dit 
graag  — in  die  werkswinkel  van  die  letterkunde,  omdat  hy  te  make  kry, 
dikwels,  met  werk  wat  nog  nie  sy  finale,  gebundelde  beslag  gekry  het  nie. 
Ek  mag  seker,  sonder  om  indiskreet  te  wees,  hier  vir  u aanhaal  uit  'n  brief 
van  Wilma  Stockenstróm,  om  hierdie  gedagte  van  die  Tydskrif  as  deel  van 
"werkswinkelpraktyk"  te  illustreer:  dis  gedateer  3 Mei  1983,  en  dis  geskryf 
na  aanleiding  van  die  gedig  'Goud  van  senuwee  en  silwer  van  aar'  (nr.  20  in 
Monsterverse)  wat  in  die  Tydskrif  van  Augustus  1983  verskyn  het. 

"Ek  skaam  my  so  vir  die  gedig  wat  'n  ruk  gelede  in  TvL  verskyn  het.  Dit 
was  een  wat  ek  'n  duisendmaal  gekorrigeer  het,  maar  selfs  die  ver- 
vreemding  van  handskrif  na  tikskrif  het  nie  gehelp  nie.  Uiteindelik, 
danksy  jou  plasing  daarvan,  het  die  vervreemding  van  tikskrif  na  druk- 
skrif  gehelp  en  kon  ek  daaraan  skaaf.  Nou  lyk  en  klink  hy  beter.  Dit  is 
die  voordeel  van  'n  tydskrif  dat  hy  werkswinkel  is". 

By  dié  brief  was  weer  'n  gedig  aangeheg  — een  waarvan  sy  sê:  "Met  die  in- 
geslote  (meer  afgeronde?  — vra  sy  tussen  hakies)  een  probeer  ek  weer".  En 
wat  sy  "probeer"  het,  was  nie  in  laaste  instansie,  dink  ek,  om  die  gedig 
bloot  gepubliseer  te  kry  nie,  maar  ook:  om  ten  bate  van  die  groei,  die  ryping 
van  daardie  gedig,  weer  dié  vervreemdingsproses  aan  te  stig.  Dat  dié  proef- 

neming  weer  eens  vir  haar  "gewerk”  het  — dit  kan  ons  sien  as  ons  hierdie 
gedig,  soos  dit  verskyn  in  die  Tydskrif  vir  Letterkunde  van  Mei  1983  op  bl.  7, 
plaas  naas  die  verskyningsvorm  daarvan  in  Monsterverse  van  1984. 

Die  Tydskrif-vers  lui  só: 

Die  lewe?  Ag,  die  lewe  sit  op  'n  stoep, 
dink  'n  droom  uit,  dis  die  lewe. 

En  daar's  'n  paadjie  en  'n  hekkie  en  'n  end. 

Agter  in  die  huis  hou  die  jare  hulle  besig 
met  berekeninge  van  'n  gans  ander  aard 
om  die  bewyslas  van  die  dood  te  bepaal; 
daarom  leef  'n  stoep  soos  'n  vygieglinstering, 
borduursel  by  afgrond  tussen  hemel  en  aarde. 

Die  drome  glip  weg  soos  die  muisvoëls,  die  drome, 
met  die  kleur  van  leegheid  geverf  in  die  aand. 

Die  "monstervers"  het  die  eerste  twee  reëls  afgestaan,  en  lui  verder  as  nr. 
46  met  allerlei  wysiginge,  in  die  bundel  só: 

En  daar's  'n  paadjie  en  'n  hekkie  en  'n  end, 
maar  op  die  stoep  droom  dit  van  lewe. 

Agter  in  die  huis  hou  die  jare  hulle  besig 
met  berekeninge  van  'n  gans  ander  aard 
om  die  nukkerige  dood  te  bepaal  en  te  fop. 

Maar  op  die  stoep  met  sy  vygiekraag,  glinsterende 
borduursel  by  afgrond,  dink  jy  'n  droom  uit. 

Die  drome  glip  weg  soos  muisvoëls  die  drome 
met  die  kleur  van  leegheid  geverf  in  die  aand. 

Ek  meen,  saam  met  die  digteres,  dat  die  "Monstervers"  beter  is  as  die  mon- 
ster  daarvan  wat  ons  in  die  Tydskrif  qep\aas  het.  Miskien,  van  een  kant  ge- 
sien,  het  ons  haar  nie  'n  guns  bewys  deur  'n  vers  te  plaas  wat  nie  heeltemal 
"af"  was  nie.  En  tog  — u het  haar  getuienis  gehoor  — het  ons  haar  juis  deur 
dié  "onguns",  die  guns  bewys  dat  sy  afstand  genoeg  kon  kry  om  die  gedig 
sy  finale(r)  vorm  te  laat  vind. 

En  hier  moet  ek  'n  kanttekening  maak  oor  risiko's  wat  'n  tydskrifredakteur 
van  tyd  tot  tyd  moet  neem:  om  sy  reputasie  en  dié  van  'n  skrywer  in  sekere 
opsig  op  die  spel  te  plaas  as  hy  glo  aan  die  kern  van  voortreflikheid  daarin, 
ten  spyte  van  sekere  tekorte  in  'n  manuskrip.  Maar  ek  meen  dat  daar  vir  die 
skrywers  ook  'n  ander  voordeel  te  trek  is  uit  die  samesyn  van  werk  van 
gevestigde  en  jonger  skrywers  in  één  band:  Is  dit  nie  moontlik  dat  hulle  uit 
hierdie  nabygeleënheid,  oor-en-weer  van  mekaar  kan  leer  nie?  Die  jong 
skrywer  kan  hom  meet  aan  die  vakmanskap,  die  meesterskap  selfs,  van  die 
ervare  erkende  skrywer  — dit  spreek  vanself.  Maar  sou  die  "gearriveerde" 

skrywer  nie  miskien  ook  opwindende  nuwe  moontlikheid  vir  'n  eie  koers  kan 
raaksien  in  die  priller  probeerslae  van  die  beginners  nie? 

Ek  wil  u nog  besighou  met  die  skeppende  werk  in  die  Tydskrif,  omdat  ek 
daarin  'n  onvervreembare  komponent  van  sy  funksie  sien.  Die  Tydskrif  vir 
Letterkunde,  omdat  dit  'n  tydskrif  is,  moet  nuus  wees  om  sy  bestaan  te 
regverdig.  U sal  begryp  dat  dit  tegelyk  vir  die  redaksie  gevaar  en  verleiding 
beteken;  in  die  koerantwêreld  — 'n  aanverwante  medium  — geld  dit 
dikwels  dat  "goeie  nuus"  nié  goeie  nuus  is  nie.  Vir  my  staan  dit  vas  dat  die 
letterkunde  wat  die  Tydskrif  vir  Letterkunde  bekendstel,  gehalte  of  belofte 
van  gehalte  moet  vertoon:  dat  dit  herkenbaar  sal  wees  as  goeie  letterkunde 
of  ten  minste  moontlikhede  van  goeie  letterkunde  sal  inhou.  Om  "goed"  en 
"swak"  in  literêre  sake  te  bepaal,  is  deur  alle  eeue  heen  nog  een  van  die 
gevaarlikste  ondernemings  van  die  leser-as-beoordelaar.  Dikwels  moet  die 
beoordelaar  hom  beroep  op  modelle,  dus  werk  van  erkende  status,  ten 
einde  sy  literêre  norme  te  bepaal.  Maar  te  tradisionalisties,  te  verknog  aan 
sy  "groot  modelle"  kan  die  beoordelaar,  keurder,  redakteur  — hoe  ons  hom 
(of  haar!)  ook  al  wil  noem  — nie  wees  nie,  omdat  hy  as  tydskrifreúakxeur 
juis  'n  sintuig  moet  hê  vir  wat  nuut  is  ën  goed,  dikwels  vir  wat  nuut  is  en 
miskien  nog  (en  dit  op  'n  nuwe  manier)  goed  kan  word,  of  as  goed  erken  sal 
word.  Hierdie  begrip  "nuut"  mag  ook  nie  altyd  net  toegepas  word  op  werk 
van  'n  nuwe  soort,  werk  in  'n  nuwe  toonaard,  'n  nuwe  idioom,  werk  vanuit 
'n  nuwe  wêreldbeskouing  nie.  Want  die  liefhebbende  leser  van  literatuur 
wéét:  dat  die  waarlik  skeppende  omgang  van  'n  begaafde  skrywer  met  oën- 
skynlik  verouderde  literêre  konvensies,  steeds  tot  iets  opspraakwekkend 
nuuts  kan  lei.  Ons  het  dit,  byvoorbeeld,  in  die  Afrikaanse  prosa  en  drama  al 
dikwels  beleef  — hoe  byvoorbeeld  Uys  Krige,  Van  Wyk  Louw,  Bartho  Smit 
en  P.G.  du  Plessis  die  Middeleeuse  moraliteitspel  laat  herleef  het  in  Die 
Goue  Kring,  in  Berei  in  die  woestyn,  in  Putsonderwater  en  Plaston  DNS- 
kind)  hoe  Etienne  Leroux  mites  kan  herskep;  hoe  Henriette  Grové  'n 
verteller  inbou  in  Die  kêre!  van  die  Pêre!  wat  "familie"  is  van  die  soort 
"agent"  in  Henry  Fielding  se  Jonathan  Wild  en  Charlotte  Brontë  se  Jane 
Eyre:  hoe  J.C.  Steyn  en  Elsa  Joubert,  in  die  wyse  waarop  hulle  feite  tot 
fiksie  ombou,  verwantskap  vertoon  met  Gustav  Preller  en  M.E.R. 

Die  redaksie  — want  gelukkig  hoef  ek  nie  by  die  Tydskrif  vir  Letterkunde 
alle  blaam  en  verantwoordelikheid  alleen  te  dra  nie!  — moet  dus  sy  "nuus" 
kan  raaksien  by  oud  en  jonk  — en  dan  praat  ek  vanselfsprekend  nie  van  die 
ouderdomme  van  ons  medewerkers  nie,  maar  van  literêre  konvensies, 
modes  of  kodes  . . . wát  u teoretiese  begronding  u ook  noop  om  dit  te  noem! 
En  — en  nou  gaan  ek  in  diepe  dankbaarheid  praat,  al  kan  dit  miskien  verwar 
word  met  onbeskeidenheid  — die  redaksie  het  die  heerlike  genoegdoening 
al  'n  hele  klompie  kere  ondervind  dat  wat  vir  ons  nuus  was,  ook  nuus  geblyk 
te  gewees  het  vir  die  poortwagters  van  die  letterkunde  — om  nie  (of  miskien 
wel?)  verwar  te  word  met  die  hekwagters  op  Oom  Diederik  se  pad  na  die 
hemel  toe  nie:  die  uitgewers.  En  nou  moet  ek  dadelik  sê:  ek  praat  nou  net 

van  die  huidige  redaksie  se  ervaring;  om  oor  die  hele  33  jaar  van  die  Tydskrif 
vir  Letterkunde  se  bestaan  heen  hierdie  feite  te  versamel  is  minstens  'n  pro- 
jek  vir  'n  navorser  met  die  oog  op  'n  gevorderde  akademiese  kwalifikasie  ... 
En  dan  kan  ek  van  digters  praat:  onder  andere  Eveleen  Castelyn  (jare  lank 
saam  met  haar  man  ook  onmisbaar  in  die  produksieproses  van  die  Tydskrif) 
wat  'n  Eugéne  Marais-pryswenner  geword  het,  Chris  Pelser,  Etienne  van 
Heerden,  Pieter  Claassens,  Hewitt  Visser  (Vader  Bonaventure  Hinwood), 
Jan  de  Bruyn.  En,  miskien  ons  opspraakwekkendste  poësiedebuut  van  die 
afgelope  5 jaar:  T.  Jansen  van  Rensburg.  Ek  moet  hom  só  noem,  want  eers 
na  twee  rondtes  verse  onder  dié  naam,  een  wat  verskyn  het  in  die  Tydskrif 
van  Augustus  1979  en  een  wat  aanvaar  is  vir  Augustus  1980,  het  dit  bekend 
geword  dat  dit  die  werk  is  van  T.T.  Cloete. 

Wat  die  prosa  betref:  ook  hier  moet  ek  miskien  eers  'n  verhaal  van  self-ont- 
dekking  vertel,  soortgelyk  aan  dié  van  Wilma  Stockenstróm.  Toe  Petra 
Múller  nog  op  die  redaksie  van  Sarie  was,  stuur  sy  my  op  'n  keer  'n  gerf  sto- 
ries  wat  nie  heeltemal  in  die  5a/'/e-kader  sou  gepas  het  nie,  maar  tog 
volgens  haar  mening  verdienste  het.  Sover  ek  kan  onthou,  was  'n  hele  aan- 
tal,  of  miskien  almal,  anoniem.  Een  van  dié  wat  ek  met  geesdrif  gekies  het, 
was  getitel  "Waar  die  son  en  maan  verbykom".  Toe  ek  vir  Petra  vra  wie  die 
skrywer  is,  het  dit  haar  'n  tydjie  geneem  om  vas  te  stel  — dat  dit  syself  was! 
En  die  verhaal,  gepubliseer  in  die  Tydskrif  van  Augustus  1977  het  later  sy 
plek  gevind  in  Voëis  van  die  hemei,  1982. 

En  weer  'n  kanttekening:  iets  wat  eintlik  reeds  vanself  spreek  uit  hierdie 
klein  vertelsel:  dat  ons  kopie  nie  altyd  vanself  na  die  lessenaar  van  die 
redaksie  aankom  nie.  My  werkers  in  die  wingerd  — die  skakelredaksie,  maar 
ook  by  name  Piet  Roodt  en  Nico  Snyman  — gaan  haal  dit  dikwels  op  ver 
plekke,  en  van  Piet  mag  ek  seker  sê,  in  laat  nagte,  by  skrywersbyeen- 
komste,  by  begaafde  studente,  by  bevriende  akademici.  Van  "T.  Jansen 
van  Rensburg"  se  verse  het  ek  verneem  toe  prof.  Cloete  en  ek  saam  op  weg 
was  per  vliegtuig  na  'n  vergadering  in  Kaapstad  — was  dit  'n  gewone  vlug, 
was  daar  weinig  kans  dat  ons  ooit  daarby  sou  uitkom,  maar  die  vlug  is  agt 
uur  lank  vertraag  en  die  passasiers  ure  lank  vasgekeer  in  die  vliegtuig  op  die 
aanloopbaan:  u as  skrywers  weet  mos  dat  dié  situasie  ideaal  is  vir  drama- 
tiese  ontmaskerings!  Maar  ook  ons  uitgewersvriende  is  dikwels  ons  mede- 
werkers,  stuur  belowende  werk  wat  nog  nie  boekvorm  kan  haal  nie,  na  ons 
toe  aan,  besorg  ons  lesers  'n  voorskou  van  werk  wat  gepubliseer  gaan 
word. 

Maar  — terug  na  die  prosa:  en  die  nuus  wat  ons  kon  bring  op  dié  gebied. 
Van  M.C.  Botha  het  ons  reeds  in  1974  tekste  gepubliseer,  6 jaar  voor  sy 
debuut  met  die  bundel  Die  hartkiop  van  gevoei  'm  1980.  Van  Koos  Prinsloo, 
met  J.P.  Prinsloo  as  skrywersnaam  (hy  was  toe  nog  Honneursstudent  in 
Afrikaans  aan  U.P.)  verskyn  in  Augustus  1980  "By  die  skryf  van  aanteke- 
ninge  oor  'n  reis",  later  die  openingstuk  in  sy  debuutbundel  Jonkmanskas 
in  1982.  Daarwas  Etienne  van  Heerden  ("Genesis",  Mei  1980  — 3jaarvoor 

My  Kubaan  en  die  Eugéne  Marais-prys);  Louis  Krúger,  Mei  1978,  4 jaar  voor 
die  Eugëne  Marais-prys;  Henk  Wybenga,  November  1979  — 3 jaar  voor 
Kortsluitings;  Pierre  Haarhoff  met  sy  sonderlinge  "science  fiction";  Alex- 
ander  Strachan  ("Huldeblyk",  Februarie  1980  — 4 jaar  voor  sy  opspraak- 
wekkende  debuutbundel  'n  Wêreld  sonder  grense  wat  pas  by  Tafelberg- 
uitgewers  verskyn  het).  U merk  dat  ek  eintlik  hier  oor  'n  hele  nuwe 
generasie  van  jong  skrywers  praat;  van  sommige  van  hulle  word  gepraat  as 
die  Grensskrywers.  Maar  een  van  ons  grootste  grensskrywers  — skrywer 
oor  die  veelduidige  grenssituasie  waarin  die  Afrikaner  hom  bevind:  Op  pad 
na  die  grens,  Dagboek  van  'n  verraaier,  Tuiste  in  eie  taal  — J.C.  Steyn,  het 
met  sy  prosa  bekendgeraak  toe  hy  vir  die  eerste  keer  die  bladsye  van  die 
Tyc/s/cr// binnegekom  het  in  Mei  1974.  Ook  T.T.  Cloete  se  prosadebuut,  in 
sy  sestigste  jaar,  in  1983  is  deur  die  Tydskrif  gedra. 

Ek  praat  tot  dusver  nog  hoofsaaklik  oor  nuwe  stemme,  jong  stemme  in  die 
Afrikaanse  letterkunde.  Maar  ek  sou  ook  kon  vertel  van  Eitemal  se  Reinaert- 
vertaling,  wat  jare  ná  die  voltooiing  daarvan  deur  die  publikasie  van 
fragmente  daaruit  in  die  Tydskrif,  uiteindelik  die  weg  na  die  uitgewer  gevind 
het,  sodat  prof.  Frans  van  Rensburg  dit  onlangs  in  die  galery  van  groot 
Dietse  bewerkings  van  die  rooijakkals  se  streke  kon  plaas.  Ek  sou  u aandag 
kon  vra  vir  die  verhaal  van  mnr.  Gideon  Botha,  87  jaar  oud  ("Ou  Samuel", 
Februarie  1984)  waarvan  Petra  Múller  gesê  het  dat  dit  van  die  suiwerste 
aanvoeling  vir  die  epiese  getuig;  vir  die  gedigte  wat  Maud  Sumner  as  jong- 
mens  geskryf  het;  vir  die  komponis  en  musikus  Dawid  Engela  se  nagelate 
verse  en  vertalings;  vir  die  hertoetrede  van  Theo  Wassenaar  en  S.V. 
Petersen  tot  die  literêre  toneel;  vir  die  nagelate  Supervielle-vertalings  van 
Wilhelm  Knobel;  of  selfs  vir  Ben  Conradie  se  Strand-gedig,  of  vir  Jan 
Jonker,  die  Wes-Transvaalse  boer,  wat  sy  digwerk  in  1974  self  vir  my  ge- 
bring  het. 

Daar  was  Margaret  Bakkes,  Engela  van  Rooyen,  Aletta  Lúbbe,  Sophie 
Múller,  wat  in  die  Tydskrif  \r\  'n  nuwe  toonaard  begin  skryf  het;  Lina  Spies, 
wat  haar  essayistiese  werk,  later  in  Ontmoetings  gebundel,  in  die  Tydskrif 
beproef  het;  Lettie  Pretorius  se  vertaling  van  fragmente  uit  Spanje  se 
klassieke  "donkieboek"  (Mei  1980)  wat  voorspel  was  tot  die  Akademieprys 
vir  Vertaalde  Werk  wat  sy  in  1982  sou  ontvang  vir  Ek  en  Platero  van  Juan 
Ramón  Jiménez. 

Maar  ek  het  vroeër  gesê  dat  dit  noodsaaklik  is  dat  gevestigde  skrywers  ook 
hul  ryp  werk  in  so  'n  tydskrif  sal  laat  sien.  Ek  sal  nooit  die  aanhef  van  Hennie 
Aucamp  se  brief  vergeet  nie,  pas  nadat  ek  die  redaksie  oorgeneem  het  en  'n 
noodkreet  na  hom  uitgestuur  het:  "Op  jou  roep  seg  ek  nooit  nee  nie,  seg  ek 
altyd,  altyd  ja":  Wolwedans,  Dooierus,  Volmink  — mag  ek  sê  dat  hulle 
almal  geprefigureer  is  in  die  Tydskrif?  Saam  met  Hennie  Aucamp  sou  ek 
met  dankbaarheid  so  vele  wou  noem  wat  dit  geen  roof  geag  het  (as  prof. 
Fensham  my  dié  sekularisering  van  'n  teks  sal  veroorloof)  om  hul  werk,  wat 
sekerlik  in  elk  geval  van  'n  uitgewer  verseker  kon  wees,  na  die  Tydskrifte 

stuur  nie.  Maar  hier  hoef  ek  nie  verder  name  te  probeer  noem  nie:  met  die 
verskyning  van  die  register  in  die  November-nommer  van  1983  is  dit  vir  elk- 
een  van  u moontlik  om  ook  self  langs  die  galerye  van  ons  deurlugtiger 
medewerkers  te  wandel. 

Maar  daar  is  nog  ander  maniere  om  die  leuse:  om  vir  ons  skrywers  lesers  te 
maak,  uit  te  leef.  Daar  is  die  bekendstelling  van  nuwe  literatuur,  in  die  ru- 
briek  "Boekbesprekings”  en,  nog  wyer,  die  gereelde  lyste  van  Nuwe  Afri- 
kaanse  Boeke.  Wat  boekbesprekings  betref,  sal  u kan  merk  dat  ook  boeke 
buite  die  enger  grense  van  die  letterkunde  die  aandag  kry  (vgl.  prof.  Nilant 
se  gereelde  oorsig  van  die  kunsboeke  wat  jaarliks  verskyn).  Die  literatuurbe- 
skoulike  essays,  wat  indringender  ondersoek  van  die  literêre  werke  moontlik 
maak,  kan  ook  as  "lesersdiens"  beskou  word,  soos  ook  die  afdeling  vir 
Matriekleerlinge,  waartoe  soveel  leerkragte  van  verskillende  universiteite, 
kolleges,  onderwysdepartemente  bydra.  Ek  wil  hier  ook  die  gerapporteerde 
gesprekke  met  skrywers  oor  hul  werk  vermeld,  waarop  ek  besondere  prys 
stel,  omdat  dit  die  "warmte"  van  die  joernalistieke  verwantskap  van  die  tyd- 
skrif  bewaar.  En  omdat  ons  die  groot  voorreg  gehad  het  om,  toe  Graham 
Greene  in  1973  Suid-Afrika  besoek  het,  'n  onderhoud  met  hom  te  publiseer 
(waarin  veel  vermeld  is  wat  u later  in  Ways  of  escape  en  The  other  man 
uitgebreider  sou  kon  lees)  wil  ek  dit  gebruik  om  oor  te  stap  na  die  literatuur 
buite  die  grense  van  Afrikaans. 

Hennie  Aucamp  het  gister  die  invloed  genoem  wat  hy  ervaar  het  van  die 
vertaalde  werk  wat  in  Die  Huisgenootyao  weleer  gepubliseer  is.  Ek  weet  nie 
of  dié  "diens"  deur  enige  tydskrif  in  ons  land  meer  gelewer  word  nie,  maar 
by  ons  kan  dit  nog  wel  — ek  het  van  dr.  Lettie  Pretorius  gepraat,  ek  sou  ook 
Hymne  Weiss  se  vertaling  van  Selma  Lagerlóf  kon  noem,  en  die  register 
vermeld  nog  veel  meer,  o.a.  vertalings  deur  André  P.  Brink  van  Alphonse 
Daudet,  en  deur  G.  Dekker  van  Guy  de  Maupassant.  Hierdie  kennismakings 
oor  taalgrense  heen  wat  ook  "skrywersafrigting"  kan  wees,  is  aangevul 
deur  bv.  Dawie  Spangenberg  se  pragtige  reeks  artikels  oor  Mallarmé,  Annie 
Schumann  oor  Patrick  White,  Lettie  Pretorius  oor  die  Yslandse  sages. 
Daarnaas  sal  u die  name  van  Nederlandse  skrywers  volop  kan  aanmerk  in 
die  register,  en  ek  wil  u aandag  daarop  vestig  dat  u ook  die  grootmeesters 
Marnix  Gijsen,  Johan  Daisne  en  André  Demedts  onder  hulle  sal  vind. 

Ek  moet  my  keer  na  die  res  van  my  opdrag  vir  vandag:  om  ook  'n  toekoms- 
perspektief  vir  die  Tydskrifen  die  Skrywerskring  te  probeer  uitstippel.  Voor- 
dat  ek  enigsins  daarby  kom,  wil  ek  net  eers  heel  vlugtig  saam  met  u kyk  na 
die  Jaarboek  van  die  Afrikaanse  Skrywerskring,  wat  van  1936  af  bestaan 
het  en  na  die  eerste  Tydskrif  vir  Letterkunde  wat  daaruit  gespruit  het  in 
1951.  Dan  is  dit  betekenisvol  dat  die  Tydskrifhom  indertyd  gestel  het  op  'n 
standpunt  van  T.S.  Eliot  wat  C.M.  van  den  Heever  in  sy  voorwoord  tot  jg. 
1 , nr.  1 aangehaal  het:  "One's  taste  in  poetry  cannot  be  isolated  from  one's 
other  interests  and  passions".  Daarom  het  die  Tydskrif,  soos  die  Jaarboek 
voor  hom,  verslag  probeer  doen  van  wat  'n  mens  mag  noem  die  breëre 

geesteslewe  in  die  samelewing  waarbinne  die  Afrikaanse  skrywer  en  leser 
hulle  bevind.  Die  Afrikaanse  Skrywerskring  het  dan  ook  gaandeweg  in  sy 
ledesamestelling  al  meer  dié  breër  geesteslewe  reflekteer  — u het  dit 
verneem  in  die  bespreking  rondom  die  voorsittersrede,  u sal  dit  ook  merk  in 
die  ruimte  wat  in  die  Tydskrif  geskep  word  vir  'n  essayisme  na  die  model 
van  bv.  W.A.  de  Klerk.  En  daarvan  sal  die  Tydskrif  a\  meer  moet  rekenskap 
gee,  dink  ek,  in  die  jare  wat  kom. 

Die  Tydskrif  sal  sy  funksie  as  amptelike  orgaan  van  die  Afrikaanse 
Skrywerskring  nog  uitdrukliker  gestand  doen  in  die  toekoms.  Die  Skrywers- 
kring,  omrede  sy  lang  leeftyd,  is  dikwels  ten  onregte  in  die  openbare  me- 
ningvormende  media  voorgestel  as  'n  afgeleefde  organisasie.  Maar  in  die 
bestaan  van  so  'n  organisasie  hoef  'n  lang  lewensduur  allermins  aftakeling 
te  beteken.  U het  uit  die  voorsittersrede  een  en  ander  verneem  van  die  pro- 
jekte  wat  aangepak  is  en  aangepak  word.  Die  Tydskrifsa\  sy  rol  graag  speel 
in  die  wyer  bekendstelling  en  skerper  beligting  van  hierdie  ondernemings, 
sy  dit  dan  ook  soms  by  wyse  van  polemiek  en  meningsverskil. 

Maar  naas  hierdie  belofte  wil  ek  my  wend  — nie  tot  profesie  nie:  wie  van 
ons  durf  ons  waag  aan  die  profesie,  en  wie  sal  weet  of  hy  waardig  geag  is 
vir  die  ervaring  van  'n  visioen?  En  voorspellings  is  godetartend  — "to  com- 
municate  with  Mars,  converse  with  spirits  ...  evoke/Biography  from  the 
wrinkles  of  the  palm/And  tragedy  from  fingers"  ...  dit,  bowendien,  is  deur 
Eliot  verklaar  tot  "usual  pastimes  and  drugs,  and  features  of  the  press". 
Maar  ons  word  nie  verbied  om  te  wens  nie:  dit  is  nederig-menslik.  En  tot 
wense  wil  ek  my  wend:  vir  die  Tydskrif  en  die  Skrywerskring,  vir  die 
volgende  50  jaar. 

Ons  het  gister  geluister  na  'n  uiteensetting  oor  die  noodsaak  van  skryf- 
opleiding  en  skrywersopleiding.  Ons  by  die  redaksie  van  die  TydskrifvjeeX  al 
te  pynlik  veel  van  hierdie  noodsaak:  ontelbaar  is  die  begeleidende  briewe  by 
bydraes  wat  vra  om  kommentaar,  om  voorligting,  om  afrigting.  Vanself- 
sprekend  is  dit  meer  as  wat  ons,  wat  die  Tydskrif  bedryf  tussen  al  die  pro- 
fessionele  eise  van  elke  dag  in,  kan  vermag.  Rika  Preller,  self  digter,  het 
gister  gevra  of  die  skakelredaksie  nie  sou  kon  help  met  kommentariëring 
van  bydraes  wat  nie  publikasie  nie,  maar  dan  tog  aanmoediging  en  leiding 
verdien.  Maar  moet  ons  nie  nóg  wyer  dink  nie,  na  die  werkgemeenskappe 
toe?  U het  gehoor  dat  die  stigterslede  hulle  as  'n  soort  "letterkundige 
laboratorium"  georganiseer  het.  Moet  dié  gedagte  nie  weer  by  die  werkge- 
meenskappe  herleef  nie?  Ek  het  gesê  dat  ek  hier  oor  wense  praat  — wense 
het  met  mirakels  te  maak;  ek  laat  dit  aan  andere  om  die  besonderhede  en 
verdriet  te  bereken! 

Maar  ek  het  nog  'n  wens,  ten  slotte:  ek  sou  wens  dat  die  Tydskrif  die 
funksie  kon  vervul  van  Die  Huisgenoot  en  Die  Brandwag  van  weleer, 
waaraan  ons  gister  met  heimwee  gedink  het,  en  dat  ons  uiteindelik  ook  die 
liefde  sal  verdien  waarmee  daar  teruggedink  word,  deur  die  gevestigde 
skrywers  van  ons  tyd,  aan  dié  ou  "huisvriende"! 

Lina  Spies 
Somnambuul 


Ste/lenbosch,  Stel/enbosch  dreunsing  my  hart 

die  naam  soos  'n  kantor  die  refrein 

Terblinlo,  Auschwitz,  Sachsenhausen: 

die  Joodse  kindertjies  ná  Hitler 

het  laggerig  aan  mekaar  gestamp 

dié  keer  in  Amsterdam, 

doof  vir  aksente  van  verklankte  smart. 

En  ek  mompel  naderby 
Meerbank,  Mooirivier,  Groenpuntskamp, 
gedenkname  blasfemies  op  my  lippe 
vir  my  pyn  in  hierdie  kitsch-pers  stad. 

Met  balk  en  beton 
het  ek  my  ingekamp, 
bewaak  myself 

sonder  om  te  sluimer  of  te  slaap; 
die  jakarandas  blom 
in  my  uiloë  van  insomnia. 

Wie  neem  jou  huis  toe,  Lina, 
wanneer  die  winter  groen  is  van  die  reën 
to  where  your  heart  wiH  fee!  no  pain? 

Bly,  slaapwandelaar,  hierdie  somer 
barvoets  sing-sing  loop. 


Verpot 


Weer  vir  my  die  keelklem-berig 

in  die  kilsoet  artikulasie  van  'n  uitsaai-stem: 

"Kaapse  Skiereiland,  Boland  en  die  Overberg: 

gedeeltelik  bewolk  en  matig, 

oor  die  Boland  word 

ligte  buie  teen  die  aand  verwag." 

Ek  perspireer  teen  dertig  grade, 
fantaseer  koel  druppels  oor  my  wange. 

"The  wayward  wind  is  a restless  wind" 
klink  oor  "My  kontrei" 

Waai,  waai  my  terug: 

Geen  vlagie  wat  stoot  of  streel. 

Bladstil  is  dit  as  Sylvia  sing, 

James  Galway  sy  fluit  bespeel. 

Ek  is  uit  my  wêreld  uit. 

Vier  mure  met  prentjies  behang 
van  spits  berge  en  diep  valleie 
en  'n  kalkhuisie  by  die  see 
is  my  kontrei. 

Ek  is  'n  Bonsai; 

ek  lewe  met  verknotte  wortels: 

'n  winterstreekse  Makki 

uit  die  Boland  verplant 

soos  'n  Jenewerboom  of  Oregonse  seder  — 

'n  boom  wat  baie  sonlig  nodig  het, 
maar  wie  steur  hom  aan  die  instruksie 
"Keep  very  wet"? 

Hoe  bly  ek  behoue,  verdwerg, 

'n  erflating  vir  die  nageslag? 

Suid  lê  berge  en  dale  wat  roep  om  reuse. 

Wo  die  Berge  so  blau 

Ek  moet  terug 

met  die  kier  van  die  dagbreek 
na  'n  kwikblink  móre 
waar  die  wolke  rafel 
en  die  aarde  aan  die  hemel  las. 

Ek  moet  voel  ek  pas 
in  die  holte  van  die  reën, 
in  'n  somerwolk  se  skadukol. 

Onder  die  blou  van  onse  hemel 
— die  ewige  geblaker  — 
moet  ek  uit. 

Ek  moet  die  herfs  weer  ruik, 
dit  in  die  grond  ontdek  — 
hier  knetter  dit  in  droë  bome. 

Ek  moet  die  stof  van  my  voete  skud. 

Snags  moet  net  krieke  my  sirenes  wees 
en  bedags  moet  die  mens  my  verlei 
met  voete  wat  vir  my  stilstaan, 
oë  wat  in  myne  kyk, 
hande  wat  aan  myne  raak. 

Ek  moet  terug 

na  'n  son  wat  skuil,  straal,  sing  — 
die  dagtegaal  van  daardie  hemelruim. 

Met  die  kier  van  die  móre 
moet  ek  vlug 

na  die  woonplek  van  homo  Capensis. 

Benediksie 


Annemarie,  my  transparantjie  van  die  somer, 
jou  glinsterhare  het  gewipstert 
oor  die  strand  tot  in  die  see. 

Ek  het  jou  getru  teen  my  swart  September, 
uit  die  ebwaters  van  Desember  jou  laat  skuim, 
jou  vasgepen  teen  breekkastele, 
jou  geskryf  in  spore  op  die  sand. 

Jy  was  my  glimp  van  God, 

want  wie  kan  Hom  sien 

van  aangesig  tot  aangesig,  en  lewe? 

Die  Magnificat  van  die  see 
was  klein  gestem  in  jou:  Talita,  koemie; 
ek  het  opgestaan  — begroet,  begenadig, 
en  ons  het  gedans  oor  die  duine. 

Annemarie,  my  transparantjie  van  die  somer, 
bly  deursigtig  altyd  so  voor  my. 

Aanroep 


God,  U wat  u besig  hou 
met  sonnestelsels, 
planete  en  engele, 
luister  na  my: 

ek  het  'n  gewone  mens  eindeloos  liefgekry. 

HY  het  met  die  sfere 
my  so  vertroud  gemaak 
dat  ek  geglo  het 
ek  is  self  'n  ster 
en  U nie  meer  ligjare  ver. 

Toe  het  hy  my  laat  los. 

In  u groot  heelal,  Here,  gryp 
die  stippel  ek  wat  val. 


Vreugdevure 

Te  veel  vure  het  ek  vir  jou  aangepak: 
jy  het  jou  koud  gekyk 
hoe  ek  takkies  breek 
koerante  frommel 
vuurhoutjies  trek  — 
dit  was  as  voor  jy  kon  warm  word. 

Nou  hou  ek  my  hande  bak  oor  niks: 

Ek  ontvang  geen  taal 
om  jou  mee  aan  te  spreek 
as  vlamme  daal  oor  jou  verjaarsdag 
en  ek  skroeiend  onthou 
dat  jy  gebore  is  en  leef. 

Die  mooiste  geskenke  word  nie  aangeraak, 
nie  gekoop,  nie  toegedraai  en  nie  oorhandig: 
die  dinge  van  die  eerste  sewe  dae 
toe  God  vir  die  nag  'n  dag  gemaak  het, 
vir  alles  'n  bedoelde  ander  een  om  te  bemin 
in  daardie  tweepas-dans  van  die  begin. 

Langsaamaan  word  ek  heeltemal  verstandig: 
Sonder  dat  ek  my  hand  hys 
sal  die  son  verrys 

en  teen  die  nagtelike  firmament  verdwyn 
dat  die  maan  en  sterre  oor  jou  skyn. 

Dit  sal  móre  wees  en  aand 
die  dag  wat  jy  verjaar. 

Totdat  God  die  wêreld  wegvee 
sal  ek  onder  die  reënboog 
geen  houtjies  meer  vergaar. 

Opslag 

Nie  'n  vlam-wag-'n-bietjie  wat  uitspattig  rooi 

lugwaarts  rank  nie, 

nie  'n  knettergroen  akkerboom 

in  die  voorjaar  nie, 

maar  die  afval-blare  van  'n  kassia 

wat  'n  son  maak  op  die  grond  — 

dít  is  jy  vir  my. 

Draai  ek  in  my  hartseer  rond, 
kyk  ek  in  my  wanhoop  af, 
begin  die  bloeisels  styg 
en  teen  die  takke  klim: 

ek  staan  opsy  — 
verbaas,  verras,  bevry: 
jou  spatsels  lig 

het  teen  die  somer-Boland-blou 
tot  'n  planeet  verdig. 

Herkenning 

Ek  sal  jou  herken  met  lede  oë 
van  stip  staar 

agter  ooglede  van  wakkerlê. 

Ek  sal  jou  herken  met  bly  oë 
van  opkyk  na  'n  wolk 
in  hierdie  leë  ruim. 

Ek  sal  jou  herken  blind 

van  'n  Omar  Khayyam-maan 

bo  hierdie  somerstad  van  baie  nagte 

wat  ek  oorleef  met  cliché's 

en  'n  tuin  van  vriende. 

Ek  sal  jou  herken  met  die  oë 
wat  ek  afslaan  na  die  Boland 
as  die  vliegtuig  my  wegvoer 
van  die  reuk  van  diesel  en  jasmyn, 
Sta-Soft  en  sweet,  stof  en  smart. 

Ek  sal  jou  herken  met  die  oë 
wat  ek  toemaak  as  ek  bid 
met  'n  tong 

wat  aan  my  verhemelte  vassit: 

Durf,  durf  ek  vir  God  sê 

dat  ek  jou  in  meer  as  net  my  oë 

terug  wil  hê? 

Margaret  Bakkes 
Grafskrifte* 


Van  Maastricht  het  hy  gekom.  In  die  stad  waar  sy  moeder  se  mense  ge- 
woon  het,  was  daar  vir  hom,  die  uitgeworpene,  geen  plek  nie.  As  huur- 
soldaat  het  hy  hom  by  die  Sestigste  Voet  aangemeld.  Kort  nadat  hy  by  die 
regiment  aangesluit  het,  het  hy  gehoor  dat  hulle  bestem  was  om  die 
Engelse  belange  in  die  Kaap  die  Goeie  Hoop  te  beskerm.  Van  heinde  en  ver 
oor  Europa  het  sy  regimentsmakkers  gekom:  Kutchek  van  Pole,  Rocco 
Catorzio  van  Napels,  Braun  van  Westfale,  en  hy  met  sy  ma  se  van,  van  die 
mooi  Suid-Hollandse  stad  aan  die  Maasrivier. 

Die  Kaap  was  vir  hom  mooi  en  die  milde  son  en  blou  lug  het  sy  gees  laat 
ontwaak  en  die  lewe  het  weer  vir  hom  sin  en  koers  gekry,  sodat  hy,  toe  die 
geleentheid  kom,  vrypag  aanvaar  het.  Hy  het  geen  begeerte  gehad  om  na 
Europa  terug  te  keer  nie.  lets  van  die  soldaatwees  het  in  hom  bly  steek  en 
hom  laat  besluit  om  nie  in  die  Kaap  te  bly  nie,  maar  met  die  kus  langs,  in  die 
ongerepte  Oos-Kaap,  as  grensboer,  'n  plaas  aan  te  vra.  En  in  1816  het  hy  in 
die  skone  vallei  tussen  die  Suurberge,  naby  die  dorpie  Kerkplaas,  die  oord 
van  sy  drome  gesien  en  begeer.  Soos  stroke  wit  aluin  het  die  kranse  om  die 
groen  vallei  getroon  en  tussen  die  koppe  deur  het  'n  rivier  blink  en  sterk  ge- 
vloei.  Alwyne  het  rooi  teen  die  hellings  gegloei  en  die  winterlug  was  koud 
en  skerp  teen  sy  lyf.  Hy  het  met  'n  helder  sekerheid  geweet  dat  hy  Maast- 
richt  nooit  weer  sou  sien  nie. 

Op  Aluinkrantz  het  hy  sy  voorposopstal  gebou.  Hy  het  die  mure  dik  gemaak 
en  die  vensters  klein,  sodat  dit  'n  fort  kon  wees  teen  die  gereelde  aanvalle 
van  die  swartes.  Hy  het  die  dak  gestut  met  swaar  geelhoutbalke  en  dit  ge- 
dek  met  biesies  wat  hy  langs  die  rivier  gesny  het.  Met  klei  uit  die  rivier  het  hy 
die  vloere  gelyk  gestryk.  Toe  sy  opstal  klaar  was,  het  hy  sy  bruid  soontoe 
gebring,  Carolina  Herselman  van  die  plaas  Brakfontein. 

Sy  lande  was  groen,  water  was  volop,  sy  skape  het  vermeerder  en  sy 
kinders  het  gedy  om  sy  tafel.  Hy  het  selde  of  ooit  meer  gedink  aan  die  stad 
aan  die  Maasrivier  waar  dit  winters  koud  en  grys  was. 

Sy  oudste  kind  was  'n  seun.  Hy  het  hom  Christiaan  gedoop  en  het  met  vol- 
doening  gedink  dat  sy  geslag  gevestig  was.  Daarna  het  sy  vrou  dogter  op 
dogter  gebaar  en  toe  sy  oudste  kind  reeds  agtien  en  hubaar  was,  is  die 
laaste  een  gebore  — 'n  seun,  Carel  Johan.  Sy  geslag  was  dubbel  gevestig. 
En  Pieter  Bakkes,  die  stamvader,  het  oud  geword.  Sy  dogters  is  elk  in  die 
huwelik  met  'n  bruidskat  uitgegee  en  aan  sy  oudste  seun  het  hy  'n  deel  van 


*Uit  die  bundel  Ontheemdes  wat  vroeg  in  1985  by  Tafelberg-uitgewers  sal  verskyn. 


45 


die  groen  grond  tussen  die  berge  gegee.  Want  Aluinkrantz  was  groot  — 
derduisende  morge.  Sy  jongste  seun,  Carel,  sou  dié  deel  met  die  voorpos- 
opstal  kry.  Hy  moes  immers  die  sorg  van  sy  bejaarde  ouers  op  hom  neem. 
Saam  met  sy  vrou,  Aletta  Susanna  Maria,  gebore  Van  Rooyen,  het  Carel 
Johan  sy  ouers  versorg  tot  die  dag  dat  hul  albei  te  sterwe  gekom  het  in  die 
opstal  met  die  dik  mure. 

En  Aluinkrantz,  met  sy  rivier  en  vrugbare  aarde,  het  mildelik  voorsien  sodat 
die  dertien  kinders  van  Carel  Johan  en  Aletta  geen  gebrek  geken  het  nie. 
Die  voorposhuis  het  solderkamers  en  buitekamers  bygekry  om  ruimte  vir  die 
dertien  stuks  te  voorsien.  En  weer  eens  is  die  dogters  met  ruime  bruidskat  in 
die  huwelik  uitgegee.  Aan  die  oudste  seuns  is  dele  van  die  plaas  gegee. 
Hulle  kon  reeds  minder  geil  boer  op  plase  wat  kleiner  en  minder  vrugbaar 
geword  het  en  uiteindelik  moes  van  die  jonger  seuns  'n  geleerdheid  gaan 
soek  in  die  verre  Franschhoek.  Lukas  het  gegaan  en  Casparus.  Maar  Sam, 
die  heel  jongste,  het  die  stukkie  gekry  wat  uiteindelik  oor  was.  Die  stukkie 
met  die  voorposopstal,  op  'n  klein,  klipperige  deel  van  die  ou  Aluinkrantz. 
En  weer  is  verdeel  en  weer  en  Aluinkrantz  het  leeggebloei. 

In  die  opstal  met  sy  dik  mure  en  sy  geelhoutbalke  en  sy  groot  geelhouttafeí 
het  Carel  Johan  en  sy  huisvrou  baie  oud  geword.  So  oud  dat  hul  die  smart 
van  kinders  aan  die  dood  afgee  nie  gespaar  is  nie.  Sam  en  sy  vrou  Lettie  het 
hul  teen  die  end  van  hul  dae  versorg,  soos  dit  die  plig  van  die  jongste  seun 
was.  En  uiteindelik  het  hulle  gesterf  en  is  in  die  familiekerkhof  ter  aarde 
bestel.  En  Sam  het  oud  geword  en  verarmd  geraak  op  die  skraal  deel 
duskant  die  rivier.  Toe  hy  sterf,  het  sy  vrou  bly  leef  tussen  die  ou  meubels  in 
die  ou  huis.  Tot  sy  teen  wil  en  dank  sorg  moes  soek  in  die  moderne  oue- 
tehuis  op  die  dorp.  Sy  het  uit  Aluinkrantz  se  voorposopstal  gestap  asof  sy 
móre  weer  sou  terugstap.  Toe  die  swaar  voordeur  agter  haar  toegaan,  het 
Aluinkrantz  se  huis  gesterf. 

Oor  die  beddens  lê  die  lappiesdekens  en  op  die  geelhouttafel  lê  'n  verkyker 
en  'n  bril.  Vier  Bentwoodstoeltjies  staan  slank  om  'n  elegante  ronde  tafel- 
tjie.  In  die  gang  teen  die  kapstok  hang  kieries  met  gladverweerde  hand- 
vatsels.  Op  die  spensrakke  staan  breekgoed  en  trommels  en  flesse  vol  ou 
konfyt.  Meedoënloos  verf  laag  op  laag  stof  alles  dowwer.  Teen  toe  binne- 
deure  stapel  die  mis  van  rotte  op  en  teen  dik  mure  skryf  barste  grafskrifte. 
Ou  oë  uit  ou  portrette  kyk  na  die  groeiende  dood.  Jong  nageslagte  mompel 
skuldig  van  restourasiewerk  voor  hulle  verlig  in  hul  blink  motors  klim  en 
terugry  na  die  stad  van  waar  hulle  'n  vlugtige  pelgrimstog  onderneem  het. 
En  teen  die  kranse  vervuil  die  alwyne  en  blom  met  nuttelose  rooi  lewe. 


Ons  vertrek  vroeg,  sodat  ons  teen  die  aand  se  kant  by  die  huis  kan  wees.  'n 
Strawwe  dagreis  lê  voor  en  daar  durf  nie  getalm  word  nie.  Maar  die  mis  het 
ander  planne  met  ons. 

"Dis  omdat  ons  nog  so  naby  die  see  is,"  troos  ons  ons  op  die  pad  tussen 
Port  Alfred  en  Grahamstad.  Dit  sal  straks  beter  gaan,  glo  ons.  Maar  die 
miskombers  vou  al  digter  om  ons  en  in  die  lig  van  die  motor  is  slegs  enkele 
meters  van  die  wit  strepe  in  die  middel  van  die  pad  sigbaar,  sodat  ons  swart- 
gallig  bespiegel  of  iemand  nie  dalk  met  swart  humor  die  wit  strepe  oor  'n 
kráns  geverf  het  nie!  Salem  is  slegs  'n  paar  spookgeboue  in  die  vlugtige  lig 
van  die  motor  se  koplampe.  Ons  herinner  ons  die  vertellings  oor  Salem.  Oor 
ou  Spoorbek  wat  Salem  vervloek  het.  Met  die  Engelse  gemeenskap  van  dié 
setlaarsgehuggie,  kon  hy  nooit  tak  breek  nie  en  op  'n  dag  het  hy  in  woede  'n 
vloek  oor  Salem  uitgespreek. 

"Salem  sal  nóóit  'n  plekkie  word  nie,"  het  hy  verklaar.  En  Salem  hét  ook 
nooit  'n  plekkie  geword  nie. 

Later  sou  ek  te  wete  kom  dat  Heinrich  Schórbeck  'n  vrygesel  was  wat  uit 
Dortmund,  Duitsland  op  "Spoorbek  se  Erf"  naby  Humansdorp  geboer  het. 
'n  Voorspoedige  en  godvresende  boer  was  hy  wat  as  kruiedokter,  evangelis 
en  algemene  raadgewer  oral  in  die  Oos-Kaap  bekend  en  welkom  was.  Meer 
nog  was  hy.  Buitengewone  magte  en  gawes  is  aan  hom  toegedig.  Want 
was  dit  nie  ou  Spoorbek  wat  met  inkantasies  daarvoor  gesorg  het  dat  dit  vir 
die  Swartes  onmoontlik  was  om  die  biesiedak  van  die  Mariasaal,  waar 
vrouens  en  kinders  paniekbevange  teen  die  aanval  geskuil  het,  aan  die 
brand  te  steek  met  beessterte  wat  in  vet  gedoop  is  en  aan  assegaaie 
vasgemaak  is  en  op  die  dak  gewerp  is  nie?  Was  dit  nie  ou  Spoorbek  wat  'n 
vuur  in  die  bokkraal  geblus  het  deur  vars  brood  daarin  te  gooi  nie?  En  in  die 
lang  maande  as  daar  tog  gery  word  met  die  masjinerie  van  die  Baai  af  vir  die 
nuwe  myne  in  Kimberley,  het  hy  die  beeste  op  'n  klomp  laat  jaag.  Hy  het  'n 
kring  om  hulle  geloop  en  die  moeë  boere  toe  aangesê  om  maar  te  gaan 
slaap.  Die  beeste  sou  nie  'n  enkele  een  uit  die  kring  uit  wegbreek  nie. 

Ons  ry  deur  Grahamstad  en  Fort  Beaufort,  deur  vlaktes  en  bergplase.  Die 
dag  begin  wit  wys  en  onder  in  die  valleie  lê  die  mis  soos  kapok.  Die  pad  loop 
nie  deur  die  vergete  dorpies  nie,  maar  verby.  Daar  is  in  enige  geval  geen 
rede  om  af  te  draai  nie.  Wat  het  die  haastige  motoris  verloor  in  'n  gestorwe 
dorpie?  Metdat  dit  ligter  word,  lê  die  Ciskei  troosteloos  en  leeggewei  om 
ons.  Swart  kinders  draf  koulik  met  die  pad  langs  skool  toe.  Die  vroeë  son 
raak  rooi  aan  die  hoogste  kranse  van  die  Katberg  en  die  lus  vir  koffie  laat 
ons  tog  besluit  om  af  te  draai  by  die  volgende  gehuggie.  Die  predikant  wys 
Seymour  toe.  Ons  ry  deur  die  spruitjie  by  die  lokasie  verby.  Rook  draal  grys 
oor  die  huisies  en  stemme  klink  skel  op  in  die  mórestilte.  In  die  flou  sonlig 
gee  die  dorpie  oorkant  teen  die  rantjie  wit  en  wondermooi  op  voor  ons  oë. 
Ek  onthou  wat  ek  oor  Seymour  gelees  het.  Hierdie  dorpie  aan  die  oewers 
van  die  Katrivier  was  eens  die  hoofdorp  van  die  landdrosdistrik  Stocken- 
stróm,  divisie  Fort  Beaufort.  Dis  in  1853  as  Elandspos  gestig  en  later  ver- 
noem  na  kolonel  Charles  Seymour,  militêre  sekretaris  van  lord  Charles 
Somerset. 

'n  Vroeëre  era  ontvou  voor  ons  oë  wanneer  ons  teen  die  steilte  opry.  Hoë 

bloekoms  staan  grysgroen  wag  by  die  ingang  van  die  dorpie.  In  die  eerste 
straat  maak  die  Handelshuis  se  deur  op  die  hoek  oop.  Vensters  en  die 
hoekdeur  is  in  hierdie  vroeë  uur  nog  gesluit.  Wit  Victoriaanse  huise  met 
swart  dakke  en  swart-wit  traliewerk  staan  netjies  en  stil  in  boomryke  straat- 
jies.  In  die  broos  mórelig  is  daar  'n  sagte  diffuusheid  oor  tuintjies  en  erfies, 
sodat  'n  mens  nie  dadelik  die  verval  opmerk  nie.  Dan  tref  dit  mens.  Daar  is 
nêrens  tekens  van  selfs  die  geringste  lewe  nie.  Geen  hond  blaf  en  geen  haan 
kraai  nie.  Geen  lig  skyn  in  vensters  nie.  Geen  mens  beweeg  in  die  huise 
agter  die  ruite  of  in  die  erfies  of  op  straat  nie.  By  geen  skoorsteen  trek  'n 
beduidenis  van  'n  rokie  uit  nie.  Ons  ry  deur  al  die  straatjies  en  die  vreemd- 
heid  neem  toe.  Alle  vensters  staar  blind  en  gordynloos  uit  die  wit  gesigte 
van  leë  huise.  Aan  die  punt  van  die  laaste  straat,  voor  ons  die  dorp  weer 
uitry,  staan  die  herberg.  Gesellig  moes  dit  gewees  het,  die  lang,  wit  gebou 
met  die  breë  stoep  en  lae  mure  en  die  kantversiering  van  Victoriaanse  giet- 
yster.  Hier  het  mense  mekaar  deur  baie  jare  ontmoet  en  gelag  en  gesels. 
Deur  meer  as  'n  eeu  lank.  Vroue  in  Victoriaanse  drag  het  in  hul  rytuie  deur 
die  strate  gery  en  hier  afgeklim  om  fyntjies  of  dalk  minder  fyn  te  verkeer. 
Hier  het  mans  transaksies  beklink  en  glasies  geklink  en  sekerlik  soms  hand- 
gemeen  geraak.  Vroeër  sou  ons  hier  ons  oggendkoffie  kon  kry. 

'n  Enkele  swarte  met  'n  kombers  om  slenter  van  die  lokasie  se  kant  af  Obur 
die  driffie.  Hy  sluit  die  deur  van  die  geboutjie  by  die  enkele  brandstofpomp 
oop. 

"Móre,"  groet  ek. 

"Mólo." 

"Is  hier  nie  mense  nie?" 

"Angikwazi." 

"Jy  verstaan  nie?  English?" 

"Ewê." 

"Where  are  the  people?" 

"All  gone." 

Ons  ry  sonder  koffie  uit  Seymour  weg.  Want  Seymour  het  gesterf.  Tussen 
1981  en  1984  het  Seymour  gesterf.  Ná  130  jaar. 

Toe  ek  terugkyk,  staan  die  hoë  bloekombome  roerloos  agter  my.  'n  Skielike 
windvlaag  orkestreer  'n  lyksang  deur  die  grysgroen  blare. 


III 

Die  Aucamps  is  lank  in  die  land.  Die  eerste  Aucamp  had  die  mooi  Franse 
naam  Diderique.  Wat  natuurlik  heel  gou  Diederik  geword  het.  Daar  was  toe 
later  twee  groepe  Aucamps,  die  Dopper-Aucamps  en  die  Gatjiepónners. 
Die  Aucamps  wat  egter  vir  mý  saakmaak,  mý  Aucamps,  is  die  Stormberg- 
Aucamps;  die  Penhoek-Aucamps,  die  Klapkloof-Aucamps  en  die  Allemans- 
poorters.  Dit  was  die  Penhoek-Aucamps  wat  met  die  moed  van  hul  Franse 
voorvaders  die  veilige  Kaap  verlaat  het  en  in  die  Noord-ooste  die  ontberings 

van  die  Stormberge  getrotseer  het:  nie  net  plunderende,  moordende  Tam- 
boekiehordes  nie,  maar  bittere  koue  en  winterkapok,  droogtes  en 
versengende  hitte;  daarby  'n  boomlose,  bleek,  gestroopte  landskap. 

En  hulle  het  gekom  om  te  bly.  Sommige  van  hulle,  in  enige  geval.  Sir 
George  Grey  het  die  kaart  en  transport  van  die  plaas  Penhoek  aan  die  eerste 
Aucamp  gegee.  En  daar  boer  vandag  nog  Aucamps  op  Penhoek,  die  vyfde 
geslag  vir  sover  ek  kan  vasstel.  Met  'n  sesde  geslag  reeds  daargestel. 
Rudolf  Gerhardus  Petrus  Aucamp  het  met  die  opstel  van  sy  testament  die 
ou  Boeretradisie  gevolg:  die  familieplaas  is  aan  sy  jongste  seun  Freek 
bemaak.  Hy  moes  die  oumense  versorg.  Die  ouer  broers  moes  maar  op  'n 
manier  ander  plase  in  die  hande  kry.  Sommige  het  ver  getrek  — Kimberley 
toe.  Ander  het  eers  jare  lank  transport  gery,  voor  hul  iets  kon  bekom.  Maar 
twee  het  in  die  Stormberge  gebly  boer  — Christiaan  Daniël,  ondertoe,  berg 
af,  op  die  plaas  Klapkloof  en  Hendrik,  berg  op,  Jamestown  se  kant  toe,  met 
Allemanspoort  deur,  op  Rust-mijn-ziel. 

'n  Mens  kom  nie  los  van  jou  hartland  nie.  Beelde  van  vroeë  jare  groei  vaster 
en  wen  aan  betekenis  en  dwing  jou  op  vrugtelose,  pynlike  pelgrimstogte. 
Klapkloof:  jy  soek  jou  ma  se  mooi  tuin  en  jou  pa  se  vrugteboord.  Dertig  jaar 
is  tog  nie  lank  nie.  Twee  huise  staan  leeg,  met  hol  kamers  en  blinde 
vensters.  Die  ouhuis  is  'n  murasie  en  my  ma  se  huis  is  'n  dop.  Net  die  berg 
bly  dieselfde.  En  die  kloof.  Selfs  die  veld  het  verander.  Want  soetdoVings 
het  onkruid  geword  wat  verwoestend  voortwoeker  om  weiding  en  landerye 
onherroeplik  in  te  neem.  Klapkloof,  sonder  die  daelikse  sorg  van  boer-op- 
sy-plaas,  wurg  dood  in  die  greep  van  die  soetdoring,  wat  nou  nie  meer 
boom  is  nie,  maar  tierende  struik.  En  niemand  verroer  'n  vinger  nie.  Elke 
hoogsomer  blom  dit  'n  geler  en  geiler  grafskrif. 

Rust-mijn-ziel:  Hier  het  oom  Hendrik  Allemanspoort  gebly,  wat  van  louter 
kinderlike  opgewondenheid  'n  springhaas  deur  'n  ou  Fordjie  se  voorruit 
geskiet  het;  wat  op  die  saaidieng  by  Laggende  Water  die  ghoedstrein  in- 
gewag  het,  sodat  hy  die  botteltjie  hardehout  wat  die  gaart  vir  hom  in  die 
hotel  op  Jamestown  gekoop  het  kon  raakvang;  wat  uit  sy  boord  móre  vir 
móre  die  mooiste  vrugte  vir  sy  geliefde  skoondogter  Cora  gepluk  het;  wat 
tot  sy  sterwensdag  getreur  het  omdat  sy  ontydig  en  bitterlik  gesterf  het  met 
die  geboorte  (en  dood)  van  sy  eerste  kleinkind. 

Rina  se  stem  oor  die  foon:  Ons  het  verkoop,  ja.  Ons  kon  uiteindelik  nie  an- 
ders  nie.  Nie  ek  of  Hennie  kan  ooit  daar  gaan  bly  nie.  En  ek  het  net  dogters. 
Die  huurders  het  dit  gruwelik  verniel.  'n  Mens  het  eintlik  seergekry.  Nee, 
daar  is  niemand  nie.  Rust-mijn-ziel  se  werf  en  opstal  staan  leeg. 

* * * 


"Hou  stil,"  beveel  ek.  "Sommer  hier  teen  die  pad." 
"Wil  Ma  nie  aanry  nie?" 

"Nee,  dis  alles  leeg." 

En  ek  dink:  Was  daar  ooit  só  'n  herfs?  Was  die  populierbos  op  Allemans- 
poort  nog  ooit  so  geel  en  vlammend  en  asemrowend  skoon?  Asof  die  sid- 
derende  blare  pleit:  Kyk,  kyk!  So  het  ons  tog  al  die  jare  deur  vir  julle 
verkleur,  tot  vreugde  en  verwondering. 

"Ry  maar." 

Ek  bly  lank  deur  die  agterruit  terugkyk.  Allemanspoort  se  grafskrif  is  ook  in 
geel  geskryf. 


S.J.  Pretorius 

Nog  'n  vintage-sonnet 


In  hierdie  land  wat  tot  Gods  Troon  opstink 
van  al  die  haat  van  "Boer,  Brit  en  Barbaar", 
waar  Groot  Sportspiere  oor  grasgroen  baljaar, 
klein  kritikasters  in  die  kuns  rinkink, 
waar  dik  geldbuike  op  hul  buidels  klink 
tot  skrik  van  ieder  kraakdun  maag  en  waar 
die  hele  sot-  en  botmisleide  skaar 
agter  politici  aanbiddend  hink; 
ja  elke  ding  wat  hom  kan  balanseer, 
min  of  meer  waggel  op  sy  agterpote, 
beklee  word  met  die  mag  van  God-die-Heer, 
vra'k:  godverdompl  waarom  moet  ek  my  tyd 
by  dié  pisselftevrede,  idiote, 
telende,  uitgestelde  lyke  slyt? 

Leendert  Dekker 
Makabrakadabra 


Die  ou  hofnar  stamp  skalks  aan  Hans  Holbeen: 
Danstyd  nou  ouste,  toetoetoe,  hierheen! 

Watse  gekwassies  en  messies? 

Hoela  met  pous  en  prinsessiesl 

Nóú  slat  ek  drom  met  my  skedel  en  skeenbeenl'' 


Ingebed,  toegeskuim  en  gekluis 
soos  'n  slak  wat  nie  meer  wil  verhuis, 
moet  ons  weer  tastend  waak 
as  ons  doppie  snags  kraak  ... 

Ag,  'n  mens  voel  vol  ernst:  ek  is  nernst  goed  tuis. 


Een-Zaam,  of  Lezend  in  album  en  smartlap 


Hier  zijn:  (1)  Sar-el  k'amen  z'n  mummie, 

(2)  zijn  laslappendeken  en  dummy, 

(3)  zijn  voet  (och  de  triestigheid 
van  de  honden  d'r  ietsigheidl), 

(4)  een  siamees  op  de  loer  naar  zijn  chummy. 


'n  Klein  eendjie  marsjeer  met  gesnater 
en  nog  tweetjies  val  in  by  hul  mater. 
Die  ou  drietjies  van  dons 
storm  so  fiertjies  en  plons 
in  die  vywertjie,  onder  die  water. 


Etienne  Leroux 

In  gesprek  met  Koos  Human  by  geleentheid  van  die 
25e  bestaansjaar  van  Human  & Rousseau  Uitgewers 


Etienne  Leroux:  Waar  was  jy  op  skool,  waar  was  jy  op  universiteit,  van- 
waar  jou  belangstelling  in  die  letterkunde? 

Koos  Human:  Die  Hoërskool  Voortrekker  op  Boksburg;  toe  Wits.  Ek  het 
van  kleins  af  baie  gelees  — en  daardie  dae  was  daar  so  min  Afrikaanse 
boeke  dat  jy  alles  gelees  het,  van  Johann  van  der  Post  tot  C.M.  van  den 
Heever. 

E.L.:  Jy  het  eenkeer  vir  my  gesê  dat  jy  destyds  'n  studie  van  "hack-writing" 
gemaak  het.  Vertel  'n  bietjie  meer  oor  hierdie  aspek  van  jou  navorsing, 
asook  anekdotes,  indien  enige. 

Koos  Human:  Vir  my  M.A.  het  ek  'n  verhandeling  geskryf  oor  "Die 
gewilde  literêre  werk"  — 'n  hoogdrawende  naam  vir  "hack-writing".  Ek  het 
probeer  om  die  geskiedenis  van  die  ontwikkeling  van  populêre  leesstof  in 
Afrikaans  na  te  gaan  en  daarna  'n  paar  gedeeltes  uit  populêre  romans 
vergelyk  met  vergelykbare  gedeeltes  uit  ernstige  romans.  Ek  was  destyds 
baie  onder  die  invloed  van  Queenie  Leavis  met  haar  Fiction  and  the  reading 
pubHc  en  al  daardie  klomp  Engelse  "moralists"  wat  'n  geweldige  sosiale 
waarde  aan  letterkunde  geheg  het  — die  Leavis'e,  Denys  Thompson,  I.A. 
Richards  ens. 

Ons  praat  nou  van  meer  as  dertig  jaar  gelede  en  die  anekdotes  het  vervaag. 
Ek  onthou  dat  baie  van  die  vraelyste  wat  ek  rondgestuur  het  aan  studente 
by  universiteite  om  oor  hul  leesgewoontes  navraag  te  doen,  heel  hoog- 
drawend  beantwoord  is.  Jy  sou  kon  glo  hulle  het  net  poësie  gelees  van  sog- 
gens  tot  saans:  Die  vraelyste  was  seker  ook  totaal  onwetenskaplik.  Ek  het 
ook  met  verskeie  skryfsters  gekorrespondeer  en  party  (bv.  Regina  Neser) 
het  heeltemal  emosioneel  geraak  oor  die  rol  waarin  hulle  hulself  gesien  het 
as  opvoeders  van  die  volk  of  mense  wat  vir  die  volk  leiding  gee  en  ophef.  Ek 
het  hoofsaaklik  met  skrywers  van  liefdesverhale  te  make  gehad,  en  in  'n 
mindere  mate  met  skrywers  van  spanningstories.  Van  hulle  was  Tryna  du 
Toit  verreweg  die  intelligentste.  Nie  net  het  sy  'n  wye  kennis  buite  haar 
skryfwerk  om  nie,  maar  ook  geen  illusies  soos  Regina  Neser  nie. 

E.L.:  Beskryf  kortliks  jou  loopbaan  voordat  Human  6t  Rousseau  begin  het. 
In  die  Noorde  en  die  Suide.  Ook  'n  bietjie  skindernuus  oor  die  uitgewerye 
van  destyds. 

Koos  Human:  Ek  was  'n  taamlike  "rollende  klip"  voor  ek  in  die  uitgewers- 
wêreld  beland  het:  Joernalis  (een  jaar),  toe  weer  joernalis  elders  (een 
maand),  onderwyser  (drie  kwartale),  vertaler  by  die  Vleisraad  (twee  jaar), 
assistent  in  die  afdeling  skoolpublikasies  by  Nasionale  Boekhandel  (twee 
jaar),  hoof  van  algemene  publikasies  by  Nasionale  Boekhandel  (twee  jaar). 

bestuurder  van  die  Afrikaanse  Pers-boekhandel  (agt  maande)  en  ven- 
noot/besturende  direkteur/mede-hoofbestuurder/hoofbestuurder  van 
Human  & Rousseau  (25jaar).  Asjy  praat  van  skindernuus  in  die  uitgewerye 
destyds,  sou  ek  kon  uitwei  oor  die  redes  vir  my  kortstondige  verblyf  by 
APB,  maar  ek  vrees  dit  sal  lasterlik  wees. 

Die  uitgewerye  was  toe  dun  gesaai.  Van  Schaik  was  bietjie  op  die  agter- 
grond:  die  ou  J.L.  van  Schaik  se  konserwatisme  — na  sy  aanvanklike  baan- 
brekerswerk  — het  die  maatskappy  noodwendig  beïnvloed  en  ek  dink  sy 
seuns  se  inisiatief  het  gevolglik  baie  gely. 

Die  APB  het  groot  dinge  gedoen  op  die  gebied  van  populêre  leesstof  en  vol- 
kome  smakeloos  en  sonder  enige  standaard  boeke  uitgegee.  Petrus  Nie- 
naber  het  alles  gekeur  — van  poësie  tot  manuskripte  oor  hoedemakery  of 
koekversiering.  Elke  oggend  het  Sarel  Marais  (my  voorganger)  op  'n 
spesiale  tafel  in  sy  Mussolini-agtige  kantoor  die  manuskripte  neergesit  wat 
hy  daardie  dag  ontvang  het  en  met  die  kriek  van  die  dagbreek.het  Nienaber 
op  pad  Wits  toe  ingekom  om  die  manuskripte  af  te  haal.  Die  volgende  og- 
gend  is  almal  weer  afgelewer  (klaar  gekeur)  en  geruil  vir  dié  wat  die  vorige 
dag  aangekom  het. 

Die  twee  uitgewerye  van  betekenis  was  Nasionale  Boekhandel  en  Balkema. 
Tafelberg  was  destyds  'n  heeltemal  ander  proposisie  as  vandag:  dit  was  nog 
deel  van  wat  die  Cronjé-kommissie  die  "Goeie  Hoop-kompleks"  genoem 
het  (eiendom  van  Blaar  Coetzee).  Nasionale  Boekhandel  het  feitlik  al  die 
belangrikste  skrywers  uitgegee  (naas  Van  Schaik,  wat  meestal  nog  die 
oueres  in  sy  fondslys  gehad  het)  en  het  binne  sy  beperkings  moeite  gedoen 
met  die  versorging  van  sy  boeke  hoewel  nie  goed  genoeg  nie.  Die  aksent, 
wat  literêre  kwaliteit  betref,  was  veral  op  die  poësie.  Op  die  terrein  van  die 
poësie  sou  hierdie  firma  feitlik  alles  waag  — tot  by  Peter  Blum,  wat  destyds 
uiters  riskant  was.  (Daar  was  selfs  druk  uit  C.M.  van  den  Heever  se 
Skrywerskring  dat  Blum  se  eerste  bundel  aan  die  mark  onttrek  moes  word.) 
Op  die  terrein  van  die  prosa  was  die  firma  egter  minder  ondernemend  en 
belangrike  manuskripte  het  deur  sy  vingers  geglip  soos  nie  alleen  joune  nie, 
maar  ook  bv.  Elise  Muller  se  Die  vrou  op  die  skuit  en  (ek  meen)  Eitemal  se 
Jaffie.  Ook  Con  de  Villiers  se  Overbergse  stories  is  van  die  hand  gewys. 
Daar  was  'n  volslae  gebrek  aan  belangstelling  in  "skeppende  prosa".  Daar 
is  geglo  dat  kortverhale  nie  verkoop  nie.  Die  prosaskrywers  is  vervreem  en 
dit  het  nogal  heelwat  moeite  gekos  om  hulle  weer  nader  te  bring.  Almal  is 
na  Balkema. 

Balkema  het  'n  enorme  rol  in  Suid-Afrika  gespeel.  Hy  het  ál  daardie  skry- 
wers  gepubliseer  en  só  gesorg  dat  Recht  Malan  'n  shake-up  by  Nasionale 
Boekhandel  beveel  het.  Hy  het  ook  die  boeke  mooi  uitgegee,  in  die  regte 
Nederlandse  styl,  en  dit  het  veroorsaak  dat  Recht  Malan  beveel  het  dat  Na- 
sionale  Boekhandel  'n  tipograaf  uit  Europa  moes  invoer  om  sy  boeke 
ordentlik  te  laat  lyk  en  met  Balkema  te  laat  kompeteer  — vandaar  Fomm.  Is 
dit  genoeg?  Oor  hierdie  tyd  kan  ek  ure  gesels,  maar  dan  sal  jy  'n  snelskrywer 

byderhand  moet  hê.  Ek  moet  wel  sê:  mnr.  Recht  Malan  was,  ten  spyte  van 
talle  hebbelikhede,  die  mees  opgevoede,  beskaafde,  beskeie  en  terselfder- 
tyd  streng  baas  wat  ek  ooit  gehad  het.  Ek  sal  sy  gereelde  besoeke  en 
oproepe  altyd  onthou. 

E.L.:  Vanwaar  die  kode:  Persdiens  in  Human  & Rousseau  se  briefhoof? 
Koos  Human:  Toe  ek  besluit  om  APB  te  verlaat,  het  ek  Leon  Rousseau 
opgebel  en  ons  het  Human  & Rousseau  gestig.  Op  daardie  tydstip  het  Leon 
'n  persagentskap  gehad  met  die  naam  Die  Uniale  Persdiens  (later  verkoop 
aan  Jan  van  Elfen).  Hierdie  persagentskap  se  telegramdiens  was  vanself- 
sprekend  Persdiens,  wat  ons  oorgeneem  het. 

E.L.:  Hoe  het  jy  en  Leon  julle  "saak"  begin.  In  'n  garage? 

Koos  Human:  Leon  en  ek  het  nie  presies  in  'n  garage  begin  nie,  hoewel 
ons  eerste  pakhuis  die  bediendekamer  onder  die  garage  van  my  bungalow 
in  Kampsbaai  was,  van  waar  ek  elke  oggend  met  'n  prekêre  trap  langs  opge- 
steier  het  met  'n  koffer  vol  eksemplare  van  ons  suksesvolle  eerste  boek,  The 
last  division  (Anthony  Delius),  om  vroeg  soggens  by  ons  kantoor  in 
Volkskasgebou,  Adderleystraat,  af  te  laai,  van  waar  Ebrahim  Petersen  die 
pakkies  moes  gaan  aflewer,  vergesel  van  fakture  wat  ek  met  die  hand 
uitgeskryf  het.  Dit  is  'n  belangrike  manier,  glo  ek,  om  bo  uit  te  kom,  as  jy 
heel  onder  begin. 

Ons  kantore  was  in  Volkskasgebou,  maar  ons  het  dit  binne  maande  ont- 
ruim,  want  hulle  was  te  duur  (ek  meen  £21  per  maand).  Leon  het  sy  huis  in 
Rugbyweg  verkoop  en  'n  huis  in  Alexandralaan,  Oranjezicht  gekoop  (no. 
24,  nie  ver  van  my  huidige  woonplek  no.  35  nie).  Hierdie  huis  het  'n  enorme 
kelder  gehad.  Een  helfte  van  die  huis  is  as  kantore  gebruik,  die  res  vir  'n  wo- 
ning  en  die  kelder  vir  die  opberging  van  ons  geleidelik  groeiende  voorraad. 
Waarskynlik  in  stryd  met  alle  munisipale  regulasies.  Wim  Hartman  het  een- 
dag  daar  opgedaag  en  gesê  dis  die  naaste  wat  hy  nog  gesien  het  aan  die 
Hyman-broers  se  opset  in  Koffiefontein. 

E.L.:  Waar  het  julle  julle  geld  gekry  om  'n  uitgewery  te  begin?  Was  dit 
moeilike  jare? 

Koos  Human:  Ons  het  geen  geld  gehad  nie.  Ons  het  van  die  hand  in  die 
tand  geleef.  Een  maand,  onthou  ek,  het  ons  £30  gehad  om  tussen  ons  twee 
te  verdeel,  nadat  huur,  tikster  en  bode  betaal  is.  Op  daardie  tydstip  was  my 
huishuur  £19  per  maand.  (Daar  het  ek  selfs  alle  sluimerende  sosialistiese 
neigings  verloor.)  Die  persagentskap  het  'n  bietjie  geld  ingebring  en  verder 
het  ons  vertaalwerk  gedoen.  Ek  het  selfs  die  vertaling  van  genl.  De  Wet  se 
Die  stryd  tussen  Boer  en  Brit,  wat  ek  op  my  lys  gehad  het  as  een  van  ons 
eerste  publikasies,  aan  J.D.  Pretorius  by  Tafelberg  verkwansel  vir 
onmiddellike  kontant,  en  hy  het  daarna  duisende  uit  die  boek  gemaak.  Jy 
kan  dus  sien  dit  was  moeilike  jare.  Na  ongeveer  'n  jaar  het  Gerrit  Bakker,  'n 
ou  vriend  van  my  en  boekhandelaar/uitgewer  (Constantia)  in  Johannes- 
burg,  aan  ons  £1  500  geleen  wat  hy  later  in  aandele  omgeskep  het.  Bakker 
het  ons  in  aansienlike  mate  op  die  been  gebring. 

E.L.:  Op  watter  stadium  het  julle  vóór  alle  ander  gevestigde  uitgewerye  die 
Sestigers  gegaps?  Hoeveel  Sestigers  se  werke  is  deur  julle  uitgegee? 

Koos  Human:  Ek  meen  ons  eerste  groot  Sestiger-jaar  was  1962.  Toe  het 
Lobola  en  Si/bersteins  verskyn.  Die  geskiedenis  van  Si/bersteins  ken  jy, 
maar  vir  die  lesers  moet  ek  dit  oorvertel.  John  Malherbe,  wat  toe  bestuurder 
van  H.A.U.M.  was,  het  die  ms.  deur  die  jeugdige  John  Kannemeyer  laat 
keur  en,  ten  spyte  van  'n  geesdriftige  verslag,  besluit  dat  H.A.U.M.  te  veel 
hooi  op  sy  vurk  het  in  1962  om  nog  'n  boek  te  aanvaar.  Daarop  het  Gerry  de 
Melker  dit  vir  my  gebring.  Dit  is  'n  storie  wat  ek  vandag  nog  vir  my  per- 
soneel  vertel  as  hulle  sê  dis  te  laat  in  die  jaar  om  nog  'n  ms.  te  publiseer. 
Lobo/a  het  ons  ook  "by  verstek"  gekry.  Dit  was  voorgelê  aan  Nasionale 
Boekhandel,  wat  dit  aan  W.E.G.  Louw  gestuur  het  vir  keuring.  Louw  het 
die  boek  aanbeveel,  maar  gesê  Boekhandel  moet  self  besluit  of  hy  vanweë 
sy  "verbintenisse  met  kerk  en  staat"  dit  wil  waag  om  so  'n  boek  uit  te  gee. 
Hy  wou  nie.  Daarop  het  ek  André  se  adres  in  Parys  by  Gladstone  gekry  en 
aan  hom  geskryf.  So  het  Lobo/a  by  ons  beland.  (Nasionale  Handels- 
drukkery  wou  die  boek  nie  eens  druk  nie  maar  die  Cape  Times  het  — 
weliswaar  op  grond  van  Gladstone  se  aanbeveling  — ingewillig  om  dit  te 
produseer.) 

Ons  het  alreeds  in  die  vorige  jaar  (1961)  voorbrand  gemaak  — onwetend, 
natuurlik  — met  die  uitgee  van  Van  Wyk  Louw  se  Vernuwing  in  die  prosa, 
wat  'n  soort  strydboek  vir  die  prosaskrywers  was  (soos  Berigte  te  velde  en 
Loja/e  versef  dit  in  die  dertigerjare  vir  die  digters  was.)  Ek  dink  jy  het  daar  die 
eerste  keer  behoorlike  erkenning  gekry,  asook  Jan.  Daarby  het  Leon  en  ek 
natuurlik  die  meeste  van  die  skrywers  persoonlik  geken.  Hierna  het  die 
ander  skrywers  na  ons  begin  kom,  ons  het  Jan  se  Een-en-twintig  by 
Balkema  oorgeneem  — tesame  met  'n  klompie  ander  bundels,  onder  meer 
Blum,  Ina  Rousseau  en  Ernst  van  Heerden  — en  van  toe  af  was  ons  geluk- 
kig  om  'n  hele  klompie  Sestigers  te  kry  wat  manuskripte  aan  ons  gegee  het. 
Ons  het  werke  van  verskeie  Sestigers  (hoewel  nie  naastenby  almal  nie) 
uitgegee,  o.a.  van  jou,  André,  Jan,  Bartho,  Fanie,  Breyten  (een  bundel). 
Voordat  'n  mens  hierdie  lys  volledig  kan  maak,  sal  jy  eers  vir  jouself 
duidelikheid  moet  kry  wat  'n  Sestiger  presies  is! 

E.L.:  Hoe  het  jy  dit  reggekry,  Koos?  As  'n  formidabele  sakeman  moes  jy  tog 
'n  kans  gewaag  het.  Was  dit  jou  liefde  vir  die  ernstige  eksperimentele  werk 
wat  jou  laat  besluit  het  om  julle  bestaan  op  die  spel  te  plaas?  Of  het  jy  gevoel 
dat  julle  suksesvol  genoeg  was  om  "nuwe"  werke  uit  te  gee?  D.w.s.;  was 
daar  geen  risiko  nie? 

Koos  Human:  Daar  was  natuurlik  'n  risiko,  maar  op  die  keper  beskou  was 
al  hierdie  boeke  ook  goeie  beleggings.  Feitlik  almal  is  herdruk,  dikwels  talle 
kere.  Daar  het  ook  'n  verandering  aan  ons  universiteite  gekom  — en  weer 
dink  ek  Van  Wyk  Louw  se  boek  het  'n  groot  rol  gespeel.  Die  jonger 
skrywers  se  boeke  is  in  'n  groter  mate  voorgeskryf  as  tevore  en  ons  het  dus, 
buite  die  publiek  om,  ook  'n  afset  gehad  op  die  voorgeskrewe  mark. 

Polemieke  het  natuurlik  ook  gehelp  — soos  jy  goed  weet. 

E.L.:  Wat  is  die  waarheid  in  verband  met  die  relletjie  oor  Breyten?  Ek  dink 
dit  gaan  oor  'n  brief  in  Die  Burger.  Ek  is  nie  seker  nie. 

Koos  Human:  Ek  kan  nou  nog  nie  die  volle  waarheid  vertel  oor  die  relletjie 
rondom  Breyten  en  die  brief  in  Die  Burger  nie  — altans  nie  swart  op  wit  nie. 
Wat  ek  wel  kan  vertel,  is  die  volgende:  Die  CNA-prys  is  aan  Breyten 
toegeken  vir  Die  huis  van  die  dowe,  een  van  ons  uitgawes.  Toe  John 
Vorster  dit  hoor,  was  hy  woedend  en  hy  het  alles  in  sy  vermoë  gedoen  om 
te  keer  dat  die  prys  toegeken  word.  Hy  het  op  almal  druk  probeer  uitoefen, 
ook  op  Opperman.  Een  aand  was  Nakkie  en  ek  met  J.J.  Spies  en  sy  vrou  in 
Opperman  se  huis,  toe  bel  Vorster.  Hy  het  'n  ellelange  gesprek  met  Opper- 
man  gevoer.  Op  die  ou  einde  het  Opperman  hom  feitlik  beledig  deur  te  sê  hy 
bespreek  nie  poësie  met  'n  leek  nie.  Vorster  het  in  elk  geval  beweer  dat 
Yolande  nie  die  probleem  is  nie  — "sy  kan  by  my  kom  bly,"  was  sy  woorde. 
Maar  Breyten  moes  gearresteer  word,  het  hy  gesê. 

Kort  daarna  was  ek  in  Parys  waar  ek  Breyten  en  André  gesien  het.  Ek  het 
hulle  die  hele  storie  in  kleur  en  geur  vertel,  waaruit  natuurlik  baie  duidelik 
geblyk  het  hoe  Breyten  se  vriende  en  ondersteuners  eenvoudig  geweier  het 
om  voor  Vorster  se  aanslae  te  gaan  lê  en  daarop  aangedring  het  dat  hy  die 
prys  moet  kry.  Dit  geld  ook  die  C.N.A.  Hierna  draai  Breyten  toe  om,  gee  'n 
onderhoud  aan  'n  Nederlandse  koerant  en  sê  die  hele  toekenning  van  die 
prys  is  oëverblindery  en  'n  vorm  van  omkopery  om  hom  te  probeer  oorreed 
om  nie  sy  sê  te  sê  nie.  Hy  het  herhaal  dat  hy  a.g.v.  sy  vrou  toegang  tot 
Suid-Afrika  verbied  word.  Ons  was  woedend  en  het  toe  die  fameuse  ope 
brief  aan  Die  Burger  geskryf.  Daarin  het  ons  gesê  dat  Breyten  agter  sy  vrou 
skuil  en  probeer  te  kenne  gee  dat  teen  hóm  gediskrimineer  word  as  gevolg 
van  háár,  terwyl  hy  op  daardie  tydstip  goed  geweet  het  dat  dit  nie  die  geval 
was  nie.  Kortom,  Breyten  het  gelieg.  Hy  is  tot  vandag  toe  nog  vir  ons 
kwaad  oor  die  brief,  hoewel  André  dit  lankal  vergewe  het.  Maar  sekere 
besonderhede  in  verband  met  hierdie  geskiedenis  sal  in  my  eventuele 
outobiografie  verskyn. 

E.L.:  Ons  almal,  die  skrywers  vir  Human  & Rousseau,  vind  jou  een  van 
daardie  rare  verskynsels:  'n  uitgewer  wat  behoorlik  belese  is,  wat  'n  kennis 
van  die  taal  en  die  moderne  letterkunde  het.  Was  'n  uitgewery  soos  Taurus 
nodig  as  plaasvervangend  vir  Human  & Rousseau  in  terme  van  die  "eietyd- 
se"  behoefte? 

Koos  Human;  Ek  sien  Taurus  nie  as  "plaasvervanger"  vir  ons  — of  enigie- 
mand  anders  — nie.  As  ek  heeltemal  eerlik  mag  wees,  moet  ek  sê  dat  hulle 
om  'n  verkeerde  rede  op  die  toneel  verskyn  het  en  om  'n  verkeerde  rede  nog 
daar  is.  Daarmee  bedoel  ek  nie  dat  hulle  nie  daar  behoort  te  wees  nie.  Hul 
vertrekpunt  was  dat  hulle  nie  kommersieel  wou  wees  nie  en  dat  hulle  alleen 
boeke  wou  uitgee  wat  normale  uitgewers  van  die  hand  wys  uit  vrees  vir  sen- 
suur.  In  die  proses  het  hulle  'n  klomp  gemors  uitgegee  wat  om  literêre  redes 
deur  ander  uitgewers  afgekeur  is  (vir  sover  hulle  hoegenaamd  voorgelê 

was.)  Die  enigste  boek  waarvan  ek  weet  wat  Taurus  gepubliseer  het  omdat 
dit  met  die  oog  op  die  sensuurbedeling  afgekeur  is,  was  André  se  'n  Droë 
wit  seisoen,  en  ek  is  die  skuldige.  Die  omstandighede  is  dat  hierdie 
manuskrip  voorgelê  is  kort  na  die  Magersfontein-e^\soúe  wat  ons  baie  geld 
gekos  het.  Ek  het  vir  André  gesê  ek  vrees  dieselfde  lot  gaan  sý  boek  tref  as 
Magersfontein  en  ons  kan  dit  geldelik  nie  bekostig  om  twee  sulke  sake  na 
mekaar  te  voer  nie.  André  het  gesê  dit  is  nie  nodig  om  'n  saak  daaroor  te 
voer  nie,  maar  ek  het  baie  sterk  gevoel  dat  dit  na  buitentoe  'n  slegte  indruk 
sou  maak  as  ons  een  skrywer  tot  die  uiterste  verdedig  en  die  ander  nie.  Nie 
een  van  ons  kon  natuurlik  weet  dat  Connie  Mulder  op  die  punt  was  om  van 
die  toneel  te  verdwyn  met  Lammie  Snyman  agter  hom  aan  en  dat 
Schlebusch  matige  hervormings  aan  die  Publikasiewet  sou  aanbring  nie. 
Sic  habent  sua  fata  libelli\ 

Wat  ander  boeke  betref:  John  Miles  is  'n  direkteur  van  Taurus  en  het  'n 
lotsverbondenheid.  Breyten  is  daar  uit  politieke  simpatie  — hy  en  Taurus 
het  'n  klap  van  die  Marxisme  weg.  Vir  die  res  is  daar  nie,  soos  ek  nou  ont- 
hou,  in  Taurus  se  lys  'n  titel  wat  ons  uit  vrees  vir  sensuur  afgekeur  het  nie. 
E.L.:  Jy  het  onlangs  vir  my  gesê  dat  jy  wens  dat  iemand  'n  nuwe  uitgewery 
sal  begin  wat  die  "vibes"  van  die  nuwe  skrywe  kan  oordra.  Is  daar  iets  om- 
trent  die  "nuwe  skrywe"  wat  vir  jou  vreemd  is?  Is  daar  'n  "nuwe  skrywe"  in 
ons  midde? 

Koos  Human:  Ek  sal  nie  sê  ek  wens  dat  'n  nuwe  uitgewery  begin  word  nie; 
wat  ek  bedoel,  is  dat  daar  tussen  my  (en  Leon)  en  julle  Sestigers  'n  baie 
goeie  wedersydse  begrip  was.  Ons  het  op  dieselfde  manier  gedink  en  die- 
selfde  taal  gepraat.  Ek  dink  daar  is  vandag  'n  generasiegaping  tussen  ie- 
mand  van  my  leeftyd  en  die  heel  jongstes.  Jy  kan  mense  aanstel  wat  daar- 
die  "vibes"  kan  opvang,  maar  die  skrywer  het  nog  altyd  die  gevoel  dat  hy 
nie  met  die  "baas"  praat  nie.  Daarom  dink  ek  dat  'n  ondernemende  en  ver- 
beeldingryke  en  vindingryke  jong  man  wat  vandag  'n  uitgewery  begin  en 
"pally-pally"  met  die  heel  jongste  skrywers  is,  dalk  ver  kan  kom.  Dit  is  te  sê 
as  die  jongste  skrywers  vir  hom  die  finansiële  stoot  vooruit  sal  gee  wat  julle 
vir  ons  gegee  het.  Helaas  sien  ek  nie  so  iemand  selfs  in  die  verskiet  nie. 
E.L:  Dink  terug  aan  die  dae  toe  julle  naby  Keeromstraat  in  daardie  dood- 
loopstraat  julle  besigheid  bedryf  het.  Van  my  aangenaamste  herinnerings 
gaan  terug  na  daardie  dae.  Het  jy  nog  'n  verlange  terug  na  daardie  plek  en 
die  verkwikkende  atmosfeer?  Alles  was  só  heerlik  informeel.  Het  dit  saam 
met  die  Ou  Kaap  verdwyn?  Ek  weet  dat  jy  in  jou  huidige  Vleispaleis  nog 
dieselfde  atmosfeer  vir  jou  skrywers  bied.  Al  wat  ek  van  jou  verlang  is  'n 
bietjie  nostalgie. 

Koos  Human:  Dit  was  die  bopunt  van  Keeromstraat  self.  Natuurlik  was 
daardie  dae  lekker,  veral  die  parkeerplek  vlak  voor  die  deur  en  die  kroeg  tien 
tree  daarvandaan.  Ek  onthou  ook  dat  my  kantoor  'n  mooi  uitsig  op  die 
Argieftuin  gehad  het.  Soms  het  Buck  Jones  ('n  fotograaf  vir  fotoromans) 
foto's  in  die  tuin  van  die  Argief  geneem.  Eenmaal  het  hy  Rie  Lindeberg  en 


57 


Trix  Pienaar  (wat  albei  toe  by  ons  gewerk  het)  geleen  om  twee  kranksinnige 
vrouens  voor  te  stel  wat  uit  'n  gestig  probeer  ontsnap.  Klouend  teen  die 
muur  is  hulle  van  agter  afgeneem.  Dit  was  lekker  dae,  soos  die  "skrywers- 
huis"  in  Koffiefontein  waarvan  Wim  Hartman  so  dramaties  kon  vertel. 
E.L.:  Wat  was  die  naam  van  die  hotel-om-die-draai  waar  joernaliste  soos 
Malga,  en  uitgewers,  en  skrywers,  en  kritici  oor  'n  biertjie  toekomstige 
skeppings  beplan  het? 

Koos  Human:  Daar  was  twee  hotelle  om  die  draai.  Die  een  met  Malga  en 
andere  was  die  Drommedaris,  ook  bekend  as  Die  Drom,  Oom  Karel  of  Oom 
Charlie.  Hier  het  oom  Malg,  Schalk  Pienaar  en  P.A.  Joubert  tot  laat  in  die 
middag  gesels.  Piet  Cillié  het  ook  gewoonlik  so  teen  half-sewe  die  aand  in- 
gespring  vir  'n  vinnige  kap  of  twee.  Ons  het  in  die  private  kroeg  op  die 
eerste  verdieping  vergader. 

Die  ander  stamplek  was  die  Stanley  Hotel,  net  een  blok  van  ons  kantoor  af. 
Daar  het  ons  in  die  lounge  gesit.  In  die  kroeg  was  die  kroegman  Koos  te 
besig  om  Vause  Raw  te  bedien,  moeilikheidmakers  uit  te  gooi  en  die  gooi- 
gang  oop  te  hou  vir  die  ouens  wat  met  darts  speel.  In  die  lounge  het  ons  ge- 
woonlik  ná  vyf  ontmoet  en  'n  paar  doppe  gesteek  voor  ons  huis  toe  is. 
Dikwels  het  ons  ook  kerrie  en  rys  in  die  middag  daar  geëet.  Dit  was  ge- 
woonlik  "The  usual  Human  & Rousseau  crowd",  soos  die  eienaar  dit  ge- 
noem  het,  plus  'n  paar  ouens  van  Die  Burger,  Sarie  en  Huisgenoot  (KuV\r\e, 
Cronjé,  Jorda  Louw,  soms  Fred  le  Roux  en  dikwels  skrywers).  Politict  het 
ook  daar  gekom.  Nico  Malan  het  altyd  daar  tuisgegaan  voordat  hy 
administrateur  geword  het.  Chris  Heunis  het  altyd  daar  kom  sit  en  drankies 
maak  met  sy  L.P.R.-kollegas  (dit  is  voor  sy  dae  van  roem)  en  nogal  luidkeels 
oor  binnegevegte  in  die  Kaapse  Nasionale  Party  gepraat,  vir  enige  toevallige 
Sunday  77>7?es-verslaggewer  wat  in  die  nabyheid  sou  wees  om  te  hoor.  Die 
hotelle  bestaan  nie  meer  nie. 

E.L.:  Al  jou  skrywers  weet  dat  jy  die  beste  etes  by  die  beste  eetplekke  aan- 
bied.  As  'n  gourmet,  soos  Graham  Greene,  het  jy  ook  tot  die  insig  gekom 
dat  daar  oor  die  tafel  'n  wisselwerking  plaasvind. 

Noem  die  beste  eetplekke  in  die  Kaap  vir  jou  en  jou  skrywers.  Asook 
Pretoria,  Johannesburg  en  Durban.  Ek  dink  nie  dat  Bloemfontein  hier  'n 
ernstige  aanspraak  het  nie.  Op  hierdie  oomblik,  natuurlik. 

Koos  Human:  Ek  word  oud.  Ek  onthou  die  ou  plekke.  Fracarlo  (die  oue, 
langs  die  verdwene  Adelphi)  met  sy  heerlike  lasagne  en  afval;  die  Boulevard 
waar  Graham  Greene  die  droë  martini  so  geprys  het  en  waar  Opperman 
enorme  krewe,  verskaf  deur  die  mariene  wilddief,  Mr.  X,  verslind  het; 
Rossi,  skamper  deur  jou  behandel  in  18-44  — sy  dogter  verskaf  vandag  nog 
in  Hildebrand  sy  onoortroffe  canneloni;  die  Geneva  in  Claremont,  met  sy 
garnale  en  Geschnaltzeltes  mit  Rosti  ...  Die  67  in  Durban,  waar  jy  jou  naam 
op  die  muur  geskryf  het.  Almal  verdwene  of  oorgeneem. 

E.L.:  Was  jy  'n  slagoffer  van  John  Vorster  se  telefoongesprekke  aangaande 
die  tendense  in  die  "hedendaagse"  lektuur?  Moet  jy  swyg,  of  kan  jy  'n  geval 

of  twee  meedeel? 

Koos  Human:  Sien  my  antwoord  oor  die  Breyten-relletjie.  Vorster  het 
nooit  direk  met  my  gepraat  nie;  hy  het  my  wel  deur  ander  probeer  bereik. 
E. L. : Soos  jy  weet,  het  Opperman  omtrent  ál  my  romans  in  manuskripvorm 
gelees.  In  die  meeste  van  my  romans  het  ek  iets  aan  die  einde  verander  op 
'n  wenk  van  hom.  Wat  Die  derde  oog  betref,  het  ek  die  hele  middelste 
gedeelte  verander  en  sy  kritiek  in  die  mond  van  Ornassis  E.  oorgebring.  In  'n 
sekere  sin  was  hy  'n  mede-skepper  en  ek  voel  skatpligtig  teenoor  hom. 
Vertel  my  ietsie  meer  omtrent  die  verhouding  tussen  julle  twee:  daardie 
merkwaardige  samewerking  oor  die  jare.  Presies  wáár  het  hy  in  die  hiërargie 
van  Human  & Rousseau  gepas? 

Koos  Human:  Opperman  het  'n  baie  belangrike  rol  gespeel  sedert  hy  in 
1962  'n  direkteur  geword  het.  Ek  het  nog  selde  iemand  teëgekom  wat  hom 
so  met  hart  en  siel  kon  inwerp  in  'n  saak  waarmee  hy  saamwerk.  Vir  hom 
was  dit  altyd  'n  geval  van  alles  of  niks.  Vriende  was  vriende  tot  die  dood,  en 
vyande  insgelyks.  Hy  was  'n  uiters  merkwaardige  literator.  lemand  met  baie 
streng  oordeel  en  suiwer  smaak,  maar  ook  iemand  wat  nie  in  'n  ivoortoring 
geleef  het  nie.  Hy  het  geweet  dat  dit  vir  ons  net  so  belangrik  is  om  Dricky 
Beukes  te  publiseer  as  Etienne  Leroux,  en  dat  elkeen  sy  eie  standaarde  het. 
Hy  kon  ook  bv.  insien  dat  Antjie  Krog,  met  Dogter  van  Jefta,  'n  eenmalige 
bundel  geskryf  het  wat  sy  nooit  weer  sou  herhaal  nie  en  waarvan  dit  nut- 
teloos  sou  wees  om  te  verwag  dat  sy  dit  moes  hersien.  Daarom  het  hy  on- 
middellike  publikasie  aanbeveel.  Daarenteen  het  hy  by  andere  weer  ander 
eise  gestel  en  dikwels  herhaalde  herskrywing  aanbeveel.  Ons  het  baie  selde 
gebots  en  oor  die  algemeen  goed  klaargekom.  Daar  loop  nie  nog  iemand 
rond  met  so  'n  agtergrond  van  private  kennis  oor  die  hele  Afrikaanse  letter- 
kundige  gedoente  nie.  Daar  is  ook  nie  nog  'n  keurder  soos  hy  wat  ek  van- 
dag  kan  gebruik,  op  wie  se  oordeel  ek  byna  implisiet  kan  vertrou  nie,  en  wie 
se  opinie  vir  feitlik  alle  skrywers  aanvaarbaar  sal  wees  nie.  Hy  het  wel  'n 
paar  foute  begaan,  maar  daaroor  swyg  ek  liewer.  Ons  sou  nooit  iets  doen 
sonder  Opperman  (DJO,  het  almal  hom  genoem)  se  medewete  en  instem- 
ming  nie. 

E.L.:  Was  hy  'n  Godfather,  soos  jonger  skrywers  hom  genoem  het? 

Koos  Human:  My  ondervinding  was  dat  mense  wat  werklik  talent  het, 
hom  nie  as  'n  Godfather  in  die  slegte  sin  van  die  woord  aangesien  het  nie. 
Dit  was  die  talentloses,  nie  net  onder  jonger  skrywers  nie,  maar  ook  iemand 
soos  Dirk  Richard  (en  selfs  C.M.  van  den  Heever,  om  ander  redes)  wat  Op- 
perman  nie  kon  verdra  nie  en  hom  as  'n  soort  Godfather  aangesien  het. 
(C.M.  het  hom  daardie  artikel  in  Standpunte  3 nie  vergewe  nie!)  Die  jonger 
mense,  soos  Fanie  Olivier,  Antjie  Krog  en  ook  jy  self  en  André  Brink  het  die 
grootste  respek  vir  Opperman  se  oordeel  gehad. 

E.L.:  Koos,  ek  weet  jy  is  nie  skaam  om  jou  sê  te  sê  nie.  Hoe  goed  skryf  die 
"ernstige"  skrywers  in  Afrikaans  deesdae?  Oortref  die  poësie  die  prosa? 
Koos  Human:  Jy  probeer  my  in  'n  hoek  kry,  né?  Die  meeste  "ernstige" 

skrywers  skryf  goed.  Party  word  na  my  mening  oorskat,  maar  ek  dink  nie  dit 
is  gepas  vir  my  om  name  te  noem  nie.  Hulle  is  ook  nie  noodwendig  H & R se 
skrywers  nie!  Ek  dink  jy,  Wilma  Stockenstróm  en  Karel  Schoeman  op  jul 
beste  is  absoluut  in  wêreldklas  — dit  is  nie  om  jou  te  vlei  nie.  Breytenbach, 
dink  ek,  word  oorskat.  André  is  vir  my  'n  boeiende  figuur.  Persoonlik  dink 
ek  sy  werk  is  soms  'n  bietjie  sentimenteel,  maar  dit  is  altyd  boeiend  en 
uitstekend  geskryf  en  hy  is  so  'n  verdomde  goeie  vakman.  En  daarby  is  die 
feit  dat  hy  in  die  buiteland  so  goed  ontvang  word  iets  wat  mens  nie  durf  ig- 
noreer  nie.  Om  te  sê  dit  is  net  om  politieke  redes,  is  volstruisredenasie.  Ek 
dink  dit  is  een  van  die  grootste  swakhede  by  die  Afrikaanse  kritici  dat  hulle 
eenvoudig  weier  om  hulself  te  ondersoek  en  hulle  af  te  vra  of  die  fout  dalk 
by  húlle  lê  en  dat  André  'n  baie  beter  skrywer  is  as  wat  húlle  dink.  Dit  is  'n 
selfversekerde  klomp  bliksems.  (Terloops,  ek  dink  die  ontvangs  van  Wilma 
se  Die  kremetartekspedisie  is  een  van  die  mees  vernietigende  oordele  oor 
die  peil  van  die  Afrikaanse  letterkundige  kritiek.) 

Jy  was  gelukkig:  Die  "establishment"  het  jou  nodig  gehad  om  teen  André 
te  monster  en  daarom  het  hulle  jou  werk  met  geweldige  oorgawe  bestu- 
deer.  Ek  bedoel  nie  hiermee  dat  jy  dit  nie  verdien  het  nie  — inteendeel. 
Maar  jy  het  die  gelukkige  voordeel  gehad  dat  jou  werk  intrinsiek  uitmuntend 
was,  en  bowendien  baie  ernstig  bejeën  en  bestudeer  is.  Die  gevolg  was  dat 
die  kritiek  op  jou  werk  oor  die  algemeen  baie  goed  is.  Wilma  se  eerste  ro- 
man  het  niemand  na  waarde  geskat  nie  — hulle  het  gedink  dit  is  sommer  'n 
digter  wat  'n  bietjie  met  die  linkeragtervoet  skryf.  Daarom  het  hulle  haar 
volgende  twee  boeke  ook  nie  ernstig  bejeën  nie.  Daardie  drie  romans  is  na 
my  mening  die  enigstes  wat  naas  joune,  Karel  se  vier  bestes  en  Poppie,  kan 
staan  as  die  wérklike  prestasies  van  die  na-oorlogse  Afrikaanse  romankuns. 
Ironies  genoeg  word  die  belangrikste  poësie  ook  deur  'n  prosateur  geskryf, 
nl.  Wilma  Stockenstróm. 

Ek  dink  nie  die  poësie  is  beter  as  die  prosa  nie.  In  die  jare  dertig,  veertig  en 
vyftig  was  dit  die  geval,  maar  nie  meer  nie. 

E.L.:  Hoe  voel  jy  omtrent  goeie  middelmoot-skrywers?  Kan  hulle  die  pieke 
van  die  berge  bereik  in  terme  van  hulle  besondere  talent?  Word  hulle  in  die 
literêre  wêreld  misken? 

Koos  Human:  Ek  hou  van  goeie  middelmoot-skrywers.  Sommige  goeie 
"hoogmoot"-skrywers  is  ook  goeie  middelmoot-skrywers,  soos  Graham 
Greene.  Die  spesie  is  in  Afrikaans  bra  onbekend.  Die  naaste  daaraan  is 
Klaas  Steytler.  Natuurlik  kan  hulle  die  pieke  op  hul  terrein  bereik,  net  soos 
Gershwin  'n  piek  op  sy  terrein  is,  soos  ook  The  sound  of  music  'n  piek  op  sy 
terrein  is  en  Beethoven  se  Negende  Simfonie  'n  piek  op  sy  terrein.  By  ons 
word  hulle  in  die  literêre  wêreld  misken  want  ons  sg.  literêre  wêreld  is  seker 
die  mees  snobistiese  waarvan  ek  weet.  Nie  oorsee  nie.  Daar  skryf  wysneu- 
sige  M.A.'tjies  nie  die  koerante  vol  met  hul  nuutgelese  literêre  teorieë  nie. 
E.L.:  Kry  H & R elke  dag  'n  manuskrip  in  die  pos  en  lees  jy  elkeen  per- 
soonlik? 

Koos  Human:  Party  dae  verskeie,  party  dae  niks.  Dit  is  onmoontlik  om 
alles  te  lees.  Afgesien  van  dié  wat  na  spesifieke  persone  in  ons  uitgewery 
gaan  (soos  kinderboeke  en  akademiese  werke)  moet  'n  mens  nog  keurders 
gebruik.  Boeke  wat  belangrik  lyk  en  waaroor  óf  positiewe  óf  gemengde 
verslae  ontvang  word,  probeer  ek  ook  self  lees  — al  is  dit  in  proefstadium. 
Manuskripte  van  ons  bestaande  "voorste"  skrywers  lees  ek  in  iedere  geval 
ook  self,  keurder  of  te  nie.  Party  skrywers  is  verby  die  vlak  waar  'n  mens 
nog  met  keurders  sukkel. 

E.L.:  Is  daar  Afrikaanse  skrywers  wat  hipersensitief  is  oor  die  hantering  van 
hul  manuskrip?  Almal  is  seker  — maar  tog,  het  jy  al  met  'n  skrywer  oor  'n 
manuskrip  gebots? 

Koos  Human:  Die  meeste  skrywers  is  natuurlik  sensitief  oor  hul 
manuskripte  en  party  is  hipersensitief.  Name  sal  liewers  nie  genoem  word 
nie.  Hipersensitiwiteit  is  ook  iets  wat  op  verskeie  vlakke  kan  bestaan.  By 
sommiges  is  dit  suiwer  taalkwessies  (dit  is  ongelooflik  hoe  koppig  party 
skrywers  kan  wees  oor  kennelike  foute),  by  sommiges  is  dit  tipografiese 
vormgewing,  by  sommiges  is  dit  stofomslag.  By  sommiges  is  dit  publisiteit 
(of  gebrek  daaraan),  soms  is  daar  'n  kombinasie  van  alles.  Die  uitgewer  se 
lewe  is  voorwaar  moeilik!  Daar  is  selfs  sekere  skrywers  wat  ek  nie  gelyktydig 
in  dieselfde  vertrek  kan  bring  nie.  Hoef  ek  name  te  noem? 

E.L.:  Het  jou  lie‘'de  vir  Mozart  jou  gehelp  om  beter  boeke  uit  te  gee? 

Koos  Human:  Nee,  maar  dit  het  my  dikwels  gehelp  om  my  sin  vir  balans  te 
behou. 

E.L.:  Het  televisie  'n  nadelige  invloed  op  boekverkope? 

Koos  Human:  Ek  glo  nie.  Tydskrifte  en  middagkoerante  is  die  vernaamste 
slagoffers.  In  die  res  van  die  wêreld  is  boekverkope  eerder  gestimuleer  deur 
televisie. 

E.L.:  Hoe  belangrik  is  'n  boek  se  voorblad? 

Koos  Human:  Uiters  belangrik.  Party  skrywers  wil  dit  maar  nie  besef  nie. 
'n  Voorblad  is  'n  plakkaat.  Jy  moet  dit  op  'n  distansie  kan  sien,  byvoorbeeld 
as  jy  van  'n  sypaadjie  af  in  'n  boekwinkel  se  venster  kyk.  Dan  moet  die  titel 
en  die  skrywer  se  naam  baie  duidelik  leesbaar  wees.  Dit  moet  nie  'n  at- 
mosferiese  "trip"  vir  die  skrywer  wees  nie.  Dit  moet  'n  boek  verkóóp. 
Helaas  sien  baie  skrywers  dit  nie  so  nie,  en  verwyt  ons  agterna. 

E.L.:  Daar  is  'n  algemene  siening  dat  dit  vir  skrywers  makliker  is  as  twintig, 
dertig  jaar  gelede  om  hul  boeke  gepubliseer  te  kry.  Stem  jy  saam? 

Koos  Human:  Ek  dink  dit  was  nog  altyd  vir  Afrikaanse  skrywers  relatief 
maklik  om  boeke  gepubliseer  te  kry.  Dit  hang  saam  met  ons  hele  kompleks 
van  'n  bedreigde  literatuur,  'n  bedreigde  samelewing,  'n  bedreigde  beska- 
wing.  Daar  is  ten  slotte  so  min  wat  goed  skryf  dat  jy  maar  uitgee  wat  kom, 
en  jy  is  bang  dat  as  jy  dit  van  die  hand  wys,  aanvaar  die  volgende  uitgewer 
die  manuskrip.  Dit  is  jammer,  maar  daar  is  heelwat  waarheid  in  hierdie  stel- 
ling. 

E.L.:  Jy  beklee  'n  bestuursposisie  by  Kruik.  Vanwaar  jou  belangstelling  in 


61 


hierdie  wêreld? 

Koos  Human:  Ek  was  vroeër  jare  voorsitter  van  Kruik  se  musiekkomitee  en 
sedert  onlangs  voorsitter  van  die  balletkomitee.  Die  komitees  is  nou  afge- 
skaf,  en  ek  is  lid  van  die  uitvoerende  komitee  "belas  met  ballet".  Ons  gesin 
was  baie  musikaal  en  al  die  kinders  het  'n  instrument  geleer.  Ek  was  so  ver- 
voer  dat  ek  my  ingeskryf  het  as  'n  B.Mus.-student  aan  Wits,  maar  binne 
twee  weke  het  ek  besef  dat  ek  belangstelling  met  talent  verwar  het.  Maar 
my  passie  vir  musiek  en  die  uitvoerende  kunste  het  gebly.  Dit  is  vir  my  'n 
buitengewone  uitdaging  om  deel  te  hê  aan  die  aanbieding,  organisering  en 
finansiering  van  die  uitvoerende  kunste.  Daarby  glo  ek  dat  elke  verant- 
woordelike  mens,  naas  sy  dagtaak,  ook  'n  openbare  diens  moet  lewer.  Par- 
ty  mense  is  lede  van  skoolkomitees,  andere  is  kerkraadslede,  andere  dien  in 
die  besture  van  politieke  partye,  en  ek  doen  my  stukkie  gemeenskapsdiens 
by  Kruik. 

E.L.:  Wanneer  beoog  jy  om  uit  te  tree? 

Koos  Human:  Amptelike  aftree-leeftyd  is  by  ons  63.  Miskien  is  ek  op  daar- 
die  leeftyd  nie  meer  daar  om  uit  te  tree  nie.  Miskien  besluit  ek  om  vroeër  uit 
te  tree.  Die  gedagte  aan  uittrede  is  aantrekliker  as  wat  'n  mens  dink.  Daar  is 
so  baie  boeke  wat  ek  nog  wil  lees,  so  baie  musiek  waarna  ek  nog  wil  luister, 
so  baie  plekke  wat  ek  nog  wil  besoek.  En  dan  dreig  ek  alle  "moeilike" 
skrywers  — en  kritici!  — daarmee  dat  ek  nog  eendag  my  outobiografie  gaan 
skryf! 

E.L.:  Wat  gaan  dan  van  H &■  R word? 

Koos  Human:  H &■  R sal  stellig  voortbestaan.  Die  Direksie  van  Nasionale 
Boekhandel  sal  die  besluit  moet  neem.  Ek  sou  dit  egter  as  'n  teken  van 
slegte  bestuur  sien  as  H & R tot  niet  gaan  wanneer  ek  uittree.  J.D.  Pretorius 
was  altyd  beskou  as  die  hart  en  siel  van  Tafelberg  en  toe  hy  moes  uittree, 
het  almal  gevra  wat  gaan  word  van  Tafelberg?  Danie  van  Niekerk,  sonder 
enige  vooraf-ervaring  in  die  uitgewerswêreld,  het  Tafelberg  tot  ongekende 
hoogtes  gevoer.  Ek  glo  dieselfde  sal  met  Human  & Rousseau  gebeur. 
E.L.:  Hoe  voel  jy  deesdae?  Rebels?  Afsydig  en  rustig? 

Koos  Human:  Afsydig  en  soms  rustig.  Partykeer  — veral  oor  politieke  sake 
— nog  hels  rebels. 

E.L.:  Hoe  oud  is  jy? 

Koos  Human:  Tans  53. 

E.L.:  Is  jy  bang  vir  die  dood?  (Dis  'n  vraag  wat  óók  aan  my  gestel  is  in  'n 
onderhoud). 

Koos  Human:  Ek  weet  nie.  Ek  het  nooit  bewustelik  daaraan  gedink  nie. 
Dalk  beteken  dit  dat  ek  nie  bang  is  nie. 

September  1984 

Carl  Mischke* 
Dieet 


kyk  ek  skryf  myself  leeg 

(my  lippe  word  moeg  gefluit 
om  my  verhemelte-gewete, 
wat  aanhou  witbrood  vra, 
te  sus  — ek  het  nie  eens 
'n  bekfluitjie  om  melodieë  te  maak  nie) 

ander  sal  in  wolkekamers 
nat  spore  agterlaat 

ek  leef  van  verwoording 

vitamienbruistablette 
wat  onbeheerbaar  stadig 
water  tot  volkleur  skuim 
in  bloed  brokstukke  sirkuleer 
my  vel  dun  soos  van  ouderdom 
of  gewigverlies 

kry  soms  swaar 
om  my  gewigtige  kop 
van  die  vloer  te  forseer 


Les  chants  magnetique 


Big  Science.  Hallelujah. 

Big  Science.  Yodellayheehoo.  (Laurie  Anderson) 


afsydig  oes  'n  witjas  boer 
'n  onontdekte  land 
— skuurstoor  gfondige  kennis 


hy  het  geen  vrou  nie 
en  het  slegs  sy  kankersiek 
proefdier  lief. 

in  stede  van  'n  mieliestronk 
aanbid  hy  'n  blouwit  elektron-vonk. 

daar  trek  'n  waarskuwing  deur  die  lug: 
Uitkoms  vir  die  Uitgedroogde  Volk: 

in  die  koepel  hang  'n  wolk 


Vernuwing  en  voortgang 


To  miss  the  march  of  this  retreating  world 

Into  vain  citadels  that  are  not  walled.  (Wilfred  Owen) 


protestants  bly 
'n  rooi-bees  voorgevoel 
altyd  in  ons  gedrag 
— professor  A laat  sy  hond 
naweke  alleen  verhonger. 

met  gom  uit  die  eike 
voor  die  broeder-gebou, 
plak  hulle  vergesigte 
(toeristeplakkate) 
op  'n  verdere  fondament. 

twee  strate  verder 

voer  studente  duiwe  in  die  park 

'n  laaste  beuel  blaas 
hoog,  stereofonies,  getrou. 


*Carl  Mischke  se  debuutbundel  Interne  Weer’sfa/td  verskyn  binnekort  by  die  uitgewers  Human 
& Rousseau. 

J.P.  Smuts 

Wie  is  die  kêrel  van  die  Pêrel? 


"Die  kêrel  van  die  Pêrel  of  anatomie  van  'n  leuenaar"  noem  Henriette  Grové 
die  eerste  verhaal  in  haar  jongste  prosawerk,  Die  kêre!  van  die  Pêrei  of 
anatomie  van  'n  leuenaar:  drie  vertellings  waarin  die  Hefde  ter  sprake  kom. 
In  die  boek  stel  die  kêrel  van  die  Pêrel  homself  op  p.  20  voor  as  "'Gerhardus 
Timotheús  Jordaan,  G.T.  vir  sy  vriende  en  hy  kom  van  die  Pêrel.'"  En  direk 
hierna  lees  ons: 

"Die  kind  wat  die  liedjie  ken,  giggel  effens:  'Dan's  Meneer  mos  die  jollie 
jongkêrel?' 

"'Ditsem,  juffie,  die  kêrel  van  die  Pêrel,  die  einste  hy.'  Hy  lig  weer  sy  hoed 
en  met  'n  los  swaai  van  sy  bolyf  en  uitstoot  van  sy  bors  klap  hy  sy  vingers  en 
sing  lughartig: 

"'Met  'n  kam  in  sy  haar, 
maar  glo  my  dit  is  waar, 
die  spogrigste  man  in  die  wêreldl'" 

En  op  p.  44  klink  weer  twee  reëls  uit  dié  liedjie  op: 

"Ek  is  'n  jollie  jongkêrel. 

Ek  kom  daar  onder  van  die  Pêrel!" 

Maar  watter  liedjie  is  dit  waarvan  Elwiena  so  dadelik  weet  en  waaruit  G.T. 
so  spontaan  kan  voorsing?  Nadat  'n  plaatopname  wat  vyf  en  vyftig  jaar 
gelede  van  dié  liedjie  gemaak  is  onlangs  deur  Hennie  Aucamp  onder  my 
aandag  gebring  is,  het  ek  verdere  ondersoek  ingestel  en  op  'n  hele  paar 
interessanthede  afgekom. 

Die  plaat  waaroor  dit  gaan,  is  'n  Chris  Blignaut-opname,  Columbia  LE  10. 
Die  liedjie  word  aangegee  as  "'n  Kêrel  van  die  Pêrel  (Crumit  — vert.  deur 
Blignaut)".  Dit  word  deur  Chris  A.  Blignaut  uitgevoer,  "met  Jansen 
Kwartet".  Dié  viertal  begelei  Blignaut  op  kitare  en  tokkelinstrumente. 

Vir  meer  inligting  het  ek  by  die  bekende  Kaapse  versamelaar  van  Africana- 
plaatopnames,  Con  Groenewald,  aangeklop.  Hy  het  heelwat  informasie 
verskaf  en  my  ook  na  verdere  bronne  verwys. 

Volgens  mnr.  Groenewald  was  Frank  Crumit,  die  komponis  en  teksskrywer 
van  die  lied,  'n  Amerikaanse  tenoor  wat  in  die  omgewing  1927  tot  1930  heel- 
wat  plaatopnames  gemaak  het.  Blignaut  het  kennelik  Crumit  se  teks  baie 
vry  vertaal  en  aangepas  vir  Afrikaanse  gehore.  Interessant  genoeg  het 
Blignaut  later  twee  verdere  Crumit-werke  vertaal  en  opgeneem  op  Colum- 
bia  LE  99,  naamlik  "Agter  die  ou  kraalmuur"  en  "Gee  pad,  ou  man,  gee 
pad". 

In  die  lemma  "Diskografie  van  Suid-Afrikaanse  plaatopnames"  in  Jacques 
P.  Malan  (red.),  Suid-Afrikaanse  Musiekensiklopedie,  I,  Kaapstad,  1980, 
saamgestel  deur  Con  Groenewald  met  die  hulp  van  Frits  Stegmann,  word 
Chris  Blignaut  se  plaatopnames  op  pp.  358—359  behandel.  Hieruit  blyk  dit 

dat  LE  10  Chris  se  derde  plaat  was  (dit  is  voorafgegaan  deur  LE  8 en  9). 
Volgens  mnr.  Groenewald  is  dié  plaat  in  1929  gemaak,  en  moes  Blignaut  in 
dié  vroeë  jare  spesiaal  oorgaan  Engeland  toe  vir  die  opnames. 

In  dieselfde  bron,  pp.  174— 175,  is  daar  ook  'n  inskrywing  oor  Chris  Blignaut 
self,  skepper  van  die  woorde  van  "'n  Kêrel  van  die  Pêrel". 

Chris  August  Blignaut  is  op  27  April  1897  in  Johannesburg  gebore  en  is  op 
21  Julie  1974  te  Vereeniging  oorlede.  Hy  het  aan  die  begin  van  die  Eerste 
Wêreldoorlog  as  sewentienjarige  seun  begin  optree  toe  oorsese  vermaaklik- 
heidskunstenaars  feitlik  nie  meer  na  Suid-Afrika  kon  kom  nie.  Aanvanklik 
het  hy  in  bioskope  gesing,  maar  in  die  vroeë  jare  twintig  het  hy  opleiding  by 
die  bekende  stempedagoog  Aimee  Parkerson  ontvang,  asook  by  Alfred 
Bell,  madame  Palmer  en  signor  Pentuzzi. 

Aan  die  begin  het  hy  opgetree  onder  die  verhoognaam  Harold  Wise.  Sy 
stem  is  bestempel  as  'n  bas  of  'n  bariton.  Dit  besit  egter  iets  van  'n  helder 
tenoorkwaliteit  en  kan  die  beste  as  'n  ligte  bariton  beskryf  word. 

In  1923  het  Chris  eerste  gekom  in  'n  radiotalentwedstryd,  en  het  hy  ook 
medaljes  en  diplomas  op  Johannesburgse  kunswedstryde  gewen.  In  dié 
jare  het  hy  toevallig  'n  Afrikaanse  liedjie  tydens  'n  konsert  gesing,  en  dit  was 
so  'n  oorweldigende  sukses  dat  hy  daarna  op  ligte  Afrikaanse  liedjies 
gekonsentreer  het.  Baie  van  dié  komposisies  was  sy  eie,  of  verwerkings  wat 
hy  self  gemaak  het. 

Chris  Blignaut  was  die  eerste  sanger  wat  Afrikaanse  liedjies  uitgesaai  het,  'n 
werklik  suksesvolle  platekunstenaar  was  en  in  Afrikaanse  films  opgetree 
het.  Gedurende  die  jare  dertig  en  veertig  (hy  het  in  1949  afgetree)  was  hy 
beslis  die  gewildste  en  suksesvolste  sanger  van  ligte  Afrikaanse  musiek  en 
het  hy  die  toneel  as  vermaaklikheidskunstenaar  oorheers. 

Die  interessante  is  dat  een  van  die  vroeë  films  waarin  hy  opgetree  het,  die 
titel  Een  kêre!  in  die  Paarl  gehad  het.  (In  die  Engelse  uitgawe  van  die 
musiekensiklopedie,  wat  'n  jaar  voor  die  Afrikaanse  verskyn  het,  word  die 
titel  aangegee  as  Een  kêrel  van  die  Paarl. ) 

Volgens  F.Z.  van  der  Merwe  se  Suid-Afrikaanse  musiekbibliografie 
1787—  1952,  Pretoria,  1958,  is  die  musiek  van  "'n  Kêrel  van  die  Pêrel"  nooit 
gepubliseer  nie,  en  Con  Groenewald  het  ook  elders  vir  my  bevestiging  ge- 
vind  dat  dit  nooit  uitgegee  is  nie.  'n  Mens  moet  gevolglik  aanneem  dat  ook 
Chris  Blignaut  se  vertaling  van  die  woorde  nie  gepubliseer  is  nie.  Al  manier 
om  dit  in  die  hande  te  kry,  is  dus  om  'n  transkripsie  van  die  plaat  te  maak. 
Gelukkig  is  Blignaut  se  diksie  so  goed  dat  dit  nie  juis  moeilik  is  nie. 

Die  lied  is  strofies  van  aard,  maar  Blignaut  het  hom  nie  in  sy  vertaling  veel 
aan  die  metrum  gesteur  nie.  As  'n  mens  die  korresponderende  reëls  van  die 
verskillende  strofes  teenoor  mekaar  stel,  vind  jy  dat  daar  opvallende 
metriese  verskille  is.  Tydens  die  sing  van  die  lied  hou  Blignaut  hom  egter 
aan  die  herhalende  melodiese  patroon.  Hy  pas  net  eenvoudig  alles  in  deur 
desnoods  twee  of  drie  lettergrepe  vinnig  na  mekaar  op  dieselfde  noot  te 
sing.  Hier  volg  dan  nou: 

'N  KÊREL  VAN  DIE  PÊREL 


Ek  is  'n  joHie  jongkêrei, 

ek  kom  daar  onder  van  die  Pêrei. 

BHnk  gekam  is  my  haar, 
o,  gio  my  dus  dis  waar, 
die  spoggerigste  man  in  die  wêreld. 

Ek  soek  'n  mooi  meisie  vir  vryer, 
waar  ek  a/tyd  kan  gaan  by  kuier. 

Sai  ek  vir  haar  sê:  "My  iam, 
kyk  hoe  mooi's  my  hare  gekam, 
ag  toe  nou,  kom  iig  op  jou  sluier!" 

Sy  moet  weet  ek's  nie  'n  poliesman, 
maar  die  seun  van  'n  grote  duusman. 

Ja,  ek  soek  vir  'n  meid, 

wat  my  nooit  nie  sa/  byt, 

en  ook  nie  sa/  sê:  "Ag,  hoe  vies,  man!" 

Een  aand  op  'n  lekkere  vastrap, 

ontmoet  ek  haar,  o glo  my,  dis  nie  'n  grap. 

Ons  drink  net  mampoer, 

en  alles  begint  te  roer, 

nou  /ê  sy  net  daar  soos  'n  pap  lap. 

Sy  sê  my  haar  naam  is  Rebekka. 

"Kyk  hierjy,  hou  jy  net  jou  bekka, 
anderste  dons  ek  jou  op, 
met  'n  botte/  teen  jou  kop, 
want  ekke  voe!  nou  net  baie  lekka.  " 

Sy  was  'n  danser  en  singer, 
en  voort  wys  sy'  my  met  haar  vinger. 

Toe  sê  sy:  "Kyk  hier, 
is  dit  een  vinger  of  vier?" 

Maar  vir  my  was  dit  maar  meer  of  minder. 

Sy  sê  sy'  voe!  so  allenig, 

ek  gaan  kuier  toe  vir  haar  op  'n  reëndag. 

Toe  ons  daar  sit  en  vry, 

kom  haar  ouman  verby, 

en  hy  gee  my  'n  skop  onder  my  eendrag. 


Ek  sweer  toe  ek  sal  haar  vir  my  wen, 
toe  s/aan  die  ou  my  teen  die  ken, 
vat  my  aan  my  broek  se  naat, 
en  hy  smyt  my  in  die  straat, 
en  ek  naei  toe  so  hard  as  my  bene  ken. 

Nou's  ek  'n  treurige  kêrei, 

ek  gaan  maar  terug  na  die  Pêrei, 

sonder  een  oog, 

my  rug  in  'n  boog, 

en  ek  is  nou  so  vies  vir  die  wêre/d. 


* * 


* 


68 


Henning  Pieterse 
kaartjie  vir  venesië 


klokslag  op  die  plein 
bring  groen  vrou  see 
haar  daaglikse  stondes  voort 

buite  dryf  die  vuil  vloed  weer 

die  trappe  op 

riffelend  soos  die  vloer 

van  die  sinkende  katedraal 

om  tydelik  terug  te  val 

in  kleiner  klanke  van  die  groter  meer 

gabrieli  gabrieli 

kan  jy  my  hoor  kon  jul  my  hoor 

deur  die  stereokore 

van  jul  vergulde  kerk? 

in  brugskadu's  sien  ek  atlantis  sug 
in  sagsinkende  tone  deur  eeue  se  slyk 
terwyl  die  see  haar  hare  golf 
om  verrottende  tuine 


tagelied 


die  lug  se  horing  blaas  blou 
oor  die  mis 

wat  silwervuil  tussen  spookbome 
oor  die  roggelende  gras  hang 

die  laaste  krag  van  winter 
lê  nié  in  die  witgebrande  iand 
vroeg  in  die  oggend  nie 
my  vingers  is  nog  warm 

ek  tap  die  grond  en  die  gras  se  krag 
om  elemente  te  meng  tot  gedig  vir  jou 
met  die  son  wat  sy  vingers  kragtig  vou 
déúr  die  dooie  bome 

'Till  human  voices  wake  us,  and  we  drown." 


T.S.  Eliot 


drome  dobber  agter  jou  oë 
in  die  see  van  slaap 
die  golwe  bly  geduldig  hang 
en  gapermossels  gaap 

slap  horlosies  vou  die  tyd 
sekondes  teen  die  muur 
die  stoel  sug,  laat  sy  leuning  terug, 
ontspan  sy  arms  en  tuur 

in  dié  impasse  tussen  droom  en  slaap 
ken  ons  mekaar,  word  werklikheid  water 
en  ons  moet  sinkende  stemme  vergeet 
totdat  ons  wakker  word,  later 


requiem  vir  'n  reëndag 

hoe  breek  die  druppels 
vandag  teen  die  ruit 
voorspel  skuif  tot  elegie  uit 
grafte  sal  nou  modderig  wees 

op  só  'n  dag  glo 
is  wolfgang  onvoltooid 
na  sy  graf  gedra 
constanze  se  trane  gebreek 
deur  die  reën 

die  swart  stoet  sukkel  af 
skuifel  in  die  reën 
die  priester  laat  val  'n  seën 
haastig  in  die  graf 

tog:  dié  dag  was  eintlik  mooiweer 

spel  weerkundiges  nou  terug 

en  verbreek 

met  fyn  noukeurigheid 

die  grys  romantiek  van  'n  reëndag 

Marié  Blomerus 
Ruikers  van  stof 


Vyftien  maande  in  Arles,  dit  was  maar  al 
met  sensasies  van  lig 
in  sipresse  en  skuimende  en  stille  see 
lig  en  kleur  primêr  so  helder 

vir  die  bewende  alkoholis  die  aanhoudend  hoesende  roker 

die  brein  wat  nie  rus  nie, 

nóg  by  dag,  nóg  by  nag 

met  sensasies  van  skaduwees 

die  brein  wat  kleure  absorbeer 

radikaal  en  freneties 

soos  'n  kladpapier  of  'n  seespons  ingedoop 

in  die  kontrei  en  alles  bly  kleef 

die  gele,  die  goud,  die  brons 

die  indigo  van  die  lug 

die  sagste  blou  van  die  water 

die  bootjies  by  Saintes-Maries-de-la-Mer 

die  vibrasies  in  elke  doek  die  bote  wat  reise  oproep 

begeerde  ontvlugting; 

van  sonbesies  en 

die  klein  ruikertjies  van  vergeet-my-nietjies 
die  klein  ruikertjies  wat  ruik  na  stof 
stof  tot  stof 

en  tog,  ja  Van  Gogh  is  dood 
Van  Gogh  lewe,  lank  lewe 
sy  radikale  frenetika. 


lewers  en  oral  'n  herfs 


lewers  en  oral,  vroeg,  'n  herfs 
'n  dowwe  blaar  hier  en  daar 
'n  treurige  motreën  oor  die  noorde: 

Kyk  na  my 
asof  ek  Provence  is 
en  vertel  weer  van  Van  Gogh 
teer  en  driftig 

onder  'n  dowwe  restourant-lig 

vertel  weer  weemoedig 

met  trane  in  jou  stem 

van  die  wit  amandelboom  in  bloei 

die  blou  stillewe  van  die  irisse  in  die  vaas 

die  groteske  sterre  en  sipresse 

Kyk 
na  my 

en  sien  hóé  blóéi  die  Provencaalse  landskap 

onder  'n  skielik-verbeelde  son 

die  afgesnyde  oor 

hoe  bloei  al  die  suiwer  letsels 

die  rowe,  die  knoetse 

die  gapende  wonde 

in  die  rou  ingewande 

Kyk 
na  my 
en  sien 

die  groot  allenige  sonneblom 
gesig  na  die  son  gedraai 
vreesagtig  uit  voeling  met  die  werklike 
die  groot  sonneblom 
oorweldigend  eensaam. 

Kiep  Vermeulen 
ou  olifantbul 

(vir  Uys  Krige) 

hardekwas  staan  jy  in  die  son  en  bak 
vol  barste  en  vol  voue 
die  oue  vel  wat  sakkerig  hang 
soos  'n  swak  gesnyde  snyerspak 

amorfe  vleis  en  been  verberg  'n  eeu 
se  longe  rugmurg  hart  en  kliere 
en  jare  al  vermy  die  trop 
die  kil  gewapper  van  oor-barniere 

groot  en  geel  en  grasieus  die  lyn 
nog  van  die  tande  en  simmetries 
hoewel  te  swaar  vir  die  antieke  kop 

— nuttelose  bron  van  ongemak  en  pyn 

donker  kamers  van  die  geheue  koester 
haat  oor  loodballe  teen  die  skedelbeen 
en  diep  in  die  vleis  met  siste  daaromheen 
gegroei  — soos  pêrels  in  'n  oester 

die  pyn  van  spies  en  pyl  het  jou  genoop 

— en  dié  veral  van  deur  vuur  verharde 
houtpen  in  die  versteekte  doodsval  — 
om  op  stil  ompaaie  alleen  te  loop 

maar  'n  oer-instink  laat  jou  honger 
na  die  welige  bos  se  safte  bas 
om  in  die  soel  waters  te  gaan  speel 
met  die  jong  koeie  wyl  die  vleuels 
van  waterhoenders  by  die  lug  verdonker 

weer  durf  jy  dus  in  kalahari-warm  sand 
water  grawe  met  die  tand 
en  jagters  deur  die  boonste  lip  bespied 
wag  jy  in  met  die  stilte  van  graniet 


Wessel  Pretorius 

Ek  het  die  loei  van  sirenes  weer  gehoor 


ek  het  die  loei  van  sirenes  weer  gehoor 

wie  kom  haal  hulle  wie  vat  hulle  weg 

wie  se  geluk  het  teen  hom  gedraai 

wie  se  nege  tot  vyf  roetine  is  versteur 

wie  het  sy  aandjie  met  die  manne  oordoen 

wie  gaan  nou  aan  bande  gelê  word 

in  'n  inrigting  of  een  komma  agt  meter  ondergronds 

wie  se  bioritme  het  hom  in  die  steek  gelaat 

wie  tart  die  gode  wie  het  handdoek  ingegooi 

wie  wil  die  prys  nie  meer  betaal  nie  en  die  gelag 

wie  het  pront-uit  sy  sê  gesê  wie  was  weerspannig 

wie  voel  'n  verandering  is  so  goed  soos  'n  vakansie 

wie  se  lyf  hol  weg  met  hom  wie  wil  sy  eie  gat  skop 

wie  het  die  gereg  in  eie  hande  geneem 

wie  se  hand  is  in  die  as  geslaan 

wie  het  die  stad  op  horings  geneem  skandes  gemaak 

wie  kon  nie  langer  wag  op  gebeure  nie 

wie  kon  nie  meer  deur  sy  oë  sien  van  woede  nie 

wie  was  blind  van  die  liefde 

wie  was  weer  dronk 

ek  het  die  sirenes  weer  hoor  loei 

en  besluit  'n  vry  hand  is  beter  as  een  in  boeie 


Marius  Crous 
kinderlik 


die  klein  seuntjie 

met  die  rooi  truitjie,  bruin  broekie 

en  rooi  tó-boehts 

staan  soos  die  mannekin  pis 

handjies  voor  hom  saamgevou  en  kyk 

na  die  groot  gat,  die  houtkis, 

die  klipgooiery  op  die  kis 

en  die  getjank 

Vincent  van  der  Westhuizen 
Oudtshoorn,  1974 


'n  Vol  museum  nou,  my  versteende  skool, 

'n  somber  huis  waar  Langenhoven  dool  — 
Kerneels,  ek  het  jou  gees  ontmoet  en  vind 
jou  aangenaam;  jou  kritici  was  blind  — 

'n  Boerekatedraal,  'n  huis  of  drie 
wat  nog  nie  deur  die  tyd  gesloop  is  nie, 

Min  was  nou  meer  bekend.  Daar  was  die  tronk, 
die  Poort  waar  ons  gebaai  het,  naak  en  jonk, 
toe  ons  mekaar  belieg  het  in  matriek 
en  wys  geweet  het:  hartstogspel  is  siek, 
die  vrot  rivier,  die  brug  se  spinnerank, 
die  skoenfabriek  se  prikkelende  stank  — 
en  oral  was  daar  jy,  afwesig  wel, 
maar  sterk  teenwoordig  in  my  enkelspel. 

Ek  het  gejas  op  die  perron  gestaan, 
en  in  die  donker  het  my  dorp  vergaan. 


The  universal  joke 


She  wore  the  sad  expression  of  a clown 
And  little  more.  She  scorned  most  garments  but 
Her  sobbing  laughter  and  hilarious  frown 
And  all  the  vivid  make-up  of  a slut. 

Her  lovers  were  comedians  and  priests 
And  I — whatever  difference  there  may  be. 

We  stayed  away  from  carnivals  and  feasts, 

From  harlequins'  and  harlots'  revelry 
Where  we  belonged.  She'd  rather  ponder  on 
The  Beauty  of  Bereavement's  Grand  Escape 
From  wars  and  whores  and  angels,  lords  and  lice 
And  marriage,  the  most  ghastly  form  of  rape. 

She  cried  upon  my  lap  one  naughty  night 
And  baptised  It  with  tears  before  she  spoke 
Of  dreams  half-dreamt  and  dimly  unoerstood, 
Confronted  with  the  Universal  Joke. 

Wilhelm  Jordaan 
huisaltaar 


pappa  wie  is  jy 
kind  ek  is  'n  pasehaas 
wat  iewers  in  april 

sjokolade-eiers  op  geheime  plekke  plaas 
waar  julle  dit  kan  vind 

pappa  wie  is  jy 

kind  ek  is  'n  krismisvader 

wat  elke  jaar  presente  om  'n  boom  rangskik 

vir  'n  aand  se  kort  geluk 

pappa  wie  is  jesus 

juffrou  sê  hy  is  ons  meester 

ek  weet  nie  meer  nie  kind 

vra  vir  mamma  om  dit  uit  te  vind 

pappa  praat  met  my  oor  jesus 

nie  vanaand  nie  kind 

ek  moet  'n  lesing  gee 

dat  siel  en  liggaam  één  is 

en  nie  twee 

dis  my  werk  my  kind 

waarmee  ek  julle  speelgoed 

kos  en  klere 

gee 


76 


Maria  E.  Oosthuizen 
kruis  der  dappere 


wie  weet  waar  willem  wouter  woon 
arme  willem  wouter  kan  nie 
nesmaak  of  ruskry 
hy  ra-ta-ta-ta  heeldag 
met  'n  vuurstok 
en  sleep  die  lewe  saam 

willem  wouter  woon  liggend 
diep  vrugbaar  onder 
in  'n  wurmrige  grondige  land 
en  in  'n  blink  ster  gekruisig 
teen  ma  se  voorhuismuur 


Egbie  Nel 

vir  Breytenbach  Marais 


my  nooi  'n  ou  piepklein  bergvoëltjie 

waarvoor  ek  lank  gebid  het 

uit  die  hemelhoë  nagte  het  sy  gehoor 

en  haar  opwagting  gemaak 

in  'n  miswasige  gewaad 

sy't  aanvanklik  net  geloer  soos  bv.  oor  'n  "bergtop  skelm" 

later  praat  sy  gebeurlik  in  die  lente  soms  laatherfs 

haar  woorde  tiep  tip  simfonieë  tot  fladderfraai  fonteine 

dan  eers  gooi  ek  haar  mildelik  oor  my  wange 

haar  toontjies  druppel  af  oor  my  bors 

ek  voel  haar  tintel  deur  my  hele  lyf 

en  ek  hou  nooit  op  om  haar  in  te  drink  nie 

o die  "kleinvolk"  is  so  jaloers  op  my 

as  sy  eers  plaas  geneem  het  in  'n  saggroen  karos 

— goed  diep  in  haar  buik  is  die  groeigebed 
soos  bv.  "vier  seisoene  in  haar  kieste" 


skildery  van  droogte 


— noordweste  24/1/82 


maak  oop  die  deur  versigtig  soos  van  ruite 

knop  knip  draai  droë  hout  oopswaai 

net  om  die  ligsonthalwe 

omraam  gewese  veld  so  buite 

tot  'n  6 by  3 simmetrie  natuur 

deur  die  gat  gluur  in  die  muur 


Roeleen  Cuyler 

kind  op  'n  branderplank 


tussen  die  windbranders 
is  jou  spykerlyfie 
'n  vlekkie  in  die  skuim 

jy  dy  en  dy 

al  nader  aan  my 

tot  die  volgende  brander 

jou  oor  sy  skoot  wip 

en  jy  natsnoet 

in  my  arms  val 


Ansie  Beukes 


Breker  treat  eers  sy  meisie 
Koop  'n  pizza 
maak  die  elmboë  bol 
loop  sy  spore  wyd  uitmekaar 
vou  sy  arms  dat  die  spiere  bult 
en  voor  hy  die  stoel  bloots  wou  ry 
stoot  hy  vir  eers 
sy  knieë  onder  die  tafel  in 

Marietjie  van  der  Walt 
''dink-aan-jou" 


ek  vryf  die  kersfeesgroete 

(vir  my  gestuur  as  vervangingsboete) 

plat  gedruk  deur  my  vingers  deur 

hoe  kan  losloopletters  glad  geklad 
my  uitgedroogde  grou  grashart 
verwarm  en  met  bloed  inkleur 
as  die  dun  papier 
wit 

"groete” 

stuur? 


mynmarionet  (privaatgesprek) 


die  doofgekontroleerde  mol  — 

skag  tuimel  toe  — 

oë  deur  die 

donker 

tonnel  — 

graf 

en  luister  swart  ... 

na  die  stomme 
tintelblink  kluite 
wat  sy  hartslag 
reguleer 


Literêr-Aktueel 


'n  Beurs  van  R1  000  van  die  Afrikaanse  Skrywerskring 

Met  die  50-jarige  bestaan  van  die  Afrikaanse  Skrywerskring  het  die  hoofbe- 
stuur  besluit  om  'n  beurs  van  R1  000  vir  'n  student  of  enige  navorsers 
beskikbaar  te  stel  om  die  geskiedenis  van  die  Afrikaanse  Skrywerskring  van 
die  afgelope  50  jaar  te  bestudeer  en  te  beskryf. 

Die  aansoeker  moet  die  hoofbestuur  van  die  Afrikaanse  Skrywerskring 
tevrede  stel  dat  die  projek,  liefs  as  nagraadse  studieprojek,  onder  behoorlike 
toesig  sal  geskied. 

Die  projek  behoort  in  twee  jaar  se  tyd  afgehandel  te  word.  Indien  hiermee 
probleme  ondervind  word,  kan  verder  met  die  hoofbestuur  onderhandel 
word. 

'n  Behoorlik  gemotiveerde  aansoek  met  besonderhede  oor  akademiese 
kwalifikasies,  'n  kort  curriculum  vitae  en  die  naam  van  twee  referente  word 
vereis. 

Aansoeke  moet  onderstaande  van  wie  ook  verdere  besonderhede  verkry 
kan  word,  bereik  voor  31  Maart  1985. 

Prof.  F.C.  Fensham 
Rowanstraat  40 
7600  STELLENBOSCH 


Dr.  Arnoldus  Pannevis 

Theo  du  Plessis  (Dept.  Afrikaans-Nederlands,  U.O.V.S.)  skryf  in  Die  Volks- 
blad,  14  Augustus  1984: 

Die  aanname  dat  Pannevis  die  "Vader  van  die  Afrikaanse  taal"  is  en  vanjaar 
se  Pannevis-gedenkfees  wat  daaruit  voortspruit,  kan  beoordeel  word  as  'n 
poging  om  die  geskiedenis  van  Afrikaans  steeds  verder  te  mitologiseer.  Hoe 
anders  verklaar  mens  so  'n  eintlik  oorbodige  aanwysing  van  vaderskap? 
Pannevis  se  vaderskap  van  Afrikaans  word  veral  gekoppel  aan  sy  inisiëring 
van  'n  veldtog  in  1872  om  die  Bybel  in  Afrikaans  vertaal  te  kry.  Propa- 
geerders  van  die  vaderskap-mite  beweer  op  grond  hiervan  dat  Afrikaans 
as't  ware  deur  Pannevis  "ontdek"  is  en  dat  hy  die  eerste  persoon  is  wat  die 
Afrikaner  van  sy  taal  bewus  gemaak  het.  Dit  is  egter  heeltemal  onmoontlik 
dat  Pannevis  Afrikaans  kon  ontdek  het.  Selfs  voor  Pannevis  se  geboorte 
was  Afrikaans  reeds  die  enigste  taal  van  die  meeste  Kleurlinge  en  minderbe- 
voorregte  Blankes  van  die  land.  Uitsprake  van  bekende  Afrikaanse  taalkun- 

diges  dui  daarop  dat  Afrikaans  al  teen  die  einde  van  die  18de  eeu  in  sy 
huidige  vorm  beslag  gekry  het.  (Navorsers  het  tewens  aangetoon  dat  die 
grootste  gros  Afrikaanse  taalvorme  reeds  vóór  Van  Riebeeck  se  koms  na  die 
Kaap  in  Nederland  en  in  sommige  Nederlandssprekende  nedersettings  ge- 
bruik  is.)  In  1861,  'n  goeie  1 1 jaar  voor  Pannevis  se  pleidooi  vir  'n  Afrikaanse 
Bybel,  en  selfs  nog  voordat  hy  uit  Nederland  na  die  Kaap  verhuis  het,  is  die 
eerste  Afrikaanse  boek,  die  bekende  Zamenspraak,  aan  die  Oosgrens 
gepubliseer.  Louis  Henri  Meurant,  die  outeur  van  die  betrokke  werk,  het  al 
sedert  1844  (Pannevis  was  toe  net  6 jaar  oud)  gereeld  Afrikaanse  briewe  in 
Het  Kaapsche  Grensb/ad  gepubliseer.  Die  reaksie  wat  Meurant  op  sy  boek 
en  ander  Afrikaanse  stukke  gekry  het,  het  dié  op  Pannevis  se  pleidooie  by 
verre  oortref.  Letterlik  honderde  Afrikaanse  briewe  het  ingestroom  en  ver- 
skeie  koerante  het  gereeld  Afrikaanse  bydraes  gepubliseer,  geskoei  op  die 
lees  van  Meurant  se  model.  Daarenteen  was  die  geskrewe  reaksie  op  die 
pleidooie  vir  'n  Afrikaanse  Bybel  beperk  tot  'n  paar  briewe  wat  in 
Nederlands  geskryf  is. 

Aan  die  Kaap  self  is  daar  ook  reeds  voor  Pannevis  se  tyd  getuienis  van  die 
wording  van  'n  Afrikaanse  skryftradisie.  In  1869,  drie  jaar  voor  Pannevis  se 
eerste  pleidooi,  is  dele  van  die  eerste  Arabies-Afrikaanse  publikasie  onder 
leiding  van  Abu  Bakr  uitgegee,  die  begin  van  'n  sowat  60  stuks  publikasies. 
Afrikaans  is  in  hierdie  geval  weliswaar  in  Arabiese  skrif  geskryf,  maar  dit  wil 
nie  sê  dat  die  betrokke  geskrifte  van  minder  belang  is  vir  die  geskiedenis  van 
die  Afrikaanse  skryftradisie  nie. 

Beide  Abu  Bakr  en  Meurant  kan  in  'n  sin  dus  ook  op  hierdie  soort  vaderskap 
van  Afrikaans  wat  vanjaar  gedenk  word,  aanspraak  maak.  Deur  Pannevis 
egter  te  vereer,  verkry  die  sogenaamde  stryd  vir  Afrikaans  'n  eksklusiewe 
karakter  — soos  met  ander  eksklusiwiteite  in  Suid-Afrika  'n  Blanke 
karakter.  Die  ironie  van  die  saak  is  dat  Pannevis  eintlik  die  Bybel  in 
Afrikaans  wou  vertaal  ter  wille  van  die  geestelike  heil  van  die  Kleurlingge- 
meenskap  wat  nie  die  Nederlandse  Statebybel  kon  verstaan  nie  — geen 
pleidooi  dus  vir  Afrikaans  nie.  Vandag  word  hy  egter  nie  vereer  as  die 
geestelike  vader  van  die  mense  oor  wie  se  sieleheil  hy  opreg  bekommerd 
was  nie.  Die  ironie  lê  nog  veel  dieper  as  dit.  Noudat  daar  besef  word  dat 
Afrikaans  vir  sy  oorlewing  ook  van  sprekersgetalle  afhanklik  is,  is  dit  weer 
eens  die  Kleurlinge  wat  die  middelpunt  van  die  gesprek  vorm,  soos  met  die 
begin  van  die  veldtog  vir  'n  Afrikaanse  Bybelvertaling.  Allerweë  word  ver- 
neem  dat  Afrikaans  nie  net  die  eiendom  is  van  die  Blanke  nie,  dat  die  Bruin- 
man  ook  'n  Afrikaner  is,  dat  hy  ook  in  die  handhawing  van  Afrikaans  betrek 
moet  word,  ens.  In  die  lig  hiervan  is  dit  haas  ondenkbaar  dat  daar  nog 
ruimte  bestaan  vir  iets  soos  hierdie  vaderskap-mite. 

Sanlamprys  vir  Jeuglektuur 

'n  Nuwe  letterkundeprys  wat  elke  drie  jaar  toegeken  sal  word,  is  deur  San- 
lam  in  samewerking  met  Tafelberg-Uitgewers  geskep. 

Dit  sal  as  die 

SANLAMPRYS  VIR  JEUGLEKTUUR/SANLAM  PRIZE  FOR  YOUTH 
LITERATURE 

bekendstaan  en  altesaam  R10  500  aan  prysgeld  is  beskikbaar. 

In  'n  aankondiging  sê  Sanlam  dat  die  maatskappy  met  die  prys  wil  help  om 
jeuglektuur  in  Suid-Afrika  uit  te  bou.  Dit  skep  ook  'n  geleentheid  vir  wye 
betrokkenheid  by  die  internasionale  jaar  van  die  jeug  wat  vir  1985  aangekon- 
dig  is. 

Die  wedstryd  word  in  twee  afdelings  — Afrikaans  en  Engels  — beslis.  Die 
wenner  in  elke  afdeling  sal  R3  000  ontvang.  Daarnaas  is  daar  twee  meriete- 
pryse  van  R1  500  en  R750  vir  elke  afdeling.  Die  organiseerders  behou  hulle 
egter  die  reg  voor  om  geen  pryse  toe  te  ken  as  die  gehalte  van  inskrywings 
nie  voldoende  is  nie. 

Die  wenverhale  sal  deur  Tafelberg-Uitgewers  gepubliseer  en  die  gebruiklike 
outeursvergoeding  betaal  word.  Die  uitgewers  behou  hulle  ook  die  reg  voor 
om  enige  van  die  nie-bekroonde  verhale  uit  te  gee. 

Inskrywings  moet  die  organiseerder:  Sanlam-Jeugverhaalwedstryd,  Posbus 
879,  Kaapstad  8000  nie  later  nie  as  31  Januarie  1985  bereik. 

Manuskripte  moet  op  A4-velle  (dubbelspasiëring  en  aan  net  een  kant)  getik 
word.  Die  organiseerders  beveel  aan  dat  die  inskrywings  per  aangetekende 
pos  gestuur  word  en  dat  die  deelnemers  veiligheidshalwe  afskrifte  hou. 
Die  verhale  moet  geskik  wees  vir  kinders  van  elf  tot  veertien  jaar  en  tussen 
30  000  en  40  000  woorde  beslaan.  Vir  die  1985-Sanlamprys  moet  die 
manuskripte  direk  of  indirek  met  interpersoonlike  verhoudings  te  make  hê. 
Navrae  kan  aan  dr.  Annari  van  der  Merwe  by  Tafelberg-Uitgewers 
(021-241320)  gerig  word. 


Marina  le  Roux  se  huldigingswoord  by  die  oorhandiging  van  die 
M.E.R.-prys  vir  kinder-  en  jeuglektuur  aan  Alba  Bouwer  vir  VHeg, 
swaeltjie,  vlieg  ver  op  13  September  1984 

Toe  ek  nou  onlangs  weer  eens  MER  se  verkwiklike  biografie,  My  beskeie 
dee!  gelees  het,  het  dit  my  opgeval  hoe  dikwels  sy  aanhaal  uit  of  verwys  na 
Lewis  Carroll  se  klassieke  werk,  AHce  in  Wonder/and. 

So  beskryf  sy  byvoorbeeld  haar  besige,  "bont  lewe"  as  redaktrise  van 
"Vrouesake"  by  Die  Burger  in  1927:  "Maandag  is  ek  dus  altyd  "Red 
Queen"  — "Faster!  Fasterl"  En  ek  voel  myself  deur  die  lug  vlieg  dat  my 
hare  so  agtertoe  lê,  net  soos  Alice  s'n  in  die  prentjie." 

Ek  wil  dus  graag  glo  dat  dit  met  MER  se  goedkeuring  is,  dat  ek  vanaand  u 

vriendelike  aandag  vra  vir  'n  ander  aanhaling  uit  AHce  in  Wonderland.  Ont- 
hou  u die  toneel  in  AHce  in  Wonderland  tydens  die  Mad  Hatter's  teaparty? 
Die  slaperige  dormouse  sê  op  sy  kenmerkende  deur-die-blare-manier: 
"They  were  learning  to  draw,  and  they  drew  all  manner  of  things  ... 
everything  that  begins  with  M ...  such  as  mouse-traps,  and  the  moon  and 
memory  and  muchness.  ” 

Ek  wil  graag  "memory"  interpreteer  as  "herinnering",  eerder  miskien  as  in 
terme  van  die  begrip  "geheue".  Het  u al  'n  tekening,  'n  illustrasie  van  herin- 
nering  — "memory"  — gesien?  Wel,  ek  het,  en  ek  deel  dit  graag  vanaand 
met  u. 

So  byna-byna  30  jaar  gelede  het  ek  Alba  Bouwer  vir  die  eerste  keer  leer  ken, 
hierdie  merkwaardige  skryfster  wat  ek  nog  nooit  in  my  ganse  lewe,  tot  op 
vanaand,  ontmoet  het  nie!  In  1955,  toe  Stories  van  Rivierplaas  gepubliseer 
is,  was  ek  'n  jong  onderwyseres  by  'n  vaal  skooltjie  in  die  verre  Noordweste. 
Hoe  entoesiasties  het  ons  hierdie  verhale  voorgelees,  voorgedra,  gedrama- 
tiseer,  gesing  en  selfs  gedans!  Die  kinders  kon  nooit  genoeg  kry  daarvan 
nie!  Alie  en  Lulu  en  ou-Melitie  was  vir  my  en  my  leerlinge  so  bekend  as  wat 
eie  bloedfamilie  selde  is. 

Ná  1955,  dwarsdeur  my  onderwysloopbaan,  het  my  leerlinge  ook  ander 
boekvriende  leer  ken;  vir  Abdoltjie  en  sy  Bella-bok,  vir  Katrientjie  en  vir 
Dirkie  van  Driekuil  en  vir  Koeneels.  'n  Liewe  vriendin  het  vir  my  'n  regte, 
egte  hennetjie  met  kuikens  gestuur:  rooi,  wit  en  swart  kleibeeldjies  uit  die 
Vrystaatse  aarde.  Dit  staan  vandag  nog,  sedert  die  boek  se  verskyning 
presies  10  jaar  gelede,  op  my  lessenaar,  'n  talisman  wat  herinneringe  be- 
waar  en  beskerm. 

Na  'n  Hennetjie  met  kuikens  was  daar  'n  rukkie  stilte  van  die  kant  van  die 
onbekende  vriendin.  Soms  het  ek  haar  foto  in  die  koerant  gesien,  ook  'n 
huweliksfoto,  en  ek  het  ietwat  jaloers  gedink  hoe  oënskynlik  ligtelik  die  jare 
oor  haar  heengaan. 

En  toe  kom  lenkel  Dienke!  met  sy  sprankelverse  in  1980!  Die  Laerskool 
Stellenbosch  nooi  Alba  Bouwer  uit  as  eregas  vir  'n  huldigingsprogram.  Ek 
sit  in  die  gehoor  met  klam  hande  wat  my  eksemplaar  skaars  kan  vashou,  te 
beskimmeld  om  te  vra  of  die  skryfster  dit  vir  my  sal  teken.  Die  skoolkoor 
sing  hul  toonsetting  van  haar  gedig  Twee  blommetjies  vir  Mamma.  En  ek 
loop  liewer  voordat  ek  soos  Alie  droog  en  styf  in  die  keel  word,  en  'n 
spektakel  van  myself  maak  deur  voor  almal  te  huil. 

In  1983  verskyn  VHeg,  swaeltjie,  vlieg  ver,  en  in  1984  word  dit  die  eerste 
Afrikaanse  kinderboek  wat  bekroon  word  met  die  pas  ingestelde  MER-prys 
vir  Kinder-  en  Jeuglektuur  van  Nasionale  Pers.  Om  gemoeid  te  kon  wees 
met  hierdie  beoordeling  was  vir  my  'n  onvervalste  vreugde.  Die  beoorde- 
laars  was  dit  so  eens  dat  juis  hierdie  boek,  uit  talle  ander,  die  bekroonde 
werk  moes  wees.  En  ek  was  so  heimlik  trots  op  my  vriendin,  die  enigste  van 
die  beoordelaars  wat  haar  nog  net  op  'n  M-prentjie  ontmoet  het. 

Die  kritiek  op  VHeg,  swaeltjie,  vHeg  ver  was  so  min  en  daar  is  soveel  welver- 

diende  mooi  dinge  gesê;  Interessante  en  ewolusionêre  analogieë  tussen  die 
mens-gesin  en  die  swaeltjie-gesin;  poëtiese  en  klankryke  taalgebruik; 
geskryf  vanuit  die  kind  se  beleweniswêreld;  keurige  fisiese  versorging;  'n 
positiewe  atmosfeer  van  veiligheid  en  geborgenheid  binne  gesinsintegriteit; 
'n  simpatieke  veelvlakkige  vertelling  wat  deur  lesers  van  alle  ouderdoms- 
groepe  waardeer  kan  word;  abstrakte  begrippe  wat  op  konkrete  wyse 
aangebied  word;  die  sensitiewe  hantering  van  die  lewensfilosofie:  "Liefde  is 
leren  loslaten".  Kortom:  'n  boek  in  Ta-Miem  se  eie  woorde:  "eg  en  skoon, 
vir  almal  tot  voortdurende  plesier." 

As  Ta-Miem  vanaand  hier  kon  wees,  sou  VHeg,  swae/tjie,  vlieg  ver,  so  in- 
heems  uit  eie  bodem  gekristalliseer,  beslis  haar  goedkeuring  weggedra  het! 
Sy,  vir  wie  dit  gepla  het  "dat  onse  kinders  so  met  Engelse  matrose  en 
Rooihuide  die  verbeelding  moes  voed." 

Ook  juis  Ta-Miem  sou  ons  verbintenis  met  en  waardering  vir  Alba  Bouwer 
kon  opsom:  "As  ek  deur  die  jare  terugkyk  na  die  vele  met  wie  ek  deur  liefde 
verbind  was  ...  dan  weet  ek  dat  wat  ek  van  hulle  gekry  het,  nooit  tot  niet 
gegaan  het  nie;  kan  nooit  tot  niet  gaan  nie." 

Van  ons  almal  vanaand  hier,  wat  die  MER-prys  met  liefde,  waardering  en 
bewondering  as't  ware  gesamentlik  aan  Alba  Bouwer  oorhandig,  haal  ek 
Nelie-Oupa  se  woorde  aan  uit  V/ieg,  Swae/tjie,  v/ieg  ver: 

"'n  /ets  wat  dwars  in  jou  hart  l<om  /ê  het,  net  eenmaa/  dwars  in  jou  hart  l<om 
lê  het,  daardie  iets  b/y  maar  daar,  dis  nou  gesweer.  Jy  si/  hom  amme/ewe 
daar  hê,  en  hy  is  joue,  en  hy  b/y  joue. " 

Dankie,  Alba  Bouwer,  dat  jy  dwars  in  ons  harte  kom  lê  het! 


Van  die  Hoofbestuur;  Die  Afrikaanse  Skrywerskring 

Die  Hoofbestuur  van  die  Skrywerskring  het  tydens  sy  vergadering  op  7 Sep- 
tember  1984  besluit  om  ledegeld  vanaf  1 April  1985  te  verhoog  na  R8  per 
jaar.  Hierdie  bedrag  sluit,  soos  in  die  verlede,  die  Tydsl<rif  vir  Letterl<unde  in. 
Intekengeld  op  die  Tydsl<rif  vir  Letterl<unde  vir  nie-lede  van  die  Skrywers- 
kring  is  R10  per  jaar;  vir  nuwe  intekenaars  van  1 Januarie  1985  af,  en  hernu- 
wings  van  die  hernuwingsdatum  af.  Los  eksemplare  kos  R2,50  elk  en  bona 
fide  studente  wat  deur  hulle  dosente  inteken,  kan  die  blad  kry  teen  R4,00 
per  jaar. 

Boekbesprekings 


Digbundels  1983 

Anthony,  Frank:  Robbeneiland  nny  kruis  my  huis  (Kampen  Uitgewers, 
1983) 

Hierdie  gedigte  is  alleen  in  hulle  uiterlike  voorkoms  poësie.  Die  skrywer  dink 
blykbaar  dat  alles  wat  nie  soos  prosa  aaneenlopend  van  links  na  regs  op  die 
bladspieël  gedruk  is  nie,  is  vers.  Die  taal  van  hierdie  vermeende  gedigte  is 
soms  ergerlik  power.  Die  enigste  interessante  deel  van  die  boek  is  die  prosa 
in  die  voetnote  wat  woorde  in  die  sogenaamde  gedigte  verklaar.  Hierdie 
woordverklaringe  staan  almal  in  verband  met  Robbeneiland,  net  genoeg  om 
'n  mens  te  laat  vermoed  dat  hierdie  stof  in  die  hande  van  'n  bekwame 
kunstenaar  interessante  literatuur  kón  geword  het. 


Claassens,  Pieter:  Kinkelbos  (Perskor,  1983). 

Deur  die  vroeë  oorlye  van  Pieter  Claassens  het  daar  waarskynlik  'n  belowen- 
de  skrywer  in  ons  digkuns  verlore  gegaan.  Onder  die  baie  grou  digbundels 
wat  vandag  in  Afrikaans  verskyn,  het  sy  werk  reeds  in  sy  debuut  opgeval. 
Hy  was  iemand  wat  nie  sommer  vir  die  aansien  gedigte  geskryf  het  nie  maar 
wat  iets  te  sê  gehad  het.  Tog  het  hy  baie  beskeie  geweet  hy  "moet  eers  'n 
afstand  loop"  ("Droomvers").  Claassens  se  oortuigende  digterskap  sien 
mens  veral  in  die  definitiewe  slot  waarheen  sy  gedigte  meestal  beweeg. 
Soms  is  die  uiteinde  van  die  gedig  positief,  vol  lig,  en  word  die  "bitterpit 
ontpit",  is  daar  geloof  ("Katjie"),  die  kleur  van  die  hemel  ("Bakoven"). 
Mooi  is  "Stella".  Ander  gedigte  getuig  ten  slotte  van  ontnugtering,  van  die 
liefde  wat  'n  spookhuis  is  ("Amoransa"),  of  van  alles  wat  uiteindelik  niks 
word  ("Enigma").  In  die  heel  laaste  gedig  in  die  bundel  verskyn  daar  "skielik 
uit  die  lug  'n  kind  se  skoen".  Soms  word  dit  selfs  'n  slot  vol  swart  ironie: 
"Dood",  'n  baie  mooi  gedig,  "Kleinzee",  met  sy  sterwe  wat  "bloedspore 
loop",  "Die  roos",  met  sy  drenkeling  in  die  slot,  of  "Arra",  waar  die  droom 
'n  blou  mirage  word  of  die  ek  jakkalskos.  Daar  is  baie  dood  en  veral  skadu  in 
die  bundel.  Vergelyk  "Skadu". 

Claassens  het  'n  baie  fyn  oor  vir  die  versklank  en  speel  graag  met  die  woord- 
klank,  sonder  dat  dit  ontaard  in  klinkklank.  'n  Goeie  voorbeeld  is  "Bruin 
lied",  met  sy  ironiese  slot. 

Talle  verse  verras  deur  hulle  raak  formulering:  "die  lug  was  seer",  "woorde 
wat  nie  wil  genees  nie",  "waar  die  reier  dun  in  sy  strepie  staan",  "strooise 
(ou  muurshope)  hurk". 

'n  Droomsfeer  deurtrek  die  bundel  en  is  ewe  sterk  as  die  tonaliteit  van  die 
skadu. 

diende  mooi  dinge  gesê:  Interessante  en  ewolusionêre  analogieë  tussen  die 
mens-gesin  en  die  swaeltjie-gesin;  poëtiese  en  klankryke  taalgebruik; 
geskryf  vanuit  die  kind  se  beleweniswêreld;  keurige  fisiese  versorging;  'n 
positiewe  atmosfeer  van  veiligheid  en  geborgenheid  binne  gesinsintegriteit; 
'n  simpatieke  veelvlakkige  vertelling  wat  deur  lesers  van  alle  ouderdoms- 
groepe  waardeer  kan  word;  abstrakte  begrippe  wat  op  konkrete  wyse 
aangebied  word;  die  sensitiewe  hantering  van  die  lewensfilosofie:  "Liefde  is 
leren  loslaten".  Kortom:  'n  boek  in  Ta-Miem  se  eie  woorde:  "eg  en  skoon, 
vir  almal  tot  voortdurende  plesier." 

As  Ta-Miem  vanaand  hier  kon  wees,  sou  VHeg,  swaeltjie,  vlieg  ver,  so  in- 
heems  uit  eie  bodem  gekristalliseer,  beslis  haar  goedkeuring  weggedra  het! 
Sy,  vir  wie  dit  gepla  het  "dat  onse  kinders  so  met  Engelse  matrose  en 
Rooihuide  die  verbeelding  moes  voed." 

Ook  juis  Ta-Miem  sou  ons  verbintenis  met  en  waardering  vir  Alba  Bouwer 
kon  opsom:  "As  ek  deur  die  jare  terugkyk  na  die  vele  met  wie  ek  deur  liefde 
verbind  was  ...  dan  weet  ek  dat  wat  ek  van  hulle  gekry  het,  nooit  tot  niet 
gegaan  het  nie;  kan  nooit  tot  niet  gaan  nie." 

Van  ons  almal  vanaand  hier,  wat  die  MER-prys  met  liefde,  waardering  en 
bewondering  as't  ware  gesamentlik  aan  Alba  Bouwer  oorhandig,  haal  ek 
Nelie-Oupa  se  woorde  aan  uit  Vlieg,  Swaeltjie,  vlieg  ver: 

"'n  lets  wat  dwars  in  jou  hart  kom  /ê  het,  net  eenmaa!  dwars  in  jou  hart  kom 
/é  het,  daardie  iets  bly  maar  daar,  dis  nou  gesweer.  Jy  sil  hom  ammelewe 
daar  hê,  en  hy  is  joue,  en  hy  bly  joue. " 

Dankie,  Alba  Bouwer,  dat  jy  dwars  in  ons  harte  kom  lê  het! 


Van  die  Hoofbestuur:  Die  Afrikaanse  Skrywerskring 

Die  Hoofbestuur  van  die  Skrywerskring  het  tydens  sy  vergadering  op  7 Sep- 
tember  1984  besluit  om  ledegeld  vanaf  1 April  1985  te  verhoog  na  R8  per 
jaar.  Hierdie  bedrag  sluit,  soos  in  die  verlede,  die  Tydskrif  vir  Letterkunde  in. 
Intekengeld  op  die  Tydskrif  vir  Letterkunde  vir  nie-lede  van  die  Skrywers- 
kring  is  R10  per  jaar;  vir  nuwe  intekenaars  van  1 Januarie  1985  af,  en  hernu- 
wings  van  die  hernuwingsdatum  af.  Los  eksemplare  kos  R2,50  elk  en  bona 
fide  studente  wat  deur  hulle  dosente  inteken,  kan  die  blad  kry  teen  R4,00 
per  jaar. 

Boekbesprekings 


Digbundels  1983 

Anthony,  Frank:  Robbeneiland  my  kruis  my  huis  (Kampen  Uitgewers, 
1983) 

Hierdie  gedigte  is  alleen  in  hulle  uiterlike  voorkoms  poësie.  Die  skrywer  dink 
blykbaar  dat  alles  wat  nie  soos  prosa  aaneenlopend  van  links  na  regs  op  die 
bladspieël  gedruk  is  nie,  is  vers.  Die  taal  van  hierdie  vermeende  gedigte  is 
soms  ergerlik  power.  Die  enigste  interessante  deel  van  die  boek  is  die  prosa 
in  die  voetnote  wat  woorde  in  die  sogenaamde  gedigte  verklaar.  Hierdie 
woordverklaringe  staan  almal  in  verband  met  Robbeneiland,  net  genoeg  om 
'n  mens  te  laat  vermoed  dat  hierdie  stof  in  die  hande  van  'n  bekwame 
kunstenaar  interessante  literatuur  kón  geword  het. 


Claassens,  Pieter:  Kinke/bos  (Perskor,  1983). 

Deur  die  vroeë  oorlye  van  Pieter  Claassens  het  daar  waarskynlik  'n  belowen- 
de  skrywer  in  ons  digkuns  verlore  gegaan.  Onder  die  baie  grou  digbundels 
wat  vandag  in  Afrikaans  verskyn,  het  sy  werk  reeds  in  sy  debuut  opgeval. 
Hy  was  iemand  wat  nie  sommer  vir  die  aansien  gedigte  geskryf  het  nie  maar 
wat  iets  te  sê  gehad  het.  Tog  het  hy  baie  beskeie  geweet  hy  "moet  eers  'n 
afstand  loop"  ("Droomvers").  Claassens  se  oortuigende  digterskap  sien 
mens  veral  in  die  definitiewe  slot  waarheen  sy  gedigte  meestal  beweeg. 
Soms  is  die  uiteinde  van  die  gedig  positief,  vol  lig,  en  word  die  "bitterpit 
ontpit",  is  daar  geloof  ("Katjie"),  die  kleur  van  die  hemel  ("Bakoven"). 
Mooi  is  "Stella".  Ander  gedigte  getuig  ten  slotte  van  ontnugtering,  van  die 
liefde  wat  'n  spookhuis  is  ("Amoransa"),  of  van  alles  wat  uiteindelik  niks 
word  ("Enigma").  In  die  heel  laaste  gedig  in  die  bundel  verskyn  daar  "skielik 
uit  die  lug  'n  kind  se  skoen".  Soms  word  dit  selfs  'n  slot  vol  swart  ironie: 
"Dood",  'n  baie  mooi  gedig,  "Kleinzee",  met  sy  sterwe  wat  "bloedspore 
loop",  "Die  roos",  met  sy  drenkeling  in  die  slot,  of  "Arra",  waar  die  droom 
'n  blou  mirage  word  of  die  ek  jakkalskos.  Daar  is  baie  dood  en  veral  skadu  in 
die  bundel.  Vergelyk  "Skadu". 

Claassens  het  'n  baie  fyn  oor  vir  die  versklank  en  speel  graag  met  die  woord- 
klank,  sonder  dat  dit  ontaard  in  klinkklank.  'n  Goeie  voorbeeld  is  "Bruin 
lied",  met  sy  ironiese  slot. 

Talle  verse  verras  deur  hulle  raak  formulering:  "die  lug  was  seer",  "woorde 
wat  nie  wil  genees  nie",  "waar  die  reier  dun  in  sy  strepie  staan",  "strooise 
(ou  muurshope)  hurk". 

'n  Droomsfeer  deurtrek  die  bundel  en  is  ewe  sterk  as  die  tonaliteit  van  die 
skadu. 

die  verbeelding  nog  net  voorsteiling. 

Tot  die  beste  in  die  bundel  behoort  dié  gedigte  wat  nuwe  wêrelde  stig,  by- 
voorbeeld  die  paradys  wat  gemaak  word  deur  'n  boom  te  bewoon  ("Ek 
woon  in  'n  boom"),  "Die  kaia  vir  die  tye",  wat  gebou  word  met  "16-jaar- 
gedagtes",  die  "eie  alpe  van  hoogtes  en  kennis"  in  "Buite",  soms  die  dood- 
gewone  wêreld  van  groen  vakuole  van  die  skool  ("wêreld").  Vergelyk  ook 
"rob".  Goed  is  ook  die  inkyk  in  die  wêreld  van  die  "fetusjelliebaby- 
mannetjie"  ("Fetus  in  biologie-klas").  Selfs  'n  gewone  stad  word  oopge- 
gooi  en  ontdek  in  "Stad".  Of  'n  wêreld  soos  dié  van  "ravel"  word  ontdek. 
Daar  is  nog  die  "wens-ek-kan-plekke"  van  "Ek  wil  gee"  (met  daardie  reël; 
"jy  plant  'n  woer-woer  in  my").  By  hierdie  ontdek  van  nuwe  wêrelde  hoort 
ook  die  kennismaking  met  of  die  peiling  van  die  mens,  soos  in  "om  jou  te 
ken",  of  die  onmoontlikheid  om  iemand  te  ken,  soos  "Jy  ken  my  nie". 
Die  "kasuele"  taal,  wat  in  die  Afrikaanse  poësie  aan  die  orde  van  die  dag  is, 
kom  ook  voor  in  Kaia  vir  die  tye.  Deels  lei  dit  tot  goeie  vers,  deels  tot 
onvers.  Die  beste  voorbeeld  van  hierdie  kasuele  taal  vind  ons  in  "0  ja". 
Sonder  Ingrid  Jonker  en  Antjie  Krog  sou  die  beste  gedigte  in  Kaia  vir  die  tye 
nie  gewees  het  wat  hulle  is  nie. 

Kaia  vir  die  tye  is  myns  insiens  'n  oorhaastige  debuut,  maar  daarmee  wil  ek 
dan  ook  tegelyk  sê  dat  ons  nog  beter  poësie  van  Zahn  de  Bruyn  kan  ver- 
wag,  'n  verwagting  wat  in  genoegsame  mate  deur  haar  debuutbundel 
geskep  word. 


Engelbrecht,  Theunis:  Skreeuparadys  (Perskor,  1983). 

Daar  is  nouliks  enige  verskil  tussen  Engelbrecht  se  tweede  bundel  en  sy  de- 
buut.  Skreeuparadys  gaan  in  dieselfde  trant  as  die  debuut  voort:  gedigte 
gewy  aan  'n  "jou",  baie  lyflikheid,  wat  in  die  fisiologiese  bly  steek.  As  jy 
klaar  gekyk  het  na  hierdie  "lyflandskappe",  het  jy  alles  gesien:  boude,  hare 
skouers,  maar  'n  gesiglose  lyf,  in  'n  pretensieuse  taal  beskryf,  soms  onge- 
woon  ("ek  wil  die  aarde  behuppel  soos  'n  kind"),  soms  cliché  (die  sterre 
knipoog,  die  koel  soene  van  die  branderbries),  soms  swaarbelade  en  oor- 
spanne  gesogtheid  ("Ruk  die  nate  van  my  lyf  los/ontbloot  my  bloederige 
rooshart/en  steek  dit  in  jou  hare";  "laat  my  jou  wit  hoendervleisheupe/ver- 
bruin  in  die  bar  van  my  brein";  "jou  lui  liggaam  wat  sensueel  smeul/in  die 
watergrafte  van  my  brein").  Dit  ontaard  selfs  in  die  koddige  ("in  jou  bin- 
neboud  se  bossies"). 

Oorbelade  is  ook  die  klankeffekte  van  heelwat  gedigte  ("as  ek  vir  jou  loer/is 
jy  soos  'n  lekkerruik  kluit/wat  kaplaks  in  'n  kolkmoeras  plas").  Samestel- 
lings  op  die  klank  af  kom  met  eentonige  reëlmaat  terug  ("warrelwindwerf", 
"gisgroen"). 

'n  Gewilde  kruheid  ("lyke  soos  brokke  vrot  brood";  "waar  dit  eenkant  lê/lyk 
jou  harsings  soos  parende  erdwurms"),  gaan  dikwels  saam  met  'n  gewilde 

sensualisme  ("om  jou  eie  brein  pap  te  blaas/tot  'n  hoop  brommerbesmette 
harsings"). 

Onder  die  paar  goeies  is  iets  soos  "Ongelukstoneel". 


Hugo,  Daníël:  Die  klein  aambeeld  (Human  en  Rousseau,  1983). 

Baie  kort  na  sy  vorige  bundel  het  Daniel  Hugo  Die  klein  aambeeld  gepu- 
bliseer.  Weer  bewys  hy  hom  hierin  as  'n  taal-  en  versvirtuoos.  Juis  in  die 
moeiliker  struktuur  van  die  vers  wat  rym  en  bygevolg  in  ondergroeperinge 
(dikwels  strofes)  binne  die  geheel  bymekaar  hoort,  bly  hy  vlot  digter.  Mens 
kan  dit  ook  andersom  stel  en  sê:  ondanks  die  streng  dissiplines  wat  hy  hom- 
self  oplê,  bly  hy  'n  bedrewe  digter.  Nie  verniet  nie  staan  die  digterskap  en 
die  vermoë  van  die  taal  voorop  in  verskeie  gedigte.  Die  digter  is  reeds  in  die 
bundel-titel  die  ambagsman,  hy  is  dit  weer  in  'n  gedig  soos  byvoorbeeld 
"Ambag";  hy  is  die  persoon  wat  in  "genesis"  sy  werk  verwant  sien  aan  dié 
van  die  Skepper;  hy  "orden",  hy  "konstrueer".  Instrumente  soos  die  hys- 
kraan,  die  kamera,  die  aambeeld,  en  daarmee  saam  kreatiewe  figure  soos 
die  grofsmid,  die  wiskundige,  die  fotograaf,  die  skilder  en  alchemis  kom 
saam  met  die  digter  en  sy  woord,  sy  potlood,  ter  sprake.  'n  Fyn  verband 
word  ook  gelê  deur  Hugo  tussen  die  seksuele  en  die  poëtiese.  Die  beste  ge- 
dig  oor  die  krag  van  die  digterskap  is  "donkerkamer  — alchemis". 

Hugo  het  in  die  besonder  'n  oor  vir  die  klank  en  ritme  van  die  taal,  vir  wat  hy 
noem  "die  ritmiese  spel  van  klank"  in  die  alchemistiese  klein  en  mooi  gedig 
"vier  vlieë".  Vir  hom  lui  daar  'n  duisend  klokke  in  'n  bekende  naam  soos 
Clocolan  — en  'n  pragtige  gedig  van  klank  en  beweging  is  veral  "'n  vrou 
kam  hare".  Die  digter  "gee  stem"  aan  die  wêreld  ("D.J.  Opperman"). 
Hugo  se  gedigte  is  beeldryk  ("ex  unitate",  "pêrelvisser",  "Tygerberg", 
"Hansie  en  Grietjie"),  en  hy  het  die  vermoë  om  die  beelde  dikwels  met  'n 
(soms  ironiese)  wyse  te  laat  uitgroei  tot  die  onverwagte,  soos  in  "aan  'n 
sterwende". 

Deur  sy  verbeeldingryke  omgaan  met  die  taal  is  daar  baie  in  die  min  en  kort 
gedigte  van  hierdie  bundel  — 'n  hele  ontwikkeling  voltrek  hom  tussen  die 
spreekwoordelike  motto  wat  die  gedigte  voorafgaan:  "(aan  'n  geskryf  oor 
die  digterwoord/het  ek,  ten  slotte,  'n  broertjie  dood)"  en  die  slotgedig  (die 
"ten  slotte"),  naamlik  "grafskrif",  waarin  aan  'n  letterlik  gestorwe  broer 
gesê  word  (pynlik  maar  vindingryk):  "onder  my  potlood/rus  jy  nou". 

Dit  aan  die  een  kant. 

Aan  die  ander  kant  is  Hugo  darem  maar  met  te  min  tevrede  in  hierdie  dun 
bundel,  nie  meer  sy  eerste  nie.  Teenoor  die  mooi  en  vindingryke  van  die 
bundel  staan  ook  die  té  veel  van  die  kwatrynvorm,  te  veel  herinneringe  aan 
gedigte  van  D.J.  Opperman  en  Van  Wyk  Louw.  Hugo  se  gedig  "ambag" 
sluit  op  verskillende  maniere  aan  by  Van  Wyk  Louw,  veral  by  laasgenoemde 
se  beiteltjie-gedig.  Die  invloed  van  Opperman  blyk  veral  uit  Hugo  se  gebruik 

van  die  kwatryn,  en  veral  dan  uit  sy  betoogtrant,  wat  dikwels  tipies  trekke 
en  wendinge  van  Opperman  bevat.  Teenoor  die  mooi  en  verbeeldingryke 
dinge  by  Hugo,  staan  sy  gans  en  al  te  veel  stereotiepe  verspatrone:  talle  en 
talle  versreëls  begin  met  die  wendingsterme  maar  tot  (totdat,  sodatj,  ter- 
wy/en  en  — 'n  té  hoë  frekwensie  hiervan  (veral  van  die  en)  in  'n  bundel  met 
so  'n  klein  aantal  sulke  kort  gedigte.  Van  hierdie  wendingsvorme  kom  soms 
tot  drie  tegelyk  in  één  enkele  gedig  voor  ("Tygerberg,"  "ambag").  Die 
patroonmatige  verloop  van  die  argument  in  hierdie  gedigte  gee  'n  eentonig- 
heid  aan  die  verse. 

Ten  spyte  hiervan  is  daar  vir  my  geen  twyfel  aan  die  besondere  talent  van 
Hugo  nie.  Steeds  bly  hy  uitstaan  onder  die  heel  jongste  digters. 


Hugo,  Daniël:  Buitekamerktanke  (Perskor,  1983). 

Buitekamerktanke  is  Hugo  se  vierde  bundel.  Vir  'n  vierde  is  dit  bra  dun  en 
effentjies.  Trouens,  Hugo  se  vier  bundels  saam  tot  op  hede  kon  een  goeie 
bundel  gemaak  het.  Deur  die  vier  loop  nie  'n  groeiende  lyn  nie. 

Wat  dadelik  ten  gunste  van  Buitekamerklanke  gesê  moet  word  (en  dit  geld 
van  al  Hugo  se  werk  tot  dusver)  is  dat  hy  met  'n  vaste  hand  sy  vers,  sy  stro- 
fes  en  sy  hele  gedig  bou,  maar  dit  word  ook  'n  al  te  vlot,  gemaklike  vers.  Die 
rym-  en  strofeskemas  toon  weinig  variasie.  Wat  veral  stereotiep  is,  reeds  in 
Hugo  se  vorige  bundels,  is  die  verskynsel  dat  so  baie  gedigte  afsluit  met 
verse  wat  gelykluidend  begin  (meestal  met  en),  wat  daarop  neerkom  dat 
ons  in  sy  gedigte  keer  op  keer  dieselfde  soort  slotwending  vind. 

Daar  is  'n  oorbewustheid  van  die  ek  in  Hugo  se  gedigte.  In  die  beste  gevalle 
is  dit  egter  'n  vertrekpunt  om  uit  te  kom  by  die  nasionale  of  'n  ander  soort 
bopersoonlikheid,  soms  met  behulp  van  die  allegorie.  Vergelyk  byvoorbeeld 
"Digter  Daan",  'n  gedig  wat  begin  by  die  beperkte  ruimte,  uitgroei  na  die 
nasionale  en  weer  eindig  in  die  beperkte.  Die  persoonlike  teenoor  die  na- 
sionale  word  soms  problematies,  byvoorbeeld  in  "Aan  die  tuisfront".  'n 
Baie  goeie  voorbeeld  van  die  nabye  wat  in  die  omvattende  geïntegreer 
word,  is  "Namiboloog".  Een  van  die  beste  gedigte,  wat  die  enge  en  die 
ruime  op  'n  natuurlike  wyse  verbind,  is  "Studeerkamer:  V.D.M." 

Daar  is  goeie  gedigte  in  Buitekamerklanke,  maar  mettertyd  begin  alles  te 
veel  op  mekaar  lyk  in  Hugo  se  poësie. 


Kirsch,  Olga:  Ruie  tuin  (Human  en  Rousseau,  1983). 

Kort  na  Olga  Kirsch  se  vorige  bundel,  wat  'n  swak  werk  was,  volg  haar  Ruie 
tuin.  Dit  is  beter  poësie  hierdie  keer,  maar  niks  opwindends  nie.  Dit  is  asof 
die  Afrikaanse  poësie-inflasie  nou  tot  by  die  ouere  figure  deurgewerk  het  — 
eintlik  'n  onthutsende  gedagte.  Gelukkig  dat  die  vers  by  Kirsch  nog  nie  ver- 

val  het  in  'n  volkome  willekeurige  versameling  woorde  van  sekere  lengte  per 
versreël  nie. 

As  grootste  verdienste  van  hierdie  gedig  moet  genoem  word  hulle  intieme, 
gemaklike  gesprekstoon  met  geliefdes:  man,  kind,  afgestorwenes.  Goed  is 
"Wanneer  jy  sê"  en  "Susters  kop-bymekaar".  Die  mees  geslaagde  gedigte 
handel  oor  dood  en  lewenseinde. 

Natuurlike  verse  word  soms  bederf  deur  'n  verouderde  taalgebruik  (mis  wat 
"die  einder  grimmig  verf",  die  see  wat  "vullis  uitbraak  op  die  strand", 
"wolke  ...  tuur  op  ons  neer",  "bome  wink",  "rotse  baar"). 

Hierdie  gedigte  gee  die  indruk  dat  hulle,  fyn  en  natuurlik  soos  hulle  soms  is, 
spontaan  ontstaan  het,  net  soos  die  "tamarisk  wat  bloei  in  die  woestyn" 
("Negev"),  maar  dit  is  'n  spontaneïteit  wat  effe  en  vlak  is.  Miskien  is  dit  die 
probleem  van  hierdie  gedigte,  dat  daar  nie  genoeg  aan  hulle  gewerk  is  nie. 


Marais,  Johann  Lodewyk:  Die  somer  is  'n  dag  oud  {V\urr\ar\  en  Rousseau, 
1983). 

'n  Opvallende  uitsondering  onder  die  allerjongste  digbundels,  wat  gehalte 
betref,  is  Johann  Lodewyk  Marais  se  Die  somer  is  'n  dag  oud.  Hierdie  de- 
buut  bevat  versorgde,  geraffineerde  poësie.  Baie  onpretensieus  sê  die 
digter  in  die  bundeltitel  (wat  hy  uit  Van  Wyk  Louw  se  Tristia  geneem  het) 
dat  hy  maar  aan  die  begin  van  'n  rypwordingsproses  staan.  Dit  is  egter  'n 
goeie  begin.  In  die  openingsgedig  sê  Marais  verder  dat  die  ek  nie  sy  eerste 
bemoeienis  is  nie.  Sy  "indink"  in  'n  ander  lewe  is  veral  'n  indink  in  ander 
vorme  van  bestaan,  die  ontdek  van  ander  "horisonne"  ("Es  la  dia  llena"). 
In  plaas  daarvan  dat  Marais  werk  met  omsettinge,  byvoorbeeld  van  die  le- 
like  in  die  mooie,  haal  hy  die  skone  uit  die  vervalle  skone  ("'n  Kraal").  In  'n 
groot  mate  is  sy  digterlike  werksaamheid  'n  "uithaal",  in  van  die  voortref- 
likste  gedigte  in  Die  somer  is  'n  dag  oud. 

Dit  is  waarskynlik  die  mees  distinktiewe  eienskap  van  Marais  se  digterskap, 
sy  vermoë  om  nuwe  waarnemings  uit  dit  wat  hy  belewe  "uit  te  spel",  soos 
hy  dit  self  noem  in  "stillewe".  In  hierdie  groep  gedigte  staan  ook  "Nuwe 
aarde"  sentraal.  Heuning  wat  sandsuiker  geword  het,  word  "uitgehaal"  om 
in  die  son  te  staan,  die  heuning  "loop  uit",  opnuut.  In  meer  as  een  opsig 
(onder  andere  wat  die  klank  en  ritme  betref)  is  dit  'n  goeie  gedig.  Dit  geld 
ook  vir  "Stamboom",  waar  "'n  vonk  spring  uit  die  vuurklip/soos  uit  die 
koper  tonteldoos  in  'n  Delft/met  vaarlandse  blomme  op  die  kaggelrak/soos 
uit  die  dosie  veiligheidsvuurhoutjies".  Die  uitloop  is  ook  ritmies-sintakties 
uitgedruk  in  hierdie  gedig.  Daar  is  nog  verskeie  gedigte  van  die  "uitspel"  in 
Die  somer  is  'n  dag  oud,  byvoorbeeld  "Huwelik",  met  sy  paradoks  in  die 
slot:  "Ek  loop  volledig  uit"  (die  gedig  begin  met  "Jy  is  oral.  Jy  put  my 
voortsetsels  uit").  Die  uitspel  raak  die  kern  van  Marais  se  digterskap.  "Leer- 
skool"  getuig  daarvan,  waar  hy  sê:  "Woorde  alleen  spreek  my  nou  skaars 

aan/en  kom  glad  spookasem  uit  my  mond 

Die  uitspel  is  nie  altyd  positief  nie,  maar  meestal  wél. 

Uitspel  word  "uitpel"  in  "Filosoof",  wat  weer  nou  betrekking  het  op  die 
digterskap:  "'n  Rodgers  sny  my  potlood  skerp  soos  Husserl:/uit  rye  in  peule 
kan  ek  woorde  pel/en  net  die  bestes  uitsoek  vir  'n  resep/uit  The  Bean  Book 
om  alleen  aan  te  peusel".  In  hierdie  geval  sien  'n  mens  weer  dat  die  beste 
gedigte,  seker  nie  toevallig  nie,  op  die  uitspel/uitpel  betrekking  het. 
Dadelik  moet  'n  mens  dan  ook  "Skepping"  noem,  met  sy  woordbewust- 
heid:  "Oppertunis  van  die  lig,/verlaat  die  pitl/En:  skud  pitte  uit".  Ek  noem 
nog  "Flaminke",  met  die  beginvers:  "As  die  dag  sy  son  kom  uithang",  en 
"op  pad  na  die  grens". 

Die  woordbewustheid  in  Marais  se  gedigte  is  gesond,  die  "jeuk  na  woorde" 
("Leerskool").  Hy  het  'n  skerp  taalgevoel  en  is  sterk  ritmies  aangelê  en  hy 
kan  'n  vers  vol  klank  skryf. 

By  die  verfyndheid  van  hierdie  gedigte  kan  daar  miskien  meer  kom  van  die 
kragtiger  soort  gedig  soos  "Flits  uit  'n  jeug",  hoeseer  dié  gedig  ook  aan  Van 
Wyk  Louw  se  "Duif  en  perd"  herinner.  Daar  is  in  verskeie  gedigte  miskien 
ook  nog  te  min  vers  van  die  aanskoulike,  van  die  heftige  en  meevoerende. 
Dit  is  egter  die  heel  ernstigste  tekort  wat  'n  mens  in  hierdie  gedigte  aanvoel. 
Origens  is  dit  'n  debuut  van  besondere  waarde,  wat  uitstaan  onder  die  de- 
buutbundels  van  1983. 

Oliphant,  Vincent:  Bloed  vloei  in  stHte  (Tafelberg,  1983). 

Met  Bloed  vloei  in  stilte  het  Vincent  Oliphant  gedebuteer,  'n  bundel  met  'n 
dertigtal  gedigte  van  geringe  omvang. 

Dis  'n  bundel  met  'n  baie  klein  wêreld,  soos  blyk  uit  die  herhaalde  verwysing 
na  dieselfde  sake,  byvoorbeeld  na  hande,  oë  en  stilte  — daar  is  heeltemal  te 
veel  van  veral  laasgenoemde  in  die  bundel,  van  die  titel  af.  Daarmee  saam 
gaan  die  beperkte  woordeskat  — soos  byvoorbeeld  die  herhaalde  gebruik 
van  die  woord  desperaat.  Getuienis  van  dieselfde  swakheid  in  hierdie  bun- 
del  is  die  uitgediende  beeldspraak:  sluimerende  droefheid  wat  skuil,  die  siel 
se  verlate  strate,  walle  van  'n  kloof  wat  staar,  die  lewe  wat  'n  boot  is  op  'n 
see  van  geheimenis,  'n  wêreld  wat  wankel,  die  lewe  wat  kantel  — 'n 
oorvloed  hiervan,  in  gedig  na  gedig. 

Bloed  vloei  in  stilte  is  konfessionele  liriek  — dit  praat  oor  baie  droefheid, 
baie  trane,  snikke,  verlatenheid.  Min  hiervan  het  noemenswaardige  poësie 
geword. 


Van  IMiekerk,  Marlene:  Groenstaar  (Human  en  Rousseau,  1983). 

Groenstaar  is  Marlene  van  Niekerk  se  tweede  digbundel,  met  'n  veertigtal 
gedigte. 

Die  titel,  'n  ander  ternn  vir  gloukoom,  'n  oogsiekte,  wys  heen  na  die  visuele. 
Hierdie  titel  kan  ons  al  laat  vermoed  dat  die  visuele,  die  "skilderagtige"  of 
soos  die  gedigte  dit  self  noem,  "foto's",  'n  groot  rol  in  hierdie  bundel  sal 
speel,  of  soos  dit  nog  anders  genoem  word:  die  "vergesig"  of 
"impressies".  So  is  dit  inderdaad.  Die  titel  met  sy  toespeling  op  'n 
oogsiekte  is  opsetlik  misleidend.  Dit  is  gevoelige,  gesonde  oë  wat  hier  kyk. 
In  "apologie",  waarmee  die  bundel  begin,  is  daar  reeds  'n  silwerdraad,  blink 
motte,  kavalkades  saffiervliegies,  son,  groen. 

Die  grootste  aantal  gedigte  gaan  oor  Europese  visies,  meestal  Hollandse. 
Ten  slotte  gaan  die  bundel,  ná  'n  paar  oorgangsgedigte  vanaf  "nostalgiese 
lied",  oor  na  'n  aantal  Suid-Afrikaanse  visies,  visueel  effe  armer  as  die 
Europese  gedigte. 

In  'n  aantal  gedigte  word  daar  gesoek  na  "onwaarskynlike  verbande" 
("apologie",  "hollandse  heengaan",  "mater  dolorosa").  Dit  sien  mens 
toegepas  in  "krokusse  het  geen  bewyskrag  nie"  (een  van  die  belangrike  ge- 
digte  in  die  bundel),  waar  "die  late  lig  wonderbaarlik  vermenigvuldig  word/ 
van  grag  tot  grag/  en  alle  dinge  in  gods  hand  polifoon  — / voël  en  boom, 
bloeiend  boom  en  voël/  gewel,  raam  en  toring  in  wiegende  balans".  Sulke 
onwaarskynlike  verbande  word  deur  die  lyf  versamel  in  "brief":  "my  lyf  is  'n 
ou  en  mosgroen  grag/  vol  drome".  So  versamel  ook  'n  boom  in  "herfs": 
"hoe  ligtend  kan  'n  iep/die  najaarsroes  versamel".  Versameling  is  een  van 
die  vooropstaande  verskynsels  in  die  bundel. 

'n  Ander  sentrale  verskynsel  is  die  gevoel  van  'n  tekort  wat  deur  vereen- 
selwiging  na  vervulling  en  voltooiing  soek.  "van  die  weledelgeleerde  s.c. 
steen-van  den  heuvel  ..."  eindig  met  die  reël:  "ek  is  die  einde  van  alle  ver- 
eenselwiging".  In  "amsterdam  armageddon  'n  voorspelling"  word  dit  die 
duidelikste  geformuleer:  "wat  is  die  geheimenis  van  die  tekort  in  ons/  wat 
met  die  spel  van  vereenselwiging/  onophoudelik  aangevul  moet  word?/  en 
waarom  is  steeds  ieder  vereenselwiging  onvoldoende/  om  die  pýn  van  die 
tekort  (o  god)  te  stil?"  Hierdie  vereenselwiging,  die  lê  van  "onwaarskynlike 
verbande"  en  die  versamelingsverskynsel  is  analoog  aan  mekaar:  ons  sien 
dieselfde  "amsterdam  armageddon"  uitloop  op  die  poging  tot  verbande  lê: 
"die  tevergeefse  liassering  van  prentjies/  met  swane,  gewels,  iepe,  rame/ 
gekke,  gragte,  klokkespel  en  eende". 

Die  lê  van  verbande,  die  versameling  of  vereenselwiging  hang  vierdens  ook 
saam  met  die  "vermenigvuldigende"  krag  waarvan  ons  lees  in  "krokusse 
het  geen  bewyskrag  nie"  en  in  "amsterdam  armageddon". 

In  al  hierdie  gevalle  speel  die  visuele  'n  baie  belangrike  rol.  Onder  die  visuele 
hoort  die  baie  blombeelde  tuis:  krokusse,  'n  mosgroen  grag,  kastanjebloei- 
sels,  sewejaartjies,  freesias,  narsings,  'n  litjieskaktus,  tulpe,  'n  knotwilg, 
die  vygie,  ijskruid,  die  suurvy,  mimosas,  heide,  gousblomme,  dahlias.  Die 
bundel  is  daarvan  vol. 

Soos  dit  uit  die  voorgaande  reeds  moes  geblyk  het,  bly  dit  egter  nie  by  die 
visuele  nie.  Die  visuele  gaan  oor  in  die  visioen  en  fantasie.  Vergelyk  "fan- 

tasie  vir  'n  hollandse  lug"  of  "voyeur  by  strassenbau  julius  bach", 
"weskusmirakel",  waar  die  visuele  met  die  ouditiewe  geïntegreer  word, 
"fragment  uit  stories  wat  my  pa  vertel".  Dit  gaan  in  Groenstaar  egter  nie 
net  om  die  visuele  nie  maar  om  die  sintuie  in  die  algemeen,  in  'n  belangrike 
mate  onder  andere  om  die  gehoor  — en  hier  speel  die  klank,  die  musiek  of 
die  klank  van  die  musiekinstrument  'n  baie  groot  rol.  Daar  is  voortdurend 
verwysings  na  musiekinstrumente  en  na  klank.  Daar  is  baie  verwysings  na 
voëls  in  die  algemeen:  die  swaan  veral,  die  merel,  duiwe,  eende,  seevoëls, 
fisante,  die  bont  koekoek,  die  meeu,  die  lyster.  Maar  daar  is  ook  ánder 
klanke,  allerlei  deuntjies,  klokgelui,  'n  polifonie,  'n  straatorrel,  die 
klavesimbel,  'n  straatmusikant,  'n  pensklavier,  'n  skeepsorkes,  saksofone, 
'n  stukkie  ragtime,  basuingeklank,  'n  mondharmonika,  kariljonne,  blaas- 
musiek.  Lees  veral  "psalm  vir  die  onderdorp". 

Die  visuele  en  ouditiewe  loop  soms  in  mekaar  oor,  soos  in  die  "piet  mon- 
driaan"-gedigte.  Die  klank  van  die  vers  sélf  is  een  van  die  groot  verdienstes 
van  Groenstaar,  wat  al  daarmee  begin  in  "apologie"  — "soos  'n  loom 
geslepe  spinnekop/  van  tak  tot  tak/  sy  silwer  draad  in  rondtes  trek  ..."  — 
die  hoofklanke  van  hierdie  vers  loop  dwarsdeur  die  gedig.  Of  vergelyk  "slot- 
bedryf":  "sy  slome  kop  'n  droom  wat  slegs  die  moeitelose  slaap  begeer". 
'n  Baie  tipiese  gedig  waarin  ons  die  "versameling"  kry  van  blomme  en 
kleur,  musiek  en  klank,  voël,  visuele  fantasie,  is  "someraand  amsterdam". 
So  ook  "chroomfontein"  wat  kleur,  blom  en  klank  "vereenselwig". 

In  een  van  die  gedigte  praat  Marlene  van  Niekerk  van  "herhalings  van  my- 
self".  Dit  is  in  'n  sekere  mate  waar  van  hierdie  bundel.  Daar  is  'n  soort  een- 
selwigheid,  te  veel  miskien  van  dieselfde  gesigte,  klanke  en  kleure. 
Daarteenoor  staan  dat  hierdie  tweede  bundel  van  Marlene  van  Niekerk  'n 
baie  rypere  werk  is  as  haar  verrassende  debuut,  'n  bundel  met  baie  meer 
dimensie.  Sy  sprokkel  nie  meer  nie,  sy  versamel,  sy  verbind,  sy  vereensel- 
wig,  sy  vermenigvuldig.  Dit  is  'n  bundel  met  talle  pragtige  gedigte,  wat  ge- 
tuig  van  'n  groeiende  talent  waarvan  ons  nog  baie  kan  verwag. 


Meyer  van  Rensburg:  Klankmanwoordboom  (Human  en  Rousseau, 
1983). 

'n  Digbundel  wat  meer  is  as  die  gewone  hedendaagse  debuut,  is  Meyer  van 
Rensburg  se  K/ankmanwoordboom. 

Die  gedigte  is  ingedeel  in  drie  afdelings,  wat  die  titels  dra:  Woord,  Boom  en 
Klank.  Dus,  alleen  die  man  van  die  bundeltitel  het  nie  ook  'n  afdelingstitel 
geword  nie.  Die  man  loop  egter  deur  al  drie  die  ander  lede:  klank,  woord  en 
boom.  As  mens  voorts  die  gedigtitels  bekyk  soos  "Die  woord",  "Stam- 
boom",  "Versteende  woord",  "Woorddronk",  "Nagwoorde",  "Boom- 
stam-boom",  "Snoeityd",  "Boom"  i,  ii,  en  iii,  en  die  titels  van  die  slotafde- 
ling,  wat  byna  almal  "man"-  en  "klanktitels"  is,  is  dit  meer  as  duidelik  dat 
die  gedigte  rondom  die  viertal  woorde  van  die  vierledig  saamgestelde  bun- 

deltitel  ontstaan  het.  Die  gedigte  in  hulle  groepering  onder  die  drie 
genoemde  hoofde  skep  die  indruk  van  reekse.  Hulle  kon  spontaan  so  ont- 
staan  het  en  eers  agterna  hulle  groeperinge  self  uitgewys  het,  soos  dit 
dikwels  die  geval  is  by  digters,  of  Van  Rensburg  kon  met  'n  Oppermaniaan- 
se  bewuste  konstruksievermoë  sy  gedigte  so  geskryf  het.  As  laasgenoemde 
die  geval  is,  het  hy  gedeeltelik  daarin  geslaag  om  nogtans  'n  ongedwongen- 
heid  te  handhaaf.  Aan  die  ander  kant  sit  daar  tog  'n  sekere  vooropgesette 
programmering  in  die  bundel,  en  meer  as  dit:  'n  beperkte  wêreld. 

Wat  Van  Rensburg  reggekry  het  deur  die  telkens  terugkerende  beelde  van 
woord,  boom  en  klank,  is  dat  die  aardse,  die  religieuse,  die  seksuele  en  ver- 
skeie  ander  disparate  sake  met  mekaar  verbind  word.  Met  ironie  verplaas 
Van  Rensburg  mens  uit  een  wêreld  in  'n  ander,  soos  in  die  klankgedig 
"Konsertinaspeler",  waar  die  figuur  beweeg  tussen  hemel  en  'n  agterplaas 
vol  varkvoer. 

Die  beelde  dwarsdeur  die  bundel  kom  keer  op  keer  weer  uit  by  die  klank,  die 
woord  en  die  boom,  byvoorbeeld  die  klankbeelde  van  die  klok,  die  oor,  mu- 
sikante,  eggo,  klankleer,  ens.  By  die  klankbeelde  hoort  die  speel  met  en  toe- 
spelinge  op  name  in  "Stamboom".  Dit  is  nie  verniet  nie  dat  dit  hier  om 
digters  gaan,  want  as  Van  Rensburg  oor  Ingrid  Jonker  skryf  in  "Drieanker- 
baai,  19  Julie  1965",  speel  hy  met  Jonker  se  eie  woorde  op  'n  interessante 
manier.  Die  klank  as  tema  én  as  saak  is  botoon  in  Van  Rensburg  se  debuut. 
Die  boombeelde  is  veral:  stam,  tak(ke),  enkeldoring,  hout,  mik  (ook  vir  die 
vroulike  geslagsorgaan),  boomskraap  (wat  'n  meerduidigheid  kry),  stam- 
boom,  pen  (boompen  skryfpen),  die  kloof  van  klank  (soos  van  hout),  hoog 
in  die  takke  wees,  staalboom,  takhang.  Oral  keer  die  boombeeld  terug,  by- 
voorbeeld  in  "Nagwoorde",  waar  aan  die  vrou  gesê  word:  "Vir  jou  wil  ek  op 
my  toontoppe  staan/  en  'n  stok  in  die  oog  van  die  son  steek"  (ek  kursiveer) 
— die  son  is  dalk  ook  hier  'n  vrug  van  'n  boom.  Die  onvoorspelbare  word 
naderhand  egter  al  te  voorspelbaar. 

Van  Rensburg  het  'n  sin  vir  ordening,  nie  net  sover  dit  die  samegroepering 
van  die  gedigte  in  die  onderafdelings  en  sover  dit  die  totale  bundelsamestel- 
ling  betref  nie  — die  sin  vir  ordening  en  vir  die  gekonstrueerde  eenheid  blyk 
uit  die  versvorm  self,  soos  dit  in  die  gedigte  voorkom.  Mens  kan  dit  verwag 
by  'n  digter  wat  die  skepping  self  beskryf  in  sy  gedigte,  byvoorbeeld  "Die 
woord,  die  prys",  met  sy  beeld  van  die  "winkels  nuwe  sterre"  in  die  hemel. 
Sy  sin  vir  skeppingsaktiwiteit  hang  saam  met  sy  wil  tot  ordening  — die 
skeppingsaktiwiteit  van  die  sintuie,  of  van  die  brein,  die  brein  van  "Blinde" 
wat  braille  lees,  wat  dit  wat  hy  deur  sy  tas-lees  ervaar  tot  gehoor  maak,  en 
van  laasgenoemde  maak  hy  weer  'n  prentjie  in  die  brein.  In  "Oor"  gaan  dit 
wéér  oor  die  klank  wat  deur  die  oor  na  die  grysstof  in  die  brein  oorgedra 
word. 

Verskeie  terme  en  beelde  wys  op  Van  Rensburg  se  behoefte  aan  ordening. 
Die  gedig  "Snoeityd"  in  sy  geheel  wys  hierop,  maar  binne  hierdie  gedig  wys 
ook  'n  woord  soos  "beheer"  daarop,  of  die  slot,  waar  God  gevra  word  om 

reg  te  rangskik,  te  balanseer  en  die  waterlote  weg  te  sny.  "Slagwerk”  is  ver- 
want  aan  "Snoeityd"  met  sy  slot:  "moenie  oordaad  pleeg  nie:/  die  balans 
moet  tref".  In  'n  derde  gedig,  "Oor",  gaan  dit  om  "beheerste  ewewig"  en 
"balans".  Ten  slotte  is  daar  "Solusklankman"  waar  die  oor  sy  sinjale  na  die 
brein  oordra.  Dit  is  wat  op  sy  beste  in  Van  Rensburg  se  gedigte  gebeur:  dat 
die  taalklank  en  die  semantiese  waarde  van  die  woord  kommunikatief  ge- 
bind  word.  Ook  die  visuele  se  oorgaan  in  die  intellektuele  word  beskryf  in 
die  verrassende  "TV-kleure”. 

Met  die  woordklank  as  uitgangspunt  kom  Van  Rensburg  dikwels  uit  by  die 
semantiese  vermenigvuldiging  van  die  taal,  byvoorbeeld  die  titel  "Jag  se 
ure",  wat  deur  die  beelde  in  die  gedig  "jagse"  in  die  sin  van  die  seksuele  be- 
geerte  word.  In  "Mikrofoon"  kry  die  uitsaai  van  die  klankoes  oor  die  land  'n 
dubbele  betekenis  van  saad  saai  en  oor  die  radio  uitsaai. 

In  verskeie  gevalle  voel  mens  dat  die  eksploiteer  van  die  klank  as  simbool 
deur  Van  Rensburg  te  ver  gevoer  word,  ook  in  die  versklank  sélf,  byvoor- 
beeld  in  enkele  gevalle  in  die  rym  (die  "windewyk"  en  "pryk"  van  "Woord- 
boom  I",  die  "naelstringkoord"/  "Woord"  en  "geskei"/  "melkwegry"  van 
"Die  Woord,  die  prys").  Te  veel  holle  klinkklank  word  dit  byvoorbeeld  ook 
in  "Woorddronk",  en  in  onder  andere  die  vers  "heeldronk  halfdronk  nugter 
wakker  nagterwekker".  Die  klank  maak  die  beelde  in  die  slot  van  hierdie 
gedig  selfs  sinneloos. 

Die  grootste  gebrek  in  die  bundel  is  'n  oormaat  van  dieselfde  paar  sake.  Tog 
is  dit  'n  ryp  debuut,  van  iemand  wat  in  die  toekoms  in  'n  heeltemal  ander 
toonsleutel  sou  kon  skryf.  Ons  het  in  Klankmanwoordboom  'n  hele  aantal 
goeie  gedigte  wat  as  losstaande  gedigte,  uitgelig  uit  die  sterk  herhalings- 
patroon  van  die  reekse,  beïndruk. 


Van  Rooyen,  Piet:  Rondom  'n  boorvuur  (Tafelberg-Uitgewers,  1983). 

'n  Kwart  van  die  gedigte  in  hierdie  dun  bundeltjie  is  oorgeneem  uit  die  skry- 
wer  se  debuut  van  tien  jaar  gelede.  Dit  op  sigself  al  lyk  nie  baie  gunstig  nie, 
veral  omdat  die  debuut  nie  so  indrukwekkend  was  dat  van  daardie  gedigte 
in  'n  tweede  moet  oorgedra  word  nie.  Die  tweede  self  bring  nie  verrassings 
nie.  Slegs  hier  en  daar  kan  'n  gedig  uitgesonder  word,  soos  "Bakleiery", 
tussen  al  hierdie  dowwe  gedigte.  In  alle  erns:  dit  wil  voorkom  asof  Van 
Rooyen  met  sy  naïewe  toon  hom  eerder  moet  toelê  op  die  kinder-  of 
jeugdig.  Dus,  minder  pretensie  moet  hê. 


PU  virCHO 


T.T.  Cloete 


Van  populêre  roman  tot  literêre  teorie  tot  kabaret 


Marié  Heese:  Tyd  van  bes/íssing;  Perskor;  R9,95. 

Hierdie  roman  sou  geklassifiseer  kon  word  as  "middelmoot-letterkunde”. 
Dit  is  'n  boeiende  spanningsroman  wat  die  internasionale  politiek  as  basis 
betrek.  Dit  is  verfrissend  om  'n  keer  hoë  politici  as  karakters  in  'n  roman  te 
hê! 

Die  roman  werk  met  interessante  tydsverskuiwings  wat  meebring  dat  die 
eksterne  konflik  oorgedra  word  op  'n  innerlike  konflik  as  die  karakters  hulle 
eie  hede  en  verlede  in  reliëf  kry.  Met  hierdie  oorgang  en  met  die  slot  (wat  nie 
vooraf  vir  die  leser  vertel  moet  word  niel)  beweeg  Tyd  van  bes/issing  tog 
binne  die  literêre  kader.  Die  oorheersende  indruk  is  dié  van  'n  onderhou- 
dende  spanningsverhaal,  effens  versteur  deur  té  veel  geforseerde  situasies. 


Adriaan  Snyman:  Heuwe/  van  getuienis;  Tafelberg;  R13,50. 

Die  tema  van  die  verstrengeling  van  die  magte  van  goed  en  kwaad  is  so  oud 
soos  die  letterkunde  self.  Veral  sedert  Goethe  is  ook  die  tema  van  'n  Faust 
wat  sy  siel  aan  Satan  verkoop,  uit  talle  perspektiewe  in  die  letterkunde  en 
ander  kunsvorme  (veral  die  opera)  benader.  So  ook  is  die  Walpurgisnacht  in 
talle  vorme  herskep. 

Met  Heuwe/  van  getuienis  word  hierdie  drie  temas  saamgetrek  in  'n  moder- 
ne  Afrikaanse  roman.  Met  hierdie  benadering  is  daar  allermins  in  sigself  fout 
te  vind,  maar  in  Adriaan  Snyman  se  roman  gebeur  daar  net  té  veel  vir  die 
ruimte  wat  Jammerdal,  die  fiktiewe  "Brakfontein",  van  dié  roman,  kan  dra. 
Die  Katolieke  agtergrond  is  vreemd  in  'n  Suid-Afrikaanse  situasie,  die 
geografie  is  duidelik  nie-Suid-Afrikaans,  en  die  resultaat  hiervan  is  dat  dit 
hierdie  leser  heeltemal  onoortuig  gelaat  het  van  die  "titaniese  stryd"  tussen 
Satan  en  die  bokwagter  Christiaan.  Die  tematiese  gegewe  is  miskien  te 
groot  vir  die  vorm  waarin  dit  hier  Afrikaanse  gestalte  moet  kry. 

Miskien  bring  die  feit  dat  daar  soveel  groot  literêre  en  musikale  kunsuitinge 
van  hierdie  temas  bestaan,  'n  vooroordeel  wat  'n  mens  onbillik  beïnvloed  in 
jou  oordeel  oor  hierdie  boek.  Alhoewel  die  benadering  in  hierdie  roman  bui- 
tengewoon  oorspronklik  is,  was  my  ervaring  dat  die  ontsetting  van  die  ver- 
worde  karakters  en  die  magte  van  die  bose  telkens  tot  'n  soort  karikatuur 
ontwikkel  het.  Die  komiese  het  die  tragiese  te  sterk  oorheers  en  sodoende 
die  ewewig  versteur. 

Nietemin,  soos  die  stofomslag  dit  stel:  "(dit  is)  'n  brutale  boek  waarin  ver- 
borge  skakeringe  van  pyn,  verraad,  sonde  en  godsvreugde  oopgeskryf 
word".  Binne  hierdie  roman  gebeur  dit  in  'n  vorm  wat  van  Heuwei  van  ge- 
tuienis  'n  leesbare,  "middelmoot"-roman  maak,  vol  van  aardse  humor  en 

stuitighede.  En  in  die  slotgedeelte  waar  Christiaan  'n  soort  offerdood  sterf, 
verkry  die  roman  'n  flits  van  grootsheid  in  die  groteske  humor  en  die  oor- 
spronklikheid  van  die  toneel. 


P G Hendriks:  'n  Geboorte  en  'n  opstand;  Human  & Rousseau;  R11,50. 

Hendriks  se  familieroman  'n  Geboorte  en  'n  opstand  is  die  verhaal  van  die 
wel  en  wee  van  die  mense  van  Swaershoek  in  die  Waterberg-distrik  in  die 
Noord-Transvaal.  Die  middelpunt,  eerder  saamtrekpunt,  van  die  storie  is  die 
weduwee  Drieka  Prinsloo  van  die  plaas  Samekoms.  Naas  die  ontplooiing 
van  die  vertelling  oor  die  groep  karakters  van  die  omgewing  is  daar  ook  ver- 
wysings  na  die  politieke  woelinge  van  die  dertigerjare,  die  depressie,  die 
Ossewabrandwagbeweging  en  natuurlik  die  Tweede  Wêreldoorlog.  Ek  glo 
nie  dat  hierdie  verwysings  werklik  behoorlik  geïntegreer  word  met  die  ver- 
haal  van  die  afgesonderde  plek  en  sy  ewe  afgesonderde  mense  nie. 

Die  groepie  mense  se  lotgevalle  is  interessant,  maar  daar  is  weinig  sprake 
van  werklike  karakterontwikkeling  of  intense  belewenisse.  Talle  besonder- 
hede  bly  ook  deurentyd  op  die  periferie,  byvoorbeeld  die  rol  van  die  toor- 
dokter  en  sy  medisyne,  die  stadsperspektief  van  George  en  die  frustrasies 
van  die  onderwyser  Olivier  se  vrou.  Dis  wesenlik  'n  romantiese  boek  wat, 
glo  ek,  sonder  pretensie  'n  stukkie  streekliteratuur  wil  wees.  As  sodanig  is 
dit  'n  uiters  leesbare  verhaal  en  behoort  dit  'n  wye  leserspubliek  wat  bekoor 
word  deur  die  lotgevalle  van  ordinêre  mense,  in  dié  geval  die  mense  van  die 
dertigerjare  in  die  Noord-Transvaalse  platteland,  tevrede  te  stel.  Vir  my  is 
die  bekoring  van  die  boek  geleë  in  die  outydse  nostalgiese  toon  daarvan  en 
in  die  noukeurige  optekeninge  van  'n  verbygegane  en  aardse  leefwyse. 
Nêrens  egter  is  daar  die  wrange  humor,  die  meedoënlose  ironie  en  die  aan- 
grypende  menslikheid  van  die  Bosveld-stories  van  Herman  Charles  Bosman 
nie. 


Prof  P S Dreyer  (red.)  Objek  en  metode  in  die  geesteswetenskappe;  Uni- 
versiteit  van  Pretoria;  Prys  onvermeld. 

Hierdie  bundel  bevat  'n  tiental  interessante  lesings  wat  in  1981  aangebied  is 
in  die  Fakulteit  Lettere  en  Wysbegeerte  aan  die  Universiteit  van  Pretoria. 
Die  Universiteit  het  ook  die  publikasie  moontlik  gemaak.  Dit  lyk  na  'n  baie 
goeie  voorbeeld  in  die  finansieel  droë  tyd  waarin  publikasie-moontlikhede 
vir  geesteswetenskaplikes  benouend  min  geword  het. 

Dit  is  jammer  dat  by  die  redigering  van  hierdie  bundel  dit  nie  moontlik  was 
om  sekere  lastige  oorvleuelings  te  kon  uithaal  nie.  Heelwat  van  die  skrywers 
(referente)  verwys  na  byvoorbeeld  dieselfde  aspekte  van  die  hermeneutiek, 
die  meeste  vind  dit  nodig  om  verskoning  te  maak  dat  hulle  so  min  kan  sê 

vanweë  die  gebrek  aan  tyd/ruimte,  en  te  dikwels  word  wesenlik  dieselfde 
bronne  aangehaal.  Terloops,  die  gebruik  van  feitlik  alle  geesteswetenskapli- 
kes  (nie  net  hierdie  groepie  deelnemers  nie)  om  so  uitvoerig  te  steun  op  ge- 
publiseerde  bronne  ter  motivering  van  hulle  standpunt,  word  tog  erg  ver- 
velig.  Hoekom  nie  'n  bietjie  meer  avontuurlustig  wees  en  selfs  afwykend 
oorspronklike  standpunte  brutaal  stel  nie? 

Naas  die  verveling  van  hierdie  tipiese  dor  akademiese  gebruik  van  bronne- 
verwysing  op  bronne-verwysing,  bevat  hierdie  bundel  uiters  lesenswaardige 
en  insigryke  stukke.  Trouens,  deur  my  leke-oog  lyk  dit  of  daar  nie  'n  enkele 
bydrae  is  wat  nie  op  peil  is  nie.  Met  die  klem  deurgaans  op  die  interpretasie- 
moontlikhede  wat  die  ervaring  van  elke  mens  binne  'n  bepaalde  terrein  ont- 
sluit,  gee  hierdie  bundel  aan  die  geesteswetenskappe  'n  regmatige  plek 
binne  die  wetenskaplike  dinamiek  van  ons  tyd.  Samevattend  van  die  aard 
en  gees  van  die  bydraes,  is  die  volgende  aanhaling  uit  die  stuk  van  M J 
Schoeman:  "Daar  is  in  iedere  egte  uitdrukking  van  lewenssin  'n  dinamiese 
toekomsgerigtheid  wat  heenwys  na  'n  nimmereindigende  interpretasie- 
geskiedenis.  Die  sin  is  dus  nêrens  ooit  afgesluit  nie.  Telkens  ontlok  dit  nuwe 
interpretasies"  (bl.  12). 

Naas  die  inleidende  stuk  van  Schoeman  en  die  afsluitende  stuk  van  P S 
Dreyer,  is  daar  opstelle  oor  die  objek  en  metode  wat  die  volgende  fasette 
van  die  geesteswetenskappe  betrek:  die  letterkunde  (A  P Grové),  die 
literatuurwetenskap  (Elsa  Nolte),  antieke  Griekse  studies  (J  P Louw),  sosio- 
logie  (J  S Oosthuizen),  volkekunde  (R  D Coertze),  beeldende  kunste  (N  0 
Roos),  die  regswetenskap  (J  V van  der  Westhuizen),  en  Bybelse  teologie  (G 
M M Pelser).  Dit  is  jammer  dat  die  wiskunde  en  die  taalkunde  ontbreek. 
Uit  my  eie  belangstelling  en  agtergrond  is  die  bydrae  van  A P Grové  dié  een 
wat  ek  miskien  die  beste  kan  beoordeel.  Op  sy  kenmerkend  vlot  manier  sen- 
treer  Grové  sy  benadering  om  'n  bepaalde  literêre  probleem:  die  rol  van  'n 
oerteks  wanneer  die  teks  so  'n  verwysing  suggereer.  Aan  die  hand  van  'n 
vyftal  gedigte  uit  Tristia  van  N P van  Wyk  Louw  behandel  Grové  hierdie 
vraag.  Hy  bespreek  naamlik  in  hoe  'n  mate  kennis  van  Alexander  Fadejef  se 
roman  De  jonge  garde  (uit  Russies  vertaal  deur  D en  L Teixeira  de  Mattos) 
werklik  verhelderend  werk  vir  die  "sub-reeks"  XXXIII  tot  XXXVII  in  Tristia. 
Grové  se  bespreking  is  in  sigself  uiters  verhelderend,  in  teoretiese  sin  en  as 
voorbeeld  van  'n  praktiese  teks-interpretasie.  Sy  bespreking  bevestig  sy  eie 
uitgangspunt  aan  die  begin  van  sy  opstel:  "Die  literatuurwetenskap  is  nou 
eenmaal  sekondêr  van  aard,  'n  dienswetenskap  wat  los  van  die  skeppende 
literatuur  tot  steriliteit  gedoem  is"  (bl.  25).  Uit  die  geheel  van  hierdie  bundel 
kom  dieselfde  gedagte  ook  in  ander  vorme  na  vore:  die  geesteswetenskap- 
pe  is  dienswetenskappe  wat  los  van  die  wispelturigheid  van  menswees  "tot 
steriliteit  gedoem  is".  Daarom  ook  mý  versugting  om  minder  woord-aanha- 
lings  en  meer  avontuurlustigheid  by  die  beoefening  van  die  geestes- 
wetenskappe,  d.w.s.  indien  'n  mens  werklik  die  feitlik  fisieke  begrip  weten- 
skap  kan  jukstaponeer  met  die  abstrakte  gees.  Objek  en  metode  in  die  gees- 

teswetenskappe  is  'n  nuttige,  tydige  en  welkome  publikasie. 


Louis  Eksteen  en  Réna  Pretorius  (redakteurs):  Afrikaans:  Objek  en 
Metode;  J L van  Schaik;  R8,75. 

Afrikaans:  Objek  en  Metode  is  'n  bundeling  van  referate  wat  gelewer  is  by 
'n  vakkongres  oor  Afrikaans  op  8 en  9 September  1982  aan  die  Universiteit 
van  Pretoria.  Dié  Universiteit  het  ook  geldelike  steun  verleen  aan  hierdie 
keurige  publikasie. 

Die  inhoud  is  wesenlik  verdeel  in  twee  afdelings,  met  deel  een  saamgestel 
uit  stukke  oor  die  Afrikaanse  en  Algemene  Taalwetenskap,  deel  twee  oor 
Afrikaanse  poësie,  drama  en  prosa.  Dit  is  jammer  dat  die  geheel  effe 
hibridies  aandoen.  Daar  is  sewe  stukke  wat  oor  die  Taalkunde  as  sodanig 
handel,  een  oor  die  ontmoetpunt  tussen  Taal-  en  Letterkunde,  en  vier  wat 
die  Letterkunde  betrek.  Hierdie  indeling  is  'n  bietjie  ongelyk  met  te  veel  klem 
op  die  taalkundige  aspekte.  Die  ander  steurende  faset  van  die  samestelling, 
is  dat  vier  van  die  referate  uit  deel  een  'n  duidelike  didaktiese  uitgangspunt 
het,  te  wete  die  onderrig  van  taalkundige  onderwerpe  aan  voorgraadse 
studente,  terwyl  een  referaat  gewy  word  aan  die  teorieë  van  Chomsky,  nog 
'n  ander  handel  oor  die  Gemeenskapsgrammatika  en  terwyl  die  literêre 
studies  elkeen  'n  eie  rigting  inslaan.  'n  Groter  eenheid  in  die  benadering  sou 
hierdie  bundel  beter  tot  sy  reg  laat  kom  het. 

R P Botha  se  bydrae  oor  die  idees  van  Chomsky  getuig  van  'n  deeglike  teo- 
retiese  fundering  en  van  'n  omvangryke  kennis  van  dié  bepaalde  teoretiese 
uitgangspunt.  Daarnaas  kom  D P Wissing  se  stuk  oor  die  onderrig  van 
Fonetiek  en  Fonologie  té  kursories  voor,  as  't  ware  te  "haastig".  Die  res  van 
die  taalkundige  bydraes  het  elkeen  heelwat  wetenswaardig  te  sê,  maar  veral 
die  referaat  van  V N Webb  oor  die  Gemeenskapsgrammatika  het  vir  hierdie 
leser  heelwat  nuwe  perspektiewe  geopen  op  die  samehang  tussen  taal- 
kunde  enersyds  en  menslike  begrip  tussen  sosiale  groeperings  in  Suid- 
Afrika  andersyds.  Daar  is  skeptici  wat  dikwels  vra  wat  die  doel  van  teore- 
tiese  taalkennis  tog  kan  wees.  Met  Webb  se  stuk  is  daar  'n  sinvolle  ant- 
woord  voor  die  hand. 

In  'n  opstel  oor  die  verhouding  tussen  Taalwetenskap  en  Letterkunde  werk 
H Ohloff  met  'n  baie  sinryke  uitgangspunt,  naamlik  dat  die  gebruikmaking 
van  taalkundige  insigte  "die  literatuuronderrig  net  ten  goede  kan  kom".  Hy 
illustreer  sy  uitgangspunt  doeltreffend  aan  die  hand  van  'n  gedig  van  Lina 
Spies.  Ter  afsluiting  maak  hy  'n  paar  voorstelle  oor  die  nouer  skakeling 
tussen  Taalwetenskap  en  Letterkunde,  waaronder  die  volgende:  "Moet 
daar  nie  'n  inter-dissiplinêre  element  (Letterkunde,  Taalwetenskap)  in  die 
Afrikaanse  kursus  ingebou  word  nie?"  Persoonlik  weet  ek  nie  wat  presies 
by  die  Universiteit  van  Pretoria  of  by  ander  Suid-Afrikaanse  universiteite  ge- 
beur  nie,  maar  ek  wil  wel  antwoord  op  Ohloff  se  vraag:  Daar  bestaan  so  'n 

dissipline  by  etlike  oorsese  universiteite  en  ook  in  die  Departement  Afri- 
kaans  en  Nederlands  aan  die  Universiteit  van  Kaapstad,  te  wete  die  Literêre 
Semantiek.  By  Kaapstad  word  dit  trouens  al  jare  lank  bedryf.  Vir  my  lyk  dit 
eerder  of  die  behoefte  sterker  is  dat  die  anachronisme  van  Taal-  en  Letter- 
kunde  as  totaal  aparte  dissiplines,  gerus  nou  maar  kan  verdwyn. 

In  deel  twee  is  al  vier  die  bydraes  van  besondere  gehalte.  A P Grové  lei  op- 
nuut  die  aandag  na  die  teks  as  die  middelpunt  van  die  literatuurstudie,  nie 
die  skrywer  en  ook  nie  die  leser  is  so  sentraal  nie.  Aan  die  hand  van  drie  kort 
tekste  (twee  van  N P van  Wyk  Louw  en  een  van  Jan  van  Melle)  bewys  hy  in 
die  praktyk  dat  "die  literatuur  primêr  (is),  terwyl  die  literatuurwetenskap  op 
sy  beste  'n  dienende  funksie  kan  hê". 

Lina  Spies  skryf  (eerder  praat)  onderhoudend  oor  die  rol  van  die  biografiese 
in  die  jongste  Afrikaanse  digkuns,  terwyl  Réna  Pretorius  'n  insiggewende 
ekskursie  onderneem  in  ,die  teorieë  van  dramateks-interpretasies  aan  die 
hand  van  Henriëtte  Grové  se  hoorspel  Ontmoeting  by  Dwaaldrif.  Pretorius 
se  bydrae  is  allerweë  'n  belangrike  literêr-teoretiese  studie,  veral  aangesien 
die  hoorspel  'n  hele  arsenaal  van  teoretiese  probleme  aanbied  aan  die 
literatuur-ondersoeker. 

Die  bundel  sluit  met  'n  dinamiese  én  vermaaklike  bydrae  van  Etienne 
Leroux:  "Die  stand  van  die  Afrikaanse  roman".  Maar,  vertrek  hy:  "Ek  ken 
nie  vandag  die  stand  van  die  Afrikaanse  roman  nie",  en  later:  "Ek  het  ge- 
vind  dat  ek  vir  heelwat  jare  nie  meer  romans  lees  nie.  Ek  lees  dikwels  wat 
oor  romans  geskryf  word,  maar  ek  lees  nie  die  romans  nie".  Vir  sowel  die 
organiseerders  van  die  kongres  as  die  samestellers  van  die  bundel  was  dit  'n 
vonds  om  hierdie  doyen  van  die  Afrikaanse  prosa  met  sy  aweregse  humor 
en  vlymskerpe  insigte  as  klimaks  te  bêre. 


Aucamp,  Hennie:  Woorde  wat  wond;  Tafelberg;  R15,00. 

Die  sub-titel  van  hierdie  bundel  is  "geleentheidstukke  oor  randkultuur".  Dié 
randkultuur  sluit  in  kabaret,  die  liedjie,  die  liriek,  posters  en  graffiti, 
pop/beatnik.  In  baie  opsigte  is  dit  'n  "anderste"  soort  letterkunde-bundel 
as  die  bekende  bundel  literêre  essays. 

Die  groot  wins  van  hierdie  bundel  is  juis  die  feit  dat  dit  'n  hele  aantal  vorme 
bespreek,  merendeels  eietyds,  wat  aanspraak  maak  op  literêre  erkenning.  In 
'n  hoë  mate  is  hierdie  aanspraak  heeltemal  geregverdig.  Soos  Aucamp  dit  in 
sy  voorwoord  stel,  is  die  doel  van  die  bundel  om  die  randterreine  te  verken 
omdat  "ons  tradisionele  opvattings  omtrent  kuituur  en  Hteratuur  vinnig 
besig  is  om  te  eng  te  word  vir  al  die  twintigste-eeuse  geestesuitinge  om 
ons".  Met  die  verkenning  vorder  Aucamp  'n  hele  ent  en  lewer  hy  met 
Woorde  wat  wond  'n  belangrike  en  beduidende  bydrae  tot  die  literêre  teorie 
en  glossarium.  Of  die  meeste  van  hierdie  uitinge  reeds  in  Afrikaans  binne  'n 
kunskader  'n  plek  kan  kry,  bly  in  sekere  opsigte  nog  'n  half-beantwoorde 
vraag. 

Hiermee  bedoel  ek  nie  dat  Aucamp  nie  oortuigende  argumentasie  lewer  oor 
die  betrokke  vorme  nie.  Maar  om  definisies  en  metodes  te  kan  vind  om  die 
begrip  Hteratuur  te  verruim,  lyk  dit  my  noodsaaklik  om  heelwat  dieper  teo- 
reties  te  werk  te  gaan  as  wat  Aucamp  in  die  meeste  van  sy  stukke  binne  die 
raamwerk  van  hierdie  bundel  kan  doen.  Die  begrip  poësie  sal  'n  dimensie 
moet  bykry  wat  plek  géé  aan  'n  liriek  of  'n  kabaretteks.  Gestel  die  literêre 
teoretikus  argumenteer  dat  bepaalde  uitinge  van  implikasie(s)  binne  bepaal- 
de  tekstuele  verhoudinge  noodsaak  is  vir  die  feit  van  poësie,  dan  sou  hierdie 
denklyn  sodanig  ontwikkel  moet  word  dat  byvoorbeeld  'n  kabaretteks  binne 
dié  definisie  tereg  sou  kon  kom.  Ek  het  dus  'n  bietjie  moeilikheid  met 
Aucamp  se  teoretiese  uitgangspunt(e). 

Ek  het  egter  geen  probleem  om  ruim  waardering  te  hê  vir  die  gemaklike, 
boeiende  en  insigryke  manier  waarop  hy  'n  hele  nuwe  "literêre  veld"  inlei 
nie.  Sommige  stukke  is  effe  kursories  (bv.  "Die  nuwe  volksmens:  Boerneef 
se  beatnik-gedigte"),  sommige  uitsprake  miskien  'n  bietjie  haastig  (bv.  dié 
oor  Etienne  Leroux  op  bl.  91  en  92),  soms  is  die  inhoud  aan  die  vlakkerige 
kant  (bv.  dié  oor  Eartha  Kitt)  en  in  'n  enkele  geval  kan  daar  sterk  interpre- 
tasie-verskille  ontstaan  (bv.  sy  lesing  van  D J Opperman  se  "Ruimtesen- 
trum,  Houston").  Dié  besware,  soos  alle  besware  in  'n  resensie,  hang  in  'n 
hoë  mate  af  van  die  betrokke  resensent/leser  se  instellingshoek. 
Voortreflik  is  die  stuk  oor  "Kabaret  en  liriek",  die  een  oor  "Die  vertolker  van 
ligte  musiek"  met  die  ruim  Europese  verwysingsveld,  die  waardevolle  stuk 
oor  posters  en  graffiti  en  die  ontleding  van  die  begrip  "camp".  En  daarmee 
is  die  lys  van  "goeie  hoedanighede"  nie  afgesluit  nie. 

Hennie  Aucamp  het  met  sy  eie  verskeidenheid  tekste  vir  kabaret  en  sy  on- 
langse  "cocktail-verse"  'n  hele  nuwe  wêreld  vir  en  binne  die  Afrikaanse 
letterkunde  geskep.  Met  hierdie  bundel  maak  hy  ook  'n  uiters  belangrike 
"laboratorium"-bydrae  tot  hierdie  geestesuitinge  van  die  moderne  mens. 
Maar  die  bundel  word  ook  'n  soort  inventaris  van  die  belangrikste  bydraers 
tot  aspekte  van  die  randkultuur  in  Afrikaans:  Koos  du  Plessis,  Anton 
Goosen,  David  Kramer ...  Ook  wys  dit  op  die  samehang  van  die  Afrikaanse 
ekwivalente  met  groot  Europese  en  Amerikaanse  name:  Marlene  Dietrich, 
Eartha  Kitt,  Gisela  May,  Edith  Piaf  ... 

Besonder  belangrik  is  Aucamp  se  verwysings  na  die  humor  by  N P van  Wyk 
Louw,  A G Visser,  D J Opperman  en  Boerneef.  Dit  is  hoog  tyd  dat  die  soort 
Afrikaanse  humor  wat  baie  sterk  in  die  beste  Afrikaanse  letterkunde  be- 
staan,  in  die  regte  perspektief  geplaas  word.  Hierdie  aardse  humor  is  trou- 
ens  'n  baie  unieke  verskynsel  in  die  Afrikaanse  literatuur,  en  behoort  al  hoe 
meer  'n  evaluerende  kwaliteit  te  verkry. 

Woorde  wat  wond  verrig,  vir  Afrikaans,  baanbrekende  werk. 

Universiteit  van  Kaapstad  Henning  Snyman 

DIE  NUWE  GROOT  VERSEBOEK 


Opperman,  D J.  red.  1983.  Groot  Verseboek.  Kaapstad:  Tafelberg.  9de 
uitg.  versorg  deur  André  P.  Brink.  R17,50. 

Opgewonde  pluk  ek  die  pakkie  oop  en  haal  die  nuwe  Groot  Verseboek  te- 
voorskyn.  Rooi  en  behoorlik  groot  dié  keer.  As  genegeerde  digter  begin  ek 
hierdie  resensie.  Onerken.  Onopgeneem.  Stilgemaak.  Gesensor. 
Barometer  van  die  Afrikaanse  poësie.  Die  moolste  Afrikaanse  verse.  Ga  en 
ga.  Die  statistieke  is  oorweldigend.  Sewehonderd  en  twee  bladsye.  Agt- 
honderd  en  negentig  gedigte.  Honderd  en  veertien  digters.  Vyf-en-twintig 
debute.  Wie  wis  dat  Afrika  suffel  digters  had.  Almal  is  daar.  Anette  Sny- 
man.  Johann  de  Lange.  Peter  Snyders.  Arme  Theunis  Engelbrecht.  Van 
Sheila  Cussons  vyf-en-veertig  gedigte,  die  een  maar  soos  die  ander.  Van 
T.T.  Cloete  negentien.  Meer  van  Van  Wyk  Louw,  Uys  Krige,  W.E.G.  Louw, 
D.J.  Opperman,  Elisabeth  Eybers,  Ernstvan  Heerden,  S.J.  Pretorius.  Enso- 
voorts.  Ensovoorts.  En  van  my  niks.  Nie  eers  een  van  die  vier  gediggies  wat 
in  die  vyf  kolomsentimeter  in  Rapport  darem  min  of  meer  eervol  vermeld  is 
nie.  Dus  is  ek  nou  letterlik  digter  van  die  stilte. 

Ja,  die  ou  ringkoppe  het  nog  die  hef  in  die  hande,  dink  ek  dan.  Hulle  dink 
nog  mens  kan  vandag  nog  mooi  berymde  gedigte  skryf,  skoon  van  vorm  en 
sintaksis.  Kranksinnig.  En  ek  droom  van  'n  herwaardering,  later,  na  my  on- 
tydige  dood  veroorsaak  deur  miskenning.  Herdrukke  van  my  (helaas)  enig- 
ste  bundel.  Mal  pryse  wat  vir  die  (helaas)  bitter  klein  oplaag  van  die  eerste 
druk  betaal  word.  Die  wiel  sal  draai.  Die  meule  sal  maal.  En  ek  plak  die  dinge 
vererg  iewers  op  'n  rak. 

Op  'n  dag  wil  ek  weer  'n  gedig  aanhaal,  en  begin  blaai  in  die  Rooi  Monstro- 
siteit.  Soos  in  alle  bloemlesings  kom  die  individuele  gedig  nie  tot  sy  reg  nie. 
Tog  kom  ek  op  die  een  ou  bekende  gedig  na  die  ander  af.  Voorheen  moes 
ek  tevergeefs  in  Groot  Verseboek  soek  na  "Die  slamaaierwinkel".  Tristia 
word  veel  beter  verteenwoordig,  o.a.  deur  die  onvergelyklike  "Groet  in 
bruin".  Dis  maar  een  van  die  "mooiste  gedigte  in  Afrikaans"  wat  in  vorige 
uitgawes  ontbreek  het.  Ander  belangrike  Tr/sf/a-gedigte  wat  nou  plek  kry,  is 
o.a.  "Ex  unguine  leonem",  "Karoo-dorp:  someraand"  en  "Dood  van  die 
Heilige  Biblis". 

(Amper  wil  ek  toe  met  'n  dekonstruksie  van  die  amptelike  Afrikaanse 
poësietradisie  begin.  Hoe  sou  'n  nie-amptelike  geskiedenis  van  die  Afrikaan- 
se  poësie  lyk?  Watter  gedigte  word  uitgeskakel,  sekondêr  geag,  sodat 
ander  wel  opgeneem  kan  word?  Op  watter  duister  dryf  die  veer  van  die 
amptelike  tradisie,  soos  Van  Wyk  Louw  dalk  sou  vra?  Sal  ons  S.  Ignatius 
Mocke  uitroep  tot  presidentsdigter?  Dié  saak  moet  ondersoek  word.) 

Soos  in  alle  bloemlesings  kom  party  digters  nie  tot  hul  reg  nie.  Van  Wyk 
Louw  stellig  nie.  Opperman  en  Breytenbach  beslis  nie.  Die  grootste  pro- 
bleem  van  enige  bloemlesing  is  egter  dat  die  gedigte  in  'n  vreemde  konteks 

plaas.  "Groet  in  bruin"  mis  byvoorbeeld  die  konteks  van  die  ander  gedigte 
oor  vroue  en  metafisika  uit  die  tweede  afdeling  van  Tristia.  Dit  bly  darem  'n 
eienaardige  gedagte  van  Van  Wyk  Louw,  dié  dat  vroue  nie  eintlik  metafisies 
ingestel  is  nie,  maar  aards  en  in  'n  sekere  sin  "onheilig"  bly. 

Die  vreemde  konteks  (natuurlik  kan  'n  gedig  in  énige  konteks  aangehaal 
word)  benadeel  soms  die  begrip  van  'n  gedig.  Slegter  as  "Groet  in  bruin" 
kom  'n  gedig  soos  "Afwesige"  van  I.L.  de  Villiers  daarvan.  (Die  leser  sal 
verskoon  dat  ek  nie  bladsynommers  gee  nie:  die  nuwe  Groot  Verseboek  het 
drie  uitstekende  registers  om  die  leser  te  help:  Digters  se  name,  Gedigte  se 
titels,  Eerste  reëls.)  Dit  word  amper  onverstaanbaar  sonder  die  konteks  van 
Leviet  en  vreemdeHng. 

Dit  is  merkwaardig,  trouens,  hoe  sterk  Christus  nog  figureer  in  die  moderne 
Afrikaanse  poësie,  wat  langsamerhand  'n  sekulêre  en  selfs  anti-Christelike 
gedaante  aanneem.  Veral  word  Christus  uit  ander,  menslike  perspektiewe 
bekyk.  Dit  wissel  van  die  ligtelik  bestraffende  toon  waarmee  Lina  Spies  vir 
Christus  aan  die  woord  stel  ("Spreek  Jesus  van  Nasaret")  tot  by  die 
ironiese  kommentaar  van  omstanders  op  die  lot  van  'n  hedendaagse 
"Djiesus"  by  Peter  Snyders.  Snyders  skryf  byvoorbeeld: 

Jaa, 

dis  nog  altyd  dieselfde  Djiesus 

wat  soe  tjank 

as  hy  soe  deerie  Vrygrond  loep 

of  byrie  Crossroads  staan. 

Hier  bewerkstellig  hy  'n  gelukkige  saamval  van  motiewe  (die  kruis,  die  kruis- 
pad  en  Crossroads). 

'n  Ander  gedaante  neem  Christus  aan  in  "Die  twaalfde  was  'n  ametis"  van 
Rosa  Keet.  Hier  word  die  Christuskind  gebruik  as  beeld  van  'n  "eersteling" 
wat  wreed  versnipper  word.  Sensuur  is  hier  duidelik  'n  soort  heiligskennis; 
kritiek  stellig  ook.  Ook  Jeanette  Ferreira  lê  'n  verband  tussen  Christus  en 
skryf  in  "Skrywer  bpk".  Dié  gedig  is  m.i.  'n  redelik  geslaagde  transponering 
na  die  moderne  idioom.  Die  slotstrofe,  en  die  titel,  sit  mens  ook  aan  die  dink 
oor  die  beperktheid  van  die  digterlike  woord. 

Die  gebrekkigheid  en  betreklikheid  van  die  digter  se  woorde  is  'n  belangrike 
tema  in  die  moderne  Afrikaanse  poësie  en  word  dikwels  in  beelde  van  stilte 
en  leegheid  uitgedruk.  "Haa  die  stilte  oooo"  het  Breytenbach  destyds  al 
gesug  en  self  'n  gedig  vol  stilte  geskryf:  die  anti-gedig  nr.  30  in  Met  ander 
woorde  wat  leeg  is,  net  uit  wit  bestaan.  By  Casper  Schmidt,  by  wie  ons  in 
die  nuwe  Groot  Verseboek  ook  manifestasies  van  die  stilte  kry,  bestaan 
"Sappho:  papirus-fragmente"  feitlik  meer  uit  "oop  plekke"  as  uit  woorde, 
en  dan  ook  nog  woorde  soos  swyg  of  frases  soos  "hier  iewers  hou  spraak 
op,  en  misterie/  neem  oor".  Jaap  Steyn  se  gedig  "Tussen  ons  die  stilte  I" 
herinner  baie  aan  die  Groot  Niet  van  Breytenbach,  omdat  dit  vol  beelde  is 


104 


wat  die  leegheid  wil  konkretiseer.  André  le  Roux  het  in  "Struisbaai-blues” 
te  kampe  met  "desembermaand  se  stilte".  Selfs  by  T.T.  Cloete,  wie  se 
poësie  geweldig  vol  geluidsindrukke  is,  slaan  die  stilte  uit.  In  "Marilyn 
Monroe  foto  in  blou"  word  gesê  die  "deurgefluisterde  skoot"  praat  "deur 
die  volstrekte  stilte  heen"  — ook  'n  soort  /yfspraak:  'n  oordonderende  teen- 
woordigheid  geteken  in  wat  eintlik  dubbel  afwesig  is:  'n  gedig  oor  'n  foto 
van  'n  reeds-gestorwene.  Maar  Cloete  is  ook  die  digter  wat  deur  sy  veel- 
geroemde  spasies  die  wit,  die  stilte  opvallend  laat  meespreek  in  die  gedig. 
Dit  is  in  dié  trant  dat  Lucas  Malan  die  dilemma  van  die  digter  formuleer  in 
"Spraakverbruik".  Daarin  wil  hy  "slu  kommunikeer"  en: 

selfs  met  stiltes  en  hiaat  'n  kodetaal 

vir  óns  gestremdheid  formuleer 

waarvolgens  "ja"  bes  moontlik  dui  op  "nee"  ... 

Dit  is  die  "van  woorde  dyke  teen  die  stilte  bou"  waarvan  Breytenbach  in 
/Vletander  woorde:  vrugte  van  die  droom  van  sti/te  praat.  Die  poësie  dryf  op 
die  stilte;  dit  is  sy  parergon  en  sy  inkonting  (soos  Derrida  dalk  sou  sê). 
Miskien  staan  daar  dus  tog  'n  gedig  van  my,  troos  ek  myself.  Ek  eis  'n  stuk- 
kie  wit/stilte  vir  my  op  êrens  tussen  "Vooruitgang"  en  "Hond  van  God" 
van  Hewitt  Visser  of  "Aardlief"  van  Johann  de  Lange  en  plaas  daar  hiermee 
'n  titellose  gedig  van  my  met  as  inhoud:  stilte.  'n  Digter  van  die  stilte  kan  nie 
meer  stilgemaak  word  nie. 

Met  dié  woord  wil  ek  in  en  oor  Groot  Verseboek  verder  swyg. 

P.U.  vir  C.H.O.  Hein  Viljoen 

Dramas  1983 


M.C.  Botha:  Skaak.  Human  & Rousseau,  Kaapstad,  1983. 

Skaak  is  'n  verwerking  van  die  kortverhaal  "Die  einde  van  'n  kluisenaar  se 
lewe".  'n  Vergelykende  studie  behoort  aan  die  lig  te  bring  in  watter  mate  die 
skrywer  daarin  geslaag  het  om  min  of  meer  dieselfde  storie-gegewe  van  'n 
prosawerk  oor  te  plaas  na  die  drama.  By  nadere  ondersoek  is  my  oordeel 
hieroor  gunstig.  In  hierdie  bespreking  kan  slegs  enkele  aspekte  betrek  word, 
waarmee  ek  dan  ook  tot  'n  waardeskatting  van  die  drama  wil  kom. 

Deur  te  begin  met  'n  brief  wat  die  Man  (Gustav)  so  pas  vir  sy  suster  geskryf 
het,  wat  hy  besig  is  om  vir  homself  hardop  te  lees,  word  'n  magdom  agter- 
grondsinformasie  betreffende  homself  op  'n  indirekte  wyse  aan  die  lig  ge- 
bring.  In  die  beginstadium  van  die  handelingsverloop  hinder  hierdie  metode 
van  eksposisie  nie  juis  nie,  want  die  voorleessituasie  (hoewel  'n  bietjie  lank) 
is  geloofwaardig  en  behoort  die  leser/toeskouer  se  nuuskierigheid  te  prik- 
kel.  As  daar  egter  veel  later  in  die  tweede  toneel  van  die  derde  bedryf  weer 
van  hierdie  metode  gebruik  gemaak  word,  waardeur  Gustav  se  dieper  dryf- 
vere  aan  die  Vrou  (Aztrid)  geopenbaar  word,  kan  hierdie  speelhandeling  as 
'n  gebrek  beskou  word,  want  hierdeur  (deur  meer  as  twee  bladsye  daarvoor 
te  gebruik)  word  die  tempo  vertraag.  Bowendien  word  hiermee  'n  oordaad 
van  informasie  gegee  wat  die  leser/toeskouer  reeds  weet  of  vermoed, 
waardeur  die  brief  dan  nouliks  karakteropenbarend  is. 

Dat  M.C.  Botha  'n  sintuig  vir  die  drama  het,  blyk  hieruit  dat  regdeur  Skaak 
rekening  gehou  is  met  die  beginsel  van  interaksie  tussen  karakters.  In  'n  ver- 
haalteks  word  'n  storie  vertel  óór  'n  sekere  gebeurtenis,  terwyl  in  'n  drama 
die  storie  self  getoon  word.  Laasgenoemde  bring  mee  dat,  soos  dit  meestal 
tydens  'n  gesprek  gaan,  nie  alles  onmiddellik  kan  meegedeel  word  nie.  Deur 
suggestiewe  dialoog  kan  die  leser/toeskouer  egter  gou  agterkom  wat  alles 
op  die  spel  is  tussen  die  karakters  wat  handelend  t.o.v.  mekaar  optree.  So 
word  Gustav  se  gekoesterde  ideaal  van  wêreldonttrekking  geleidelik  weg- 
gekalwe  deur  Aztrid  se  toenadering  en  aangetrokkenheid  tot  hom  — iets 
wat  reeds  voorspel  kan  word  uit  die  eerste  gespreksituasie  (vgl.  pp. 
10—11).  Hieraan  word  gewerk  deur  die  loop  van  die  eerste  bedryf  heen, 
wat  sy  hoogtepunt  bereik  met  die  laaste  woorde  van  die  hoofspelers,  met 
die  suggestie  dat  in  die  tweede  bedryf  'n  nuwe  fase  in  die  verhoudinge  gaan 
intree: 

ZELIMIR:  Jy  moet  vir  jou  'n  vrou  kry. 

VROU:  (onverwags)  Nee  ... 

MAN:  Miskien  sal  ek  nog. 

In  die  oorspronklike  kortverhaal  is  die  spanning  wat  daar  kon  bestaan  het 

tussen  Aztrid  en  Zelimir  nouliks  van  belang  (die  klem  val  op  hulle  liefde  vir 
mekaar,  sodat  die  slot  as  'n  verrassing  kom),  terwyl  in  die  drama  daar  van 
meet  af  aan  spanning  bestaan  tussen  hierdie  twee  persone.  Reeds  in  die 
tweede  toneel  van  die  eerste  bedryf  tree  Aztrid  vreemd  op  as  sy  haar  baba 
voor  Gustav  soog,  wat  vanself  lei  tot  die  sterk  afkeuring  van  haar  man. 
Vergelyk  hierdie  episode  met  die  kortverhaal  waar  slegs  melding  gemaak 
word  dat  Zelimir  se  vrou  soms  sonder  'n  bostuk  gelê  en  bak  het  op  die 
strand  waar  Gustav  doenig  was,  met  Zelimir  blykbaar  uitgesny  uit  die  prent- 
jie.  In  die  drama  val  die  volle  lig  op  die  gespanne  driehoeksituasie.  Alles  in 
die  handeling,  dus  ook  die  newehandelinge,  word  hierby  betrek. 

'n  Interessante  newehandeling  wat  die  verskil  in  opvatting  tussen  Zelimir  en 
Aztrid  illustreer  en  duidelik  op  'n  konflik  afstuur,  is  die  voorgenome  verblyf 
van  Zelimir  se  ouers  by  hulle  aan  huis.  Die  gedagte  hieraan,  soos  geopper 
deur  sowel  Zelimir  as  Aztrid  (vgl.  pp.  20  — 22),  bring  aanvanklik  slegs  Gustav 
se  wil  tot  onbetrokkenheid  na  vore,  maar  vanweë  Gustav  se  veranderde 
houding  jeens  Aztrid  is  hy  later  in  gesprek  met  Zelimir  bereid  om  in  die  bres- 
se  te  tree  vir  haar  (vgl.  pp.  36—37).  Hierdie  newehandeling  lei  verder  tot  die 
gedagte  by  Zelimir  om  saam  met  sy  pa  slange  in  die  berge  te  gaan  vang  (p. 
48),  wat  op  sy  beurt  as  newehandeling  weer  aanleiding  gee  tot  Zelimir  se 
poging  tot  moord  (vgl.  pp.  63  en  65—66).  Hierdeur  behoort  dit  duidelik  te 
wees  hoedat  'n  handelingsgegewe  uitgebou  word.  Of  vergelyk  ook  op  pp. 
39—40  die  vlieëvangermannetjie-beeld  wat  deur  Gustav  t.o.v.  homself 
m.b.t.  sy  liefde  vir  Aztrid  simbolies  verklaar  word,  wat  later  telkens  ter 
sprake  gebring  word.  Maar  seker  die  belangrikste  simboliseringsmoment  in 
die  handeling  is  geleë  in  die  skaakspel  tussen  Zelimir  en  Aztrid.  Trouens,  die 
boektitel  berei  ons  reeds  daarop  voor. 

Skaak  soos  dit  behoort  gespeel  te  word,  is  natuurlik  op  sigself  onaanskoulik 
en  derhalwe  oninteressant  vir  die  toeskouer.  Maar  dit  is  die  simboliese  be- 
tekenis  hiervan  in  die  drama,  soos  dit  algaande  in  verband  gebring  word 
met  die  konflik  en  die  aanduiding  van  die  tema,  dat  die  leser/toeskouer  se 
aandag  tog  hierby  betrek  word  — reeds  deur  die  volgende  opmerking  van 
Gustav:  "Ek  is  oortuig  daarvan  dat  skaak  slegs  'n  grafiese  voorstelling  van 
sekere  natuurwette  is.  As  jy  briljant  skaak  speel,  sal  jy  geheime  in  die  natuur 
kan  oplos"  (p.  23).  Moontlik  om  eers  net  die  werklikheidswaarde  te  versterk 
wat  skaak  in  hierdie  drama  aanneem,  word  in  die  tweede  toneel  van  die 
tweede  bedryf  slegs  die  begin  van  'n  potjie  skaak  tussen  Zelimir  en  Gustav 
getoon,  waarmee  hierdie  toneel  dan  ook  afsluit. 

Geleidelik  en  so  te  sê  onopsetlik  neem  die  skaakspelery  'n  meerduidige  be- 
tekeniswaarde  aan  t.o.v.  die  hoofhandeling  van  die  driehoeksverhouding. 
So  bv.  waar  Gustav  aan  Zelimir  sê  dat  die  wenner  sy  koningin  moet  opoffer 
as  hy  wil  wen,  stel  Ig.  nadruklik:  "Jy  weet  hoe  wil  ek  wen,  dag),  met  my 
koningin  nog  aan  my  kant,  ek  wil  haar  nie  verloor  nie"  (p.  43).  In  hierdie 
stadium  van  die  handelingsverloop  is  daar  reeds  'n  duidelike  liefdesverhou- 
ding  tussen  Gustav  en  Aztrid.  Boeiend  word  in  die  vierde  toneel  van  die 

derde  bedryf  Zelimir  se  triomfantelike  uitroep  wanneer  hy  vir  die  eerste  keer 
wen:  "En  ek  het  nog  my  koningin!"  (p.  59).  Hierdie  woorde  blyk  algou 
ironies  te  wees,  want  net  hierna  breek  die  krisis  aan  waar  Zelimir  deur  Aztrid 
gestel  word  voor  die  keuse  om  van  Aztrid  (sy  "koningin")  afstand  te  doen. 
Die  skaak-verwysing  bereik  sy  hoogtepunt  in  die  slottoneel:  voorlopig  waar 
Zelimir  na  sy  mislukte  moordpoging  so  deur  Gustav  aan  die  kaak  gestel 
word:  "Wel,  dit  was  seker  'n  slim  plan.  (Gryp  Zelimir  aan  die  bors)  Maar  jy 
speel  te  vrot  skaak,  manl"  Dit  is  egter  m.b.t.  Aztrid  wat  so  pas  deur  Gustav 
as  'n  femme  fatale  erken  is  (vgl.  die  wildehondbeeld  op  p.  67),  dat  die 
skaak-simboliek  in  sy  volle  omvang  gestalte  kry.  Dit  neem  haas  waansinnige 
afmetings  aan,  met  Aztrid  wat  nog  steeds  in  haar  selfgesentreerdheid  haar 
as  nie-skaakspeler  so  kan  laat  geld:  "...  A ...  dis  die  koningin  ...  Sy  staan 
seker  hier  reg  in  die  middel.  (Plaas  die  koningin  in  die  midde!  van  die  bord 
neer)  As  ek  kon  speel,  sou  ek  hulle  altwee  gewen  het.  (Skuif  die  koningin 
dramaties)  Skaak!  ..."  (p.  68). 

Hierdie  selfhandhawing  sou  weliswaar  nie  'n  psigologies  bevredigende  slot 
gewees  het  nie  — maar  nog  minder  die  inbring  van  die  Verkoper  hierna 
waarmee  Aztrid  tot  skokkende  selfkennis  gedwing  word.  Die  Verkoper  is  'n 
soort  deus  ex  mac/j/Tja-figuur,  dus  'n  funksionele  figuur,  maar  wat  te  veel 
nog  werklikheidstrekke  vertoon,  sodat  hy  nie  oortuig  as  surrealistiese 
vreemdeling  nie. 

As  drama  is  Skaak  dus  eindelik  'n  mislukking  (miskien  moet  daar  weer 
gedink  word  aan  'n  meer  aanvaarbare  slot).  Die  tekens  is  egter  daar  dat 
M.C.  Botha  onmiskenbare  dramatiese  talent  het,  wat  beteken  dat  hierdie 
drama  nie  afgeskrywe  mag  word  nie. 


Adam  Small:  Krismis  van  Map  Jacobs.  Tafelberg,  Kaapstad,  1983. 

Met  Krismis  van  Map  Jacobs  sit  Adam  Small  die  tradisie  van  die  sosio-poli- 
tieke  versetliteratuur  voort.  Dit  is  'n  tradisie  wat  Small  in  'n  groot  mate  self 
help  skep  het  sedert  die  sestigerjare  (dink  aan  die  satiriese  poësie  van  Kitaar 
my  kruis,  1961,  en  Sê  sjibbolet,  1963,  en  die  aangrypende  drama  Kanna  hy 
kó  hystoe,  1965),  wat  sentreer  om  die  lot  van  die  Bruinmense  binne  die 
Suid-Afrikaanse  rasse-opset.  In  Krismis  van  Map  Jacobs  gaan  dit  meer  be- 
paald  oor  die  lotgevalle  van  Map  Jacobs  en  die  gesin  Cavernelis  wat  iewers 
in  'n  "township"  op  die  Kaapse  Vlakte  vasgevang  sit. 

Moontlik  is  dit  ongeregverdig  om  te  beweer  dat  Small  met  sy  versetlitera- 
tuur  reeds  'n  versadigingspunt  bereik  het.  Word  daar  nog  iets  van  waarde 
bereik  as  min  of  meer  dieselfde  faset  van  'n  maatskaplike  problematiek  in 
die  een  na  die  ander  drama  behandel  word?  In  al  drie  Small  se  Afrikaanse 
dramas  gaan  dit  oor  die  klag  en  veral  die  aanklag  oor  die  droewige  lot  van 

die  Bruinmense.  Natuurlik  is  dit  nie  'n  geval  van  identiese  herhaling  nie, 
want  in  Kanna  hy  kó  hystoe  gaan  dit  oor  die  lotgevalle  van  'n  Bruin  plaasge- 
sin  wat  na  die  ellende  van  die  stad  verhuis,  in  Joanie  Galant-hulle  (1978)  oor 
'n  Woodstockse  Bruin  gesin  wat  verskuif  word  na  'n  "council  flat"  met  die 
ellendes  wat  daaruit  voortspruit,  terwyl  dit  in  Krismis  van  Map  Jacobs  gaan 
oor  Mister  Cavernelis  se  obsessie  om  te  ontsnap  "yt"  die  "township"  op  die 
Kaapse  Vlakte  na  'n  beter  oord.  In  tyd-ruimtelike  opsig  is  daar  dan  tog 
variasie  en  voortgang  te  bespeur,  waardeur  'n  eietydse  kroniek  aangebied 
word  van  die  immer  voortdurende  ellende  en  armoede  van  die  Bruinmense. 
Dit  op  sigself  is  egter  nie  voldoende  om  te  verseker  dat  hierdie  dramas  tot 
lesers/toeskouers  van  later  tye  met  dieselfde  krag  sal  spreek  nie.  Die 
teenswoordige  trefkrag  is  veelal  geleë  in  die  tydsgebonde  maatskaplike  pro- 
blematiek.  Om  die  betreklikheidswaarde  van  hierdie  tydsgebondenheid  in 
perspektief  te  plaas,  kan  'n  mens  kyk  hoe  vanweë  'n  te  uitsluitlike  toespit- 
sing  op  die  armblankevraagstuk  baie  dramas  van  die  twintiger-  en  dertiger- 
jare  vandag  in  die  vergetelheid  geraak  het.  So  is  daar  bv.  P.W.S. 
Schumann  se  Hantie  kom  huis  toe  (1933)  wat  'n  populêre  drama  was  in  die 
eie  tyd,  maar  wat  nouliks  iets  méér  te  sê  het  vir  die  mense  van  'n  ánder  tyd. 
Stel  dan  hierteenoor  J.F.W.  Grosskopf  se  As  die  tuig  skawe  (1926)  wat  ook 
uit  die  armblankevraagstuk  voortkom,  maar  wat  vérder  dui  op  'n  algemeen- 
menslike  problematiek:  die  ewige  misverstand  en  wrywing  tussen  mens 
(man)  en  mens  (vrou),  wat  in  hierdie  drama  selfs  'n  tragiese  allure  aanneem. 
Om  hierdie  rede  (en  nié  om  die  armblankevraagstuk  nie)  beklee  Grosskopf 
se  drama  vandag  nog  'n  belangrike  plek  in  die  Afrikaanse  dramaliteratuur. 
Hierdie  m.i.  geldige  literêre  voorbehoud  stel  ek  pertinent  ten  aanvang  van 
my  poging  om  Krismis  van  Map  Jacobs  na  waarde  te  skat.  Nié  om  sy 
satiriese  strekking  waardeur  die  "wit  varke"  (vgl.  o.m.  p.  23)  openlik  aan  die 
kaak  gestel  word,  sal  hierdie  drama  in  die  toekoms  gewaardeer  word  nie; 
daarvoor  is  die  satire  (in  siening  en  taal)  hier  te  kru  en  oninteressant.  Om 
ander  redes  besit  hierdie  drama  tog  wel  literêre  meriete,  waarop  ek 
hieronder  kortliks  wil  wys. 

Die  eerste  en  miskien  die  belangrikste  rede  hou  verband  met  die  karakter- 
voorstelling  van  Map  Jacobs.  Vandat  daar  in  episode  twee  in  die  vooruitsig 
gestel  word  dat  Map  "yt"  die  tronk  gaan  kom  waarmee  saam  die  moontlik- 
heid  dat  hy  'n  "changed  man"  is,  wat  hy  in  episode  drie  half-skroomvallig  in 
'n  alleenspraak  teenoor  sy  ma  erken,  verhoog  die  spanning  wat  strek  van 
die  uiterlike  tot  innerlike  vlak  van  belewing:  wat  gaan  Map  se  houding  wees 
teenoor  Blanchie  en  veral  haar  pa  se  geldmakery  en  hoe  moet  die  stomheid 
van  Antie  Grootmeisie  verklaar  word  binne  die  klaarblyklike  verband  van 
Map  se  verlede?  Wat  hier  en  verder  in  die  drama  as  deel  van  die  eksposisie 
meegedeel  word,  kom  tot  'n  merkwaardige  vervulling  in  die  biegtoneel  van 
episode  ses.  Hierdie  toneel  is  met  sy  skrikwekkende  patos,  soos  dit  ontwik- 
kel  uit  'n  natuurlike  situasie  van  Map  wat  op  aandrang  van  Apostel  George 
eindelik  sy  sonde  in  die  verlede  teenoor  sy  ma-hulle  moet  bely,  een  van  die 

aangrypendste  aanbiedinge  van  'n  eksposisie  in  die  dramaliteratuur. 
Aanklag  is  daar  wel  nog  ("Vark  wittes,  vir  my  'n  job  wil  gee  vir  messenger!!? 

p.  33).  Maar  hierdie  vlak  van  menslike  ervaring  word  oorskry  as  die 
haglike  situasie  deur  George  in  'n  Christelike  perspektief  geplaas  word:  "Jy 
kom  van  die  Cape  Flats  af,  broer  Jacobs,  my  broer.  Hoekom  bekommerjy 
jou,  die  Here  Jesus  het  gekom  van  Nasaret!"  (p.  30).  Juis  deur  die  aan- 
vaarding  van  hierdie  perspektief  verdiep  die  lewensinsig  by  Map  in  sy  ver- 
houding  met  Blanchie  tot  ware  humor,  soos  ons  dit  by  Ampie  aangetref 
het. 

Sonder  om  opsetlik  aan  te  doen,  wys  die  frase  van  George  m.b.t.  die 
verhouding  Johnnie(Map)-Antie  Grootmeisie:  "Dáár  is  jou  seun  ..."  (p.  30) 
na  kruiswoorde  van  Christus,  waardeur  Map-as-Johnnie  met  Johannes  ge- 
lykgestel  word.  Interessant  is  dit  dan  om  daarop  te  let  hoedat  "Johnnie" 
Map  se  beter  self  is  (vgl.  episodes  vier  en  ses),  terwyl  "Map"  dui  op  sy  ver- 
worde  self  wat  verkeerdelik  op  soek  is  na  'n  identiteit  (vgl.  pp.  32,  33  en  48). 
Dit  verwonder  dan  ook  glad  nie  dat  die  eerste  woord  wat  Antie  Grootmeisie 
weer  kan  uiter  aan  die  einde  van  die  drama,  "Johnnie"  is,  waardeur  Map 
waarlik  weer  deel  vorm  van  die  Christelike  perspektief.  Hierdie  naamge- 
wingsimboliek  is  nie  aangeplak  nie,  want  dit  groei  geleidelik  uit  die  verskil- 
lende  situasies,  soos  dit  ook  kontrasteer  met  dié  van  "Map". 

Hierdie  naamgewingsimboliek  bring  die  aard  van  die  taalgebruik  in  Krismis 
van  Map  Jacobs  na  vore.  Op  'n  verantwoordbare  en  daarom  ook  funksio- 
nele  wyse  word  verskillende  taalgebruiksvorme  van  Afrikaans  en  Engels 
aangewend,  soos  dit  nie  net  karakteronderskeidend  is  nie  maar  ook  dui  op 
die  bestaan  van  verskillende  sosiale  milieus.  In  hierdie  opsig  behoort  hierdie 
drama  nog  boeiender  te  wees  om  te  ondersoek  as  Kanna  hy  kó  hystoe. 
Krismis  van  Map  Jacobs  is  dramaties-struktureel  ook  goed  verantwoord.  Ek 
kan  hier  slegs  op  enkele  sake  wys.  In  episode  ses  verwys  George  na  die 
"nuwe"  en  "wit  klere"  wat  Map  aan  het  noudat  hy  hom  bekeer  het.  Na 
hierdie  hooggestemde  episode  volg  die  komiese  episode  sewe  waarin  die 
"measurements"  van  die  Krismisorkes  geneem  word,  wat  sluit  met  die 
veelseggende  stilswye  dat  dit  nie  nodig  is  om  "mister  Johnnie  Jacobs"  se 
mate  te  neem  nie.  Deur  hierdie  kontraswerking  word  die  teenstelling  geskep 
tussen  idealisme  en  realiteit,  wat  eindelik  uitloop  op  episode  nege  waar  Map 
in  'n  alleenspraak  sy  lot  bekla  dat  hy  nie  so  maklik  weer  opgeneem  word  in 
sy  maatskappy  nie. 

Goed  is  die  keuse  van  die  verskillende  tritagoniste,  bv.  Richie  en  Cyril  wat  in 
hulle  herhaalde  kerrimspel  belangrike  inligtingsfigure  word  en  deur  hulle  op- 
trede  help  om  'n  bepaalde  ruimtesfeer  uit  te  bou.  Of  vergelyk  ook  Willy  la 
Gama  se  rol  as  tritagonis,  veral  waar  hy  deurgaans  in  episode  tien  optree. 
Deur  hom  word  ideologiese  kommentaar  uitgespreek  — nie  te  opsigtelik 
nie,  want  daarvoor  vorm  hy  te  veel  deel  van  die  onmiddellike  handeling- 
situasie  (vgl.  Maud  en  Blanchie  se  afkeurende  houding  jeens  hom  in  die  ver- 
loop  van  hierdi^  episode). 

Daar  is  nog  ander  verdienstes  van  hierdie  drama  waarop  ek  kan  wys.  Maar 
dit  is  al  genoeg  om  'n  mens  te  laat  besef  dat  Adam  Small  met  Krismis  van 
Map  Jacobs  nie  net  vir  sy  eie  tyd  iets  te  sê  het  nie,  maar  dat  hierdie  drama  in 
'n  ander  tyd  ook  nog  interessant  sal  wees  om  te  ervaar  en  te  ondersoek. 

Universiteit  van  Suid-Afrika  H.J.  Schutte 

Herdrukke  van  ouer  prosa:  noodsaaklike 
bewaringsaksies 

In  Junie  vanjaar  toe  daar  gedurende  die  jaarvergadering  van  die  S.A.  Aka- 
demie  vir  Wetenskap  en  Kuns  bestek  opgeneem  is  van  die  stand  van  die 
Afrikaanse  letterkunde  na  75  jaar  (die  Akademie  het  vanjaar  sy  ontstaan,  75 
jaar  gelede,  gedenk)  is  daar  voorgestel  dat  'n  "bewaringsaksie"  t.o.v.  die 
Afrikaanse  prosa  nodig  gewofd  het.  Daar  is  naamlik  vasgestel  dat,  van  die 
prosawerke  wat  deur  die  Akademie  met  die  Hertzogprys  bekroon  is,  talle 
nie  meer  in  druk  is  en  dus  nie  in  boekhandels  beskikbaar  is  nie.  Dit  sluit  in: 
Ou  Ma/kop,  2 dele  van  die  /fmp/e-trilogie,  Die  Sprinkaanbeampte  van 
S/uis,  Diamantkoors  en  Twee  fortuinsoekers  waarvoor  Sangiro  in  1927 
die  prys  met  Van  Bruggen  gedeel  het,  "Al  haar  werk",  waarvoor  MER 
in  1953  bekroon  is. 

Die  wenslikheid  is  daar  geopper  dat  die  Akademie  'n  nuwe  publikasiereeks 
van  Hertzogprys-prosa  moet  onderneem,  om  te  verseker  dat  dié  werke,  wat 
tog  hoogtepunte  in  hul  tyd  gevorm  het,  beskikbaar  en  toeganklik  bly.  So  bly 
die  Afrikaanse  prosatradisie  'n  lewende  aanwesigheid. 

In  die  lig  hiervan  moet  leser  en  student  van  die  Afrikaanse  prosa  met  be- 
langstelling  en  dank  kennis  neem  van  'n  hele  aantal  herdrukke  van  ouer  pro- 
sa  wat  in  die  loop  van  1983  verskyn  het. 

Van  Perskor-Uitgewery  was  daar,  eerstens,  vier  boeke,  eenders  van  for- 
maat  en  tipografiese  versorging,  slegs  onderskei  deur  die  kleur  van  die  stof- 
omslae,  sodat  hulle  as  'n  klein  "stel"  voorkom:  Sangiro,  En  die  Oranje  v/oei 
verby  en  Ngésomif,  C.M.  van  den  Heever,  Marthinus  se  roem;  Jochem  van 
Bruggen,  Die  burgemeester  van  S/ap/aagte. 

Die  twee  Sangiro-werke  stam  weliswaar  nie  uit  sy  bloeitydperk  van  die 
twintigerjare  nie  (hulle  het  onderskeidelik  vir  die  eerste  keer  in  1951  en  1944 
verskyn).  Tog:  in  En  die  Oranje  v/oei  verby  is  die  talent  van  Sangiro  om 
"raak  te  sien  en  met  waarheid  te  beskryf"  — dié  eienskap,  dus,  wat  van 
hom  'n  superieure  kroniekskrywer  en  joernalis  gemaak  het  — volop  waar- 
neembaar.  En  in  Ngésomit,  volgens  die  flapteks,  word  gebeurtenisse  in 
herinnering  geroep  wat  plaasgevind  het  vóór  die  ontstaan  van  sy  bekendste 
werk  Uit  oerwoud  en  v/akte  (1921).  Ngésomit  het  in  1944  verskyn  as  eerste 
deel  in  die  driedelige  Simba  (wat  in  1945  ingesluit  was  toe  Sangiro  die 
Hertzogprys  vir  al  sy  werk  ontvang  het). 

Vanweë  die  dokumentêre,  joernalistieke  inslag  van  hierdie  werk,  lewer  hulle 
dus  onvervangbare  getuienis  van  'n  verbygegane  wêreld.  Maar  hulle  is 

tegelyk  onmisbaar  vir  wie  vandag  nog  'n  ruimer  ervaring  soek  van  een  van 
die  voortreflikste  beskrywingskunstenaars  wat  die  Afrikaanse  prosa  besit. 
Marthinus  se  roem  (1949)  is  'n  novelle  uit  die  laaste  periode  van  C.M.  van 
den  Heever  se  skrywerskap  (hy  is  in  1957  oorlede).  Geplaas  in  die  fiktiewe 
"Koppiesburg",  bevat  dit  vele  naklanke  van  Van  den  Heever  se  bekende 
Kromburg-wêreld:  die  plattelandse  Afrikaner  se  bestaanstryd,  sy  ekonomie- 
se  onwennigheid,  kleindorpse  naywer,  die  mens  se  liefdelose  soeke  na  eie- 
belang,  die  afstomping  wat  die  kleindorpse  sfeer  vir  sy  mense  tot  gevolg 
het.  Die  satire  is  taamlik  onsubtiel,  die  karakters  vergrof  dikwels  tot 
karikature.  En  tog  is  die  vakmanskap  van  Van  den  Heever  daar:  in  die 
beplanning  van  die  verskillende  episodes  van  die  verhaal;  in  die  voorberei- 
ding  vir  die  ommekeer  in  die  gewetenlose  Marthinus  se  fortuin;  in  die  pla- 
sing  van  die  vervlietende  oomblikke  van  selfkennis,  romantiek,  oorstyging 
van  liefdeversmorende  ambisie  by  die  hoofkarakter;  en,  nie  die  minste  nie 
— in  die  kwaliteit  van  Van  den  Heever  se  taalgebruik. 

Ongetwyfeld  die  belangrikste  van  dié  vier  herdrukke  is  Die  burgemeester 
van  Slaplaagte,  omdat  soveel  van  die  topwerke  uit  die  Van  Bruggen-oeuvre 
tans  onverkrygbaar  is.  Die  burgemeester,  hoewel  klein  van  omvang  gereken 
teen  die  Amp/e-trilogie  en  selfs  Die  sprinkaanbeampte , en  daarby  'n  vroeë, 
miskien  nog  in  sommige  opsigte  aarselende  werk,  bevat  soveel  van  die 
wesentlike  Van  Bruggen  dat  dit  gevolglik  as  'n  drumpel  tot  die  groter  werk 
gelees  kan  word.  Van  Bruggen  se  bekommernis  oor  die  Afrikaner  — die 
"underdogs"  van  die  blanke  samelewing  destyds,  wat  so  opvallend  blyk  uit 
die  betoë  en  vertoë  van  die  verteller  in  die  boek;  sy  begrip  vir  die  honger  in 
elke  mens  om  as  waardig  en  waarlik  mens  gereken  te  word  deur  sy  ewe- 
naastes  en  owerstes;  die  ontwikkeling  van  twee  verhaallyne  tegelyk  — van 
droef  na  bly,  van  bly  na  droef  — waaruit  die  prys  wat  die  mens  moet  betaal 
vir  sy  drome  van  geluk,  so  skrynend  blyk:  al  hierdie  bestanddele  is  reeds 
aanwesig  in  Die  burgemeester  van  Slaplaagte  se  (in  sy  nuwe  formaat)  85 
bladsye.  Van  Bruggen  verdien  vandag  nog  die  toegespitste  aandag  van  die 
Afrikaanse  leser,  student  en  dosent,  nie  net  omdat  hy  so  'n  getroue  getuie 
van  sy  tyd  was  en  sy  werk  dus  as  dokument  gelees  kan  word  nie,  maar  om- 
dat  nuwe  insigte  binne  die  eietydse  prosateorie,  veral  t.o.v.  die  vertelin- 
stansie  in  die  epiek,  daartoe  gelei  het  dat  die  waardering  vir  Van  Bruggen  as 
prosaïs  opnuut  herleef  het. 

In  'n  voorwoord  wat  herhaal  word  in  elk  van  die  Pundels  Mattewis  en 
Meraai-verhale  wat  saam  as  "'n  vierluik  van  die  dorpie  Gonnakolk  en  sy 
mense"  in  1983  deur  Perskor  uitgegee  is,  skryf  P.G.  du  Plessis:  "Die  verhale 
se  herpublikasie  is  — wat  ook  al  aanleidend  was,  TV  of  verhoogspel,  of 
sommer  net  tyd  — verblydend." 

Hy  vermeld  verder  in  die  voorwoord  die  "dalende  waarderingskurwe"  by 
Mikro,  en  dat  "enkele  kritici"  tog  die  waarde  van  die  verhale  ingesien  het. 
P.G.  du  Plessis  was  self  onder  hierdie  enkeles;  by  die  posthume  uitgawe 

van  Mikro  se  honderdste  boek  Osse  van  A'/e/ (1969)  het  hy  bv.  'n  waarderen- 
de,  insigryke  voorwoord  geskryf;  in  1971  het  hy  Mattewis  en  Meraai  vir  die 
toneel  verwerk,  en  sedertdien  is  dit  meermale  met  groot  welslae  opgevoer; 
gedurende  1983  het  hy  ook  'n  suksesvolle  TV-vervolgreeks  van  dieselfde 
naam  gebaseer  op  die  Mikro-tekste,  en  so  daartoe  bygedra  dat  dié  figure  en 
hul  lotgevalle  feitlik  volksbesit  geword  het. 

Rob  Antonissen  het  ook  die  belang  van  die  Gonnakolk-wêreld  in  Mikro  se 
oeuvre  al  vroeg  raakgesien.  In  die  tweede  uitgawe  (1960)  van  Die 
Afrikaanse  ietterkunde  van  aanvang  tot  hede,  p,  268,  skryf  hy  na  aanleiding 
van  Mikro  se  publikasies  1949—1959,  d.w.s.  van  Nog  geen  herberg  tot  Die 
weduwee  Meraai'.  "In  die  laaste  tiental  jare  is  dit  merkwaardigerwyse  juis  in 
die  plattelands-  en  dorpsnovelletjies  ...  dat  Mikro  met  sy  beste  talente 
woeker."  Die  Meraai  Botes-wêreld  is  vroeg  al  gelykgestel  aan  die  beste  wat 
Mikro  bereik  het  in  sy  bekende  Toiings-trilogie  (vgl.  bv.  Elize  Botha  oor 
Mikro  in  die  tweede  uitgawe,  1960,  van  Perspektief  en  Profiel,  pp.  361, 
364-367). 

Dat  die  TV-reeks  seker  voorrang  kry  as  aanleiding  tot  die  publikasie  van 
hierdie  vierluik  (Mattewis  en  Meraai:  Die  vroeë  jare;  Mattewis  en  Meraai: 
Die  ouderiing;  Mattewis  en  Meraai:  Die  weduwee;  Mattewis  en  Meraai:  Die 
kinders),  blyk  uit  die  feit  dat  foto's  van  die  spelers  wat  hoofrolle  in  die  reeks 
vertolk  het,  in  al  vier  gevalle  voorop  verskyn.  Daar  word  so  dikwels  gesê  dat 
TV  die  boek  verdring.  Dit  is  inderdaad  verblydend  dat  TV  hier  gebruik  word 
om  'n  groep  waardevolle  ouer  Afrikaanse  tekste  weer  "kontemporêr"  te 
maak. 

Een  van  die  mooiste  "bewaringsaksies"  van  1983  is  Mense  wat  maar  een- 
maai  Hefhet  en  ander  liefdesverha/e  van  J.  van  Melle,  gekies  en  ingelei  deur 
Hennie  Aucamp,  uitgegee  deur  J.L.  van  Schaik.  Dié  uitgawe  is  merk- 
waardig,  omdat  dit  eintlik  opsetlik  náás  die  "klassieke"  Van  Melle-bloem- 
lesings,  van  Uys  Krige  vroeër,  van  A.P.  Grové  onlangs,  bestaansreg  vra  — 
en  verdien.  Aucamp  skryf  sy  pragtige  inleiding,  en  doen  sy  besonderse 
keuse,  op  grond  van  'n  ondersoek  wat  hy  heel  eenvoudig  in  die  inleiding  só 
stel:  "By  die  herlees  van  al  Van  Melle  se  novelles  en  kortverhale  val  dit  jou 
op  hoe  dikwels  hy  oor  die  liefde  skryf  ..." 

So  verklaar  hy  sy  keuse  van  liefdesverhale;  maar  dat  dit  vir  hom  in  dié 
bloemlesing  óók  gegaan  het  om  die  wesentlike,  die  beste  van  Van  Melle  vir 
die  leser  voor  oë  te  stel,  daarvan  getuig  sy  fyn  en  uiters  informatiewe  kom- 
mentaar,  en  die  vier  pragverhale  (die  titelverhaal,  "Ou  Vorster",  "Zule", 
"Troos")  self.  Aucamp  se  prosa,  ook  wanneer  Aucamp  as  didaktikus  aan 
die  woord  is,  is  altyd  van  die  keurigste.  Ook  daarom  is  hierdie  publikasie  van 
belang.  Maar  wat  Aucamp  deur  middel  van  Van  Melle  hier  "leer",  is  vir  elke 
leser,  vir  elke  student  van  die  letterkunde,  ja,  vir  elke  mens,  van  belang.  Ek 
volstaan  met  twee  aanhalings: 

"Die  vermoede  verband  tussen  liefde  en  ewigheidswaardes  gee  aan  Van 

Melle  se  liefdesverhale  'n  morele  onderbou.  Dit,  op  sigself,  waarborg  nog 
nie  kuns  nie;  maar  dis  ook  te  betwyfel  of  groot  kuns  daarsonder  kan 
bestaan." 

"Hy  (Van  Melle)  het,  op  sy  beste,  'n  'God's  eyeview';  en  dit  is  'n  sonder- 
linge,  byna  teenstrydige  vermoë,  want  dié  instellingshoek  veronderstel  af- 
stand,  maar  sluit  genade  nie  uit  nie." 

En  dan  is  daar  die  slotsom  en  slot  van  sy  kommentaar:  dat  dié  vier  verhale 
"sê"  dat  die  liefde  "'n  ordeskeppende  faktor  kan  wees"  — in  die  kuns,  soos 
in  die  lewe. 

Hierdie  bloemlesing  is  'n  onmisbare  bydrae:  omdat  dit  in  klein  bestek  'n 
besondere  lig  op  Van  Melle  se  groot  prosakuns  laat  val,  maar  ook  omdat  dit 
die  tydloosheid  en  die  lewensbelangrikheid  van  groot  letterkunde  bevestig. 

Die  opspraakwekkendste  onderneming  op  die  gebied  van  herdrukke  in 
1983,  was  die  firma  J.L.  van  Schaik  se  uitgawe  in  twee  bande,  van  die  Ver- 
samelde  werke  van  Eugéne  N.  Marais,  onder  redaksie  van  Leon  Rousseau. 
Al  Marais  se  bekende  werke,  in  Afrikaans  en  Engels,  is  te  vinde  in  die  1 300 
bladsye  wat  die  twee  bande  beslaan:  in  band  I,  Die  sie/  van  die  mier, 
Burgers  van  die  berge,  Die  skepbekertjie,  Natuurkundige  en  wetenskap/ike 
studies,  'n  Paradys  van  we/eer,  Die  mielies  van  Nooitgedacht,  /V/agriet  van 
Laaste/ust,  Die  Huis  van  die  Vier  Winde;  in  band  II,  Die  /eeus  van  /V/agoeba, 
Spore  in  die  sand,  Laramie  die  wonderwerker,  Dwaa/stories,  Gedigte,  die 
drie  toneelstukke  Waar  die  b/omme  geur,  Die  swart  verraad,  Nag,  en  ten 
slotte  The  sou/  of  the  ape  en  The  road  to  Waterberg.  Daarby  kom  versprei- 
de,  voorheen  ongebundelde  tekste. 

'n  Mens  lees  met  instemming  die  uitspraak  van  die  samesteller  in  sy  voor- 
woord:  "Dat  alles  nie  op  dieselfde  hoë  peil  is  nie,  spreek  vanself  ...  Tog  is 
feitlik  alles  uit  die  een  of  ander  oogpunt  interessant:  soms  bloot  omdat  dit 
lig  op  Marais  se  lewe  werp,  soms  omdat  dit  ons  iets  laat  sien  van  hoe  'n  in- 
telligente,  urbane  en  belese  Afrikaner  die  wêreld  in  die  jare  twintig  en  dertig 
beskou  het  ...;  heel  dikwels  eenvoudig  omdat  dit  skryfwerk  uit  die  hoogste 
rakke  is." 

Die  opbloei  van  belangstelling  in  Marais  se  werk  en  lewe  wat  vasstelbaar  in 
die  Afrikaanse  konteks  ingelui  is  met  die  herwaardering  van  Dwaa/stories 
deur  Van  Wyk  Louw  in  die  sestigerjare  en  die  vierings  rondom  sy  honderd- 
ste  geboortedag  1971/72,  verklaar  ook  waarom  die  samesteller  en  uitgewer 
hulle  hier  so  sterk  op  die  standpunt  van  /eesbaarheid  sXe\ . Die  Versamelde 
werke  wil  leesstof  wees  in  die  eerste  plek  — is  dus  nie  in  strikte  sin 
teksuitgawes  nie:  "Dit  was  my  oogmerk  om  Marais  se  styl  vir  die  heden- 
daagse  leser  toegankliker  te  maak,"  verklaar  Rousseau,  maar  daarmee  het 
hy  sy  eerbied  vir  die  tekste  as  dokumente  nie  ingeboet  nie.  Die  40  bladsye 
"Aantekeninge  deur  die  Redakteur"  bevat  die  voorwoorde,  voetnote,  kom- 
mentaar  van  Marais  en  ander,  wat  in  hierdie  uitgawe  by  die  tekste  self  weg- 
gelaat  is.  Daarby  kom  ook  nog  aantekeninge  van  Rousseau  self,  waarin  hy 

in  heelwat  gevalle  rekenskap  gee  van  "styl-veranderinge”  wat  hy  aange- 
bring  het,  waarin  hy  agtergrondskennis  verstrek  — wat  in  vele  gevalle  ook 
teruggevoer  kan  word  na  Rousseau  se  boek  oor  die  lewe  van  Marais,  Die 
groot  verlange  (1974)  — en  self  dus  'n  soort  "tekskommentaar"  verstrek. 
Of  Rousseau  se  werkwyse  taal-  en  letterkundiges  volkome  sal  tevredestel,  is 
'n  ope  vraag.  Ek  twyfel  egter  hoegenaamd  nie  aan  die  welslae  wat  hierdie 
uitgawe  waarborg  m.b.t.  die  herstel  van  Marais  se  werk  as  lewende  leesstof 
vir  die  eietydse  leser  van  Afrikaans  nie.  En  die  eietydse  Afrikaanse  leser  het 
dit  broodnodig  dat  die  "boeke-paradys  van  weleer"  vir  hom  toeganklik 
gehou  word.  'n  Mens  hoop  dat  die  versamelde  werk  van  M.E.R.,  in  so  vele 
opsigte  vergelykbaar  met  Marais  wat  veelsydigheid,  literêr-  en  sosio-histo- 
riese  belangrikheid  en  eietydse  aanspraak  betref,  na  hierdie  ligtende  voor- 
beeld  onderneem  sal  word. 

Universiteit  van  Suid-Afrika  Elize  Botha 


SENSAL-publikasies  ontvang 

Charles  Malan.  1983.  'n  Ontleding  van  S.A.  letterkunde-navorsing  aan  die 
begin  van  die  jare  tagtig.  SENSAL-publikasies  nr.  2.  Pretoria:  Raad  vir 
Geesteswetenskaplike  Navorsing. 

Charles  Malan  en  H.P.  van  Coller  (met  medewerkers  Rina  Jacobs  en  Her- 
mien  Smith).  1983.  Bronnegids:  Etienne  Leroux.  'n  Gids  tot  navorsing 
oor  Etienne  Leroux  se  werke.  Saamgestel  deur  SENSAL  (Sentrum  vir 
Suid-Afrikaanse  Letterkunde-navorsing,  RGN)  en  die  Etienne  Leroux- 
projek  (Departement  Afrikaans  en  Nederlands,  U.O.V.S.).  SENSAL- 
publikasies  nr.  5.  Vir  die  RGN  gepubliseer  deur  Academica,  Pretoria  — 
Kaapstad  — Johannesburg. 

Charles  Malan  en  Martjie  Bosman.  1983.  Sensuur,  Hteratuur  en  die  leser: 
Donderdag  of  Woensdag  as  toetsgeval.  Verslag  van  'n  SENSAL-on- 
dersoek.  SENSAL-publikasies  nr.  10.  Pretoria:  Raad  vir  Geestesweten- 
skaplike  Navorsing. 

Nuwe  Afrikaanse  Boeke  Julie  — September  1984 

Opgestel  deur  die  Nasionale  Afrikaanse  Letterkundige  Museum  en  Navorsingsentrum,  Musiek 
en  Toneel  (NALN),  Privaatsak  X20543,  Bloemfontein  9300. 

Romans 

BEUKES,  Dricky.  Die  Dricky  Beukes  tweeluik.  H.  £t  R.  R12,95 

BOSHOFF,  Melanie.  Net  die  wind  sal  weet.  H.  Et  R.  R10,95 

DE  KOCK,  Helene.  Die  herfsbelofte.  H.  & R.  R9,95 

DE  LA  BUSCHAGNE,  Ina.  Wind  oor  die  kranse.  H.  £t  R.  R10,95 

DE  VILLIERS,  Herna.  Waar  jou  geluk  lê.  Klub  Dagbreek.  R5,95 

DU  PISANIE,  Sarah.  Erfgenaam  vir  die  baron.  President.  R5,25 

DU  TOIT,  Tryna.  Die  vierde  Tryna  du  Toit-omnibus.  H.  Et  R.  R12,95 

FOUCHE,  Meiring.  Noodroep  uit  die  woestyn.  Sagtebanduitgawe.  Sirkel  Publikasies. 

— Vlamme  in  die  tempel.  Sagtebanduitgawe.  Sirkel  Publikasies. 

JOOSTE,  Jo.  Skimmeldag.  H.  &R.  R10,95 

JOUBERT,  Junita.  Skepe  van  biesies.  H.  & R,  R8,95 

KOTZE,  E.  Tweeluik.  H.  & R.  R12,95 

LAMPRECHT,  I.D.  Glans  van  die  silwer  maan.  President.  R5,25 

— Heksepot.  Perskor  Klubs.  R5,95 

— Die  judaskeuse.  Klub  707.  R5,95 

McCALLAGHAN,  Marilee.  Tussen  karee-  en  akkerboom.  Klub  Saffier. 

MAREE,  Naomi.  Meisie  met  die  sluier.  Daan  Retief.  R7,31 

MARTIN,  Wille.  Geheim  van  die  donkeradelaar.  Daan  Retief.  R7,31 

— La  Fantaisie.  Klub  Saffier.  R5,95 

— Pop  en  pierewaaier.  Treffer-Boekklub.  R5,50 

MARX,  Chris  L.  'n  Tyd  om  te  strewe.  Klub  707. 

MURRAY,  Ena.  Die  wit  koningin.  Tafelberg.  R10,95 

OBERHOLZER,  Lourens.  Disko.  Klub  Saffier.  R5,95 

PIETERSE,  Annemarie  J.  Dorings  en  distels.  Klub  Saffier.  R5,95 

PRETORIUS,  André.  Maskers.  Klub707.  R5,95 

PRINSLOO,  Mara.  Anderkant  die  blou  berge.  Daan  Retief.  R7,31 

SCHOEMAN,  Karel.  'n  Ander  land.  H.  & R.  R18,95 

STEYN,  Fritz.  Liefde  en  oorlog.  H.  & R.  R14,95 

STRYDOM,  M.  Wordingsjare.  Klub  Dagbreek.  R5,95 

VAN  SCHALKWYK,  Nickey.  Anderkant  die  horison.  H.  & R.  R10,95 

— Elmsvuur.  H.  & R.  R9,95 

VAN  WYK,  Schalkie.  Blare  in  die  wind.  Van  der  Walt.  R5,50 

— 'n  Bruid  vir  Eduard.  Klub  Dagbreek.  R5,95 

— Liefde  in  die  najaar.  Daan  Retief.  R7,31 

VERMEULEN,  Renette.  Die  laaste  tree.  H.  & R.  R10,95 

VILJOEN,  Rachie.  Bruidopsig.  President.  R5,25 

VISSER,  Lambert.  Paniekvlug.  Klub707.  R5,95 

VOLSCHENK,  Johan.  Paraka!  Tafelberg.  R12,50 

VORSTER,  Wim.  Kruisvaart.  H.  & R.  R12,95 

WESSELS,  Mariki.  Komonstrou  kamma-kamma.  President.  R5,25 


Vertaalde  romans 

KONSALIK,  Heinz  G.  Die  dodelike  huwelik;  en,  Ek  erken;  vertaal  deur  Louis  Herbst. 
Romanticapers.  R14,50 

— Die  donker  sy  van  roem;  vertaal  deur  Louis  Herbst.  Romanticapers.  R10,50 

Kortverhale,  essays  en  briewe,  ens. 

BAKKES,  Margaret.  Die  langste  nag  en  ander  verhale.  H.  & R.  R9,95 

BRITS,  Jac  J.  Die  getuie:  kortverhale.  H.  & R.  R9,95 

CLOETE,  T.T.  Die  waarheid  gelieg.  Tafelberg.  R13,50 

HOLMES,  Marjorie.  Die  lied  van  'n  vrou.  H.  & R.  R10,50 

Oramas 

BOTHA,  M.C.  Skaak.  H.  & R.  R9,95 

DE  KLERK,  W.A.  Dieafgrond.  Sagtebanduitgawe.  Tafelberg.  R9,95 

JOUBERT,  Elsa.  Poppie  — die  drama.  Sagtebanduitgawe.  Tafelberg.  R9,50 

Vertaalde  drama 

BARTHO  Smit-vertalings  1:  lonesco.  HAUM.  R9,95 

Poësie 

CASTELYN,  Eveleen.  Menslikerwys  gesproke.  H.  &■  R.  R12,95 

CILLIERS,  Rika.  Mammoet.  H.  & R.  R11,95 

CUSSONS,  Sheila.  Membraan.  Tafelberg.  R12,50 

DE  LANGE,  Johann.  Waterwoestyn . H.  & R.  R12,95 

DU  PLESSIS,  Hans.  Gewete  van  glas.  H.  & R.  R 12,95 

HUGO,  Daniël.  Breekware  vir  die  revolusie.  Sagtebanduitgawe.  H.  £r  R.  R9,95 

MAREE,  J.G.  Nog  'n  skof.  J.G.  Maree.  R3,00 

PAUW,  Nanda.  As  die  hart  luister.  Daan  Retief.  R4,86 

VAN  DER  LUGT,  Pieter.  Vuurwerke.  H.  & R.  R12,95 


Letterkundige  studies  en  kritieke 

COLLEGE  OF  CAREERS.  Aantekeninge  oor  Een  plus  een.  Sagtebanduitgawe.  Col- 
lege  of  Careers. 

NIENABER,  G.S.,  samest. 

Vroeë  opvattings  oor  Afrikaans  as  taal.  Perskor.  R35,00 

Kinder-  en  jeugverhale 

BADENHORST,  C.S.  Die  laaste  vanggat.  Juventus.  R6,95 

BARRIE,  Stella.  Moord  en  die  maankinders.  Juventus.  R7,95 

BRINK,  Bessie.  Roffie  die  ratel  en  ander  stories.  Mosterdsaad  Christelike  Uitgewers.  R4,86 

— Slimjan  swaeltjie  e.a.  Stories.  Mosterdsaad  Christelike  Uitgewers  R4,86 

GELDENHUYS,  Jan.  Basjan  en  Wilhelm:  die  houtperd  en  ander  verhale.  Saayman 
EtWeber.  R8,95 

— Basjan  en  Wilhelm:  die  skewe  wonders  en  ander  verhale.  Saayman  & Weber.  R8,95 

GROBBELAAR,  Pieter  W.  Die  drie  wonderdogters.  H.  & R.  R6,95 

— Die goue  appel.  H.  & R.  R8,50 

— Uiltjie,  Uiltjie  in  die  spieël.  H.  & R.  R9,95 

GROENEWALD,  L.  Fransina  Vark  en  die  Dagbreek  hotel.  R9,95 

HOLLOWAY,  F.G.  Kappatte  kapatte  kappat.  HAUM.  R6,95 

KIELBLOCK,  Karl.  Daar  het  'n  ster  verskyn.  H.  £t  R.  R9,95 

KOTZE,  E.  Boetoe-Jan  se  skilpadnes.  Tafelberg.  R6,95 

KRIEL,  Manie.  Sersant  Bokser  kry  hond  se  gedagte.  Juventus.  R5,95 

KRUGER,  T.J.  Kode  PHS-235.  Van  Schaik.  R7,50 

LINDEMAN,  Ben.  Koggelroep  van  die  hadida.  Tafelberg.  R6,95 

NELSON,  Marietjie.  Liewe  muis.  Daan  Retief.  R6,86 

PIETERSE,  Rian.  Feetjie-Fraai  en  ander  stories.  Mosterdsaad  Christelike  Uitgewers.  R4,86 
RUPERT,  Rona.  Al  Everest  se  voëls.  H.  & R.  R8,95 

SCHULER,  Rena.  Natiesejubeljaar.  H.  &R.  R7,95 

SNYMAN,  Annelize.  Arka.  H.  & R.  R7,95 

SWART,  P.D.  Sebgoegoegoe.  H.  &•  R.  R7.95 

VAN  GARDEREN,  Simon.  Majoor  Christo  de  Lange  — toetsvlieënier.  HAUM.  R7,50 

VAN  HEERDEN,  Marjorie.  Die  een  groot  bruin  beer.  H.  £t  R.  R8,50 

VENTER,  De  Waal.  Louwtjie  help  soek.  H.  £t  R.  R8,50 

— Die  vyf-millimeter-avontuur.  H.  &R.  R8,95 

WINCKLER,  Heinz.  Wiele  gooi.  H.  & R.  R7,95 

Vertaalde  kinder-  en  Jeugverhale 

ANDERSEN,  Hans  Christiaan.  Die  nagtegaal;  vertaal  deur  Marié  Opperman.  H.  & R.  R8,50 

ASH,  Jutta.  Jorinda  en  Joringel:  'n  Oorvertelling  van  die  Grimm-verhaal;  vertaal 

deur  Anna  Jonker.  R7,50 

— Die  padda  prins;  'n  Grimm-sprokie;  vertaal  deur  Anna  Jonker.  R7,50 

BYARS,  Betsy.  Die  perd,  die  pampoen  en  John  D.  Jones;  vertaal  deur  Rona 

Rupert.  H.  & R.  R7,25 

DE  PAOLA,  Tomie.  Strega  Nona  se  towerpot;  vertaal  uit  Engels.  H.  & R.  R8,50 

GARLAND,  Sarah.  Die  piekniek;  vertaal  uit  Engels.  H.  & R.  R6,95 

GELDENHUYS,  Paula.  Hobbelperd  Benjamin;  vertaal  deur  Estelle  Platzoeder.  Daan 
Retief. 

HAUFF,  Wilhelm.  Kalief  ooievaar;  vertaal  deur  Erne  Potgieter.  Kinderpers.  R7,95 

HEINE,  Helme.  Maats;  vertaal  deur  Zirkëa  Ellis.  H.  & R.  R7,95 

HILL,  Douglas.  Krygsheer  van  die  melkweg;  vertaal  deur  Jan  Schaafsma.  H.  & R.  R7,25 
HILL,  Eric.  Otto  gaan  skool  toe,  vertaal  uit  Engels.  Van  Schaik.  R6,25 

HOLM,  Anne.  Die  gyselaar;  vertaal  deur  Maddie  Labuschagne.  H.  & R.  R8,95 

HUGHES,  Shirley.  Een  aand  by  Dries-hulle.  H.  & R.  R7,95 

JACOBS,  Joseph.  Koning  van  die  katte;  vertel  en  geillustreer  deur  Paul  Galdone. 

Oualitas.  R5,70 

JONES,  May  Jones.  Die  uitsoekbok;  vertaal  deur  Erne  Potgieter.  H.  & R.  R8,95 

KIPLING,  Rudyard.  Hoe  die  kameel  sy  boggel  gekry  het;  vertaal  deur  Winie  Rous- 
seau.  H.  & R.  R7,95 

LAWRENCE,  M.  Die  ongewone  orgidee.  Daan  Retief.  R6,50 

LING,  David.  Wie  kan  raai  wat  het  Oupa  gekry?;  vertaal  deur  Carl  Lohann.  Juventus.  R5,95 

MAHY,  Margaret.  Die  heks  in  die  kersieboom;  vertaal  deur  Hettie  Hauman.  H.  & R.  R7,95 

MARIS,  Ron.  Waar  is  jy,  Beer?;  vertaal  uit  Engels.  H.  & R.  R8,50 

MARTIN,  Dorothy.  Probleem  opgelos  vir  Peggy;  vertaal  deur  Annalou  Marais. 

MOOISTE  sprokies  vir  kinders;  vertaal  deur  Jalna  Schumann.  H.  & R.  R10,95 

O'BRIEN,  Robert  C.  Mev.  Frisby  en  die  rotte  van  NIMH;  H.  & R.  R9,95 

PALMER,  Bernard.  Danny  Orlis  haal  die  span;  vertaal  deur  Annalou  Marais.  Fon- 
teine  Publikasies. 

SEED,  Jenny.  Die  vrolike  muil.  Daan  Retief.  R6,50 

SPIER,  Peter.  Reën;  vertaal  deur  Nerina  Ferreira.  H.  & R.  R8,95 

Verseboeke  vir  kinders 

DE  VOS,  Philip.  0 tagga!  'n  Gogga.  Tafelberg.  R6,95 

LUPATELLI,  Anthony.  101  rympies.  R8,95 

Taalkunde 

BOTHA,  J.P.,  red.  Werkboek  by  die  Afrikaanse  taalkunde.  Van  Schaik.  R8,75 

EKSTEEN,  Louis.  'n  Beeld  van  Afrikaanse  woorde.  H.  & R.  R10,95 

SCHREUDER,  dr.  J.D.  en  POTGIETER,  G.N. 

Mondelinge,  skriftelike  en  praktiese  stelwerk,  beqrip  en  interpretasie.  Maskew 
Miller.  R4,55 

VAN  JAARSVELD,  G.J.,  red.  Wat  sê  jy?;  studies  oor  taalhandelinge  in  Afrikaans. 
McGraw-Hill.  R29,70 

AUCAMP,  Hennie.  Woorde  wat  wond:  geleentheidstukke  oor  randkultuur.  Tafel- 

DEIST,  Ferdinand.  Nagdissipels.  Tafelberg.  R6,50 

MAGILL,  Frank  N.,  red.  Duisend  beste  boeke:  meer  as  duisend  van  die  beroemdste 
en  mees  beminde  geskrifte  uit  alle  eeue  en  lande.  Boekdl.  4:  SAN-ZWE  Rubicon- 
Pers.  R 18,83 

PRINSLOO,  K.P.  en  VAN  RENSBURG,  M.C.J.,  reds.  Afrikaans:  stand,  taak, 
toekoms.  HAUM.  R23,00 

Heruitgawes 

BEUKES,  Dricky.  Die  boeteling.  Perskor  Klubs.  R5,95 

BEYERS-BOSHOFF,  C.F.  Die  tydelike  glans.  Perskor  Klubs.  R5,95 

— Verterende  vure.  Perskor  Klubs. 

BOUWER,  Alba.  Stories  van  Bergplaas.  Tafelberg.  R9,50 

DE  VRIES,  Abraham  H.,  samest.  Die  Afrikaanse  kortverhaalboek.  H.  &■  R.  R16,95 

— Kortom:  gids  by  die  Afrikaanse  kortverhaalboek.  Sagtebanduitgawe.  Academica.  R7,50 

DIRKS,  Cor.  Die  Otters.  Sagtebanduitgawe.  Perskor.  R5,95 

GROBBELAAR,  Pieter  W.  Die  mooiste  Afrikaanse  sprokies.  H.  Et  R. 

HEESE,  Marié.  Die  pikkewouters  van  Amper-Stamperland.  H.  & R.  R8,95 

KANNEMEYER,  J.C.  Die  Afrikaanse  bewegings.  Sagtebanduitgawe.  Academica.  R2,25 
KRITZINGER,  M.S.B.  en  EKSTEEN,  L.C.  Kompakte  Afrikaanse  Woordeboek.  Van 
Schaik  R6,25 

KROG,  Antjie.  Eerste  gedigte.  H.  £t  R.  R11,50 

LEROUX,  Etienne.  Die  Silberstein-trilogie.  H.  £t  R.  R18,95 

LE  ROUX,  Marlene.  Die  vlindervanger.  Sagtebanduitgawe.  Tafelberg.  R6,95 

LINDEMANN,  Ben.  Piet  Kokkewiet,  kokkewiet.  Grootdruk.  Makro-boeke.  R11,50 

OOSTHUIZEN,  Sats.  Die  Donderberg  dreun.  Perskor  Klubs.  R5,95 

— 'n  Nooi  vir  Oostenhof . Perskor  Klubs.  R5,95 

— Die  swart  ruiter.  Perskor  Klubs.  R5,95 

— Waar  die  suidooster  woed.  Perskor  Klubs.  R5,95 

ROUSSEAU,  Ina.  Versamelde  gedigte.  H.  £t  R.  R16,95 

ROUSSEAU,  Leon.  Die  groot  verlange.  H.  £t  R.  R19,50 

ROUX,  Sophie.  As  die  peerboom  bot.  Grootdruk.  Makro-boeke.  R12,95 

— Fluisterende  waters.  Perskor  Klubs. 

— Onskendbare  trou.  Perskor  Klubs. 

— Die  skyn  van  die  kwaad.  Perskor  Klubs.  R5,95 

RUPERT,  Rona.  Die  tweede  verslag  van  'n  buitengewone  ontmoeting.  Sagteband- 
uitgawe.  Tafelberg.  R6,75 

SERFONTEIN,  Dot.  Liefde  in  die  kwepertyd.  Grootdruk.  Makro-boeke.  R12,95 

— Water  op  Mispah.  Grootdruk.  Makro-boeke.  R12,95 

STRYDOM,  Magda.  Pakiesa.  Grootdruk.  Makro-boeke.  R13,60 

VAN  SCHALKWYK,  Nickey.  Jennie  van  Sewe  Eike.  Sagtebanduitgawe.  Tafelberg.  R8,75 

W.S.H.  du  Randt 

De  onrustzaaier  (Willem  G.  van  Maanen) 


1 . Die  Tema 

Een  van  die  kortste  paaie  na  begrip  van  die  verhaal  en  sy  tema  is  die  titel: 
"De  onrustzaaier".  'n  Onrussaaier  is  iemand  wat  die  rus  versteur,  wat  die 
orde  en  harmonie  wat  heers,  kom  aantas.  In  die  konteks  van  die  verhaal  is 
meester  Chris  veral  vanuit  Pilaar  se  gesigspunt,  sý  kyk  op  sake,  iemand  wat 
die  rus,  vrede  en  roetine  van  sy  lewe  hier  kom  versteur  het  — maar  dan  in  'n 
ironiese  sin,  soos  ons  verder  sal  verduidelik. 

Die  titel  het  kortliks  betrekking  op  meester  Chris  se  roeping  om  te  doen  wat 
hy  móét  doen  (vgl.  par.  4,  p.  72).  As  onderwyser  aan  en  hoof  van  die  laer- 
skool,  die  Openbare  Skool,  word  hy  deur  vriend  en  vyand  gerespekteer  vir 
sy  vermoë  om  die  kinders  op  te  voed.  Reeds  tydens  sy  eerste  onderhoud 
met  Pilaar,  in  die  geselskap  van  Evers,  gee  hy  op  'n  nogal  krasse  manier  te 
kenne  wat  die  grondslag  van  sy  onderwysfilosofie  is.  Hy  stem  nie  met  sy 
voorgangers  se  metodes  van  onderwys  saam  nie  (p.  32).  Vir  hom  geld:  in- 
dividuele  onderrig,  geen  tug  nie  maar  indirekte  leiding  en  veral  die  strewe 
dat  die  kind  tot  selfstandigheid  gebring  moet  word.  (p.  33) 

Aan  Heeringa  het  hy  sonder  omhaal  van  woorde  sy  teenkanting  teen  'n 
Christelike  skool  as  sodanig  uitgespreek.  Heeringa  wil  die  mense  dom  hou 
want  'n  kritiese  mens  word  afvallig  van  die  kerk.  Hy  weer  sal  die  mense  van 
die  "boom  van  kennis"  laat  eet.  In  der  waarheid  spot  hy  ligtelik  met  die  idee 
van  die  mens  wat  uitgelewer  is  aan  die  godsdiens  en  nie  toegelaat  word  om 
insig  in  die  lewe  te  verwerf  nie.  Maar:  wat  sy  onderwys  self  betref,  kon 
Pilaar  en  andere  nie  fout  vind  nie.  Vgl.  hoe  opvallend  rustig  hulle  gebly  het 
terwyl  Pilaar  buite  met  meester  Chris  oor  die  biljette  praat  (slotpar.,  p.  42). 
Pilaar  noem  dan  ook  dat  hy  tevrede  was  met  meester  Chris  se  prestasies  as 
hoof  (p.  61).  Die  skool  het  vroeg  reeds  twaalf  leerlinge  bygekry.  Dis  veral  in 
sy  verhouding  met  Gait,  wat  die  stad  uiteindelik  saam  met  hom  verlaat,  en 
in  die  finale  demonstrasie  van  lojaliteit  deur  die  optog  van  kinders  met  hulle 
vlaggies,  fluite  en  tromme  (pp.  119—120)  dat  ons  'n  oordeel  kan  fel  oor 
meester  Chris  se  toewyding  aan,  sy  liefde  jeens  die  leerlinge  van  sy  skool. 
Vgl.  par.  6,  p.  61. 

Maar  die  onrus  wat  hy  saai,  het  direk  betrekking  op  die  onkonvensionele,  die 
vreemde  idees  wat  hy  m.b.t.  die  volwassenes,  en  spesifiek  tot  sy  vyftig  aand- 
klasstudente  verkondig.  Pilaar  onthul  al  in  die  eerste  hoofstuk  ten  opsigte 
van  meester  Chris:  "hij  wilde  teveel  en  hij  verwachte  teveel.  En  hij  was  so 
weinig  diplomatiek;  hij  geselde  de  mensen  liever  dan  hij  ze  streelde  ..."  (p. 
22).  Meester  Chris  word  hier  vanuit  Pilaar  se  kleinburgerlike,  ortodokse, 
konserwatiewe  waardestelsel  beoordeel  (vgl.  die  slotpar.  p.  27;  par.  3;  par. 
39;  slotpar.,  p.  92).  Vandaar  dat  Pilaar  die  tradisie  wat  alles  van  geslag  tot 
geslag  onveranderd  laat,  by  herhaling  noem:  Hy  beskou  hom  as  die  poort- 

wagter;  sy  huis  is  die  herboude  ''vesting''  van  hulle  stad;  hy  is  die  notaris 
wat  waak  oor  die  goeie  orde  ...  nie  die  inhoud  nie  maar  die  vorm,  die  skyn 
van  rustigheid  en  orde  is  van  belang.  Solank  die  skyn  van  rus  en  orde  maar 
bewaar  word,  is  hy  en  die  owerheid  gelukkig.  Wat  goed  was  vir  sy  vader  is 
vir  hom  ook  goed.  Vgl.  wat  Pilaar  in  die  slotsin  van  par.  4,  p.  28  beweer. 

2.  Die  Stryd 

Maar  die  titel  hou  veral  verband  met  die  godsdiens-"stryd"  wat  Pilaar  hier 
ontketen.  Hy  self  stel  slegs  belang  in  die  oorwinning  wat  die  nuwe  hoof  in 
die  stryd  om  getalle  moes  behaal  asook  die  triomf  oor  sy  antagoniste,  die 
wethouer  en  Heeringa.  Oor  die  inhoud  van  die  stryd,  die  vraag  na  wat  reg 
en  verkeerd  is,  steur  hy  hom  voorlopig  weinig.  Sy  enigste  belang  is  sy 
doelwit  om  nie  alleen  die  Openbare  Skool  in  ere  te  herstel  nie  — en  dan 
meer  in  die  besonder  omdat  sy  éér  as  voorsitter  van  die  bestuur  op  die  spel 
is  — maar  om  die  Christelike  Skool  in  die  proses  'n  noodlottige  hou  toe  te 
dien.  In  dié  verband  gaan  dit  ook  nie  om  'n  beswaar  teen  godsdiens  as 
sodanig  nie  maar  sy  afkeer  aan  Heeringa,  die  hoof  en  sy  aanslae  teen  die 
Openbare  Skool. 

Die  tema  van  orde  en  chaos,  rus  of  onrus,  kry  veral  beslag  in  meester  Chris 
se  oogmerk  om  'n  nuwe  bewussyn  van  die  lewe  by  die  mense  te  kweek:  hy 
wil  hulle  van  die  boom  van  kennis  laat  eet.  Nie  die  godsdiens  as  sodanig  nie, 
maar  die  manier  waarop  dit  deur  Heeringa,  Paraplu  (die  wethouer)  en 
Heidendaal  uitgebuit  word  (vgl.  par.  2,  p.  38)  is  verantwoordelik  vir  die 
situasie  dat  die  mense  "dom"  en  onontwikkeld  bly.  Niemand  word  "dom" 
gebore  nie,  maar  mense  maak  hulself  "dom"  a.g.v.  gemaksug  of  luiheid  of 
angs  (p.  39).  Dis  die  wethouer  wat  hom  later  daarvan  sal  beskuldig  dat  hy 
"vreemde  idees"  verkondig  (vgl.  par.  3,  p.  91). 

Sy  ontwikkelingskursus  wil  dan  van  die  mense  bewus  lewende  en  daarom 
gelukkige  mense  maak;  hy  wil  hulle  uit  die  passiewe  aanvaarding  van  die 
bestaande  lewenswyse  ruk  en  hulle  deur  kennis  en  kritiese  nadenke  tot  'n 
hoër  vlak  van  beskawing  en  bewussyn  voer  (p.  40).  Waar  Pilaar  en  Paraplu 
die  mense  deur  vorme  en  wette  aan  bande  lê,  wil  hy  die  mense  bevry.  Dit  is 
dan  ook  die  kern  van  sy  verwelkoming  aan  die  kursusgangers  (p.  44):  "Ik  zal 
u dingen  bijbrengen  die  het  leven  de  moeite  waard  maken,  want  moeiten 
kost  het.  Ik  zal  u gevoel  voor  schoonheid  geven,  voor  wat  waar  is  in  het 
leven  en  voor  wat  bedrog  is  ..."  (p.  44).  Geen  wonder  dat  juffrou  Heiden- 
daal  hom  as  die  rottevanger  (van  Hameln)  beskou  (p.  47)  wat  die  kinders  en 
volwassenes  met  sy  idees  vergiftig  nie.  Dis  ook  nie  toevallig  dat  sy  sowel  as 
Heeringa  hom  as  'n  satan  beskou  wat  die  siele  van  hulle  dorpsgenote  kom 
vergiftig  met  godslasterlike  idees  nie.  Hy  is  die  antichris  wat  die  kinders 
weglok  van  die  bestaande  orde.  Sy  rugsak  is  vol  van  die  vrugte  van  die 
boom  van  kennis  ...  maar  wie  daarvan  eet  sal  vergiftig  word  en  soos  'n 
hond  sterf  ...  (p.  48). 

Ondanks  die  feit  dat  die  wethouer  haar  as  "ontoerekeningsvatbaar"  be- 

stempel,  d.w.s.  iemand  wat  nie  ten  volle  verantwoordelik  is  vir  haar  dade 
nie,  is  dit  juis  meester  Chris  wat  aan  die  begin  met  haar  'n  alliansie  wil 
aangaan.  Hy  wys  Pilaar  dan  ook  tereg  as  Ig.  met  haar  spot  (p.  36).  Hy  glo 
dat  juffrou  Heidendaal  iets  van  die  goddelike  waarheid  beet  het  en  wil 
daarom  haar  samewerking  bekom.  Die  verskil  is  alleen  daarin  dat  hy  die 
mense  vir  die  lewe  hier  op  aarde  wil  opvoed,  terwyl  sy  hulle  vir  die  lewe  hier- 
na  wil  voorberei.  Vgl.  in  dié  verband  ook  hoe  hy  hom  van  Christus  onder- 
skei:  par.  2,  p.  74. 

3.  'n  Belangrike  fondamentsteen 

Dit  blyk  dus  spoedig  dat  meester  Chris  'n  magtige  invloed  op  mense  uit- 
oefen.  Maar  dit  is  juis  dié  feit  wat  Pilaar  teen  hom  hou.  Een  van  die  belang- 
rikste  fondamentstene  van  beskawing  is  volgens  hom  om  te  weet  dat  'n 
mens  ander  mense  met  rus  moet  laat  (par.  4,  p.  52).  Die  verwysing  na  die 
woord  "rus"  of  "onrus"  word  dan  ook  'n  refrein  in  die  werk:  Pilaar  wil  juis 
dat  meester  Chris  vertrek;  hy  het  genoeg  ellende  met  hom  gehad:  "...  Maar 
hij  past  niet  in  onze  stad,  en  ik  geloof  dat  hij  in  de  gehele  maatskappij  niet 
past  ..."  (p.  28).  Die  nuweling  was  weliswaar  'n  vegter  maar  hy  veg  helaas 
vir  dinge  wat  die  rus  versteur.  Vgl.  hoe  "rustig"  Pilaar  hom  telkens  voor- 
doen  (par.  7,  p.  32).  Die  vorm  is  vir  hom  belangrik,  die  skyn,  bv.  om  on- 
danks  sy  innerlike  drif  sy  "waardigheid"  uiterlik  te  behou  (p.  32).  Vandaar 
dat  Heeringa  dan  ook  in  so  'n  mate  oor  die  "gemoedsrust"  van  die  mense 
begaan  is  (par.  9,  p.  58).  Dit  lyk  soms  of  die  rustigheid  van  hulle  stad  deur  'n 
"storm"  vervang  is  (par.  1 , p.  59);  Pilaar  word  al  hoe  meer  "ongerust"  (par. 
7,  p.  60);  volgens  hom  wíl  die  mense  nie  tot  nuwe  lewe  gewek  word  nie; 
hulle  het  al  lankal  "te  ruste  gegaan"  (par.  3,  p.  62).  Hy  doen  aan  die  hand 
dat  Meester  Chris  versigtig  voortgaan  sonder  dat  ander  mense  hulle  daar- 
aan  "storen"  (par.  5,  p.  62).  Ook  meester  Chris  begin  "rus"  as  'n  sleutel- 
woord  gebruik:  hy  vra  Pilaar  om  hom  met  rus  te  laat  (par.  1,  p.  63).  Pilaar  se 
aanvanklike  vertwyfeling  en  vrees  verander  algaande  in  verset  en  verwyte: 
Hy  leer  die  mense  dinge  waarmee  hulle  geen  raad  weet  nie.  Hulle  word  daar 
opstandig  van,  onrustig,  onseker  ...  (par.  5,  p.  72).  Dis  Lopend  Vuurtjie  wat 
Pilaar  se  oordeel  dat  meester  Chris  sy  opvattings  te  fanaties  probeer  afdwing 
(vgl.  par.  2,  p.  93)  as  vals  aan  die  kaak  stel:  As  vry  mens,  geestelik  vry, 

behoort  Pilaar  met  alles  in  dié  versiekte  maatskappy  oneens  te  wees 

maar  Pilaar  is  juis  nie  vry  nie,  hy  is  'n  burgerman,  dit  gaan  te  goed  met  hom 
. . . dit  gaan  te  veel  om  die  skyn,  die  fatsoen,  die  vorm  . . . Dinge  word  in  hulle 
stad  toegelaat  nie  omdat  dit  werklik  Christelik  is  nie  — trouens,  die  aksie 
teen  meester  Chris  is  die  teendeel  van  ware  Christelikheid  — maar  omdat 
dinge  in  die  naam  van  Christus  gebeur  (vgl.  par.  1,  p.  96).  Dis  om  dié  rede 
dat  juffrou  Heidendaal  onder  die  waan  verkeer  dat  alles  wat  sy  doen  in  die 
naam  van  Christus  geskied.  So  ook  is  Heeringa  in  sy  geveinsheid  en  liefde- 
loosheid  'n  tipiese  voorbeeld  van  'n  Fariseeër  wat  allermins  weet  wat 
Christelik  is.  Op  dieselfde  manier  is  juffrou  Heidendaal  se  metode  om  van 

meester  Chris  se  kermiswa  op  die  plein  ontslae  te  raak  oneerlik  en  die 
Christen  onwaardig  — maar  dié  dinge  tel  nie  by  die  wethouer  nie.  Ondanks 
die  bekentenis  dat  hy  juffrou  Heidendaal  nie  as  toerekeningsvatbaar  beskou 
nie,  gebruik  hy  haar  egter  as  'n  belangrike  bondgenoot  in  die  stryd  van  die 
twee  skole.  Kortom,  dit  gaan  nie  om  wat  reg  of  Christelik  is  nie  maar  om  dit 
wat  politiek  voordelig  is. 

Dis  slegs  Lopend  Vuurtjie  wat,  ondanks  sy  nonchalante  toegewing  dat  hy 
meester  Chris  en  sy  optrede  bloot  nuuswaardig  vind  en  geen  werklike  sim- 
patie  met  sy  idees  het  nie,  insig  het  in  die  aard  van  die  konflik:  dit  gaan, 
skryf  hy,  "...  over  de  gemiste  kanzen  tot  culturele  en  sociale  verheffing  van 
onze  verarmde  en  verziekte  stad  ..."  Pilaar  is  hiervolgens  die  "...  steunpilaar 
van  een  vermolmd  bouwzel  ..."  (p.  99).  Dis  trouens  tydens  dié  drie  uur  van 
die  notaris  se  herlewing  van  die  geskiedenis  dat  ons  in  sy  veranderende  kyk 
op  sake,  sy  groei  tot  insig,  'n  dramatiese  voorstelling  kry  van  die  ironiese 
betekenis  wat  die  titel  inhou.  Vgl.  bv.  hoe  Pilaar  steeds,  terugskouend,  er- 
kennings  maak  oor  sy  eie  gebrek  aan  insig:  par.  3,  p.  102;  die  slotsin  van 
par.  3,  p.  110,  ens.  In  'n  finale  konfrontasie  is  dit  meester  Chris  wat  self  op 
sy  rol  as  sg.  onrussaaier  kommentaar  lewer:  Pilaar  beweer  dat  hy  hulle  saak 
verknoei  het  deur  hom  vir  sy  eie,  vreemde  idees  eerder  as  die  welsyn  van  die 
skool  en  kinders  te  beywer  (eerste  paar  par.,  p.  122).  Hierop  reageer 
meester  Chris:  Ek  wil  die  mense  tot  lewe  wek  ...  Die  werklikheid  moet  reke- 
ning  met  my  hou  ...  anders  gaan  dit  tot  niet  ...  Pilaar  self  is  reeds  aan  die 
slaap  vir  die  nuwe  lewe  en  kan  nie  meer  gewek  word  nie  ...  (p.  122).  Pilaar 
se  nogal  sarkastiese  kommentaar  hou  direk  verband  met  dié  sentrale  aspek 
van  die  titel-as-tema:  "ik  geloof  dat  je  je  tijd  ver  vooruit  bent,  meester  Chris. 
Ik  kan  je  ten  minste  niet  volgen,  en  ik  ben  de  enige  niet  ..."  (par.  4,  p.  123). 
Meester  Chris  vermoei  mense:  "...  Die  zucht  de  mensen  anders  te  willen 
maken  dan  ze  zijn,  de  hele  wereld  anders  te  willen  maken,  dat  is  dodelijk 
vermoeiend  ..."  (p.  124).  Hierin  lê  dan  die  kern  van  die  konflik  tussen  dié 
twee:  dit  gaan  nie  om  'n  botsing  van  persoonlikhede  nie,  maar  om  'n  stryd 
tussen  twee  waardestelsels.  Aan  die  een  kant  die  strewe,  die  roeping,  die 
plig  om  mense  van  'n  valse  sekuriteit,  'n  oppervlakkige  rus  en  orde  tot 
lewe  te  wek;  aan  die  ander:  om  onder  die  dekmantel  van  'n  breë  sg.  ver- 
draagsaamheid  die  bestaande  orde,  die  tradisie,  die  valse  waardes  vir  poli- 
tieke  of  godsdienstige  redes  in  stand  te  hou. 

Ten  slotte  wil  ons  daarop  wys  dat  die  tema  van  die  werk  ten  nouste  ge- 
koppel  is  aan  die  groeiende  besef  by  die  leser  dat  die  verhaal,  ondanks 
eerste  indrukke,  geen  "aanval"  op  die  kerk  en  ons  geloof  is  nie.  Dit  wil  aan- 
vanklik  voorkom  asof  die  skrywer  té  eensydig  was  in  sy  voorkeur  vir  en  sim- 
patie  met  meester  Chris  en  sy  nogal  humanistiese  idees  oor  ware  lewe  en 
vryheid.  Maar  as  ons  algaande  dieper  as  dié  oppervlak  kyk,  merk  ons  dat 
meester  Chris  — ondanks  maar  ook  danksy  die  pogings  om  die  identifikasie 
met  Christus  te  ontken  — juis  die  vergestalting  word  van  Christus  self  en  sy 
stryd  teen  die  "tradisie"  van  sy  tyd,  sy  stryd  teen  die  kerk  en  die  sg.  gods- 

dienstige  leiers  van  die  tyd  ...  teen  die  gesag  van  die  wet  ...  Vandaar  dat 
Christus  ook  in  der  waarheid  gekom  het  om  die  tempel  af  te  breek,  die  Wet 
te  vervul,  die  evangelie  van  'n  oorvloedige  lewe  hier  op  aarde  te  verkondig. 
Ook  in  dié  sin  was  meester  Chris  dan  soos  Christus  'n  ware  vernuwer  wat  as 
onrussaaier  uit  die  maatskappy  verwyder  moes  word. 


G.A.  Jooste 

Die  hartseerwals  (Hennie  Aucamp) 

In  Gesprekke  met  skrywers  / (1971.6)  sê  Hennie  Aucamp  aan  J.P.  Smuts 
dat  die  titel  van  'n  verhaal  vir  hom  'n  sleutel  is  tot  betekenismoontlikhede, 
toon  en  sfeer  wat  die  leser  kan  verwag.  Wat  hy  hier  sê,  geld  in  'n  mate  vir 
die  titel  van  hierdie  bundel  kortverhale:  dit  is  'n  voorspelling,  want  sonder 
uitsondering  bevat  elke  verhaal  'n  element  van  hartseer,  in  sterker  of  milder 
graad.  Maar  dit  wil  nie  sê  dat  hierdie  verhale  almal  eenders  is  nie.  Inteen- 
deel:  daar  is  wel  'n  aansienlike  mate  van  verskeidenheid. 

Rialette  Wiehahn  wys  in  'n  resensie  (Desember  1965)  op  die  wyer  wêreld 
wat  Aucamp  se  verhale  in  Die  hartseerwals  beskryf;  dit  is  'n  groter  wêreld 
as  in  sy  debuutbundel.  'n  Leser  wat  die  tiental  verhale  in  Die  hartseerwals 
beskou  met  'n  ondersoekende  oog  vir  die  verskille  t.o.v.  die  storiewêrelde, 
kom  gou  agter  dat  die  vertelde  wêreld  in  hierdie  verhale  eintlik  maar  twee 
baie  bekende  sfere  is,  naamlik  die  plaas  (waarmee  'n  mens  saam  kan  lees: 
die  landelike  en  kleindorpse  omgewing),  en  daarteenoor  die  grootstad 
(identifiseerbaar  as  onderskeidelik  Kaapstad  en  Londen).  'n  Leser  wat  ken- 
nis  het  van  die  ouer  Afrikaanse  prosa  sou  op  sterkte  van  hierdie  onderskeid 
dalk  voorspel  dat  hierdie  verhale  op  tradisionele  manier  die  plaas  of  platte- 
land  ophemel  as  'n  vriendeliker  en  minder  gekompliseerde  lewensoord,  ter- 
wyl  die  stad  ouder  gewoonte  verdoem  word  as  die  gestalte  van  Sodom  en 
Gomorra.  In  dié  bundel  van  Aucamp  kom  daar  egter  niks  van  hierdie  onder- 
skeid  tereg  nie,  maar  dieselfde  tematiese  draad  loop  deur  al  die  verhale:  die 
mens  leef  uitgelewer  aan  'n  genadelose  werklikheid  wat  hom  sloop  en  ont- 
nugter,  ongeag  waar  hy  is.  Ernst  van  Heerden  noem  Aucarnp  se  liefde  vir  en 
begrip  van  die  mense  wat  hy  teken  sy  "markantste  trek"  (1969.75),  en  hier- 
die  deernis  versag  in  party  verhale  die  wreedheid  van  die  werklikheid- 
situasie.  Die  leser  het  te  doen  met  verhale  wat  onthul,  wat  momente  van 
bewuswording  van  die  aard  van  die  werklikheid  openbaar. 

Hierdie  verhale  van  Aucamp  vertel  dus  elkeen  'n  hartseerstorie  oor  die  mens 
se  onvermoë  om  sy  eie  geluk  en  gemoedsrus  te  verseker.  Die  plek  waarin 
elke  storie  geplaas  word,  speel  mee.  Boeremense  soos  oom  Johannes  en 
oom  Stefaans  (in  respektiewelik  "'n  Man  soos  Johannes"  en  "Die  tweede 
wirid")  hoort  vanselfsprekend  tuis  iri  die  plaas  en  plattelandse  omgewing. 

want  hulle  put  hul  krag  juis  uit  daardie  bestaan  in  daardie  omstandighede 
(dink  maar  aan  die  manier  waarop  oom  Johannes  se  vrou  die  ooreenkoms 
tussen  hom  en  sy  stoetbul  onthou)  en  daarom  word  die  ruimte  'n  geïnte- 
greerde  aspek  van  die  storie.  Tog  word  die  agtergrond  in  geeneen  van  hier- 
die  verhale  'n  dwingende  teenwoordigheid  wat  voorgrond  toe  wil  skuif  nie. 
Op  die  voorgrond  staan  telkens  die  weerlose  mens  in  wisselwerking  met 
ander  mense  wat  ewe  weerloos  is  of  hul  eie  weerloosheid  verskans  agter  'n 
robuuste  of  gepoleerde  optrede. 

Die  hartseertoon  is  aanwesig  in  elke  verhaal  in  Die  hartseerwals . Die  titel- 
verhaal  vertel  die  storie  van  'n  dom  en  vet  meisie  wie  se  grootste  begeerte  in 
die  lewe,  om  te  trou,  verpletter  word  wanneer  'n  wewenaar  wat  deur  haar 
ouers  aangekeer  en  saggemaak  word,  nie  saamspeel  nie.  Omdat  sy  dom  is, 
beskik  die  arme  Hetta  eintlik  nie  oor  maniere  om  haar  smart  uit  te  druk  nie. 
Al  wat  sy  kan  doen,  is  om  haar  enigste  treurige  plaat  te  speel,  en  dié  is, 
yolgens  die  verteller  se  verslag,  nie  treurig  genoeg  vir  hierdie  geleentheid 
nie.  Sy  word  dus  ook  die  uitleef  van  haar  smart  ontsê.  'n  Soortgelyke  figuur 
tref  die  leser  aan  in  "Poffertjie",  'n  verhaal  oor  'n  ongekwalifiseerde  ver- 
pleegster  wat  eintlik  te  onwetend  is  om  na  selfverheffing  te  streef,  en  wat 
deur  'n  genadelose  en  sterk  werkgeefster  verniel  word  deurdat  dié  haar  selfs 
die  geringste  bietjie  menslikheid  ontsê.  Ooreksplisiet  is  die  verteller  se  ken- 
sketsing  van  Poffertjie:  "Die  lig  in  haar  vlakblou  oë  is  dié  van  een  wat  nie 
vlug  van  begrip  is  nie,  wat  lank  aan  klein  vreugdes  en  verdriet  herkou  voor- 
dat  sy  die  waarde  daarvan  bepaal"  (p.  56).  'n  Oormaat  vertellersmededeling 
(soos  byvoorbeeld  die  slotparagraaf)  is  eintlik  hierdie  verhaal  se  doodsteek, 
want  uit  die  wrywing  tussen  Poffertjie  en  haar  werkgeefster,  asook  Poffer- 
tjie  se  gedagtes  oor  die  mooi  student,  behoort  die  leser  genoeg  te  kan  aflei 
oor  die  geestelike  armoede  en  gevolglike  ontbering  van  die  ongelukkige 
vrou. 

Die  weerloosheid  van  vroue  teenoor  die  oorheersing  en  skynbare  of  werk- 
like  ongevoeligheid  van  lewenskragtige  mans  is  meermale  die  oorsaak  van 
die  groot  hartseer.  In  "'n  Man  soos  Johannes"  en  "Die  tweede  wind"  is 
tant  Sarie  en  tant  Fien  twee  bejaarde  boervroue  wie  se  probleme  met  ge- 
sondheid  en  ouderdom  vererger  word  deur  die  optrede  van  eggenote  wat 
skynbaar  geen  begrip  het  vir  swakheid  nie.  Die  amper  volwasse  tienerseun 
in  "'n  Bars  Ibop  deur  die  wasbak"  is  sy  ma  een  oor  omdat  sy  hom  onder- 
skat,  en  sy  respek  verloor  in  haar  stryd  teen  die  onbeskofte  loseerder. 
Soos  in  bogenoemde  drie  verhale  is  die  vergeefse  stryd  teen  die  ouderdom 
en  aftakeling  tematies  sentraal  in  "Afia  se  middag"  en  "Die  uitdaging".  Die 
kunstenares  wat  die  bruin  meisie  Afia  teken  en  skilder  en  haar  sodoende 
gereeld  in  haar  geselskap  hou,  soek  in  die  jeug  'n  ietwat  onseker  anker.  In 
die  ouer  vrou  het  die  siekte  te  ver  gevorder  vir  genesing,  maar  die  geleentheid 
om  die  skoonheid  (soos  byvoorbeeld  van  die  jong  meisie)  te  verduursaam  in 
die  kuns,  dien  as  kompensasie.  Martin  en  Paddy,  die  twee  kanniedoodstry- 
ders  teen  die  tyd,  wat  die  berg  aanpak,  kom  eweneens  onwrikbaar  te  staan 

teen  hul  eie  onmag  om  die  steiltes  baas  te  raak. 

''Die  Caledonner"  en  "Die  laaste  skooldag"  vertel  albei  die  stryd  van  'n 
buitestaander  in  'n  kleindorpse  boeregemeenskap.  In  die  eerste  geval  is  die 
nuweling  se  status  as  lekker  kêrel  en  lewensgenieter  van  meet  af  in  gedrang 
wanneer  hy  hom  in  dié  hoedanigheid  op  die  nuwe  dorp  wil  vestig.  Die  twee 
vroue  wat  teenoor  hom  optree,  respektiewelik  die  jong  rooikop  Suzie  en  die 
ouer  en  huisliker  Malie,  verteenwoordig  die  alternatiewe  moontlikhede. 
Sake  word  tydens  'n  boeredansparty  op  die  spits  gedryf,  sodat  die  Caledon- 
ner  sy  eie  kaalheid  (nie  slegs  in  sy  hare  nie,  en  ondanks  die  modieuse  vere) 
moet  herken  en  erken,  en  teensinnig  oorgee  aan  wat  voorheen  vir  hom 
swakheid  was.  Die  jong  taalonderwyser  in  "Die  laaste  skooldag",  wat 
homself  beskou  as  die  enigste  sensitiewe  siel  omring  deur  taal-  en  kultuur- 
filistyne,  veg  'n  verlore  stryd  teen  die  omgewing,  sy  leerlinge,  sy  hoof  en 
sport.  Hy  moet  ten  slotte  erken  dat  hy  nie  opgewasse  is  teen  die  kragtige  en 
gewone  lewe  van  elke  dag  nie.  Dit  is  vir  hom  geen  skande  as  hy  met  die 
rugby  faal  nie,  maar  hy  word  tot  bitter  insig  gedwing  deur  die  besef  dat  hy, 
die  kritiese  en  begeesterde  taalman,  deur  die  kinders  uitgelag  word  oor  sy 
onvermoë  om  sy  woord  te  doen. 

"Die  rooi  deur"  verskil  van  die  ander  verhale  omdat  die  hoofpersoon  nie 
dadelik  in  fokus  kom  nie.  Die  verteller  konsentreer  aanvanklik  op  'n  stuk 
lewe  van  die  Duitse  seuntjie  Heinz-Júrgen,  wat  'n  verlore  stryd  voer  om  sy 
vals  meerderwaardigheid  te  behou.  Omdat  die  verhaal  meegedeel  word 
deur  'n  ek-verteller  wat  ook  as  personasie  aan  die  storiegebeure  deelneem, 
kom  hierdie  figuur  mettertyd  sterk  in  fokus.  Dit  is  immers  sy  bespiegeling 
wat  die  laaste  gebeure  is  wat  vertel  word.  Die  rooi  deur  in  die  grys  omge- 
wing  het  aanvanklik  konsekwensies  vir  die  seun  en  sy  eensaamheid,  maar 
namate  die  ek-verteller  se  waarneming  van  en  gedagtes  oor  die  seun  se  on- 
houdbare  situasie  op  die  voorgrond  kom,  word  die  deur  en  die  betekenis- 
moontlikhede  daarvan  deel  van  die  verteller  se  eie  denke  oor  sy  eie  bestaan, 
en  slaan  die  besef  van  die  vergeefsheid  van  so  'n  opstand  teen  die  grysheid 
ten  slotte  op  sý  siening  van  die  lewe. 

Die  verhale  in  Die  hartseerwa/s  vertoon  tematies  'n  redelik  hegte  eenheid. 
Die  treur-  of  hartseerstemming  heers  in  elke  verhaal,  hoewel  daar  in  die  ver- 
hale  heelwat  afwisseling  aangetref  word  in  die  uiting  van  hierdie  stemming, 
d.i.  die  vertelde  gestalte  waarin  die  leser  dit  aantref. 

In  elke  geval  word  die  grondtoon  van  die  verhaal  gevestig  deur  'n  bepaalde 
bewussyn  wat  by  'n  personasie  ontstaan.  Die  aanvang  van  die  verhaal  skets 
'n  situasie  waarbinne  'n  kort  handeling  kan  ontwikkel,  en  waarbinne  die 
gebeure  telkens  so  verloop  dat  die  personasie  in  die  storie  bedroë  en  bewus 
van  groot  ontnugtering  bly  sit  aan  die  einde  van  die  kompakte  reeks 
gebeure.  Hierdie  patroon  geld  egter  nie  onbuigsaam  vir  elke  verhaal  nie. 

In  die  titelverhaal  is  die  vet  meisie  se  uiteindelike  teleurstelling  nie  vir  die 
leser  onverwags  nie.  Die  kort  gesprekkie  met  die  bitsige  vriendin  is  eksplisiet 
genoeg  om  Hetta  se  onaantreklikheid  bo  twyfel  te  stel.  Hiervan  is  haar  voor- 

koms  maar  net  die  sigbare  bevestiging,  en  wanneer  die  verwagte  besoeker 
in  'n  grys  broek  opdaag,  weet  die  leser  dat  die  saak  vir  Hetta  verlore  is. 
Benewens  Hetta  se  dilemma  dien  die  verteller  se  aanbod  van  die  storie  (die 
fokus  op  die  armoede  van  die  bywoners,  die  onthulling  van  hul  nederige 
stand,  die  suggestie  van  die  vlakheid  en  saaiheid  van  hul  bestaan  waarvoor 
die  kaal  werf  en  die  treurige  huisie  teken  is)  daartoe  om  by  die  leser  deernis 
te  wek  vir  die  beperktheid  en  onwaardige  weerloosheid  van  hierdie  mense. 
Hetta  se  onvermoë  om  haar  smart  werklik  uit  te  druk  word  'n  beeld  van  dié 
stomme  mense  se  algehele  beperktheid.  Dit  is  'n  onwetendheid  wat  Hetta 
se  smartbewussyn  waarskynlik  begrens,  soos  Poffertjie  s'n  asook  die  van 
mevrou  Potter  in  "'n  Bars  loop  deur  die  wasbak",  want  iemand  wat  nie  baie 
gewoond  is  nie,  versoen  hom  met  beperking.  Die  leser  ontdek  egter,  vanuit 
sy  meerderwaardige  en  ingeligte  posisie,  'n  deernis  vir  hierdie  gevange 
mense  wat  uit  die  verhale  straal.  In  "Die  hartseerwals"  kom  die  humor 
byvoorbeeld  tot  die  redding  wanneer  die  lot  van  die  mense  pateties  raak: 
dink  aan  Hetta  se  pa  se  verduisterende  verduideliking  van  haar  "moeilik- 
heid",  en  die  verteller  se  skynbaar  ernstige  bevestiging  daarvan  met  die  ver- 
wysing  na  die  mense  se  respek  daarvoor,  sodat  dit  mettertyd  in  'n  deug 
omgesit  het.  Die  opsetlike  verswyging  van  die  naam  van  die  plaat  wat  Hetta 
ten  slotte  speel,  nooi  die  leser  tot  deelname. 

Die  deurbreek  van  die  bewussyn  is  in  die  Caledonner  'n  veel  pynliker 
gewaarwording  omdat  dié  personasie,  hoewel  beperk,  tog  tot  omvangryker 
gewaarwording  as  Hetta  in  staat  is.  Ook  in  sy  geval  gaan  die  intree  van  'n 
nuwe  bewussyn  gepaard  met  'n  verlies:  waar  sy  naam  aan  hom  aanvanklik 
'n  allure  van  meerderwaardigheid  verleen  het,  word  dit  ten  slotte  'n  dwin- 
gende  bevestiging  van  sy  onvermoë  om  iets  blywend  tot  stand  te  bring  in 
terme  van  sowel  loopbaan  as  persoonlike  verhoudinge.  Sy  gevoel  van 
assosiasie  met  die  sangeres  wat  beroemd  kon  gewees  het,  word  geïroniseer 
deur  die  medium  waarin  hy  hom  op  die  party  wil  onderskei,  naamlik  die  rink- 
halsdans.  Hy  word  onthutsend  van  sy  waardigheid  gestroop  en  aan  die 
waardes  van  die  boere-omgewing  uitgelewer  deur  die  sterk  boom  van  'n 
boer  wat  hom  in  die  stof  in  trek.  Kaal,  gestroop  van  sy  brawade  en  sy  beeld, 
sy  formules  vir  sosiale  sukses  daarmee  heen,  gee  hy  hom  oor  aan  die  ge- 
vangeneskap  van  die  huishoudelikheid.  Die  verteller  se  ooreksplikasie  van 
die  tronkbeeld  in  die  slotparagraaf  is  hinderlik,  aangesien  die  implisiete 
parallel  tussen  die  man  en  die  skoothondjie  wat  albei  onder  die  vrou  se  sorg 
kom,  hom  reeds  genoegsaam  gestroop  het  van  geloofwaardigheid. 

In  drie  verhale  met  heelwat  gemeen  is  die  later  stadia  van  liggaamlike 
aftakeling  deur  ouderdom  die  oorsaak  vir  die  hartseer:  "Die  uitdaging",  "'n 
Man  soos  Johannes"  en  "Die  tweede  wind".  In  hierdie  verhale  tree  daar 
elemente  op  wat  die  hartseer  verskerp  maar  tegelyk  ander  elemente  wat  die 
bewussyn  van  die  oorgawe  aan  die  ouderdom  temperend  begelei,  en  troos 
bied  aan  die  lydendes  (soos  die  steun  van  kameraadskap,  en  die  herwaarde- 
ring  van  eie  besit  en  waarde). 

In  "Die  uitdaging"  word  die  natuurliefhebber  Martin  tuis  geteister  deur  'n 
onaangename  en  parasitiese  skoondogter  wat  sy  dae  versuur  en  sy  lewens- 
moed  breek.  Weens  sy  (geïmpliseerde)  sagsinnigheid  is  hy  nie  opgewasse 
vir  die  jonger  vrou  nie,  en  kan  hy  maar  magteloos  toekyk  terwyl  sy  beslag  lê 
op  sy  lewensruimte.  Die  staptog  teen  die  berg  uit  word  deur  hom  aange- 
gryp  as  'n  kort  en  lewegewende  ontsnapping  uit  die  huis  wat  hom  knel, 
maar  sit  skynbaar  om  in  die  teendeel  wanneer  Martin  en  sy  nog  mankolieker 
vriend  Paddy  genadeloos  deur  hul  eie  liggaamlike  swakheid  gekonfronteer 
word,  en  hulle  die  poging  moet  laat  vaar  lánk  voordat  hulle  halfpad  teen  die 
berg  uit  is.  Die  reddende  troos  tree  egter  in  in  die  vorm  van  kameraadskap 
tussen  die  twee  oues,  asook  'n  verlossende  besef  van  die  belaglikheid  van 
hul  poging.  Hierdeur  anders  gestem  as  vroeg  die  more,  keer  Martin  terug 
huis  toe  met  'n  bewussyn  van  'n  band  tussen  hom  en  Paddy,  en  verder  'n 
waardering  vir  die  vrede.wat  hy  tog  nog  het.  'n  Soort  troos  vir  die  toekoms 
vind  hy  in  sy  waardering  vir  die  een  kleindogter,  wat  hom  aan  sy  oorlede 
vrou  herinner. 

Die  ander  twee  verhale  wat  hierbo  genoem  is,  vertel  twee  situasies  wat 
heelwat  ooreenkoms  vertoon;  vroue  van  om  en  by  sestig  wat  ly  onder  hul 
eie  swak  gesondheid  en  hul  eggenote  se  goeie  gesondheid.  Die  onvermin- 
derde  energie  en  daadkrag  van  die  mans  wek  by  hul  vroue  nie  slegs  die  in- 
druk  van  ongevoeligheid  nie,  maar  'n  toenemende  liggeraaktheid  wat  die 
verhoudinge  steeds  meer  vertroebel.  Tant  Sarie  (in  "'n  Man  soos 
Johannes")  meen  die  skim  van  'n  mededinger  om  oom  Johannes  te  herken, 
'n  vermoede  wat  amper  sekerheid  word  wanneer  sy  die  bestaan  van  'n 
sekere  rok  ontdek.  Die  besef  dat  dit  vir  haar  is,  uit  simpatie  met  haar  siekte 
'n  geskenk  om  haar  op  te  beur,  bring  by  tant  Sarie  die  bevrydende 
bewussyn  dat  haar  man  tóg  van  haar  bewus  is,  en  laat  verdwyn  alle  agter- 
dog  en  terughoudendheid  by  haar.  In  die  vernuwing  van  die  kameraadskap 
tussen  hulle  vind  tant  Sarie  steun  en  geloof  vir  die  toekoms. 

"Die  tweede  wind"  volg  naastenby  dieselfde  handelingspatroon:  die  vrou 
van  'n  bedrywige  boer  voel  haar  emosioneel  verlate  en  uitgelewer  aan  haar 
eie  aftakeling  terwyl  haar  man  al  hoe  meer  floreer  en  die  verhouding  tussen 
hulle  al  ongelukkiger  word.  In  hierdie  verhaal  is  dit  egter  die  vrou  wat  met 
verstandige  optrede  die  saak  beredder:  tant  Fien  onttrek  haar  en  gaan  rus 
by  die  see.  'n  Toevallige  ontmoeting  met  'n  jeugvriend,  en  die  gevolglike 
opbloei  in  die  vriendskap,  bring  vir  tant  Fien  al  die  voordele  van  'n  herstel 
van  haar  selfvertroue,  en  saam  met  die  liggaamlike  rus  is  haar  kuur  voltooi 
en  voel  sy  haar  gereed  om  weer  haar  plek  vol  te  staan. 

In  "Die  laaste  skooldag"  ontdek  die  taalonderwyser  Herman  Roux  sy  eie 
bankrotskap:  sy  onvermoë  om  sy  taak  uit  te  voer,  om  die  skoonheid  te  kom- 
munikeer  aan  die  mense  om  hom  wat  klaarblyklik  veel  minder  daarvan 
begryp  as  hy.  Die  bewussyn  van  sy  mislukking  stroop  hom  van  sy  geloof- 
waardigheid  vir  homself,  en  veroorsaak  'n  dubbele  verraad:  nie  slegs  verraai 
hy  die  kuns  nie  (volgens  die  verteller  se  ironiserende  verslag  lees  Herman 

gedigte  "of  dit  markverslae  is"!,  p.  65),  maar  hy  daal  tot  die  vlak  van  die 
mense  wat  hom  verneder  deur  hulle  te  begin  haat.  Hy  haat  die  bombastiese 
en  baasspelerige  skoolhoof  wat  weet  hoe  om  met  gewone  kinders  te  werk, 
en  hy  haat  selfs  sy  enigste  akoliet  Santie  omdat  sy  tydens  sy  toespraak  in 
die  saal  begin  giggel,  sy  poging  ontwrig  en  hom  ontsenu.  Met  die  afskeid 
van  Santie  word  hy  bewus  van  haar  haat  vir  hom,  volgens  die  verteller  se 
(ietwat  hinderlike)  interpretasie  'n  haat  van  lankal,  en  daar  daag  by  hom  die 
besef  dat  hy  eintlik  skuldig  is  daaraan  dat  hy  die  skoonheid  verraai  het  om- 
dat  hy  swak  is,  oop  en  nie  weerbaar  genoeg  nie.  Gesloop  en  sonder  troos  of 
illusie  blaas  hy  die  aftog. 

Hierdie  verhaal  laat  blyk  in  die  aanbod  min  van  die  verligtende  humor  wat 
soms  in  ander  verhale  die  hartseerstemming  balanseer.  Die  verteller  tree  in 
"Die  laaste  skooldag"  grimmig  op:  hy  stapel  die  besonderhede  genadeloos 
en  onthul  behalwe  die  onderwyser  se  onvermoë  om  met  mense  om  te  gaan 
veral  sy  liefdelose  houding.  Hoewel  die  verteller  self  anoniem  bly,  word 
heelwat  karakteriserende  gegewens  meegedeel  soos  ervaar  deur  die 
perspektief  en  in  die  gedagtes  van  die  personasie  Herman.  Hieruit  blyk  sy 
veragting  vir  die  skoolhoof  Smit  (p.  61),  sy  onbevestigde  assosiasie  met  die 
predikant  (daar  word  niks  anders  as  Herman  se  gedagtes  meegedeel  wat 
kan  bevestig  dat  hy  en  Dominee  inderdaad  geesgenote  is  nie)  en  sy  verag- 
ting  vir  die  predikant  se  vrou  wat  tog  maar  net  'n  woord  van  geneentheid 
van  hom  wil  hoor  (p.  73). 

Ewe  grimmig  en  humorloos  is  die  mededeling  in  die  verhaal  "Die  rooi  deur". 
Die  vertelde  wêreld  van  hierdie  verhaal  is  'n  baie  neerdrukkende  en  grys 
woonbuurt,  klaarblyklik  in  'n  armoedige  deel  van  die  wêreldstad  Londen. 
Die  ek-verteller  is  'n  aflosonderwyser  by  'n  skool  wat  eerder  soos  'n  tronk 
lyk,  en  soos  in  "Die  laaste  skooldag"  word  die  onsekerheid  van  skoonheid 
as  protes  en  die  vergeefsheid  daarvan  (verbeeld  deur  die  rooi  deur)  in  die 
konteks  van  'n  alledaagse  wêreld  aan  die  lig  gebring.  Omdat  die  woordvoer- 
der  hier  'n  onderwyser  is,  en  hom  klaarblyklik  nie  magteloos  uitgelewer  voel 
aan  'n  onverstaanbare  wêreld  nie  (soos  byvoorbeeld  mevrou  Potter  in  "'n 
Bars  loop  deur  die  wasbak",  en  'n  paar  ander  wat  reeds  bespreek  is),  kry  die 
leser  saam  met  hom  'n  ander  soort  kyk  op  die  mens  en  sy  wêreld.  Dit  is 
duidelik  as  'n  leser  byvoorbeeld  Hetta  se  gedagtes  oor  haar  pa  se  probleme 
met  Mister  Benson  (p.  4)  vergelyk  met  die  verteller  se  gedagtes  oor  die  jong 
Duitse  seuntjie  se  eensame  posisie  in  die  Engelse  skool  (p.  78).  Dit  gaan  in 
hierdie  verhaal  dus  om  die  waarde  wat  die  rooi  deur  vir  die  onderwyser  het, 
want  dié  volwassene  se  insig  in  Heinz-Júrgen  se  situasie  laat  blyk  gou  dat 
die  rooi  deur,  soos  mevrou  Juff  dit  bedoel,  'n  gruwelike  vervalsing  is,  'n 
ongelukkige  oorblyfsel  van  'n  droom,  'n  vergeefse  daad  van  verset  en 
wanhoop. 

Anders  as  in  ander  verhale  wat  reeds  bespreek  is,  oorval  die  insig  niemand 
in  "Die  rooi  deur"  skielik  en  met  'n  verlammende  skok  nie.  Die  rede  daar- 
voor  is  die  perspektief  op  die  tyd  van  die  gebeure:  wanneer  die  vertelling  'n 

aanvang  neem  (p.  77),  is  die  storiegebeure  reeds  verby  want  die  verhaal  in 
sy  geheel  word  terugskouend  vertel.  Daardeur  gaan  die  onmiddellikheid  en 
kompaktheid  enigermate  verlore,  en  kry  die  leser  ook  nie  'n  verrassende 
wending  nie.  Dit  is  vir  mevrou  Potter  (en  in  'n  mate  vir  die  leser)  'n  verras- 
sing  dat  haar  seun  nie  bly  is  oor  die  nuwe  wasbak  nie,  en  met  sy  optrede 
laat  blyk  dat  hy  sy  ma  se  huigelagtigheid  deursien.  "'n  Bars  loop  deur  die 
wasbak"  word  in  sy  geheel  in  die  teenwoordige  tyd  meegedeel,  sodat  die 
leser  die  indruk  kry  dat  hy  die  gebeure  op  die  voet  volg:  aan  die  begin  van 
die  verhaal  weet  die  leser  net  so  min  as  mevrou  Potter  en  haar  seun  wat  die 
afloop  gaan  wees.  Maar  in  "Die  rooi  deur"  is  die  verteller  die  leser  voor:  in 
sy  hoedanigheid  as  verteller  kyk  hy  terug  op  'n  geheel  van  gebeure  wat  hy 
as  personasie  beleef  het,  en  kan  hy  daarom  'n  veel  langer  tydsverloop  dek 
as  in  die  ander  verhale  (etlike  maande  verloop  nadat  hy  navraag  gedoen  het 
oor  die  seun)  en  kan  hy  sy  eie,  bespiegelende  stempel  afdruk.  Omdat  die 
leser  hierdie  storie  ervaar  via  'n  bekende  identiteit  wat  homself  deeglik  laat 
geld,  gaan  daar  iets  van  die  trefkrag  verlore,  en  word  die  verhaal  eerder  'n 
stuk  interpretasie  as  voorstelling.  Die  skerpte  van  die  indruk  gaan  in  'n  mate 
verlore,  die  rooiheid  van  die  deur  raak  in  die  agtergrond. 

In  Kort  voor  lank  (1978.139)  beweer  Aucamp  dat  vele  van  sy  verhale  aan 
oorverstewigde  slotte  ly;  dit  is  byvoorbeeld  'n  hinderlike  neiging  om  ten 
slotte  die  kerngedagte  nogmaals  in  te  hamer.  Hieraan  ontsnap  "Die  rooi 
deur"  nie,  want  die  lotgevalle  van  die  stomme  Heinz-Júrgen  was  nooit  eint- 
lik  in  die  prentjie  nie,  en  die  bespiegelende  verteller  kon  sy  herinneringe  aan 
die  deur  heelwat  ingekort  het. 

Benewens  kleiner  hinderlikhede  (voorbeelde  van  ooreksplikasie  is  uitgewys) 
vertoon  Die  hartseerwa/s  aan  die  leser  'n  sterk  eenheidsindruk,  want  die 
verhale  is  rondom  'n  duidelike  kern  gebou,  naamlik  die  droewige  stemming. 
Tussen  die  bewussyn  wat  stroop  en  onthuts  enersyds,  en  die  geloof  en 
vrede  wat  troos  andersyds,  verkeer  die  mense  oor  wie  vertel  word  in  min- 
dere  of  meerdere  mate  van  weerbaarheid.  Die  verhale  bied  'n  simpatieke 
kyk  op  die  onvermoë  van  die  mens  om  te  ontkom  aan  die  geringskatting  van 
ander,  die  valsheid  van  fasades,  die  afskil  van  weerstand  en  waardigheid, 
die  isolasie  en  ontnugtering,  die  eensaamheid  en  die  swakheid. 

D.F.  Spangenberg 
Klein  avontuur  (Top  Naeff) 

Die  verhale  in  hierdie  bundel  van  Top  Naeff  volg  'n  tradisionele  plotpatroon 
waarin  'n  karakter  uitgebeeld  word  in  'n  belangrike,  ingrypende  situasie, 
gebeure  of  episode  in  sy/haar  lewe.  Via  so  'n  uitbeelding  word  treffende 
karakter-  of  lewensinsigte  vir  ons  gegee.  Dit  is  die  wese  van  die  tradisionele 
kunskortverhaal. 


Rendez-vous 

Uit  die  verhaal  blyk  dat  die  burgemeester  maar  'n  redelik  saai,  miserabele 
lewe  saam  met  sy  vrou  voer.  Gee  'n  paar  voorbeelde  van  die  verwysings 
daarna.  Skielik  kom  daar  dan  'n  belangrike,  ingrypende  gebeurtenis  in  sy 
lewe:  die  vrou  (digteres)  met  wie  hy  jare  gelede  as  student  'n  verhouding 
gehad  het,  sou  'n  voordrag  op  hulle  dorpie  kom  hou.  Jare  gelede  het  sy  aan 
hom  'n  paar  gedigte  gegee,  en  dié  lê  "soos  'n  soet  geheim"  op  sy  solder. 
Om  haar  weer  te  sien,  sou  vir  hom  "dit  noch  éénmaal  verheven  ogenblik 
van  zijn  leven"  wees.  Let  op  hoedat  hier  dus  duidelik  sprake  is  van  'n 
belangrike,  ingrypende  oomblik  in  sy  lewe.  Ongelukkig  word  dié  ingrypende 
oomblik  op  die  ou  end  vir  die  burgemeester  nie  'n  verhewe  oomblik  nie, 
maar  net  die  teenoorgestelde,  nl.  'n  uiters  skokkende  oomblik  wanneer  die 
vrou  daardie  selfde  private  gedigte  in  die  openbaar  voorlees!  Die  skok 
word  pertinent  beskryf;  "Met  een  schok  dook  de  burgemeester  terug  in  zijn 
stoel,  en  al  wat  tot  dit  ogenblik  jong  en  blij  in  hem  was  geweest,  verstijfde". 
Karakterbeelding,  en  met  name  die  uitbeelding  van  die  karakter  van  die 
burgemeester,  is  sentraal  in  hierdie  verhaal.  Ons  het  hier  die  uitbeelding  van 
'n  mens  in  sy  verwagtings  (verlangens),  teleurstelling  en  uiteindelike  selfin- 
sig:  "Schoft  die  hij  was.  Stommelingl".  (Die  woord  "schoft"  beteken 
"skurk"). 


Debutanten 

'n  Ewe  ingrypende  oomblik,  meer  bepaald  'n  keerpuntmoment  (in  die 
lewens  van  twee  jongmense)  word  uitgebeeld  in  hierdie  verhaal.  Let  op  hoe 
pertinent  word  die  keerpuntmoment  in  die  lewe  van  die  jong  kelner  beskryf; 

"Laat  het  dan  maar  staan,"  glimlachte  ze.  Er  zijn  minuten,  die 
verleden,  heden  en  toekomst  omvatten,  waarin  een  kind  tot  mens  rijpt 
en  mysteriën  worden  onthuld. 

Zulk  een  minuut  doorleefde  de  kleine  kelner  van  de  gelegenheid  voor 
kunsten  en  wetenschappen,  terwijl  hij,  vers  van  de  schoolbanken,  met 
neergeslagen  ogen,  tussen  een  glazen  lampetkan  en  twee  zilveren 
voetjes,  in  een  wereld  vol  geheimenis,  plotseling  de  genade  vond. 

In  'n  krisisoomblik  verloor  die  jong  seun  sy  beskroomdheid  en  word  fier  en 
robuust;  "In  luister  zag  ze  hem  gaan,  fier,  secuur,  buik-in,  borst  vooruit,  in 
zijn  handen  het  blad,  als  een  offerschaal".  Let  egter  op  dat  daar  terselfder- 
tyd  óók  in  die  meisie  (Mientje)  'n  keerpunt,  'n  omwenteling  plaasgevind  het. 
Nadat  sy  die  hele  aand  ongeduldig  was  met  'n  heel  negatiewe  houding 
("Gans  bevangen  van  koude,  uitgehongerd,  en  door  de  stilte  omsloten"; 
"Ongeduldig  duwde  Mientje,  halfbevroren  en  boos"),  en  nadat  sy  haar 
komende  optrede  as  'n  "abnormale  onderneming"  beskou  het,  kom  daar 
eensklaps  'n  besliste  keerpunt  by  haar:  "En  toen  eerst  begreep  zij".  Wat 
begryp  sy?  Nl.  dat  die  jong  seun  ook  bang  is,  en  net  so  'n  debutant  soos  sy. 
En  nadat  sy  tot  hierdie  besef  gekom  het,  verander  sy  dadelik;  ons  lees 
naamlik:  "Na  de  gehele  avond  niet  gelachen  te  hebben,  glimlachte  zij,  tot 
troost  van  de  kleine  kelner,  misschien  tot  zijn  eeuwig  geluk  ...  Het  was  een 
mei-gebeuren,  een  wonder  van  lieflijkheid".  En  as  die  jong  seun  dan  sy 
vrees  afskud  en  die  kraffie  water  moedig  indra,  besluit  sy  om  hom  te 
ewenaar,  "met  zelfvertrouwen  en  vakkennis,  met  liefde  en  vlijt".  Die 
honger  en  koue  en  spinnerakke,  ens.,  waarna  so  telkens  in  die  verhaal  ver- 
wys  is  (gaan  dit  na),  is  skielik  vir  haar  van  geen  belang  meer  nie,  wat  wel 
van  belang  is,  is  die  innerlike  vreugde  van  die  taak  wat  in  skoonheid  vervul 
word.  Dít  maak  jou  sterk  en  van  hemellig  omstraal: 

Wat  betekenden  ze  in  verhouding  tot  de  innerlijke  vreugde  der  in 
schoonheid  vervulde  taak! 

De  kleine  kelner,  Alfred  de  Musset  en  zij,  Mientje  van  den  Brink,  op 
hen  kwam  het  aan,  voor  hen  was  deze  wereld  geschapen.  En 
onafhankelijk  traden  zij  naar  binnen,  sterk,  en  van  hemellicht  om- 
straald. 

Mijn  dichter,  neem  uw  luit! 

Baie  belangrik  in  hierdie  verhaal  is  die  geestige,  speelse,  humoristiese  toon 
soos  ons  dit  telkens  vind  in  die  beelde,  sienings  en  beskrywings.  Sorg  dat  u 
heelwat  voorbeelde  daarvan  kan  gee;  vgl.  bv.  die  volgende:  die  verwysing 
na  die  stadjie  wat  byna  van  die  kaart  af  val;  die  vergelyking  van  Mientje  met 
'n  windhond  wat  beef  in  'n  spelonk;  die  beeld  van  die  swerm  wit  hande;  die 
siening  van  die  verhoog  as  'n  wankelende  Parnassus  en  ten  slotte  die  sie- 
ning  van  die  kelner  as  'n  "schilletjie  van  een  mens".  Watter  treffende  beeld 
is  hierdie  Ig.  nie;  in  sy  weerloosheid  en  nietigheid  is  die  kelnertjie  slegs  'n 
skilletjie  van  'n  mens. 

Een  confrontatie 

Ook  hierdie  verhaal  loop  op  tot  'n  ingrypende  oomblik,  'n  keerpunt-oomblik 
in  die  lewe  van  die  sangeres  Eva  Dulac,  nl.  wanneer  sy  in  die  trein  die  kindjie 
in  al  sy  heerlikheid  sien  ("de  verborgen  schat  in  al  zijn  heerlijkheid")  en  met 

'n  intense  geestelike  (en  selfs  fisiese)  skok  besef  hoedat  sy  al  die  jare  die 
diepste  behoefte  van  haar  liggaam  (nl.  die  behoefte  aan  'n  kindjie)  onder- 
druk  het,  as't  ware  die  kreet  van  haar  liggaam  versmoor  het: 

Een  fysieke  pijn,  zo  hevig,  alsof  haar  hart  sprong  en  haar  zenuwen 
scheurden,  doorschokte  Nettie  en  het  was,  of  zij  de  gesmoorde  kreet 
van  haar  bloed  hoorde  ...  De  kreet,  waartegen  zij  had  opgezongen, 
avond  aan  avond,  in  de  lange  schimmenrij  der  jaren  . . . en  die  zich  in  dit 
ene  ogenblik,  waarin  haar  lichaam  — geconfronteerd  — zijn  diepste 
nood  ontdekken  moest,  noch  naar  haar  keel  wrong  ...  Dit  was  het 
oude,  stompe  leed  niet  meer,  dit  was  bloedig,  als  een  verse 
messteek... 

Vergelyk  die  keerpunt-oomblik  hier  ("in  dit  ene  ogenblik")  met  die 
keerpunt-oomblik  ("dit  noch  éénmaal  verheven  ogenb/ik  \/an  zijn  leven")  in 
Rendez-vous.  So  intens  is  haar  ervaring  dat  vir  die  eerste  keer  die  beeld  wat 
permanent  voor  haar  geestesoog  was  (nl.  die  beeld  van  Michael),  verskuif 
en  plek  maak  vir  'n  nuwe  beeld,  nl.  dié  van  'n  kindjie  en  van  haar  gemis. 
Omdat  Michael  nie  meer  die  houvas  op  haar  het  nie,  lees  ons  dan  ook  dat  sy 
vir  die  eerste  keer  alleen  is  ("En  voor  het  eerst  was  zij ...  alleen").  En  'n  ruk- 
kie  later  lees  ons  dat  sy  nie  meer  aan  Michael  dink  nie;  hy  is  "begraven  in 
gewijde  aarde".  Die  verlede  het  verdwyn  soos  die  bont  stukkies  polderland 
agter  die  trein.  Al  wat  nou  vir  haar  oorbly,  is  "de  blinde  uitgestrektheid  van 
eenzaam,  aftakelend  en  ongetroost  vrouwenleven,  de  impasse  van  de 
roem,  waarin  zij  voor  het  eerst  in  bijna  dertien  jaren  met  huiverige  schrik  had 
opgezien".  Wat  'n  sombere,  leë  lewe  lê  voor  haar! 

Voordat  ons  na  die  volgende  verhaal  oorgaan,  net  kortliks  enkele  op- 
merkinge  oor  die  verwysings  na  die  Moedermaagd  (Maagd  Maria)  in  die 
verhaal.  Waar  ons  hier  'n  soort  verheerliking  van  moeder-wees  kry,  is  dit 
dan  ook  nie  te  verwonder  dat  Eva  met  die  kindjie  in  haar  arms  in  die  deur 
van  die  trein  feitlik  as  heilig  gesien  word  nie;  daarom  word  sy  die  Moeder- 
maagd  genoem  ("Mater  Gloriosa")  en  daarom  word  gepraat  van  haar 
aureool  (stralekrans),  haar  "heerlijkheid",  en  haar  gesig  wat  ontluik  het.  Sy 
word  dus  as  'n  verheerlikte  figuur  gesien.  Daarom  is  dit  ironies  wanneer  sy 
'n  rukkie  later  in  die  slotsin  van  die  verhaal,  met  slegs  die  hondjie  teen  haar 
bors,  weer  met  die  verhewe  term  "Vrouw"  aangedui  word. 

Soos  in  Debutanten  gaan  dit  in  Een  confrontatie  basies  om  karakterbeel- 
ding,  karakteropenbaring  (treffende  insae  in  'n  karakter  en  sy  ervaring).  Die- 
selfde  geld  eintlik  die  twee  verhale  Kerstgeschenk  en  Rouwbekiag.  In  albei 
vind  ons  die  treffende  uitbeelding  van  'n  karakter  in  'n  krisisoomblik  in  sy 
lewe. 

Kerstgeschenk  en  Rouwbeklag 


Vir  Koen  (in  die  verhaal  Kerstgeschenk)  kom  die  krisisoomblik  wanneer  hy 
sy  vriendin  Nannie  Reuder  wat  op  sterwe  lê,  moet  gaan  groet.  Soos  in  Een 
confrontatie  en  Rendez-vous  word  dié  krisisoomblik  by  die  naam  genoem; 
vgl.  die  verwysing  na  die  "onoverkomelijke,  ondoorploegbare  van  het 
ogenblik"  voor  haar  bed  waaraan  Koen  dink  op  die  trein.  En  soos  in  Een 
confrontatie,  is  daar  ook  in  dié  verhaal  'n  eerste  keer,  dié  keer  nl.  wanneer 
Koen  en  sy  moeder  "voor  het  eerst  als  mensen  tegenover  elkander  zaten, 
nu  ook  de  jongste  het  leven  in  ging,  het  smartelijk-schone  leven,  dat  geleefd 
wil  zijn".  lets  hiervan  (veral  van  die  "als  mensen")  kry  ons  weer  later  (as  hy 
reeds  by  Nannie  in  die  siekekamer  is)  wanneer  ons  lees  van  sy  gewaar- 
wording,  sy  gevoel  "een  man  te  zijn".  En  natuurlik  vind  ons  dit  weer  in  die 
slotsin  van  die  verhaal  waarin  hy  beskryf  word  as  "een  mens  onder  de 
mensen":  "En  ging  de  weg  terug,  bedroefd  en  gelukkig  ...  diep-bedroefd  ... 
en  diep-gelukkig  ...  een  mens  onder  de  mensen,  gelijk  zijn  moeder  het  voor 
hem  had  gewenst".  Groot  klem  word  dus  in  die  verhaal  geplaas  op  Koen  se 
rypwording  tot  man  a.g.v.  sy  krisiservaring.  En  let  op  die  treffende  paradok- 
sale  beskrywing  (in  die  laaste  aanhaling)  van  Koen  as  diep  bedroef  én  diep 
gelukkig.  Vergelyk  hiermee  die  verwante  paradoksale  beskrywings  van  Eva 
Dulac  (in  Een  confrontatie)  se  lewe  as  "een  hachelijk  maar  heerlijk 
sluipspel"  met  die  lewe  en  met  die  dood  en  haar  geluk  as  "een  onwezenlijk 
en  verraderlijk,  en  nochtans  volkomen  geluk"  (77,  78).  Deur  sulke 
paradokse  toon  'n  skrywer  vir  ons  die  kompleksiteit  van  die  lewenservaring 
aan.  Ten  slotte  nog  terloops  'n  opmerking  oor  die  karaktertekening  van 
Koen.  Hoe  treffend  is  die  uitbeelding  van  sy  gedagtegang  nie  wanneer  hy 
by  homself  dink  (op  die  trein)  hoe  gelukkig  die  vissies  Nannie  sou  maak.  En 
hoe  treffend  is  die  ironie  nie  wanneer  die  vissies  op  die  ou  end  glad  nie  eers 
ter  sprake  kom  nie. 

Vir  Bas  (in  Rouwbekiag)  kom  die  krisisoomblik  wanneer  hy  met  mnr.  Van 
Maren  medelye  moet  gaan  betuig  weens  die  dood  van  sy  vrou.  En  ook  vir 
hom  is  dit  'n  eerste  keer:  “Nog  nooit  had  Bas  het  leed  van  nabij  gezien,  het 
was  als  een  geheim,  waarin  hij  doordrong".  En  hoe  uiters  fyn  en  raak  is  die 
mensbeelding  ook  in  hierdie  verhaal  nie:  Bas  se  hartseer  wat  op  die  ou  end 
meteens  uitbreek  in  'n  snik,  en  mnr.  Van  Maren  wat  sy  afsydigheid  en  on- 
verskilligheid  verloor:  "En  hield  zich  niet  meer  groot". 

Bergopwaarts 

Soos  in  Debutanten  is  ook  in  dié  verhaal  die  ligte,  humoristiese  toon  opval- 
lend.  Lees  maar  as  voorbeeld  die  derde  paragraaf  van  die  verhaal,  en  teken 
vir  uself  nog  'n  aantal  voorbeelde  aan  — daar  is  talle.  (Vgl.  bv.  die  verwante 
humoristiese  woorde  "vastschroefde"  en  "opveren").  Die  keerpunt  in  hier- 
die  verhaal  en  in  mev.  Tuk,  nl.  die  "ontwaking  van  die  mens  in  die  mens"  in 

mev.  Tuk  (die  ontwaking  van  die  erbarming  en  die  meegevoel  vir  ander  in 
haar)  word  pertinent  by  die  naam  genoem:  "Ach,  wie  voorspelt  het  ont- 
waken  van  de  mens  in  de  mens!  De  overgang,  het  keerpunt,  de  genade  ... 
Mevrouw  Tuk  zou  het  nauwelijks  weten  hoe  ze  dáártoe  kwam!"  Deur  so  'n 
keerpunt-situasie  (keurpuntoptrede)  word,  soos  reeds  hierbo  aangedui,  vir 
ons  treffende  mensbeelding  gegee  — in  hierdie  geval  die  uitbeelding  van 
mev.  Tuk  in  haar  besondere  optrede  in  'n  besondere  situasie. 

Teen  die  end  van  die  verhaal  word,  soos  in  baie  kortverhale,  'n  bepaalde 
lewenswaarheid  uitgespreek:  "Een  ieder  wil  van  zijn  leven  wel  eens  behoren 
tot  de  schare  der  martelaren.  Het  koste  wat  het  wil".  Ook  vroeër  in  die 
verhaal  was  'n  bepaalde  lewenswaarheid  uitgespreek:  "Het  leven  vervult  al 
onze  wensen,  mits  we  maar  geduld  hebben,  doch  zelden  op  de  wijze,  die 
ons  past". 


Een  mens 

Waar  hierdie  verhaal  as  waar  aangebied  word  ("het  is  een  ware  geschiede- 
nis"),  vertoon  dit  uiteraard  verwantskap  met  die  sg.  anekdote,  d.i.  'n  merk- 
waardige  verhaal  wat  as  waar  aangebied  word. 

Soos  in  die  verhaal  Bergopwaarts  word  ook  hier  'n  bepaalde  lewenswaar- 
heid  uitgespreek,  nl.  dat  daar  meer  goeie,  onvervalste  mense  bestaan  as 
wat  ons  besef.  Twee  uitsprake  in  die  verhaal  dui  pertinent  hierop.  Toon 
hulle  aan. 

Die  protagonis  ervaar  'n  intense  skuldgevoel  omdat  sy  die  koetsier  ver- 
keerdelik  van  die  slegste  verdink  het  (o.m.  dat  hy  deel  is  van  'n  familie  van 
skurke  en  boewe).  Haar  lelike  gedagtes  teenoor  hom  noem  sy  "een 
zondeval  van  geest  en  gemoed".  Sy  voel  dan  ook  asof  sy  lewenslank  sal 
nodig  hê  om  haar  skuld  (teenoor  die  koetsier  of  enige  ander  goeie  Mens)  te 
vereffen:  "En  ik  vrees,  dat  ik  levenslang  als  de  roepende  in  de  woestijn  zal 
blijven  naar  de  goede  Mens,  deze,  of  een  andere,  aan  wie  ik  mijn  schuld,  en 
die  mijner  reisgenoten,  zal  mogen  voldoen". 

Ek  wil  ten  slotte  net  enkele  formulerings  in  die  verhaal  nog  verdertoelig.  Die 
siening  dat  die  koetsier  haar  "ten-naaste-bij  de  hemel  in  zou  rijden"  dui 
daarop  dat  hy  haar  'n  hemelse,  goddelike  ervaring  (nl.  van  sy  onskuld  en 
eerlikheid)  laat  deurmaak  het.  Die  "nieuwgeboren  mens  in  zijn  ochtend- 
staat"  dui  letterlik  op  die  koetsier  wat  duidelik  sigbaar  word  nadat  hy  eers 
dof  en  vormloos  op  die  gesigseinder  was.  Op  dieper,  figuurlike  vlak  is  dit  'n 
beskrywing  van  die  koetsier  as  onvervalste,  eerlike  mens. 

J.H.  Lewis 

Die  jaar  van  die  Vuur-os  (W.A.  de  Klerk) 

1 . Ter  aanvang  en  in  die  lig  van  wat  ek  self  later  gaan  sê  oor  Die  jaar  van 

die  Vuur-os,  haal  ek  die  kerndele  aan  uit  teenstrydige  standpunte  wat  in 
1952  met  die  verskyning  van  die  boek  daaroor  gestel  is. 

Rob  Antonissen  in  Ons  Eie  Boek’. 

"Die  werk  het  hoedanighede,  maar  die  gebreke  en  tekortkomings  is  deur- 
gaans  groter.  Dit  is  soms  pakkend  en  bevat  heelwat  moontlikhede  van  tra- 
giek,  maar  die  mense  praat  te  veel  oor  tragiek,  en  gewoonlik  is  hulle  lewe 
veeleer  treurig  as  tragies.  (...)  plek-plek  word  spanning  geskep,  en  'n  steil 
klimaks  kan  op  elke  oomblik  verwag  word,  maar  word  alte  dikwels  met 
deursigtige  opsetlikheid  opsy  geskuif  (...).  So  bly  De  Klerk  se  spele,  al  ver- 
toon  hulle  oppervlakkig,  'n  knap  vervaardigde  eenheid,  in  werklikheid  episo- 
diese  toneel:  treffende  passasies  met  niks  daartussen."  (bl.  15) 

Hermien  Dommisse  in  Die  Burger  24  Nov.  1952; 

"Eintlik  het  toneel  en  die  letterkunde  niks  met  mekaar  te  make  nie  (...)  Dit  is 
wanneer  onervare  dramaturge  'groot  letterkunde'  gaan  probeer  skryf,  dat 
ons  ontoneelmatige  en  vir  die  grootste  deel  van  die  publiek  onverstaanbare 
dramas  kry  soos  N.P.  van  Wyk  Louw  se  Germanicus  (...)  Die  jaar  van  die 
vuur-os  is  ongetwyfeld,  volgens  enige  maatstaf,  nie  alleen  'n  sterk  drama 
nie,  maar  ook  'n  belangrike  bydrae  tot  ons  skamele  reeks  van  sosiale 
dramas." 

D.J.  Opperman  in  Die  Burger  28  Nov.  1952: 

"Haar  (mej  Dommisse)  se  groot  sonde  is  dat  sy  die  drama  te  veel  as  regis- 
seuse  sien,  dat  sy  die  speelbaarheid  en  toneelmatigheid  tot  die  hoogste 
maatstaf  wil  verhef;  (...).  Wat  'Die  Vuur-os'  betref  net  dit:  die  dramatiese  is 
veels  te  vaag  en  lei  nêrens  heen  nie.  (...)  Vir  my  is  toneelmatige  'misluk- 
kings',  soos  'Germanicus',  Leipoldt  se  "Laaste  Aand'  en  'Die  Heks'  van  veel 
meer  waarde  as  'Die  Vuur-os'  ...". 

Sonder  om  direk  betrokke  te  raak  by  die  polemiek  wat  gevoer  is,  wil  ek 
darem  dié  terloopse  opmerking  maak  — dat  ek  meen  mens  met  veiligheid 
kan  aanvaar  dat  W.A.  de  Klerk  toe  nie  werklik  grootse  dramas  gelewer  het 
soos  mej.  Dommisse  gehoop  het  sou  gebeur  nie:  "My  hoop  is  gevestig  op 
dramaturge  soos  W.A.  de  Klerk  en  Uys  Krige  (...)  om  vir  ons  toneel  te  skryf 
en  (...)  na  my  mening  nog  grootse  werke  kan  lewer."  {Die  BurgerZ?  Nov. 
1952). 

Vervolgens  gee  ek  'n  uiteensetting  van  die  verskillende  handelingsgehele 
waaruit  die  drama  opgebou  is.  Die  doel  van  so  'n  uiteensetting  is  om  die 
funksionaliteit  al  dan  nie,  waarmee  die  onderdele  in  die  geheel  ingeskakel  is, 
aan  te  toon  en  ook  die  hooflyne  van  die  boupatroon  (eksposisie,  verwikke- 
ling  en  so  meer)  uit  te  wys. 

(Onthou  asseblief  die  opmerking  van  P.J.  Conradie  oor  handelingsgehele: 
"Dit  is  nie  altyd  so  maklik  om  te  besluit  waar  een  handelingsgeheel  ophou 
en  die  volgende  begin  nie.  Daar  is  soms  oorgangstoneeltjies  tussen  een 
handelingsgeheel  en  die  volgende,  en  'n  mens  weet  nie  mooi  waar  om  hulle 
in  te  deel  nie."  Conradie  1970:  bl.  12). 

2.  Die  inhoud  van  die  verskillende  handelingsgehele  en  die  funksionaliteit 
daarvan. 

EERSTE  BEDRYF 

Die  eerste  bedryf  bestaan  uit  sewe  handelingsgehele.  Met  die  eerste  vier 
handelingsgehele,  vanaf  bl.  1 tot  op  bl.  15  (arrestasie  van  die  twee  swartes), 
is  die  dramaturg  besig  om  die  toeskouers  op  die  hoogte  te  bring  van  die  ver- 
naamste  feite  wat  hulle  moet  ken  om  die  gang  van  sake  in  die  drama  te  kan 
volg;  dit  is  dus  die  eksposisiefase  (agtergrondkennis  word  meegedeel). 
Hierna,  met  die  vyfde  handelingsgeheel,  begin  die  verwikkeling. 

HANDELiNGSGEHEEL  1.  DIE  GENERAAL  EN  EMS 

Die  Generaal  se  persoonlikheid  word  bekend  gestel:  sterk  godsdienstig,  jag- 
ter,  medikus  en  politikus.  Martin  se  terugkoms  vanaf  die  buiteland  word 
aangekondig.  'n  Indikasie  word  gegee  van  'n  onderlinge  betrekking  tussen 
Pieter  en  Gillian  wat  nie  aan  die  huismense  bekend  is  nie  en  ook  word  ver- 
wys  na  die  moontlikheid  van  'n  intieme  verhouding  wat  tussen  Martin  en 
Gillian  bestaan  het;  verder  ook  moontlik  by  implikasie  tussen  Alexis  en 
Gillian.  Die  indruk  wat  hier  geskep  word,  is  dus  dat  Gillian  geneig  is  om  bo- 
langse  verhoudings  aan  te  knoop.  Melding  word  gemaak  van  'n  brief  oor 
swart-wit  verhoudinge.  Die  gedeelte  oor  die  bok  bo-aan  bl.  4 en  die  perd,  is 
nie  ter  sake  nie;  ek  verwonder  my  oor  hoe  die  koedoebul  gelyktydig  saam 
met  die  jagter  uit  die  veld  by  die  agterdeur  gekom  het! 

Hierna,  die  volgende  inligting:  probleme  met  die  meide  (swart-wit  konflik); 
'n  aanbod  aan  Martin  uit  Amerika;  Martin  en  Gillian  hou  baie  van  mekaar; 
Pieter  dink  Gillian  is  beneuks;  Pieter  hou  nie  van  die  Hammonds  nie;  redes 
waarom  hy  nie  van  die  Hammonds  hou  nie  (glo  dat  Hammond  iets  te  doen 
gehad  het  met  veld  wat  aan  die  brand  gesteek  is,  Hammond  is  'n  jingo,  hy 
skakel  met  Kemp);  die  gedeelte  op  bl.  6,  bo-aan,  oor  Van  Niekerks  wat  altyd 
met  iets  nuuts  voor  die  dag  kom,  is  nie  ter  sake  vir  die  toneel  nie,  ook  nie  die 
gedeelte  oor  Herklaas  Louw  nie  en  die  Generaal  se  uitspraak  bo-aan  bl.  7 
oor  hoe  hy  gestry  en  gely  het  vir  sy  volk,  het  die  kleur  van  lydelike  hoog- 
drawendheid. 

HANDELINGSGEHEEL  2.  DIE  GENERAAL  EN  GILLIAN 

Die  gesprek  tussen  Gillian  en  die  Generaat  op  bl.  7,  8,  9 en  10  handel  oor  dit 
en  dat  en  die  hoofsaaklike  kenmerk  daarvan  is  dat  dit  rigtingloos  ronddryf 
en  weinig  bydrae  maak  tot  enige  saak  wat  op  hierdie  stadium  as  sentraal  be- 
gin  beskou  kan  word. 

Daar  word  kennis  ingewin  dat  Alexis  uit  sy  werk  bedank  het,  dat  die  Gene- 
raal  skynbaar  baie  geheg  is  aan  die  land  en  uiteindelik  op  bl.  11  wys  die 
Generaal  die  vuur-os  uit.  (A.g.v.  die  wisselende  situasies  waaraan  die  vuur- 
os  gekoppel  word,  word  hy  simbool  met  'n  verskeidenheid  van 
betekenisse).  Hier  op  bl.  11  wil  die  generaal  dat  hy  die  ywer  en  deurdry- 

wingsvermoë  van  die  Afrikanervolk  verteenwoordig.  Die  Generaal  stuur  die 
os  aan  Ngondera  as  'n  vredesteken  (om  die  gemoedere  te  kalmeer),  want 
hy  het  aan  Ngondera  se  vader  Kasupi  beloof  dat  hy  altyd  'n  vriend  van  sy 
volk  sal  bly.  Die  swartes  word  tot  opstand  aangehits  deur  Ngondera  wat 
oorsee  gestudeer  het  en  ook  deur  Kemp  die  sendeling  en  liberalis. 

HANDELINGSGEHEEL  3.  ALEXIS  EN  GILLIAN 

Alexis  deel  Gillian  mee  dat  hy  weggaan  en  vra  haar  om  saam  te  gaan.  Sy 
stel  nie  belang  nie.  Die  implikasie  word  egter  nogtans  hiermee  geskep  dat 
hy  op  redelike  gemeensame  voet  met  Gillian  moes  verkeer  het  om  so  'n 
vraag  in  'n  ernstige  lig  aan  haar  te  kon  stel. 

HANDELINGSGEHEEL  4.  MARTIN  SE  TUISKOMS 

Die  wedersiens  tussen  Martin  en  die  gesinsgenote  (Gillian  ingesluit)  op  bl. 
14  is  baie  sensitief  en  lewensvitaal  verbeeld.  Die  toeskouers  sal  hier  maklik 
kan  saam  lééf  in  lewendige  woord  en  wederwoord  soos  verskillende  karak- 
ters  op  mekaar  reageer.  Hierdie  aangename  ontspanne  toneel  kan  ook  geld 
as  'n  stilte  voor  die  "eerste  skoot"  in  die  verwikkeling  wat  in  die  volgende 
handelingsgeheel  begin  of  ook  as  dramatiese  afwisseling  op  wat  gaan  volg. 
(Hier  word  'n  geprojekteerde  flits  gegee  oor  wat  vorentoe  gaan  gebeur  wan- 
neer  daar  verwys  word  na  Gillian  se  wegloop.) 

HANDELINGSGEHEEL  5.  DIE  GENERAAL  EN  PIETER 

Pieter  wys  aan  die  Generaal  'n  smeerpamflet  wat  Kemp  in  Londen  oor  die 
blankes  versprei  het  (die  inhoud  of  die  kern  van  die  inhoud  van  die  pamflet, 
word  nooit  bekend  gemaak  nie  sodat  die  toeskouer/hoorder  ook  nooit  die 
geldigheid  of  ongeldigheid  van  Kemp  se  betoog  kan  oorweeg  nie).  Hy  vertel 
van  die  arrestasie  van  twee  swartes  wat  'n  eland  geskiet  het  en  maak  'n  dra- 
matiese  aankondiging  dat  hy  grafte  van  "die  heilige  voorvaders"  in  die  om- 
gewing  gaan  uitkap.  Hierdie  uitspraak  is  'n  beangstigende  aankondiging 
omdat  dit  aangevoer  word  deur  Pieter  wat  hom  uit  gesprekke  kenbaar 
gemaak  het  as  'n  persoon  met  'n  onbuigbare  en  heethoofdige  eie  wil.  Die 
moontlikheid  van  veel  smart,  lyding  en  botsing  word  deur  die  uitvoering  van 
so  'n  daad  in  die  vooruitsig  gestel.  Sake  wat  op  bl.  17  genoem  word  as  oor- 
sake  tot  botsing  is  toepaslik,  oortuigend  en  het  selfs  vandag  nog  sterk 
geldende  waarde:  die  blanke  wat  moontlik  aanhits,  bakens  wat  geskuif  is  en 
oordrag  van  trustgronde.  Pieter  beskou  hom  as  die  meerdere  (bl.  18)  van 
die  swartes  en  praat  nie  in  terme  van  die  hedendaagse  "dialoog"  nie  maar 
eerder  uit  'n  standplaas  van  "voorsê".  Dié  houding  skep  'n  verdere  kruit- 
bydrae  tot  die  lading  wat  moontlik  byeengebring  gaan  word. 

HANDELINGSGEHEEL  6.  DIE  GENERAAL  EN  GILLIAN 

Die  Generaal  deel  mee  dat  Twansiep  die  os  gaan  wegbring.  Gillian  noem  dit 
pertinent  dat  die  verhouding  tussen  haar  en  Pieter  troebel  is  en  op  bl.  20  is 

udar  weer  n vooruitverwysing  na  Gillian  se  latere  rampspoedige  rit  na  die 
plaas.  Die  stories  oor  ou  Herklaas  Louw  op  bl.  21  en  22  is  bloedweinig  ter 
sake  en  dien  net  om  die  stewige  aanloop  wat  deur  die  verwikkelinge  tot  op 
bl.  20  opgebou  is,  af  te  breek.  Die  poging  wat  onder  op  bl.  22  aangewend 
word  om  in  Gillian  se  woorde:  "Dis  die  land  self  wat  ons  saambind",  'n 
oorkoepelende  bindmiddel  te  vind,  bly  onindrukwekkend  omdat  die  drama 
self  nooit  goeie  feitlike  bestaansgrond  daarvoor  verskaf  nie. 

HANDELINGSGEHEEL  7.  KEMP  EN  SY  GRIEWE 

Kemp  en  Ngondera  kom  rig  'n  versoek  dat  die  twee  swartes  vrygelaat  moet 
word.  Kemp  se  laster  in  'n  Londense  koerant  word  weer  genoem,  maar  nie 
gespesifiseer  nie.  Griewe  aan  beide  kante  word  gestel: 

Die  grond  wat  die  swartes  bewoon,  is  te  klein  (swartes).  Die  swartes  het  die 
beste  grond  maar  verwaarloos  dit  (blankes).  Hulp  wat  die  blankes  verleen, 
is  lapwerk  (swartes).  Gehoop  dat  grond  wat  vroeër  aan  swartes  behoort 
het,  teruggegee  sou  word  (swartes). 

Swartes  maak  gebruik  van  die  oorsese  pers  omdat  dit  die  enigste  manier  is 
waarop  hulle  hulle  griewe  werklik  bekend  kan  stel  (swartes). 

Blankes  het  nie  soveel  grond  nodig  nie  (swartes).  Swartes  was  te  vinnig  aan 
(blankes).  Die  goeie  dade  wat  die  Generaal  op  bl.  30  noem,  sou  seker  ook 
met  reg  deur  die  swartes  as  bolangse  hulp  beskou  kon  word. 

Die  eerste  bedryf  sluit  af,  nieteenstaande  los  episodes  nie-ter-saaklike  inset- 
sels,  met  die  goeie  verwagting  dat  die  sewe  handelingsgehele  wat  die  eerste 
bedryf  opgebou  het,  die  fondament  gelê  het  vir  potensieel  boeiende 
dramatiese  konflik  in  die  volgende  drie  bedrywe. 

DIE  TWEEDE  BEDRYF 

HANDELINGSGEHEEL  1.  PIETER  EN  GILLIAN 

Pieter  kom  terug  nadat  hy  die  grafte  opgebreek  het.  'n  Rusie  ontstaan 
tussen  hom  en  Gillian  hoofsaaklik  as  gevolg  daarvan  dat  'n  verskil  in 
politieke  uitgangspunt  nou  duidelik  word.  Ook  blyk  die  vooruitverwysings 
wat  gemaak  is  oor  "intieme  betrekkinge"  tussen  hulle  twee  waarvan  die 
ander  nie  kennis  dra  nie,  gedeeltelik  waar  te  wees.  In  hierdie  gedeelte  bl.  32 
en  33  slaag  De  Klerk  weer  daarin  om  die  gemoedsbelewinge  tussen  twee 
mense  baie  raak,  sensitief  en  met  'n  oplaaiende  spanning  te  verbeeld. 

Die  woorde  van  Pieter  op  bl.  33  "maar  moenie  hier  by  ons  kom  huil  as  daar 
iets  gebeur  nie",  kry  sterk  ironiese  betekenis  omdat  dit  miskien  juis  hy,  meer 
as  enigiemand  anders  is  wat  die  gemoedere  van  die  swartes  laat  oplaai  het 
en  dus  uiteindelik  'n  groot  deel  van  die  verantwoordelikheid  op  hom  moet 
neem  dat  Gillian  aangerand  is.  Ook  "die  gevolge"  waarna  Gillian  op  bl.  35 
verwys,  kry  ironiese  betekenis,  want  die  gevolge  van  sy  aantygings  dryf 
haar  weg  van  die  huis  af  en  lei  tot  heeltemal  iets  anders  as  wat  sy  in  gedagte 
kon  gehad  het. 

HANDELINGSGEHEEL  2.  ALEXIS  EN  MARTIN 

'n  Verdere  verwikkeling  in  die  swart-wit  gebeure:  die  os  is  terug.  Hier  kry  hy 
'n  tweede  betekenis  wanneer  Alexis  sy  naam  as  vuur  benoem,  die  betekenis 
van  brand,  stryd  en  onmin  kom  nou  by.  Vanaf  bl.  37  tot  40  is  Alexis  hoof- 
saaklik  aan  die  woord  terwyl  hy  besig  is  om  sy  bedanking  uit  sy  werk  en  sy 
doel  om  na  Europa  te  verhuis,  motiveer.  Sy  betoog  en  uitval  teen  korrupsie 
op  bl.  39  het  min  oortuigingskrag  omdat  daar  eerder  reekse  van  indrukwek- 
kende  byvoeglike  naamwoorde  gestapel  word  as  wat  daar  'n  logiese  ui- 
teensetting  van  feite  gegee  word  waaraan  die  toeskouer  waarde  kan  heg. 
Die  hoogdrawende  opweeg  van  die  kleinburgerlike  Afrikanervolk  teenoor 
"die  grootsheid"  van  Europa,  is  niks  meer  as  wat  op  papier  staan  nie:  leë 
cliché-uitsprake  wat  nie  deel  word  van  die  karakter  nie. 

Kennis  word  hier  geneem  dat  die  os  terug  is,  maar  nie  Twansiep  nie. 
Alexis  deel  sy  vader  mee  dat  hy  na  die  buiteland  gaan  vertrek.  Op  bl.  42  en 
43  sit  Alexis  sy  oordrewe  betoë  voort  wat  kant  nóg  wal  nóg  toeskouer  nóg 
tema  raak,  met  'n  grootsprakigheid  wat  eintlik  pynlik  vir  die  aanhoorders 
word: 

my  besluit  is  onherroepHk  bl.  42 

moenie  my  probeer  intimideer  nie  bl.  42 

kan  'n  mens  jou  voorstel  dat  iemand  met  sy  talente  en  vooruitsigte 

hier  sal  bly  sit?  bl.  42. 

en  terwyl  die  spul  hulle  selfgenoegsaam  vermei  in  hul  swynespoe- 

ling  van  middelmatigheid  en  baantjies  vir  boeties  en  die  velskoendraeradel- 
stand  van  derderangse  doktorsgrade  waai  die  land  met  die  weswind  in  die 
see  weg!"  bl.  43 

" En  die  Hoëpriesters  van  Kultuur  en  Kuns,  met  hul  ewige  broederJike 

onderonsies." 

(Dis  voorwaar  'n  mondvol  kwasi-wysighede  wat  onverteerbaar  is.) 

Die  derde  betekenis  wat  in  die  slotwoorde  van  Alexis  op  bl.  45  aan  die  vuur- 
os  gekoppel  word,  is  'n  duidelike  toespeling  op  die  afloop  van  die  botsing 
tussen  swart  en  wit: 

"Julle  os  is  kamtig  'n  simbooM:  Wáárvan? 

Steriliteit,  ja!  Dis  al." 

HANDELINGSGEHEEL  3.  MARTIN  EN  DIE  GENERAAL 

Vanaf  bl.  46  tot  51  is  Martin  aan  die  woord.  Hy  deel  aan  die  Generaal  sy 
belewenisse  in  die  buiteland  mee,  maar  wat  veral  in  dié  gedeeltes  beklem- 
toon  word,  is  dat  hy  uiteindelik  so  begin  verlang  het  na  S.A.  dat  dit  die 
hoofrede  vir  sy  terugkoms  was.  Onderaan  bl.  49  is  die  laaste  paragrawe  ter 
sake  wanneer  hy  praat  van  die  land  wat  almal  saambind.  In  die  geheel  staan 
die  sielsopenbaringe  van  Martin  egter  slegs  binne  die  opset  van  sy  eie 
strewes  en  weinig  binne  die  opset  van  'n  sentrale  tema.  Verder  is  dit  ook 
duidelik  dat  die  skrywer  amper  'n  manie  openbaar  om  tog  op  een  of  ander 
wyse  sy  karakters  met  Europa  wat  tog  o so  belangrik  is  te  assosieer.  So  is 

daar  "nie  beter!"  as  die  Fakulteit  John  Hopkins  nie,  en  saam  met  Alexis  het 
ook  'n  hele  paar  ánder  bedank  wat  betrekkings  in  die  buiteland  aanvaar  het. 
bl.  41. 

HANDELINGSGEHEEL  4.  TWANSIEP  SE  DOOD 

Twansiep  is  doodgeslaan.  Pieter  wyt  dit  aan  die  stuur  van  die  os,  maar  ont- 
duik  op  die  wyse  slegs  die  belangrike  bydrae  wat  hy  self  daartoe  gemaak 
het.  Gillian  se  afwesigheid  word  nou  opgemerk. 

Hierdie  gedeelte  is  weer  lewendig  en  op  die  man  af.  Dit  het  'n  vlotte  tempo 
wat  uitloop  op  'n  spanningsvolle  slot  wanneer  Pieter  sy  verklaring  maak  dat 
"die  ding  nou  na  'n  kant  toe  beweeg  het"  en  dat  dit  nou  "hulle  of  ons  is". 
Uit  die  aard  van  Pieter  se  persoonlikheid  weet  die  toeskouer  dat  botsings 
onafwendbaar  geword  het. 

Die  slotwoorde  van  Pieter:  "Die  Here  sal  ons  nie  help  as  ons  onsself  nie  help 
nie,"  kry  weer  ironiese  betekenis  as  dit  opgeweeg  word  met  wat  teen  die 
einde  gebeur  het,  want  dan  weet  ons  "hy  het  homself  maar  self  sleg 
gehelp". 

DERDE BEDRYF 

HANDELINGSGEHEEL  1.  GILLIAN  SE  VERDWYNING 

Dis  tienuur  die  aand.  Gillian  se  verdwyning  het  'n  dwingende  ontsteltenis 
geword.  Die  os  kry  'n  verdere  betekenis  by,  Martin  sê:  ...  hy  staan  daar 
soos  'n  verdoemenis.  Die  treurige  gehuil  van  die  jakkals  om  die  huis  en  die 
ontstemde  kinders  word  saam  met  die  os  'n  vooruitwysing  van  die  ramp 
wat  gaan  volg.  Alexis  se  vertrek  op  hierdie  stadium  dra  verder  by  tot  die 
wanorde  wat  nou  in  die  gemoedere  van  die  huismense  bestaan.  Ongelukkig 
maak  dit  egter  ook  inbreuk  op  die  aandag  van  die  toeskouer  wat  op  hierdie 
stadium  sterk  op  die  sentrale  gebeure  gerig  is. 

Op  bl.  58  gee  Alexis  aan  die  vuur-os  die  betekenis  van  onversoenlikheld  as 
hy  dit  gelykstel  aan  die  Generaal. 

Die  hele  onderlinge  gesprek  op  bl.  61  en  62  tussen  die  Generaal  en  Alexis 
oor  sy  weggaan,  kry  die  kleur  van  'n  gesanik  wat  weinig  bydra  tot  die  ont- 
wikkeling  van  die  klimkas  wat  hier  in  aanloop  is. 

HANDELINGSGEHEEL  3.  GILLIAN  SE  VERDWYNING  EN  HAAR 
TERUGKEER 

Daar  word  vrugteloos  gesoek  na  Gillian.  Uiteindelik  keer  sy  self  terug.  Dit 
blyk  dat  sy  aangerand  is.  bl.  68.  Die  reaksie  van  die  ander  karakters  op  haar 
aanranding  bl.  69  skep  'n  baie  kalme  indruk  (veral  as  mens  aanvaar  dat 
Gillian  se  terugkeer  en  haar  aanranding  bedoel  is  om  die  klimaks  in  die 
drama  te  vorm);  Gillian  self  behou  op  die  oog  af  'n  redelike  goeie  uiterlike 
kalmte.  Later  verloor  die  aanranding  heeltemal  sy  dramatiese  trefkrag  wan- 
neer  Martin  dit  stapsgewys  afmaak  as  maar  niks  nie.  Bl.  71:  "Ek  kan  julle 

net  sê  dat  julle  julle  geen  sorge  hoef  te  maak  nie''  en  op  bl.  75:  "Oor  Gillian 
moet  julle  julle  geen  sorge  maak  nie.  Dit  was  'n  nare  ervaring  wat  sy  gehad 
het,  maar  dit  kon  baie  erger  gewees  het.  Om  die  waarheid  te  sê,  gisteraand 
toe  sy  hier  inkom,  het  sy  meer  aan  skok  as  iets  anders  gely." 

Pieter  se  uitgaan  in  die  nag  met  die  geweer  op  bl.  72  is  nie  goed  gemotiveer 
nie  en  mens  weet  nie  of  jy  dit  moet  verbind  aan  'n  besondere  gevoel  vir 
Gillian  of  dat  hy  vreeslik  onder  die  indruk  van  haar  "aanranding"  was  nie. 

VIERDE  BEDRYF 

HANDELINGSGEHEEL  1 

In  die  vierde  bedryf  vind  die  ontknoping  of  afloop  van  die  gebeure  plaas. 
Martin  en  Emma  wag  op  Pieter  se  terugkoms.  Die  krisis  waarin  Gillian  was, 
word  verder  afgewater:  op  bl.  75  verskyn  sy  glimlaggend  aan  die  koffietafel. 

HANDELINGSGEHEEL  2.  HERENIGING  TUSSEN  MARTIN  EN 
GILLIAN 

Op  bl.  77  en  78  is  daar  'n  wedersydse  liefdesverklaring  tussen  Martin  en 
Gillian;  dit  kom  effens  onverwags  omdat  dit  nie  werklik  vooraf  oortuigend 
gemotiveer  word  nie. 

HANDELINGSGEBEURE  3.  AANKOMS  VAN  POLISIE  EN  PIETER 

Martin  stel  die  polisie  in  kennis  van  Twansiep  se  dood.  Pieter  kom  terug  en 
kondig  aan  dat  hy  Ngondera  doodgeskiet  het.  Pieter  se  "regverdigingsver- 
klaring"  onderaan  bl.  82  oortuig  nie  die  toeskouer  nie,  in  die  aansteek  van 
die  lont  het  hy  'n  aanleidende  rol  gespeel.  Em  besluit  om  Pieter  na  die 
polisiestasie  te  vergesel. 

HANDELINGSGEHEEL  4.  AANKOMS  VAN  KEMP 

Kemp  se  verskyning  hier  om  toe  te  sien  dat  daar  geboet  gaan  word,  is 
onverklaarbaar.  So  iets  sal  tog  in  die  hof  besleg  moet  word.  Sy  woorde  op 
bl.  87  dat  as  dinge  wil  regkom,  dit  groot  opoffering  sal  verg,  het  wel  pro- 
fetiese  waarde.  'n  Kentering  in  die  houding  van  Pieter  teenoor  Gillian  is 
waarneembaar. 

HANDELINGSGEHEEL  5.  DIE  GENERAAL,  GILLIAN  EN  MARTIN 

Die  profetiese  woorde  van  veel  opoffering  ...  van  "wat  naaste  en  dierbaar- 
ste  aan  ons  is",  word  deur  die  Generaal  op  bl.  87  herhaal.  Die  aanhoudende 
uitsê  daarvan,  toon  eintlik  'n  gebrek  in  die  drama  nl.  dat  dit  nie  doeltreffend 
daarin  geslaag  het  om  dié  gedagte  te  verbééld  nie.  Die  doodskiet  van  die 
vuur-os  op  bl.  89  kom  my  aansluitend  hierby  as  baie  onsinnig  voor.  (Die  os 
het  tog  nie  aanleiding  gegee  tot  wat  gebeur  het  nie,  en  hy  kan  ook  nie  as 
aanleidende  simboo/  tot  die  gebeure  beskou  word  nie,  eerder  was  die  os 
slegs  resulterende  simbool.) 


143 


Ten  slotte  word  die  Generaal  en  die  ou  perd  simbole  van  die  oue  wat  hulle 
taak  volvoer  het  en  Martin  en  Gillian  simbool  van  die  nuwe  wat  die  moeilike 
taak  moet  opneem  en  verder  voer.  (Miskien  kan  die  doodskiet  van  die  os 
ook  in  so  'n  verband  gesien  word  — dit  was  nie  meer  voldoende  as  vredes- 
middel  in  'n  nuwe  bedeling  nie;  maar  aan  die  ander  kant  was  die  dood  van 
Twansiep  en  die  terugstuur  van  die  os  tog  reeds  klinkklare  getuienis  daar- 
van.) 


3.  DIE  TEMA  EN  STRUKTUUR  VAN  DIEJAAR  VAN  DIE  VUUR-OS 

Die  tema  is  die  samebindende  faktor  in  'n  letterkundige  werk,  daarom  sal  dit 
altyd  sinvol  wees  om  doeltreffende  struktuur  in  terme  daarvan  te  beskou. 
Antonissen  omskryf  die  tema  as  volg:  ons  moet  die  perke  van  ons  eie  klein 
"heelal"  deurbreek,  ons  selfgenoegsaamheid  aflê  en  uitgaan  tot  ander  men- 
se,  respektiewelik  as  Afrikaners  uitgaan  tot  ons  landgenote  van  ander  ras  en 
herkoms  om  ook  hulle  waarheid  te  leer  begryp  en  te  waardeer  en  om  vol- 
gens  die  "kennis  te  handel  in  die  belang  van  almal".  (1952:  bl.  15)  Die  tema 
is  die  middelpuntvlietende  krag  in  'n  letterkundige  werk  en  alles  wat  nie 
direk  met  hierdie  krag  verbonde  is  nie,  raak  los  en  irrelevant  vir  die  geheel. 
En  juis  dit,  is  die  sentrale  probleem  in  Die  jaar  van  die  vuur-os.  Die  drama 
laat  in  die  geheel  twee  indrukke  op  die  waarnemer  na  nl.  1)  dit  is 
aktualiteitsdrama  met  'n  verbasende  trefkrag  in  die  dinge  wat  dit  sê,  ook 
nog  vir  die  húídige  leser  en  2)  die  potensiaal  in  dramatiek  wat  inherent  ver- 
vat  is  en  telkens  wel  op  die  oppervlakte  verskyn,  het  as  gevolg  van  bepaalde 
tekortkomings  slegs  op  gebrekkige  wyse  gerealiseer. 

Na  my  mening  was  die  belangrikste  probleme  waarmee  De  Klerk  te  kampe 
gehad  het  dat  hy  nie  die  verskillende  verhale  (intriges)  sterk  genoeg  by  'n 
sentrale  tema  kon  integreer  nie  en  tesame  met  terloopse  los  insidente  on- 
dergrawe  dit  telkens  die  dramatiese  gang  van  die  hoofintrige;  daarby  kom 
ook  nog  dat  die  skrywer  telkens  nie  in  staat  is  om  die  volle  dramatiese 
konsekwensies  van  'n  bepaalde  gebeure  intensief  te  eksploiteer  nie. 

In  die  drama  kan  daar  sogenaamd  vier  "verhale"  onderskei  word  nl: 

1)  Die  verhaal  van  die  rassebotsing 

2)  Die  verhaal  van  Gillian 

3)  Die  verhaal  van  Martin 

4)  Die  verhaal  van  Alexis. 

Daar  kan  met  veiligheid  aanvaar  word  dat  die  eerste  verhaal  sentraal  staan 
met  betrekking  tot  'n  hooftema  en  dat  die  ander  "sub"-verhale  op  onder- 
steunende  wyse  ingeskakel  moet  word  by  hierdie  stromende  middellyn.  Die 
gevoel  moenie  gekry  word  dat  verhale  naas  mekaar  in  dieselfde  drama  be- 
staan  nie,  en  ongelukkig  geld  dit  myns  insiens  baie  duidelik  t.o.v.  die  ver- 
hale  van  Martin  en  Alexis.  Hoogstens  kan  t.o.v.  die  verband  wat  Martin  met 

die  sentrale  tenna  het,  slegs  gesê  word  dat  hy  uiteindelik  ook  sy  verbonden- 
heid  aan  die  land  besef  en  dan  terugkeer.  Maar  die  sentrale  saak  in  Martin 
se  storie  is  nie  opoffering  of  betrokkenheid  by  die  landsprobleem  nie,  maar 
eerder  om  geheel  en  al  op  te  gaan  in  'n  eie  egosentriese  nostalgie. 

Die  Generaal  sê  op  bl.  31:  "Hier  broei  onrus  uit,ons  sal  jou  van  node  hê!" 
Van  so  'n  node  hê,  kom  min.  Martin  se  verhaal  staan  eerder  parallel  tot 
rassebotsing  as  wat  dit  daarby  ingeskakel  word. 

Dieselfde  geld  t.o.v.  Alexis.  Hy  beweer  dat  hy  bedank  het  en  na  die  buite- 
land  uitwyk  omdat  die  korrupsie  in  sy  eie  land  hom  daartoe  dryf;  maar  as  'n 
mens  Alexis  van  kop  tot  tone  beskou  en  die  pad  saam  met  hom  geloop  het 
wat  'n  mens  moes  geloop  het,  bly  twee  indrukke  behoue:  'n  hoogdrawende 
gees  wat  sy  oog  gerig  het  op  sg.  "kultuurverheffende"  Europa  en  terstond 
die  totale  "kleinburgerlike"  Afrikaner  aan  sy  eie  verpotte  logika  gaan 
oorlaat;  en  tweedens  dat  die  verband  wat  die  skrywer  wel  tussen  Alexis  en 
die  hooftema  trek  (sy  beswaar  teen  korrupsie  teen  die  swartes)  so  opper- 
vlakkig  beredeneer  is,  dat  dit  net  nie  op  die  hoorder  wil  indruk  maak  nie. 
Alexis  se  aanduidings  van  korrupsie  is  terloops,  vaag  en  het  net  soos  baie 
van  sy  ander  uitsprake  die  kleur  van  melodrama.  Die  grootste  gedeeltes  van 
die  verhale  van  Martin  en  Alexis  is  'n  onderbreking  in  die  stromende  voort- 
gang  van  die  sentrale  intrige  en  rig  veel  skade  aan  aan  die  tempo  van  die 
verhaaltrant.  (Let  veral  hier  op  die  gedeeltes  wat  in  die  handelingsgehele  as 
onfunksioneel  aangemerk  is.) 

Dit  is  natuurlik  moontlik  dat  'n  teenbewering  van  ongeveer  die  volgende 
aard  oor  Alexis  gemaak  kan  word  nl:  "Alexis  is  'n  goeie  voorstelling  van  die 
weghardloop-Afrikaner  (die  een  wat  van  sy  probleme  af  wegvlug)  en  verder 
skep  sy  leë  tirades  'n  oortuigende  beeld  van  'n  jeugdige  karakter  wat  nog 
nie  deur  ervaring  by  die  primêre  feite  kan  uitkom  nie".  Die  waarheid  van  so 
'n  stelling  kan  ek  nie  sonder  meer  betwyfel  nie  maar  dit  is  dan  nog  steeds 
my  mening  dat  die  indruk  bly  dat  Alexis  in  Die  jaar  van  die  Vuur-os  méér  'n 
persoon  bly  met  'n  eie  verhaal  as  wat  hy  'n  karakter  word  wat  stewig  geïnte- 
greer  is  by  die  hooftema. 

Alhoewel  Gillian  net  soos  Martin  en  Alexis  haar  eie  verhaal  het,  word  dit  op 
'n  bevredigende  en  onlosmaaklike  wyse  deel  gemaak  aan  die  hoofgebeure. 
Kyk  bv.  net  hoeveel  keer  daar  nie  vooruitverwysings  is  oor  haar  persoonlike 
handelinge  wat  later  funksioneel  ingeskakel  gaan  word  by  die  breëre  verhaal 
nie.  (Vandaar  ook  die  ironiese  implikasies  wat  haar  woorde  agterna  besien, 
verkry.) 

Verder  is  daar  ook  die  invoegings  van  die  sg.  "leë"  los  insidente  wat  weinig 
meer  vir  die  drama  doen  as  om  die  gang  daarvan  tot  stilstand  te  bring  of  te 
versteur.  Daar  is  reeds  in  die  handelingsgehele  hierna  verwys.  Maar  ek 
noem  weer: 

die  geselsie  oor  die  bok  en  die  perd  op  bl.  4 uitweiding  oor  die  plaas 

en  die  nagdonker  bl.  10.  Herklaas  Louw  se  storie  op  bl.  21  en  22. 

Ten  slotte  het  ek,  wat  die  struktuur  betref,  gesê  dat  die  skrywer  telkens  nie 
die  volle  dramatiese  konsekwensie  van  'n  bepaalde  gebeure  intensief  kon 
eksploiteer  nie.  Antonissen  formuleer  hierdie  tekortkoming  soos  volg: 
"Plek-plek  word  spanning  geskep  en  'n  steil  klimaks  kan  op  elke  oomblik 
verwag  word,  maar  ...  word  alte  dikwels  met  deursigtige  opsetlikheid  opsy- 
geskuif."  (1952:  bl.  19.)  En  Opperman  sê:  "Wat  'Die  Vuuros'  betref  net  dit: 
die  dramatiese  is  veels  te  vaag  en  lei  nêrens  heen  nie."  (Die  Burger 
28/11/52). 

Hierdie  prysgee  van  die  dramatiese  het  ek  probeer  illustreer  aan  die  hand 
van  die  voorafgaande  besprekings  waar  ek  verwys  het  na  die  verhale  van 
Martin  en  Alex,  "leë"  insidente  en  die  laat  platval  van  dramatiese  verwikke- 
linge  veral  wat  die  aanranding  van  Gillian  betref. 

In  die  uitgawe  van  die  drama  wat  ek  ter  hand  gehad  het,  Dertiende  Druk 
1975,  het  die  skrywer  'n  Inleiding  geskryf  waarin  hy  'n  verduideliking  van  die 
struktuur  van  Die  jaar  van  die  vuur-os  gee  en  ook  "insigte"  oor  die 
karakters.  Ek  meen  dat  die  "inleidende  insig"  vir  die  leser  onvanpas  is  om- 
dat  dit  wel  enersyds  'n  verduideliking  of  verklaring  van  die  struktuur  van  die 
drama  word,  maar  andersyds  word  dit  ook  'n  aanvuHing  tot  'n  gebrekkige 
struktuur.  Vir  my  het  die  Inleiding  soms  'n  duidelike  uitsê  van  dinge  geword 
waar  die  drama  dit  self  nie  kon  verbeeld  nie.  Hierdie  uitspel  van  die  drama  se 
bedoeling  kom  ook,  soos  reeds  gesê,  voor  in  die  beklemtoning  van  die  tema 
deur  Alexis,  die  generaal  en  Kemp. 


4.  KARAKTERTEKENING  IN  DIE  JAAR  VAN  DIE  VUUR-OS 

Al  kan  daar  op  enkele  punte  kritiek  teen  die  karakters  in  die  drama  ingebring 
word,  word  die  karakters  na  my  mening  in  hoofsaak  eg  en  oortuigend  uitge- 
beeld. 

Die  Generaal  is  sentrale  figuur  in  die  drama  uit  hoofde  van  'n  algemeen  aan- 
vaarde  patriargale  gesag.  Hy  is  die  persoon  wat  na  almal  in  die  gesin  luister, 
vermaan  en  na  die  beste  van  sy  vermoë  raad  gee.  Hy  praat  met  elkeen  van 
Emma,  Gillian,  Pieter,  Martin  en  Alexis  oor  die  dinge  wat  hulle  die  naaste 
aan  die  hart  lê  (gesinsaangeleenthede,  liefdesverhoudinge,  plaas-  en 
rasseaangeleenthede,  tuiskoms  en  afskeid)  en  probeer  ook  om  onderling 
goeie  gesindhede  te  bewaar  en  almal  bymekaar  te  hou. 

Hierdie  voortdurende  sentraal-staan  van  die  Generaal  verkry  vir  my  in  'n 
beperkte  mate  'n  kleur  van  oordaad: 

Daar  is  'n  geneigdheid  om  die  beeld  van  sy  eie  massiewe  stoel  op  die  stoep 
te  benader:  "...  die  Stoel  wat  die  hele  toneel  oorheers.  Dis  soos  die  troon 
van  'n  vors,  iets  met  geskiedenis  en  persoonlikheid  ... 

Die  Stoel  is  massief . . . maar  dis  veral  die  leunings  wat  die  aandag  trek.  Hulle 
bestaan  naamlik  uit  'n  skitterende  paar  buffelhorings  wat  met  sierlike  boë 
om  die  sitter  krom".  bl.  1. 

Die  beeld  van  die  karakter  toon  verder  tendense  tot  oormatigheid  in 
uitsprake  soos  die  volgende: 

bl.  6:  En  hier  sit  ek  nou,  meer  as  drie  maal  twintig  jaar  en  tien  ... 
godgeleerde,  politikus;  en  toe  ek  mooi  oor  die  bult  was  — eskulaap 
ook  nog  daarby.” 

bl.  7:  ''Ja,  veel  het  ek  ook  gely,  Em,  en  gestry  vir  my  land  en  volk.  Maar 

hoe  ouer  ek  word,  hoe  méér  soek  ek  die  vrug  op  my  arbeid.” 
bl.  21:  "Hy  sê:  'Dokter'  — hy't  my  nooit  anders  as  'Dokter'  genoem  nie.” 
bl.  46:  "Noú  eers,  as  ek  dit  uit  jou  trek'  ...  Magtig,  is  dit  dan  te  veel  om  my, 
wat  julle  nog  'die  Generaal'  noem  — bid  jou  aan!  — jou  vertroue 
skenk?” 

bl.  61:  Aan  Alexis:  "Moet  ek  nou  ook  verstaan  dat  jy,  wat  my  betref,  van 
plan  was  om  sommer  soos  'n  sleg  kaffer  hier  weg  te  loop.” 

Verder  is  die  Generaal  die  persoon  wat  'n  brug  probeer  slaan  tussen  onver- 
soenbare  persoonlikhede:  Pieter  en  Kemp,  Pieter  en  Hammond,  Pieter  en 
Ngondera. 

As  'n  mens  die  Generaal  as  tragiese  figuur  wou  uitwys,  sal  'n  mens  daarvan 
melding  maak  dat  sy  opregbedoelde  dade  en  raadgewinge  teenoor  sy 
medemens  telkens  faal,  bv.  nieteenstaande  sy  destydse  redevoerings  met 
Martin,  het  Martin  tog  na  die  buiteland  vertrek  en  net  so  gebeur  dieselfde 
nou  met  Alexis;  nieteenstaande  sy  vermaning  tot  Pieter  dat  hy  nie  oorhaas- 
tig  moet  optree  nie  bl.  18:  "Ek  herinner  jou  maar  aan  Jan  Strydom  van 
Onderplaas”,  gaan  skiet,  hy  vir  Ngondera  dood  en  nieteenstaande  sy  goeie 
bedoeling  met  die  os  word  Twansiep  doodgeslaan  en  Gillian  aangerand. 
Hierdie  tragiek  van  onbegrip  om  mekaar  se  bedoelings  te  verstaan,  is  egter 
tekenend  van  die  verhoudings  tussen  ál  die  karakters  en  daarom  sou  ek  die 
Generaal  nie  as  dié  tragiese  karakter  wou  uitsonder  nie.  (Die  grootste 
tragiek,  lê  wat  my  betref  in  die  oor  en  weer  skree  van  swartes  en  blankes 
sonder  dat  een  party  skynbaar  hoor  wat  die  ander  sê.)  Hierdie  tragiese  on- 
vermoë  om  tot  mekaar  uit  te  reik  en  te  verstaan,  bestaan  tussen  almal:  die 
Generaal  en  Martin  en  Alexis;  Martin  en  Alexis;  Martin  en  Gillian,  Gillian  en 
Pieter,  Gillian  en  Alexis,  Pieter  en  Emma,  Pieter  en  Hammond,  die  Generaal 
en  Pieter  en  Kemp  en  so  meer. 

Uiteindelik  word  die  Generaal  beeld  en  simbool  van  die  oue  wat  verbygaan 
en  wat  ook  nie  meer  pas  in  'n  nuwere  bedeling  nie.  Só  kan  hy  in  hierdie  op- 
sig  gelyk  gestel  word  aan  Fleur;  aan  Kasupi,  en  aan  die  vuur-os. 
Kannemeyer  (1983:  bl.  38)  noem  Kemp  'n  "karikaturale  karakter  en  die  rede 
daarvoor  is  skynbaar  dat  Kemp  nie  méér  word  as  slegs  die  idees  wat  hy  ver- 
kondig  nie:  van  Kemp  as  mens,  anders  as  ekstremis  en  voorvegter  vir  regte 
vir  die  swartes,  kom  niks  te  voorskyn  nie.”  Nou  moet  ek  egter  miskien  tot  my 
skade  sê  dat  Kemp  vir  mý  in  hoofsaak  nié  karikatuuragtig  voorgekom  het 
nie.  Ek  wil  aanvaar  dat  Kemp  in  die  jare  1950  — 60  seker  so  'n  indruk  kon 

maak,  maar  vandag  kan  Kemp  selfs  as  kalm  aangeslaan  word,  sou  'n  mens 
hom  met  die  uiterste  vorms  van  ekstremisme  van  aandag  wil  vergelyk.  Die 
feitelike  betoë  wat  hy  ten  gunste  van  die  swartes  lewer,  is  volkome  in  oor- 
eenstemming  met  die  wyse  waarop  swartes  vandag  nog  dink.  Ek  meen 
egter  dat  sy  opdaag  op  die  plaas,  ná  die  dood  van  Ngondera,  nie  goed 
gemotiveer  is  nie. 

'n  Karakter  wat  baie  menslik,  meerdimensioneel  en  eg  voordoen,  is  Gillian. 
In  teenstelling  met  al  die  ander  karakters  wat  baie  duidelik  en  vas  omlyn  kan 
word  (sê  maar  bv.  Martin:  Hy  was  verlief  op  Gillian;  hy  is  deur  homself  ge- 
dryf  om  oorsee  te  gaan;  nou  besef  hy  sy  geworteldheid  in  Suid-Afrika 
daarom  gaan  hy  bly  en  hy  is  nog  steeds  verlief  op  Gillian),  kan  Gillian  se 
karakter  nie  so  stewig  in  'n  pakkie  toegevou  word  nie.  Daar  is  fasette  in  haar 
persoonlikheid  wat  vir  die  toeskouer  vervlugtend  is  en  waaroor  steeds  ge- 
twyfel  word:  bv.  is  sy  'n  stabiele  persoonlikheid?  Is  sy  'n  persoon  wat  haar 
aan  'n  vaste  geroetineerde  lewe  sal  kan  onderwerp  en  het  sy  werklik  ook  in 
ander  mans  as  Martin  (na  haar  man  se  dood)  belang  gestel?  Gilian  is  'n 
meerdimensionele  ronde  karakter. 

Pieter  word  voorgestel  as  'n  eensydige  heethoofdige  karakter.  'n  Persoon 
wat  slegs  na  homself  luister  en  slegs  deur  homself  oortuig  kan  word.  Sy 
opinies  is  in  'n  mindere  of  meerdere  mate  in  stryd  met  die  van  ál  die  ander 
karakters  bv.  met  Emma,  die  Generaal,  Gillian,  Alexis,  Kemp  en  Ngondera. 
Sowel  Alexis  as  Martin  se  karakter  kan  duidelik  en  maklik  omlyn  word.  Vir 
my  is  hulle,  wat  Die  jaar  van  die  Vuur-os  betref,  as  gevolg  van  hulle  onbe- 
trokkenheid  randkarakters.  Daar  is  'n  eensoortigheid  in  die  karakters  van  die 
Generaal,  Martin  en  Alexis  in  die  opsig  dat  almal  van  hulle  in  hulle  jeugjare 
uitgewyk  het  om  te  gaan  reis. 


5.  SLOTBESKOUING 

Die  jaar  van  die  Vuur-os  is  soos  Hermien  Dommisse  sê  'n  baie  speelbare 
drama:  dis  ongetwyfeld  so  dat  'n  goeie  regisseur  'n  maklike  beroep  op  die 
aandag  van  die  toeskouers  sal  kan  maak  vanweë  daarvan  dat  die  karakters 
goed  genoeg  oortuig,  dat  die  tema  nou  selfs  meer  aktueel  is  as  wat  dit  in  die 
vyftigerjare  was,  dat  die  verloop  van  die  intrige  (afgesien  van  die  tekort- 
kominge)  wel  so  ontwikkel  word  dat  voldoende  spanning  geskep  word  om 
die  belangstelling  van  die  leser  te  behou  en  boweal  moet  daar  wel  deeglik 
onthou  word  dat  'n  drama,  nie  soos  'n  prosaverhaal  oor  die  kam  van  die- 
selfde  struktuurvereistes  geskeer  kan  word  nie  — in  die  drama  gaan  dit  oor 
die  uitspeel  (handeling)  van  die  dialoog  en  nie  net  oor  die  uitsê  van  die 
dialoog  nie  en  hiérin  is  Die  Jaar  van  die  vuur-os  binne  perke  goed  geslaagd. 
Die  hoofsaaklike  trefkrag  van  Die  Jaar  van  die  vuur-os  lê  veral  in  die 
aktualiteit  van  sy  tema.  Hieroor  sal  ook  sinvolle  besprekings  deur  matriek- 
leerlinge  gevoer  kan  word. 

